Datasets:

haohaa
/

shan-news-taifreedom_com

Dataset card Data Studio Files Files and versions Community

Split (1)

train · 8.73k rows

date stringlengths 19 19	link stringlengths 28 224	title stringlengths 7 228	content stringlengths 7 27.1k	categories stringclasses 282 values
2024-02-13T13:36:17	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%82%81%e1%80%b5%e1%80%90%e1%80%ba%e1%80%b8%e1%80%a2/	ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆး ပဵၼ်ဢၼ်ဢွင်ႇမၢၼ်ၵႂႃႇ	ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆးသႅၼ်းမႂ်ႇထႅင်ႈ ပဵၼ်ဢၼ်ဢွင်ႇမၢၼ်ၵႂႃႇသေ မီးၼမ်ႉၵတ်ႉမႅၼ်ႈယမ်လိူဝ်သေၵဝ်ႇ ၼႆယဝ်ႉ။ မိူဝ်ႈဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ KCNA လၢႆးငၢၼ်း ၵူဝ်းရီးယႃးႁွင်ႇ ႁဵတ်းဢွၵ်ႇၶူင်ႉသၢင်ႈမၢၵ်ႇမိတ်ႉသႆးသႅၼ်းမႂ်ႇထႅင်ႈ တႃႇၵုမ်းထိင်းႁႄႉၵင်ႈ ၵၢၼ်ယိုဝ်းမၢၵ်ႇမိတ်ႉသႆးလႆႈလၢႆလၢႆၵမ်း ဢၼ်မီးၼမ်ႉၵတ်ႉမႅၼ်ႈယမ် ၶိုၵ်ႉၶႅမ်ႉလိူဝ်သေၵဝ်ႇ ၼႆယဝ်ႉ။ မိူဝ်ႈၼႂ်းဝၼ်းထီႉ 11 February 2024 ၼၼ်ႉ ၽၢႆႇၽူႈမီးပုၼ်ႈၽွၼ်း ၵူဝ်းရီးယႃးႁွင်ႇၵေႃႈ လႆႈၸၢမ်းတူၺ်းၶူင်ႉသၢင်ႈ ၵုမ်းထိင်းမၢၵ်ႇမိတ်ႉသႆး၊ လူၺ်ႈၵၢၼ်ပိုတ်းယိုဝ်းမၢၵ်ႇၼူၾႆး တီႈၶိူင်ႈယိုဝ်းမၢၵ်ႇၼူၾႆးလၢႆလုၵ်ႈ ဢၼ်မီးတၢင်းယႂ်ႇ 240 မီႇလီႇမီႇတိူဝ်ႇ ဝႃႈၼႆ။ လွင်ႈဢၼ်ၵူဝ်းရီးယႃးႁွင်ႇ ၸၢမ်းၶူင်ႉသၢင်ႈႁႄႉၵင်ႈမၢၵ်ႇမိတ်ႉသႆးသႅၼ်းမႂ်ႇၼႆႉ မီးမႃးၽွင်းငဝ်းလၢႆးၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်ႉသႆးလၢႆလၢႆပွၵ်ႈ ၼႂ်းၶၢဝ်းတၢင်းလၢႆဝူင်ႈမႃးၼႆႉလႄႈ ပဵၼ်ၽွင်းဢၼ်လွင်ႈၸမ်ၸႂ် ၵူဝ်းရီးယႃးႁွင်ႇ လႄႈရၢတ်ႉသျႃး တိူဝ်းၶိုၼ်ႈမႃးထႅင်ႈၼၼ်ႉယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-13T11:25:49	https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90-2/	မၢၵ်ႇလူင်သိုၵ်းမၢၼ်ႈ တူၵ်းသႂ်ႇၼႂ်းလၢၼ်ႉၼမ်ႉၼဵင်ႈၸဵမ်း	ၽွင်းၵူၼ်းမိူင်းၼႂ်းပိုၼ်ႉတီႈ တိုၵ်ႉၼင်ႈၵိၼ်ၼမ်ႉၼဵင်ႈၸဵမ်း ၼႂ်းလၢၼ်ႉဢၼ်ပိုတ်ႇဝႆႉတီႈ ဝၢၼ်ႈထၼွင်းတေႃး ၸႄႈဝဵင်းမူင်ႇယႂႃႇ တိူင်းၸႄႈၵႅင်း ယူႇၼၼ်ႉ မၢၵ်ႇလူင်သိုၵ်းမၢၼ်ႈၵႂႃႇတူၵ်းသႂ်ႇတီႈလၢၼ်ႉလႄႈ မီးၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ်။ သိုဝ်ႇၶၢဝ်ႇ Tachileik News Agency ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းၼၼ်ႉ ၸုမ်းသိုၵ်းမၢၼ်ႈ ဢၼ်ပႂ်ႉဝႆႉတီႈလၢၼ်ႇၺွင်ႇပိၼ်ႇတႃႇ ဝဵင်းမူင်ႇယႂႃႇ တင်ႈၸႂ်ယိုဝ်းၵွင်ႈလူင် 81 MM သွင်လုၵ်ႈသေ တႃႇလုၵ်ႈၼိုင်ႈ ၵႂႃႇတူၵ်းတႅၵ်ႇသႂ်ႇတီႈလၢၼ်ႉၼမ်ႉၼဵင်ႈၸဵမ်း ဝၢၼ်ႈထၼွင်းတေႃး (ဝၢၼ်ႈၸၢၼ်း) လႄႈ မီးၵူၼ်းမိူင်း လႆႈမၢတ်ႇၸဵပ်း 8 ၵေႃႉ၊ လူႉတၢႆ 4 ၵေႃႉ ၼႆယဝ်ႉ။ ၼွၵ်ႈလိူဝ်ၼၼ်ႉ ၸုမ်းသိုၵ်းမၢၼ်ႈၸိူဝ်းပႂ်ႉလၢၼ်ႇၵူတ်ႇထတ်းမဢူႇၼၼ်ႉၵေႃႈ ၵႆႉယိုဝ်းမၢၵ်ႇလူင်ၵႂႃႇတီႈ ဝၢၼ်ႈထၼွင်းတေႃး (ဝၢၼ်ႈႁွင်ႇ) ၸႄႈဝဵင်းမူင်ႇယႂႃႇ မိူၼ်ၵၼ်လႄႈ ၵူၼ်းမိူင်းၼႂ်းပိုၼ်ႉတီႈ လႆႈတိူဝ်ႉၸပ်းၸၢၵ်ႇမၢၵ်ႇသေ လူႉတၢႆၵေႃႈမီးယူႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ၸုမ်းသိုၵ်းမၢၼ်ႈ ၸိူဝ်းႁွတ်ႈထိုင်ဝႆႉတီႈၼႂ်းဝဵင်းၵေႃးလိၼ်း တိူင်းၸႄႈၵႅင်းၼၼ်ႉ ဢဝ်ၾႆးၸုတ်ႇၽဝ် ႁိူၼ်းယေးၵူၼ်းမိူင်း လႄႈ လၢၼ်ႉၶၢႆၵုၼ်ႇၸွမ်းၸိူဝ်းၵၢတ်ႇ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']
2024-02-13T10:58:52	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87/	ဢိတ်ႇသရေး ပွႆႇမၢၵ်ႇသႂ်ႇၼႂ်းၵႃႇၸႃႉပွတ်းၸၢၼ်းႁၢဝ်ႈႁႅင်း	တပ်ႉသိုၵ်းဢိတ်ႇသရေး သိုပ်ႇပိုတ်းယိုဝ်းပွႆႇမၢၵ်ႇသႂ်ႇ ၼႂ်းဝဵင်း Rafah ပိုၼ်ႉတီႈၵႃႇၸႃႉ ပွတ်းၸၢၼ်း ဢၼ်မီးၵူၼ်းပၢႆႈၽေးယူႇဝႆႉမွၵ်ႈ 1 လၢၼ်ႉၵေႃႉ လႄႈ လုမ်းတႅပ်းတတ်းတြႃးရႃႇၸဝတ်ႈၵူႈမိူင်းမိူင်း မီးလွင်ႈမႆႈၸႂ်တႄႉတႄႉ။ မိူဝ်ႈဝၼ်းထီႉ 12 February 2024 (လိူၼ်သၢမ်မႂ်ႇ 3 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးပုၼ်ႈၽွၼ်း ၼႂ်းလုမ်းတႅပ်းတတ်းတြႃရႃႇၸဝတ်ႈၵူႈမိူင်းမိူင်း (ICC) ဢွၵ်ႇမႃးလၢတ်ႈဝႃႈ ဝၢႆးသေ ဢိတ်ႇသရေး ပိုတ်းယိုဝ်းပွႆႇမၢၵ်ႇသႂ်ႇၼႂ်းဝဵင်း Rafah ဢၼ်ပဵၼ်ပိုၼ်ႉတီႈပၢႆႈၽေးလိုၼ်းသုတ်း တွၼ်ႈတႃႇၵူၼ်းမိူင်းမွၵ်ႈ 1 လၢၼ်ႉၵေႃႉ ဢမ်ႇထၢတ်ႈဢမ်ႇဝၢႆး သေဢမ်ႇၵႃး လွင်ႈဢၼ်တေပဵၼ်ၵႂႃႇလႆႈဝႃႈ ဢိတ်ႇသရေး တေသူင်ႇတပ်ႉပႆလိၼ် ၶဝ်ႈလူမ်ႇတိုၵ်းထႅင်ႈၼၼ်ႉၵေႃႈ ႁဵတ်းႁႂ်ႈမီးလွင်ႈမႆႈၸႂ်ထိုင် လွင်ႈလွတ်ႈၽေးၵူၼ်းမိူင်း တႄႉတႄႉဝႃႈဝႃႈ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ယၢမ်းၽွင်းတေႃႈလဵဝ် လုမ်းတႅပ်းတတ်းတြႃး တိုၵ်ႉထတ်းထွင်တူၺ်း လွင်ႈၵေႃႇၵၢၼ်ႁၢႆႉၼႂ်းပိုၼ်ႉတီႈၵႃႇၸႃႉ လႄႈ ၵူၼ်းၵေႃႉပူၼ်ႉပႅၼ်ပၵ်းပိူင်းၼၼ်ႉၵေႃႈ တေထုၵ်ႇၺႃးပၼ်တၢမ်ႇတၢင်းၽိတ်းၵႂႃႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းဢိတ်ႇသရေး လႆႈဢွၵ်ႇမႃးပၢၵ်ႈပႅတ်ႈဝႃႈ လွင်ႈပိုတ်းယိုဝ်းၼႂ်းၵႃႇၸႃႉၼၼ်ႉ ဢမ်ႇၸႂ်ႈၵၢၼ်ၶႂၢတ်ႇလၢင်ႉပႅတ်ႈၸၢဝ်းၶိူဝ်း မၼ်းၵူၺ်း ပဵၼ်ၵၢၼ်တွပ်ႇတႅၼ်း လွင်ႈဢၼ်ၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 ဢၼ်ႁဵတ်းႁႂ်ႈမီးၵူၼ်းလူႉသဵင်ႈတၢႆ ဢမ်ႇယွမ်း 1,200 ၵေႃႉသေ တီႉၺွပ်းၵူၼ်းမိူင်းၵႂႃႇပႃး 240 ၵေႃႉၼၼ်ႉၵူၺ်း ဝႃႈၼႆ။ ၸိူင်ႉႁိုဝ်ၵေႃႈလီ ပၢင်တိုၵ်းၼႂ်းပိုၼ်ႉတီႈၵႃႇၸႃႉၼၼ်ႉ ပဵၼ်မႃးၶၢဝ်းတၢင်း 4 လိူၼ်ပၢႆ ယဝ်ႉသေ ၽၢႆႇတၢင်းၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 28,340 ၵေႃႉ၊ မၢတ်ႇၸဵပ်း 67,984 ၵေႃႉ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-12T13:14:30	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-9/	ၵူၼ်းမိူင်းယဵပ်ႇၺႃးမၢၵ်ႇ ၼႂ်းၸႄႈဝဵင်းမူႇၸေႊ	ၵူၼ်းမိူင်းၼႂ်းၸႄႈဝဵင်းမူႇၸေႊ ၵႂႃႇႁဵတ်းသူၼ်သေ လႆႈယဵပ်ႇၺႃးမၢၵ်ႇမႅင်း ထိုင်တီႈတိၼ်ပေႃးပုတ်းၵႂႃႇ ၼႆယူႇယဝ်ႉ။ မိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်းမွၵ်ႈ 08:00 မူင်းၼၼ်ႉ ၵေႃႉပဵၼ် ၸၢႆးဢေးမွင်ႇ ဢႃႇယုမွၵ်ႈ 38 ပီႊ ၽွင်းယၢမ်းၵႂႃႇႁဵတ်းသူၼ်တီႈၼိူဝ်လွႆ ႁိမ်းဝၢၼ်ႈၸၢၼ်းသႃႇ ဢိူင်ႇတိုင်းလူင် ၼႂ်းၸႄႈဝဵင်းမူႇၸေႊၼၼ်ႉ ၵႂႃႇယဵပ်ႇသႂ်ႇၺႃး မၢၵ်ႇမႅင်းၽင်လိၼ်သေ ဢဝ်တိၼ်ၽၢႆႇၶႂႃပုတ်းၵႂႃႇလႄႈ တိၼ်ၽၢႆႇသၢႆႉၵေႃႈ မၢတ်ႇၸဵပ်းႁၢဝ်ႈႁႅင်းမိူၼ်ၵၼ်၊ ၸိူဝ်းပဵၼ်ပေႃႈမႄႈပီႈၼွင်ႉ လႆႈဢဝ်ၵႂႃႇယူတ်းယႃတူဝ်ဝႆႉ တီႈႁူင်းယႃလူင် ဝဵင်းမူႇ ၸေႊယဝ်ႉ ဝႃႈၼႆ။ တႄႇဢဝ်ၼႂ်းႁၢင်ပီႊ 2023 မႃးၼႆႉ မီးၵူၼ်းမိူင်းၼႂ်းပိုၼ်ႉတီႈတင်းၼမ် ယဵပ်ႇၽႃႇ ၺႃးမၢၵ်ႇၸုမ်းယိပ်းၵွင်ႈၵၢင်ႇ ဢၼ်ႁၢင်ႈၵၢင်ဝႆႉ ၸွမ်းသဵၼ်ႈ တႃႈသၢႆတၢင်း ၼႂ်းပိုၼ်ႉတီႈမီးလွင်ႈၶဵင်ႈၶႅင်ၵၢၼ်သိုၵ်းၵၼ်ၸိူဝ်းၼႆႉသေ ႁဵတ်းႁႂ်ႈ ၵူၼ်းမိူင်းမၢင် ၸိူဝ်းလႆႈတၢင်းမၢတ်ႇၸဵပ်း၊ ၶႃပုတ်း၊ တိၼ်ပုတ်း မၢင်ၸိူဝ်းၵေႃႈ ပေႃးလႆႈလူႉသုမ်း သၢႆၸႂ်ပႃး ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-02-12T13:08:32	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%80%b1%e1%80%9c%e1%82%86%e1%82%88%e1%82%81%e1%80%b5%e1%80%90%e1%80%ba%e1%80%b8%e1%80%9e/	ၵူၼ်းမိူင်းတေလႆႈႁဵတ်းသိုၵ်းတိုၵ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း	မိူဝ်ႈၼႆႉဝၼ်းထီႉ 12 February 2024 သိုၵ်းမၢၼ်ႈပိုၼ်ၽၢဝ်ႇထႅင်ႈဝႃႈ ၵူၼ်းမိူင်းၵူႈၵေႃႉမီးပုၼ်ႈၽွၼ်း တႃႇႁၢပ်ႇၵၢၼ်သိုၵ်းတိုၵ်းၽဵဝ်ႈပႅတ်ႈ ၸုမ်း PDF ဢၼ်ယူႇၽၢႆႇတႂ်ႈၵုမ်းၵမ် NUG လႄႈ တိုၵ်းၽဵဝ်ႈပႃးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၼႆယဝ်ႉ။ ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ပၢၵ်ႇသိုၵ်းမၢၼ်ႈ လၢတ်ႈတီႈသိုဝ်ႇၶၢဝ်ႇ ၸိူဝ်းယူႇၽၢႆႇတႂ်ႈၵုမ်းၵမ်သိုၵ်းမၢၼ်ႈၼၼ်ႉဝႃႈ လွင်ႈပၵ်းပိူင်မၢႆမီႈမႂ်ႇ တႃႇၵူၼ်းမိူင်းႁၢပ်ႇထၢမ်းၵၢၼ်သိုၵ်းၼၼ်ႉ ပဵၼ်တႃႇတိုၵ်းတေႃးၸုမ်း PDF လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း၊ ပေႃးတူၺ်းငဝ်းလၢႆးမိူဝ်ႈလဵဝ်ၼႆႉၸိုင် ၸုမ်းၸိူဝ်းၵေႃႇၵၢၼ်ႁၢႆႉၶဝ် ယိပ်းၵမ်ဝႆႉဝႃႇတႃႉသိုၵ်း၊ ၵွပ်ႈၼႆလႄႈ ၵူၼ်းမိူင်းႁဝ်းတၢင်းသဵင်ႈ လူဝ်ႇလႆႈဢွၼ်ၵၼ်တိုၵ်းၽဵဝ်ႈပႅတ်ႈ ဝႃႈၼႆ။ ၼႂ်းပၵ်းပိူင်မၢႆမီႈမႂ်ႇ ဢၼ်သိုၵ်းမၢၼ်ႈပိုၼ်ၽၢဝ်ႇဝႆႉမိူဝ်ႈဝၼ်းထီႉ 10 February 2024 ၼၼ်ႉမီးဝႆႉဝႃႈ တင်ႈတႄႇဝၼ်းၼႆႉၵႂႃႇ ၵူၼ်းၸၢႆး ၼႂ်းၵႄႈဢႃႇယု 18 ပီႊထိုင် 35 ပီႊ တေလႆႈၶဝ်ႈႁၢပ်ႇထၢမ်းၵၢၼ်သိုၵ်းၵူႈၵေႃႉ သင်ဝႃႈ မီးပၺ်ႇၺႃႇၽၢႆႇမေႃယႃ၊ လူင်ႉလႅၼ်ႇၽၢႆႇၶိူင်ႈၸၢၵ်ႈ လႄႈ မီးပၺ်ႇၺႃႇသေလွင်ႈလွင်ႈၼႆၸိုင် တေဢဝ်ၵူၼ်းၸၢႆး ၼႂ်းၵႄႈဢႃႇယု 18 ပီႊထိုင် 45 ပီႊ ၼႆယဝ်ႉ။ တွၼ်ႈတႃႇၼၢင်းယိင်းသမ်ႉ တေဢဝ်ၼႂ်းၵႄႈဢႃႇယု 18 ပီႊထိုင် 27 ပီႊ၊ သင်ဝႃႈမီးပၺ်ႇၺႃႇသေလွင်ႈလွင်ႈၼႆၸိုင် တေဢဝ်ၼႂ်းၵႄႈ ဢႃႇယု 18 ပီႊ ထိုင် 35 ပီႊ ၼႆယဝ်ႉ။ တွၼ်ႈတႃႇၶၢဝ်းယၢမ်းႁၢပ်ႇထၢမ်းၵၢၼ်သိုၵ်းၼၼ်ႉ သင်ဝႃႈပဵၼ်ငဝ်းလၢႆးၼိမ် သဝ်းၼႆ တေလႆႈႁၢပ်ႇထၢမ်းၵၢၼ်သိုၵ်း 2 ပီႊ၊ သင်ဝႃႈမေႃပၺ်ႇၺႃႇ သေလွင်ႈလွင်ႈၼႆၸိုင် တေလႆႈႁၢပ်ႇထၢမ်းၵၢၼ်သိုၵ်း 3 ပီႊ၊ သင်ဝႃႈပဵၼ်ငဝ်းလၢႆးသုၵ်ႉယုင်ႈ မီးပၢင်တိုၵ်းသိုၵ်းသိူဝ်ၼႂ်းမိူင်းၼႆၸိုင် တေလႆႈႁၢပ်ႇထၢမ်းၵၢၼ်သိုၵ်း 5 ပီႊ လႄႈ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်းမၢၼ်ႈပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ ဝၢႆးသေသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်း ႁႅမ်တၢႆပႅတ်ႈၵူၼ်းမိူင်း ၸိူဝ်းၼႄၵၢင်ၸႂ် လူၺ်ႈလၢႆးၵတ်းယဵၼ်ၼၼ်ႉ ဢမ်ႇထၢတ်ႈဢမ်ႇဝၢႆးလႄႈ ၵူၼ်းမိူင်းၸိူဝ်းၼႄၵၢင်ၸႂ်ၼၼ်ႉ လႆႈပိၼ်ႇပၢႆႈၶဝ်ႈထိူၼ်ႇသေ ယိပ်းၵွင်ႈတေႃႇသူႈ သိုၵ်းမၢၼ်ႈၶိုၼ်း တေႃႇထိုင်ဝၼ်းမိူဝ်ႈၼႆႉယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵၢၼ်သိုၵ်း']
2024-02-12T12:40:01	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%b1%e1%80%9b%e1%80%b1%e1%80%b8%e1%80%90%e1%80%b1%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%81%bc%e1%82%82%e1%80%ba%e1%80%b8/	ဢိတ်ႇသေရေးတေတိုၵ်း ၼႂ်းဝဵင်း Rafah ဢမ်ႇသူၼ်ၸႂ်လွင်ႈတေပဵၼ်ၽေးတေႃႇၵူၼ်းမိူင်း	ဢိတ်ႇသရေး တေသိုပ်ႇၶဝ်ႈတိုၵ်းၼႂ်းဝဵင်း Rafah ဢၼ်မီးၵူၼ်းပၢႆႈၽေးသွၼ်ႈသဝ်းယူႇၼမ် ဢမ်ႇသူၼ်ၸႂ်ၶေႃႈပၼ်ၾၢင်ႉၵူႈမိူင်းမိူင်း ဢၼ်တေၸၢင်ႈႁဵတ်းႁႂ်ႈပဵၼ်ၽေးတေႃႇၵူၼ်းမိူင်းၼၼ်ႉ ၼႆယဝ်ႉ။ သိုဝ်ႇၶၢဝ်ႇ ABC News ဢွၵ်ႇဝႆႉမိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၸွမ်ၽွင်းလူင် ဢိတ်ႇသရေး ဢွၵ်ႇမႃးလၢတ်ႈလွင်ႈတေတိူဝ်းၶႂၢၵ်ႈၵၢၼ်တိုၵ်းတေႃး ၶဝ်ႈၼႂ်းဝဵင်း Rafah ဢၼ်ပဵၼ်ဝဵင်းယႂ်ႇဝဵင်းၼိုင်ႈ ၼႂ်းၵႃႇၸႃႉပွတ်းၸၢၼ်း ၼၼ်ႉဝႃႈၼႆ။ သမ်ႉဝႃႈၵူႈမိူင်းမိူင်း ပၼ်ၾၢင်ႉထိုင်လွင်ႈၽေးဢၼ်တေၵိူတ်ႇၶိုၼ်ႈမႃးတီႈ ၵူၼ်းမိူင်းၵႃႇၸႃႉ လႄႈ လၢမ်းၶၢတ်ႈဝႃႈ ၵူၼ်းၼႂ်းမိူင်းဢၼ်မီးတင်းမူတ်းမွၵ်ႈ 2.4 လၢၼ်ႉၵေႃႉၼၼ်ႉ ၼႂ်းၶိုင်ႈၼိုင်ႈၼႆႉ ထူပ်းၺႃးၽေးပၢင်တိုၵ်းမႃးၶၢဝ်းတၢင်း 4 လိူၼ် ဢမ်ႇၵိုတ်းဢမ်ႇလိုဝ်ႈလႄႈ လႆႈမႃးယူႇဝႆႉၼႂ်းဝဵင်း Rafah ၼႆႉတင်းၼမ် ၼႆယူႇယဝ်ႉ။ ၸွမ်ၽွင်းလူင် ဢိတ်ႇသေရေးၼၼ်ႉၵေႃႈ ပၼ်ၵႂၢမ်းမၼ်ႈဝႃႈ တေႁႃလၢႆးတၢင်းႁႂ်ႈၵူၼ်းမိူင်း ပႃႇလႅတ်ႉသ်တၢႆး ပေႃးလွတ်ႈၽေးယူႇ ၵူၺ်းၵႃႈ ဢမ်ႇလၢတ်ႈပႃးဝႃႈ တေႁဵတ်းၸိူင်ႉႁိုဝ် လိူဝ်သေဝႃႈ ၽၢႆႇတပ်ႉသိုၵ်းတေႁဵတ်းၽႅၼ်ၵၢၼ်ၵႂႃႇၵူၺ်း ၼႆယူႇ။ မိူဝ်ႈပူၼ်ႉမႃးၼၼ်ႉ တပ်ႉသိုၵ်းဢိတ်ႇသေရေး ၸႂ်ႉဢဵၼ်ႁႅင်းၶဝ်ႈလူမ်ႇတိုၵ်း တၢင်းၼိူဝ်လိၼ်လႄႈၵၢင်ႁၢဝ်၊ လုၵ်ႉဢဝ်ၼႂ်းတွၼ်ႈၵႃႇၸႃႉ ပွတ်းႁွင်ႇၵႂႃႇပွတ်းၵၢင် တေႃႇပေႃးႁွတ်ႈထိုင်ပွတ်းၸၢၼ်း လႄႈ ၵိုတ်းတီႈဢမ်ႇပႆႇလႆႈလူမ်ႇတိုၵ်း ၼႂ်းဝဵင်း Rafah ဢၼ်ပဵၼ်ပိုၼ်ႉတီႈပၢႆႈၽေးယႂ်ႇလိူဝ်ပိူၼ်ႈၼႆႉ ၼႆယဝ်ႉ။ တႄႇဢဝ်ပၢင်တိုၵ်းဢိတ်ႇသရေးလႄႈၸုမ်းႁႃးမၢတ်ႉသ်ၼႆႉမႃး တေႃႇထိုင်ဝၼ်းထီႉ 11 February 2024 ၼၼ်ႉ ၽၢႆႇပၢႆးယူႇလီၼႂ်းတွၼ်ႈၵႃႇၸႃႉ ပိုတ်ႇလၢတ်ႈဝႃႈ ၵူၼ်းလူႉသဵင်ႈတၢႆ ဢမ်ႇယွမ်း 28,064 ၵေႃႉ ၵမ်ႈၼမ် ပဵၼ်ၽူႈယိင်းလႄႈလုၵ်ႈဢွၼ်ႇ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-12T10:38:18	https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8-45-%e1%80%9c/	ရၢတ်ႉသျႃး သူင်ႇတရူၼ်း 45 လမ်း ပိုတ်းယိုဝ်းသႂ်ႇၼႂ်းမိူင်းယူႇၶရဵၼ်း	ရၢတ်ႉသျႃး သူင်ႇတရူၼ်း 45 လမ်း ပိုတ်းယိုဝ်းသႂ်ႇ ၶူင်ႉသၢင်ႈပိုၼ်ႉထၢၼ် ၽၢႆႇၵၢၼ် ၽုၵ်ႇသွမ်ႈယူႇၶရဵၼ်း။ သိုဝ်ႇၶၢဝ်ႇ AP လၢႆးငၢၼ်းဝႃႈ မိူဝ်ႈဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းရၢတ်ႉသျႃး လႆႈသူင်ႇတရူၼ်းတင်းမူတ်း 45 လမ်း ပိုတ်းယိုဝ်းသႂ်ႇ ၼႂ်းမိူင်းယူႇၶရဵၼ်း မီးပဝ်ႉမၢႆတီႈ ၽၢႆႇပၢႆးၵၢၼ်ၽုၵ်ႇသွမ်ႈ တင်း ၶူင်ႉသၢင်ႈပိုၼ်ႉၸွမ်းၽင်ႇပၢင်ႇလၢႆႇမိူင်းယူႇၶရဵၼ်းသေ ၽၢႆႇတၢင်းယူႇၶရဵၼ်း ယိုဝ်းတူၵ်းပႅတ်ႈလႆႈ 40 လမ်း ဝႃႈၼႆသေတႃႉ ယင်းမီးၵူၼ်းလႆႈတၢင်းမၢတ်ႇၸဵပ်း 1 ၵေႃႉ လႄႈ ႁိူၼ်းယေးၸိူဝ်းၼႆႉၵေႃႈ မီးလွင်ႈလူႉသုမ်းထႅင်ႈလၢႆလၢႆပိုၼ်ႉတီႈ ၼႆယဝ်ႉ။ ၼွၵ်ႈလိူဝ်သေၼႆႉ ၸၢၵ်ႇတရူၼ်းဢၼ်ယူႇၶရဵၼ်းယိုဝ်းတူၵ်းပႅတ်ႈၼၼ်ႉ ယင်းတူၵ်း ၶဝ်ႈၵႂႃႇၼႂ်းမိူင်း Moldova ဢၼ်ယူႇတိတ်းၸပ်းလႅၼ်လိၼ်မိူင်းယူႇၶရဵၼ်းၼၼ်ႉ လႄႈ ယူႇတီႈၸွမ်ၸိုင်ႈမိူင်း Moldova ၵေႃႈ လႆႈလၢတ်ႈဝႃႈ ပၢင်တိုၵ်းရၢတ်ႉသျႃး တင်း ယူႇၶရဵၼ်းၼၼ်ႉ တုမ်ႉယွၼ်ႈမႃးထိုင်ၸိုင်ႈမိူင်း Moldova ထႅင်ႈပွၵ်ႈၼိုင်ႈယဝ်ႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ လွင်ႈထူပ်းႁၼ်ၸၢၵ်ႈတရူၼ်းၼႂ်းမိူင်း Moldova ပွတ်းၸၢၼ်း ၼၼ်ႉ ပဵၼ်ၵၢၼ်ပၼ်ၾၢင်ႉ လႄႈ လွင်ႈဢၼ်ရၢတ်ႉသျႃး ၶဝ်ႈတိုၵ်းယူႇၶရဵၼ်းၼၼ်ႉ ၵေႃႈ ပဵၼ်းၽေးတေႃႇၸိုင်ႈမိူင်းၼႂ်းပွတ်းတွၼ်ႈ ၵွပ်ႈၼၼ်တေလႆႈသိုပ်ႇၵမ်ႉၸွႆႈ ယူႇၶရဵၼ်းၵႂႃႇထႅင်ႈ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-12T09:22:25	https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%81%b6%e1%80%af%e1%81%b5%e1%80%ba%e1%80%b8%e1%81%b6%e1%80%bd%e1%80%95%e1%80%ba%e1%82%88%e1%80%9d%e1%81%bc%e1%80%ba/	ပၢင်ၵႅဝ်ႈၶုၵ်းၶွပ်ႈဝၼ်းၸိူဝ်ႉၸၢတ်ႈၸိုင်ႈတႆး 77 ပီႊတဵမ် တီႈမိူင်းၵွၵ်ႇ	မိူဝ်ႈ ဝၼ်းထီႉ 11 February 2024 (လိူၼ်သၢမ်မႂ်ႇ 2 ၶမ်ႈ ပီႊတႆး 2118 ၼီႈ) သင်ႇၶတႆး လုၵ်ႈႁဵၼ်းၸၼ်ႉၸွမ်မိူင်းၵွၵ်ႇၸိုင်ႈထႆး ဢိၵ်ႇတင်း မုၵ်ႉၸုမ်းၸၢဝ်းၶိူဝ်းတႆး၊ ပီႈၼွင်ႉႁႅင်းၵၢၼ်ယၢၼ်မိူင်း လၢႆမူႇလၢႆၸုမ်း ႁူမ်ႈၵၼ်ၸတ်းႁဵတ်းပၢင်ၶုၵ်းၶွပ်ႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊၵႂႃႇ ဢွင်ႈတီႈၸၼ်ႉၸွမ် မႃႇႁႃႇၸူးလႃးလူင်းၵွၼ်း ဝၢင်းၼွႆႉ ဢယုထယႃး မိူင်းၵွၵ်ႇ ၸိုင်ႈထႆး။ ပၢင်ၵႅဝ်ႈၶုၵ်းၶွပ်ႈဝၼ်းၸိူဝ်ႉၸၢတ်ႈၸိုင်ႈတႆးၼႆႉ ယိူင်းၸူး လုၵ်ႈလၢၼ်ၵူၼ်းတႆး၊ ၵူၼ်းမိူင်းတႆးၵူႈၸၢဝ်းၶိူဝ်း ၸိူဝ်းမႃးႁဵတ်းၵၢၼ်ႁႃၵိၼ်လဵင်ႉတွင်ႉယူႇၼႂ်းမိူင်းထႆး ပေႃးတေဢမ်ႇလူင်လိုမ်း၊ တေမီးလွင်ႈၶုၵ်းၸႂ်လႆႈဝၼ်းၸိူဝ်ႉၸၢတ်ႈ ဢၼ်တႄႇမႃးတီႈပၢင်ၵုမ်လူင်ပၢင်လူင် ၵမ်းသွင် ၼႂ်းပီႊ 1947 လိူၼ်ၾႅပ်ႉပိဝ်ႊရီႊ ဝၼ်းထီႉ 7 ၼၼ်ႉ ၼႆယူႇ။ ယဝ်ႉၵေႃႈ ၵွပ်ႈမီးဝၼ်းၸိူဝ်ႉၸၢတ်ႈၸိုင်ႈတႆး ဝၼ်းထီႉ 7 လိူၼ်ၾႅပ်ႉပိဝ်ႊရီႊ ပီႊ 1947 လႄႈ ၸင်ႇတေၵိူတ်ႇဢွၵ်ႇ လိၵ်ႈႁူမ်ႈမၢႆပၢင်လူင် မိူဝ်ႈဝၼ်းထီႉ 12 လိူၼ်ၾႅပ်ႉပိဝ်ႊရီႊ ပီႊ 1947 လႆႈ၊ သမ်ႉၵွပ်ႈမီးလိၵ်ႈႁူမ်ႈမၢႆပၢင်လူင်လႄႈ ၸင်ႇတေၵိူတ်ႇမီးမႃး ၸိုင်ႈမိူင်းႁူမ်ႈတုမ် မိူဝ်ႈဝၼ်းထီႉ 4 လိူၼ်ၵျႅၼ်ႊၼိဝ်ႊရီႊ ပီႊ 1948 ၼၼ်ႉလႆႈၼႆၼၼ်ႉ ၶႂ်ႈႁႂ်ႈလုၵ်ႈလၢၼ်ၵူၼ်းမိူင်း ၼႂ်းမိူင်းထႆးလႆႈႁူႉၸွမ်းၼႆယူႇ။ ထႅင်ႈလွင်ႈၼိုင်ႈၵေႃႈ လႆႈၽိတ်ႈမွၵ်ႇမႃးပႃး ၸၢဝ်းၶိူဝ်းၼႂ်းမိူင်းတႆး ၸိူဝ်းမႃး ႁဵတ်းၵၢၼ်ယူႇၼႂ်းမိူင်းထႆး ၸိူင်ႉၼင်ႇ ၸၢဝ်းၶိူဝ်းပဢူဝ်း ၸၢဝ်းၶိူဝ်းလွႆႈလ ၸၢဝ်းၶိူဝ်းပလွင်ႈ ၸၢဝ်းၶိူဝ်းယၢင်း ႁူမ်းတင်းလုၵ်ႈႁဵၼ်းၸၼ်ႉၸွမ်သင်ၶလႄႈၸၼ်ႉၸွမ်ၵူၼ်းႁိူၼ်း ၸိူဝ်းပဵၼ်ၸၢဝ်းၶိူဝ်းတႆး ဢိၵ်ႇတင်းဢႃးၸၢၼ် မႁႃႇၸၼ်ႉၸွမ်မိူင်းထႆးလၢႆလၢႆတီႈ မႃးၶဝ်ႈႁူမ်ႈၸွမ်းလႄႈႁပ်ႉဢဝ်ပဵၼ်ပိုၼ်ႉ ႁူႉသုၼ်ႇတူဝ် သုၼ်ႇမုၵ်ႉၸုမ်းၵႂႃႇႁင်းၽႂ်မၼ်း လွင်ႈဝႃႈ ဝၼ်းၸိူဝ်ႉၸတ်ႈၸိုင်ႈတႆး တုင်းၸိူဝ်ႉၸၢတ်ႈၸိုင်ႈတႆး လႄႈ ၽဵင်းၸၢတ်ႈၸိုင်ႈတႆးၼႆႉ ဢမ်ႇၸႂ်ႈပဵၼ်ၶွင်ၸိူဝ်ႉၶိူဝ်းတႆးၵွႆး၊ ပဵၼ်ၶွင်ၸိူဝ်ႉၶိူဝ်းၵူၼ်းမိူင်းတႆး ၵူႈၸၢဝ်းၶိူဝ်း ဢၼ်မီးၸမ်ၸမ် 20 ၸၢဝ်းၶိူဝ်းၼၼ်ႉၼႆယူႇ။ မိူဝ်းၼႃႈထႃႇပၢႆၵေႃႈ ဝၼ်းၸိူဝ်ႉၸၢတ်ႈၸိုင်ႈတႆး တုင်းၸိုင်ႈတႆး ၽဵင်းၸၢတ်ႈၸိုင်ႈတႆးၼႆႉ ၸၢဝ်းၶိူဝ်းၼႂ်းမိူင်းတႆးၵူႈၸၢဝ်းၶိူဝ်း လီဢွၼ်ၵၼ်ယွမ်းႁပ်ႉလႄႈၼပ်ႉယမ် ပႅင်းမႅတ်ႇပႂ်ႉပႃးယုၵ်ႉယွင်ႈၵၼ်မၼ်ႈမၼ်ႈၼႆ မုၵ်ႉၸုမ်းၸၢဝ်းၶိူဝ်းတႆး ယိူင်းဢၢၼ်းၼင်ႇၼႆသေ ၸင်ႇမႃးႁူမ်ႈၵၼ်ၸတ်းႁဵတ်း ၼႂ်းဝၼ်းတိတ်ႉ ဝၼ်းထီႉ 11 လိူၼ်ၾႅပ်ႉပိဝ်ႊရီႊ ၼႂ်းပီႊ 2024 ၼႆႉ ၵွပ်ႈပဵၼ်ဝၼ်းလိုဝ်ႈႁႅင်းၵၢၼ် ၼႆၼၼ်ႉယူႇ။ ပီႊၼႆႉ ပဵၼ်ပီႊထူၼ်ႈ 2 ယဝ်ႉလႆႈႁူႉယိၼ်းၼင်ႇၼႆ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-10T19:48:37	https://taifreedom.com/%e1%80%95%e1%81%a2%e1%80%84%e1%80%ba%e1%81%b6%e1%82%84%e1%82%89%e1%81%b6%e1%80%b5%e1%80%84%e1%80%ba%e1%82%87%e1%80%9c%e1%80%b5%e1%81%bc%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8-5/	ပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင် ငဝ်ႈၸိုင်ႈလွႆတႆးလႅင်း ၶၢဝ်းတၢင်း 3 ဝၼ်း ယဝ်ႉတူဝ်ႈ	ၼင်ႇႁိုဝ်ပေႃးတေပဵၼ်တီႈမၢႆတွင်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ (77) ပီႊ လႄႈသင်၊ ၼင်ႇႁိုဝ်လွင်ႈမိုတ်ႈၵိုဝ်းၸမ်ၸႂ် ၼႂ်းၵႄႈၵၢင်ၵူၼ်းၼုမ်ႇ ပေႃးတေၶဝ်ႈဢွၵ်ႇၵၼ်လႆႈလီလႄႈ ယၢၼ်ႁၢင်ႇၽေးလွင်ႈယႃႈမဝ်းၵမ် ၼႆၼၼ်ႉသေ ယူႇတီႈ ၸုမ်းႁူမ်ႈႁႅင်းႁၢၼ် လႆႈဢွၼ်ၸတ်းႁဵတ်းပၢင်လဵၼ်ႈႁႅင်း ၶႄႉၶဵင်ႇပိတ်ႉမၢၵ်ႇၼင် ၶၢဝ်းတၢင်း 3 ဝၼ်းသေ ယဝ်ႉတူဝ်ႈလီငၢမ်းၵႂႃႇ ၼႂ်းဝၼ်းမိူဝ်ႈၼႆႉ ၼႆယဝ်ႉ။ တင်ႈတႄႇထီႉ 8 -10 February 2024 (လိူၼ်ၵမ်လွင်ႈ 14 ၶမ်ႈ ထိုင်လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ၶၢဝ်းတၢင်း 3 ဝၼ်းၼၼ်ႉ ယူႇတီႈၸုမ်းႁူမ်ႈႁႅင်းႁၢၼ် လႆႈဢွၼ်ၸတ်းႁဵတ်းပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင် တီႈပၢင်ႇလဵၼ်ႈႁႅင်း ဝတ်ႉလႅင်းႁၢၼ်တႆး ၼႆသေ မီးၸုမ်းပိတ်ႉမၢၵ်ႇၼင်ယိင်းၸၢႆး 12 ၸုမ်း (ၵူႈႁွင်ႈၵၢၼ်) ၶဝ်ႈႁူမ်ႈၶႄႉၶဵင်ႇသေ ၸုမ်းၵူၼ်းၼုမ်ႇ ႁွင်ႈၵၢၼ်ၽၢႆႇၵႅတ်ႇၶႄ တပ်ႉၸုမ်း 756 လႆႈႁပ်ႉသူးထီႉ 1 ၊ ၸုမ်းၵူၼ်းၼုမ်ႇ ငဝ်ႈၸုမ်းၸဝ်ႈသိုၵ်းလူင်သၢင်ႇ ႁွင်ႈၵၢၼ်ၽၢႆႇၵႅတ်ႇၶႄ လႆႈႁပ်ႉသူးထီႉ 2 လႄႈ ၸုမ်းၶူးသွၼ် ႁွင်ႈၵၢၼ်လူင်ပၢႆးပၺ်ႇၺႃႇ လႆႈႁပ်ႉသူးထီႉ 3 ၵႂႃႇသေ ၼႂ်းၸုမ်းၼၢင်းယိင်းသမ်ႉ ၸုမ်း Doi friend လႆႈထီႉ 1 ၊ ၸုမ်းၽုၼ်ႇမုၵ်ႉ လႆႈထီႉ 2 လႄႈ ၸုမ်း Heng Over လႆႈသူးထီႉ 3 လႄႈၸုမ်းလဵၼ်ႈမၢၵ်ႇၼင်ႇ လႆႈႁပ်ႉသူးၼမ်ႉၸႂ် ၼႆယဝ်ႉ။ ၼုမ်ႇၸၢႆးၼႂ်းၸုမ်းႁူမ်ႈႁႅင်းႁၢၼ် လၢတ်ႈၼႄတီႈသိုဝ်ႇတႆးလွတ်ႈလႅဝ်းဝႃႈ “ၵူၼ်းၼႂ်းၸုမ်းႁူမ်ႈႁႅင်းႁၢၼ်ႁဝ်းၶႃႈ မိူၼ်ၼင်ႇ ၸၢႆးထုၼ်းမိၼ်ႉ၊ ၸၢႆးသၢမ်လၢဝ်၊ ၸၢႆးဢွင်ႇလူႇ လႄႈ ၵူၼ်းၼႂ်းၸုမ်းႁဝ်းၶႃႈၵူႈၵေႃႉ ႁူမ်ႈႁႅင်းတူဝ်ႁႅင်းၸႂ်ၵၼ်သေ လႆႈဢွၼ်ၸတ်းႁဵတ်းဢေႃႈ၊ တီႈလႆႈၸတ်းပၢင်လဵၼ်ႈႁႅင်းၼႆႉ ပိူင်လူင်မၼ်းတႄႉ ႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈတဵမ် (77) ပီႊၼၼ်ႉၼႃႇၼေႃႈ လိူဝ်ၼၼ်ႉၵေႃႈ ႁႂ်ႈလွင်ႈမိုတ်ႈၵိုဝ်းၼႂ်းၵႄႈၵၢင်ၵူၼ်းၼုမ်ႇလႄႈ ႁႂ်ႈယၢၼ်ႁၢင်ႇလဝ်ႈ၊ ယႃႈမဝ်းၵမ်ဢေႃႈ၊ ယူႇတီႈၸုမ်းႁဝ်းၶႃႈႁူမ်ႈႁႅင်းႁၢၼ်ဢွၼ်ႁူဝ်ၸတ်းႁဵတ်းဢေႃႈ လိူဝ်ၼၼ်ႉၵေႃႈ မီးၸဝ်ႈတႃႇၼၶဝ်ထႅင်ႈလၢႆလၢႆၸဝ်ႈ မႃးႁူမ်ႈႁႅင်းၸွမ်းၵေႃႈမီးယူႇၶႃႈ ၵမ်ႈၽွင်ႈမႃးၸွႆႈငိုၼ်းတွင်း၊ ၵမ်ႈၽွင်ႈမႃးၸွႆႈၼမ်ႉၵိၼ် လႄႈ Ice Cream ၸိူဝ်းၼႆႉ” လၢတ်ႈၼႄၼင်ႇၼႆ။ တီႈငဝ်ႈၸိုင်ႈလွႆတႆးလႅင်းၼႆႉ ပေႃးထိုင်ၶိင်ႇၶၢဝ်းပွႆးပီႊမႂ်ႇတႆး၊ ပွႆးသွၼ်းၼမ်ႉ၊ ပွႆးၶဝ်ႈဝႃႇဢွၵ်ႇဝႃႇ၊ ဝၼ်းလုၵ်ႉၽိုၼ်ႉ၊ ဝၼ်းၸိူဝ်ႉၸၢတ်ႈ ၸိူဝ်းၼႆႉ ၼင်ႇႁိုဝ်တေပဵၼ်တီႈမၢႆတွင်းၶိင်ႇလႂ်ၶၢဝ်းၼၼ်ႉသေ လႆႈၸတ်းႁဵတ်းပၢင်ၶႄႉၶဵင်ႇလဵၼ်ႈႁႅင်း ပိတ်ႉမၢၵ်ႇၼင်၊ မၢၵ်ႇသွင်းဝၢႆ ဢိၵ်ႇၵၢၼ်လဵၼ်ႈႁႅင်းထႅင်ႈလၢႆလၢႆလွင်ႈလႄႈ မီးၵူၼ်းၼုမ်ႇတီႈငဝ်ႈၸိုင်ႈလွႆတႆးလႅင်းလႄႈ ၵူၼ်းၼုမ်ႇၼႂ်းၸိုင်ႈထႆး ၶဝ်ႈႁူမ်ႈၶႄႉၶဵင်ႇ ၼႆယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-10T19:41:26	https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%82%85%e1%80%99%e1%80%ba%e1%82%88%e1%80%90%e1%80%bd%e1%80%95%e1%80%ba%e1%82%87%e1%80%9c%e1%80%ad%e1%81%b5%e1%80%ba%e1%82%88-%e1%80%95%e1%80%9b%e1%80%ad/	ပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ တူင်ႇဝဵင်းလၢႆးၶႃႈ	ငဝ်ႈငုၼ်းမုၵ်ႉၸုမ်းလူင်သင်ႇၶၸိုင်ႈတႆး လႆႈၸတ်းႁဵတ်း ပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ ပွၵ်ႈၵမ်း (40) ၵႂႃႇ တီႈဝဵင်းလၢႆးၶႃႈၼႆယူႇ။ မိူဝ်ႈၼႆႉ ဝၼ်းထီႉ 10 February 2024 (လိူၼ်သၢမ်မႂ်ႇ 1 ၶမ်ႈ ပီႊတႆး 2118 ၼီႈ) ယူႇတီႈငဝ်ႈငုၼ်းမုၵ်ႉၸုမ်းလူင်သင်ႇၶၸိုင်ႈတႆး၊ မိူင်းႁူမ်ႈတုမ်မျႅၼ်ႇမႃႇ ၵိင်ႇၽႄတူင်ႇဝဵင်းလၢႆးၶႃႈ လႆႈၸတ်းႁဵတ်းပၢင်တႅမ်ႈတွပ်ႇလိၵ်ႈ ပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ ပွၵ်ႈၵမ်း (40) သေ မီးလုၵ်ႈႁဵၼ်းၶဝ်ႈႁူမ်ႈတင်းမူတ်း 1,003 ၵေႃႉ မီးတင်း သင်ႇၶႃႇၸဝ်ႈ၊ ၸဝ်ႈၶၢဝ်၊ လုၵ်ႈႁဵၼ်းၸၢႆး၊ လုၵ်ႈႁဵၼ်းယိင်း လိူဝ်သေၼၼ်ႉ ယင်းမီးထႅင်ႈ ၸဝ်ႈၼႃႇယၵ၊ ၸဝ်ႈပွင်ၵၢၼ်၊ ၸဝ်ႈၶူးသွၼ်၊ မေႃသွၼ် 138 ၵေႃႉ ၽူႈၸိူဝ်းမႃးၶဝ်ႈႁူမ်ႈတင်းသဵင်ႈမီး 1,141 ၵေႃႉ ၼႆယဝ်ႉ။ ၸဝ်ႈသြႃႇၵေႃးသၼ်ႇလ ၵျွင်းပွင် ဝဵင်းလၢႆးၶႃႈၵေႃႈ လႆႈလၢတ်ႈတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ ပၢင်တႅမ်ႈတွပ်ႇလိၵ်ႈၼႆႉ တႄႇလိူၼ်သၢမ်မႂ်ႇ 1 ၶမ်ႈ ၶၢဝ်းယၢမ်းဝၢႆးဝၼ်း 13:00 မူင်း တေႃႇထိုင် 16:00 မူင်း တၢမ်းၶမ်ႈ လႄႈ ပၢင်တွပ်ႇလိၵ်ႈၼႆႉ တေမီး 9 ဝၼ်း လိူၼ်သၢမ်မႂ်ႇ 1 ၶမ်ႈ တေႃႇထိုင် လိူၼ်သၢမ်မႂ်ႇ 9 ၶမ်ႈ ဢမ်ႇၼၼ် ဝၼ်းထီႉ 10-18 February 2024 ၊ ပၢင်တႅမ်ႈတွပ်ႇလိၵ်ႈၼႆႉၵေႃႈ လႆႈႁူမ်ႈၸတ်းႁဵတ်းတီႈၵျွင်းတေႃႇႁူဝ်ဝဵင်းတီႈလဵဝ်ၵူၺ်း လၢတ်ႈၼႄၼင်ႇၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-10T11:47:57	https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%9c%e1%81%a2%e1%80%90%e1%80%ba%e1%82%88%e1%80%90%e1%80%ae%e1%82%88%e1%80%9e%e1%80%ad%e1%80%af%e1%80%9d%e1%80%ba/	ပူႇတိၼ်ႇ လၢတ်ႈတီႈသိုဝ်ႇၶၢဝ်ႇဢမေႇရိၵၢၼ်ႇ ၸၢင်ႈၵိုတ်းပၢင်တိုၵ်းလႆႈ	ပူႇတိၼ်ႇလၢတ်ႈတီႈသိုဝ်ႇၶၢဝ်ႇဢမေႇရိၵၢၼ်ႇ ပဵၼ်တၢင်းၵၢၼ်ၵႂႃႇ လွင်ႈငဝ်းလၢႆးပၢင်တိုၵ်းယူႇၶရဵၼ်းၼၼ်ႉ သင်ဢမေႇရိၵၢၼ်ႇၵိုတ်းယိုတ်း သူင်ႇၶိူင်ႈၵွင်ႈၵၢင်ႇပၼ်ယူႇၶရဵၼ်း ပၢင်တိုၵ်းၸၢင်ႈၵိုတ်းလိုဝ်ႈလႆႈ ၼႆယူႇ။ မိူဝ်ႈဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇဢမေႇရိၵၢၼ်ႇ Fox News လႆႈဢွၵ်ႇဝႆႉ လွင်ႈဢၼ်ၸွမ်ၸိုင်ႈရၢတ်ႉသျႃး ပူႇတိၼ်ႇလၢတ်ႈဝႃႈ ရၢတ်ႉသျႃးတေတေႃႇသူႈတွၼ်ႈတႃႇႁႄႉၵင်ႈၽွၼ်းလႆႈၶွင်ၸဝ်ႈၵဝ်ႇ ႁႂ်ႈထိုင်တီႈ၊ ၵူၺ်းၵႃႈ ဢမ်ႇၶႂ်ႈၶႂၢၵ်ႈပၢင်တိုၵ်းၼႂ်းယူႇၶရဵၼ်းႁႂ်ႈၵႂၢင်ႈမႃးထႅင်ႈလႄႈ သိုပ်ႇလၢမ်းၵႂႃႇထႅင်ႈတၢင်ႇမိူင်း မိူၼ်ၼင်ႇ ပူဝ်ႇလႅၼ်ႇ လႄႈ လၢတ်ႉဝီးယႃး ဝႃႈၼႆ။ ပူႇတိၼ်ႇယင်းလႆႈလၢတ်ႈပႃးထႅင်ႈဝႃႈ တႃႇတေၵႄႈၶႆငဝ်းလၢႆးၼၼ်ႉၵေႃႈ ဢမေႇရိၵၢၼ်ႇလူဝ်ႇလႆႈၵိုတ်းယိုတ်း လွင်ႈသူင်ႇၶိူင်ႈၵွင်ႈၵၢင်ႇပၼ်ယူႇၶရဵၼ်းသေၵွၼ်ႇ ပၢင်တိုၵ်းၸင်ႇတေၵိုတ်းယိုတ်းၵႂႃႇလႆႈ ဝႃႈၼႆ။ လႆႈဝႃႈပဵၼ်ပွၵ်ႈဢွၼ်တၢင်းသုတ်း ဢၼ်ပူႇတိၼ်ႇ ဢွၵ်ႇမႃးလၢတ်ႈတီႈ သိုဝ်ႇဢမေႇရိၵၢၼ်ႇ ၼႂ်းႁွပ်ႈ 3 ပီႊ တႄႇၸဵမ်မိူဝ်ႈရၢတ်ႉသျႃး ပိုတ်ႇပၢင်တိုၵ်းၸူးယူႇၶရဵၼ်းမႃးၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-10T11:42:48	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%80%99%e1%80%ad%e1%80%90%e1%80%ba%e1%82%88%e1%80%91%e1%80%ad%e1%80%b0/	သိုၵ်းမၢၼ်ႈဢဝ်မိတ်ႈထိူဝ်ၶေႃးၵူၼ်းမိူင်း	ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းၶဝ်ႈၵႂၢတ်ႇလၢင်ႉတီႈၼႂ်းဝၢၼ်ႈၵူၵ်ႉၵူဝ်ႇၸု ၸႄႈဝဵင်းယေႇဢူး တိူင်းၸႄႈၵႅင်းသေ တီႉမတ်ႉဢဝ်ၵူၼ်းမိူင်းၵမ်ႈၽွင်ႈသေ ၶိုၼ်းဢဝ်မိတ်ႈထိူဝ်ၶေႃးတၢႆပႅတ်ႈ ၼႆယဝ်ႉ။ ၵပ်းၵၢႆႇလူၺ်ႈလွင်ႈၼႆႉ ၵူဝ်ႇထူးၶၢၼ်ႉ ၽူႈမီးပုၼ်ႈၽွၼ်းၽၢႆႇပိုၼ်ၽၢဝ်ႇ ၼႂ်းၸုမ်း People’s Defense Comrade လၢတ်ႈတီႈသိုဝ်ႇၶၢဝ်ႇၶၢင် Kachin News Agency-KNG ဝႃႈ မိူဝ်ႈၼႂ်းဝၼ်းထီႉ 7 February 2024 ယၢမ်းၵၢင်ဝၼ်းၼၼ်ႉ သိုၵ်းမၢၼ်ႈႁႅင်းသိုၵ်း မွၵ်ႈ 100 ၵေႃႉ လုၵ်ႉတီႈၽၢႆႇတူၵ်းၸႄႈဝဵင်းၶိၼ်ႇဢူး ထူဝ်းသိုၵ်းၶဝ်ႈၵႂႃႇၼႂ်း ဝၢၼ်ႈၵူၵ်ႉၵူဝ်ႇၸု ၸႄႈဝဵင်းယေႇဢူးသေ ၵူၼ်းမိူင်းဢွၼ်ၵၼ်ပၢႆႈတင်းၼမ်၊ ယဝ်ႉၵေႃႈသိုၵ်းမၢၼ်ႈ တီႉၺွပ်းလႆႈၵူၼ်းၸၢႆး 2 ၵေႃႉ လႄႈ ဢဝ်မိတ်ႈထိူဝ်ၶေႃးတၢႆပႅတ်ႈယဝ်ႉ ဝႃႈၼႆ။ ၵူၼ်းမိူင်း 2 ၵေႃႉ ဢၼ်ထုၵ်ႇသိုၵ်းမၢၼ်ႈႁႅမ်တၢႆ ၼင်ႇမိူၵ်ႈမႂ်ႈၼၼ်ႉ ၸိုဝ်ႈႁွင်ႉ ၵူဝ်ႇၸေႃႇတဵင်းထၢႆႉ ဢႃႇယု 28 ပီႊ၊ ၵူဝ်ႇတဵင်းတၢၼ်းၵျွႆႇ ဢႃႇယု 31 ပီႊ ဝႃႈၼႆ၊ သိုၵ်းမၢၼ်ႈ ၸိူဝ်းထူဝ်းသိုၵ်းၶဝ်ႈၵႂႃႇ တီႈၼႂ်းဝၢၼ်ႈၵူၵ်ႉၵူဝ်ႇၸုၼႆႉ ပဵၼ်တပ်ႉ ၶမယ 708 လႄႈ ၶလယ 71 ၼႆယဝ်ႉ။ ၸုမ်းလူလွမ်ၸွႆႈထႅမ် ၵူၼ်းတူၵ်းၶွၵ်ႈၵၢၼ်မိူင်း (AAPP) ပိုၼ်ၽၢဝ်ႇဝႆႉဝႃႈ တင်ႈတႄႇၸုမ်းသိုၵ်းမၢၼ်ႈ ယိုတ်းမိူင်းမႃး တေႃႇထိုင်မိူဝ်ႈဝႃးဝၼ်းထီႉ 9 February 2024 ၼႆႉ ၸုမ်းသိုၵ်းမၢၼ်ႈႁႅမ်တၢႆၵူၼ်းမိူင်းၵႂႃႇယဝ်ႉ 4,507 ၵေႃႉ လႄႈ ဢဝ်ၵူၼ်းမိူင်းသႂ်ႇၶွၵ်ႈၶင်ဝႆႉယၢမ်းလဵဝ် 20,071 ၵေႃႉ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-02-10T11:22:52	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%90/	ၵူဝ်းရီးယႃးႁွင်ႇ ၽွမ်ႉတႃႇၶဝ်ႈယိုတ်းသိမ်း မိူင်းၵူဝ်းရီးယႃးၸၢၼ်း	ၽွင်းမိူဝ်ႈမီးငဝ်းလၢႆးၶိုၵ်ႉၶၵ်ႉပေႃႇပဵၼ်မႃး ၵူဝ်းရီးယႃးႁွင်ႇၸမ်ပဵၼ် တေလႆႈၽွမ်ႉ တႃႇယိုတ်းသိမ်းပႅတ်ႈ မိူင်းၵူဝ်းရီးယႃးၸၢၼ်း ၼႆယဝ်ႉ။ မိူဝ်ႈဝၼ်းထီႉ 9 February 2024 (ဝၼ်းလိူၼ်ၵမ်လပ်း ပီႊတႆး 2118 ၼီႈ) ၽူႈၼမ်းသုင် သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ဢဝ်တိုဝ်ႉတၢင်းၼႂ်းဝၼ်းၵေႃႇတင်ႈ တပ်ႉသိုၵ်းၵူဝ်းရီးယႃးႁွင်ႇ ၶွပ်ႈတဵမ် 76 ပီႊၼၼ်ႉသေ လႆႈလၢတ်ႈယုၵ်ႉယွင်ႈ တပ်ႉသိုၵ်း ဢၼ်လႆႈၵႅတ်ႇၶႄႁႄႉၵင်ႈၸိုင်ႈမိူင်းမႃး ပႅၵ်ႉသမ်ႉမီးလွင်ႈလွၵ်ႇငိူတ်ႈ ၽၢႆႇၵၢၼ်သိုၵ်း လႄႈ ၺႃးႁႅင်းမိပ်ႇဢီးလၢႆလၢႆၽၢႆႇ၊ လၢတ်ႈထႅင်ႈဝႃႈ ၵူဝ်းရီးယႃးႁွင်ႇ လႆႈတွၼ်ႈသွၼ်ၼႂ်းၵၢၼ်ၸႅၵ်ႇၽႄၵူၼ်းမိူင်းၶွင်ႁဝ်း ဢိၵ်ႇတင်း လွင်ႈၶဵင်ႈၶႅင်ၵၼ်မိူဝ်ႈပူၼ်ႉမႃး ၵွပ်ႈၼၼ် ၵူဝ်းရီးယႃးၸၢၼ်း ပဵၼ်ၽူႈၶဵၼ်ဢၼ် ႁၢႆႉႁႅင်း လႄႈ တေဢမ်ႇမီးဝၼ်းလႅၵ်ႈလၢႆႈ ၼႆယဝ်ႉ။ ၼွၵ်ႈလိူဝ်သေၼႆႉ ၽွင်းဢၼ်မီးငဝ်းလၢႆးၶိုၵ်ႉၶၵ်ႉမႃးၼႆၸိုင် ယူႇတီႈၶွမ်ႇမတီႇ ၽၢႆႇပၵ်းပိူင်ၵူဝ်းရီးယႃးႁွင်ႇ တႅပ်းတတ်းယဝ်ႉဝႃႈ တေၶဝ်ႈယိုတ်းသိမ်းပႅတ်ႈ မိူင်းၵူဝ်းရီးယႃးၸၢၼ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးဝၢႆးသေၽူႈၼမ်းသုင်သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ပၢၵ်ႈပႅတ်ႈလွင်ႈတႃႇႁူမ်ႈၸိုင်ႈမိူင်းၸွမ်း ၵူဝ်းရီးယႃးၸၢၼ်းၼၼ်ႉ မၼ်းပဵၼ်ၵႂႃႇဢမ်ႇလႆႈယဝ်ႉ ယွၼ်ႉပိူဝ်ႈယိပ်းၵမ်ပေႃႇလသီႇဢမ်ႇမိူၼ်ၵၼ် လႄႈၸင်ႇယုၵ်ႉဢဝ်ၵူဝ်းရီးယႃးၸၢၼ်း ပဵၼ်ၽူႈၶဵၼ်မၢႆ 1 ၶွင်ၵူဝ်းရီးယႃးႁွင်ႇ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-09T15:16:45	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-2/	ၽူႈမီးၼမ်ႉၸႂ် ႁူမ်ႈၸွႆႈထႅမ်ၶွင်ၵိၼ်ယႅမ်ႉတီႈ ၵေႃႉသိုၵ်းၵေႃႉႁၢၼ် လႄႈ လုၵ်ႈႁဵၼ်း	ၼႂ်းတိုဝ်ႉတၢင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊသေ ယိူင်းဢၢၼ်းႁႂ်ႈလႆႈပဵၼ်လွင်ႈၵမ်ႉၸွႆႈထႅမ် ၵေႃႉသိုၵ်းၵေႃႉႁၢၼ် RCSS/SSA ၼႆလႄႈ ယူႇတီႈၽူႈမီးၼမ်ႉၸႂ် မုၵ်ႉၸုမ်းၸၢဝ်းၶိူဝ်းတႆး၊ ပီႈၼွင်ႉတႆးႁႅင်းၵၢၼ်ယၢၼ်မိူင်း ၼႂ်းမိူင်းထႆး လႆႈႁူမ်ႈၵၼ်ၸွႆႈထႅမ် ၶွင်ၵိၼ်ယႅမ်ႉတီႈၵေႃႉသိုၵ်းၵေႃႉႁၢၼ် ဝႃႈၼႆ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ယူႇတီႈၽူႈမီးၼမ်ႉၸႂ်ၸေႇတၼႃႇ ဢၼ်ပဵၼ် မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ လႄႈ ပီႈၼွင်ႉႁႅင်းၵၢၼ်ယၢၼ်မိူင်း မိူင်းၵွၵ်ႇ ၸိုင်ႈထႆး ၸွႆႈထႅမ်ၶွင်ၵိၼ်ယႅမ်ႉ မိူၼ်ၼင်ႇ ပႃႇလႃႇၶျွင်ႇ ထူဝ်ႇၼဝ်ႈ လႄႈ ၶိူင်ႈၸႂ်ႉတိုဝ်းထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်း 12,370 ဝၢတ်ႇ ၼႆယဝ်ႉ။ ၼႂ်းဝၼ်းလဵဝ်ၵၼ်ၼၼ်ႉၵူၺ်း ယူႇတီႈၽူႈမီးၼမ်ႉၸႂ်ၸေႇတၼႃႇ လုင်းထုၼ်း ဝၢၼ်ႈၽူၺ်း ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး၊ ပေႃႈလူင်ယႃး ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး၊ ပီႈၼွင်ႉဝၢၼ်ႈလူင်ပူင်းၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး လႆႈၸွႆႈထႅမ် မၢၵ်ႇၶိူဝ်သူမ်ႈ၊ ၼမ်ႉမၼ်း၊ ၵိူဝ်၊ ထူဝ်ႇၼဝ်ႈ၊ ၽၵ်းၵၢတ်ႇလုင်း၊ ၽၵ်းၵၢတ်ႇၶၢဝ်၊ ၽၵ်းၵၢတ်ႇသူမ်ႈ၊ မၢၵ်ႇၽိတ်ႉ၊ ဢႃႇလူး၊ ပၵ်ႉမူၼ်ႇ တီႈၵေႃႉသိုၵ်းၵေႃႉႁၢၼ်လႄႈ ၸွႆႈလဵင်ႉလူၶဝ်ႈၽၵ်းၵၢင်ဝၼ်း တီႈလုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၸၼ်ႉငဝ်ႈ၊ ၸၼ်ႉၵၢင် လွႆတႆးလႅင်း ပႃးဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ်ၵေႃႉသိုၵ်းၵေႃႉႁၢၼ် ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ်ၵူႈၵေႃႉၵူႈၸဝ်ႈၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-02-09T12:48:22	https://taifreedom.com/%e1%81%b5%e1%81%a2%e1%81%bc%e1%80%ba%e1%81%b8%e1%80%95%e1%80%ba%e1%80%b8%e1%81%b8%e1%80%bd%e1%82%86%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%80%9e%e1%80%b0%e1%80%9d%e1%80%ba%e1%82%87/	ၵၢၼ်ၸပ်းၸွႆးၸွမ်းသူဝ်ႇသျႄႇမီႇတီႇယႃႇၼႃႇၼၼ်ႉ ပဵၼ်တၢင်းပဵၼ်မဵဝ်းၼိုင်ႈ	ၵၢပ်ႈပၢၼ်ယၢမ်းလဵဝ်ၼႆႉ Technology မႃးသၢင်ႈပၼ်ၼႂ်းၸၢတ်ႈပၢၼ်ၵူၼ်းႁဝ်း ႁႂ်ႈလီတိူဝ်းမႃးလႄႈ ငၢႆႈမႃးယူႇ၊ မိူၼ်ၼင်ႇၾူၼ်းၼႆၼၼ်ႉ ပဵၼ်လွင်ႈဢၼ်ႁဝ်းၶၢတ်ႇဢမ်ႇလႆႈ သေဢမ်ႇၵႃး ယင်းႁဵတ်းႁႂ်ႈ ၵၢၼ်ၵပ်းသိုပ်ႇ သိုဝ်ႇသၢၼ် ၶဝ်ႈထိုင်ၶေႃႈမုၼ်းလႆႈငၢႆႈ လႄႈ ဝႆးၽႂ်း ဢမ်ႇဝႃႈတေပဵၼ် Facebook, YouTube, TikTok, Instagram တႄႇၵႂႃႇထႅင်ႈတင်းၼမ်ယူႇယဝ်ႉ။ ယူႇတီႈမေႃယႃၶဝ်ၵေႃႈ ထတ်းသၢင်ႁၼ်ဝႃႈ သူဝ်ႇသျႄႇမီႇတီႇယႃႇဢွၼ်ႇလၢႆး ၼၼ်ႉၶဝ်ႈထိုင်ငၢႆႈလႄႈ ၽႂ်ၽႂ်ၵေႃႈၸႂ်ႉတိုဝ်းလႆႈသေ ႁဵတ်းႁႂ်ႈတိတ်းၸပ်းၸွႆးငၢႆႈလႄႈ ၸၢင်ႈပဵၼ်မႃး Social Addiction ၵၢၼ်တိတ်းၸပ်းၸွႆးသူဝ်ႇသျႄႇမီႇတီႇယႃႇဢွၼ်ႇလၢႆး ၼၼ်ႉလႆႈ၊ မိူဝ်ႈပဵၼ်ၸိူင်ႉၼႆမႃးယဝ်ႉ ၸၢင်ႈႁဵတ်းႁႂ်ႈပဵၼ်တၢင်းပဵၼ်ပၢႆးၸႂ်မႃး ဢမ်ႇဝႃႈတေပဵၼ် လွင်ႈၶမ်ၸႂ်၊ လွင်ႈၶီငဝ်မွင်ၸႂ်၊ လွင်ႈမႆႈၸႂ်ၼမ်မႃး၊ သမႃႇထိပွတ်း လႄႈ Bipolar ၸိူဝ်းၼႆႉမႃးလႆႈ။ ၸွမ်းလူၺ်ႈၸႂ်ႉၶၢဝ်းယၢမ်းယူႇၸွမ်း ၾူၼ်း လႄႈ သူဝ်ႇသျႄႇမီႇတီႇယႃႇၼၼ်ႉ ႁိုင်ၼႃႇပူၼ်ႉသေ ႁဵတ်းႁႂ်ႈလွင်ႈလိုဝ်ႈႁိူဝ်ႉဢေႇမႃး၊ မီးတတ်းၶၢတ်ႇလွင်ႈၵပ်းသိုပ်ႇတင်းၵူၼ်းႁိမ်းႁွမ်းမႃး။ ၵူၼ်းပဵၼ်မၢင်ၵေႃႉၼၼ်ႉ ၸႂ်ႉၸၢတ်ႈပၢၼ်ၸွမ်း လွင်ႈဢၼ်ဝူၼ်ႉသၢင်ႈဢဝ်ၼမ်လိူဝ်သေ လွင်ႈဢၼ်ပဵၼ်တႄႉမႃး ယူႇယဝ်ႉ။ တေႁူႉလႆႈၸိူင်ႉႁိုဝ်ဝႃႈ ႁဝ်းၼၼ်ႉၸွင်ႇၶဝ်ႈပႃးဝႆႉၼႂ်းၵူၼ်းပဵၼ် Social Addiction ၼႆၼၼ်ႉ မီးၽၢင်ႁၢင်ႈဝႆႉၼင်ႇပႃႈတႂ်ႈၼႆႉယဝ်ႉ။ ယူႇၸွမ်းသူဝ်ႇသျႄႇမီႇတီႇယႃႇ ၼမ်လိူဝ်သေဢၼ်ဢၢင်ႈဢၢၼ်းဝႆႉ။ မိူဝ်ႈၽွင်းဢမ်ႇလႆႈၸႂ်ႉသူဝ်ႇသျႄႇမီႇတီႇယႃႇၼႆၸိုင် ႁဵတ်းႁႂ်ႈၸႂ်သုၵ်ႉသၵ်ႉမႃးယူႇယဝ်ႉ။ ၶတ်းၸႂ်ၵုမ်းထိင်းၵၢၼ်လဵၼ်ႈသူဝ်ႇသျႄႇမီႇတီႇယႃႇယူႇ ၵူၺ်းၵႃႈၵုမ်းထိင်းဢမ်ႇလႆႈ။ ဢမ်ႇဝႃႈတေႁဵတ်းသင်ၵေႃႈယဝ်ႉ ၸႂ်ထိုင် သူဝ်ႇသျႄႇမီႇတီႇယႃႇယူႇတိၵ်းတိၵ်း။ မိူဝ်ႈသုၵ်ႉၸႂ်ၼၼ်ႉ တေၸႂ်ႉသူဝ်ႇသျႄႇမီႇတီႇယႃႇ တႃႇလူတ်းယွမ်းလွင်ႈသုၵ်ႉၸႂ်။ မီးလွင်ႈပႅတ်ႉလႅၼ်သိူင်ႇသိမ်းမႃး တႃႇတေလဵၼ်ႈသူဝ်ႇသျႄႇ။ ယွၼ်ႉသူဝ်ႇသျႄႇမီႇတီႇယႃႇသေ ႁဵတ်းႁႂ်ႈမီးပၼ်ႁႃလွင်ႈႁဵတ်းၵၢၼ် လွင်ႈၸမ်ၸႂ်တင်းၵူၼ်းႁိမ်းႁွမ်းမႃး။ မိူဝ်ႈမီးၽၢင်ႁၢင်ႈၸိူင်ႉၼႆယဝ်ႉ ၼႄႁႂ်ႈႁၼ်ဝႃႈ ၵၢၼ်လဵၼ်ႈသူဝ်ႇသျႄႇမီႇတီႇယႃႇ ၼၼ်ႉ တႄႇပၼ်ၽွၼ်းတုမ်ႉယွၼ်ႈ တေႃႇၵၢၼ်ၸႂ်ႉၸၢတ်ႈပၢၼ် ၵူႈဝၼ်းဝၼ်းမႃးယဝ်ႉလႄႈ လီလႆႈႁႃတၢင်းၵႄႈၶႆမၼ်းၵႂႃႇ၊ ဢမ်ႇဝႃႈ တေမၵ်းတမ်းၵၢၼ်ၸႂ်ႉတိုဝ်း သူဝ်ႇသျႄႇမီႇတီႇယႃႇယွမ်းလူင်းလႄႈ မၵ်းမၼ်ႈၶၢဝ်းယၢမ်းလဵၼ်ႈႁႂ်ႈၸႅင်ႈလႅင်း၊ ႁႃႁဵတ်းၵၢၼ်သေလွင်ႈလွင်ႈ တႅၼ်းတီႈတေလဵၼ်ႈၾူၼ်းယူႇ၊ ႁႃႁဵတ်းၵၢၼ်ဢၼ်သူၼ်ၸႂ်၊ ဢွၵ်ႇဢဵၼ်ႁႅင်း၊ ႁူပ်ႉထူပ်းဢူၺ်းၵေႃႉ၊ ဢႅဝ်ႇလႄႇလဵၼ်ႈ တႄႇၵႂႃႇထႅင်ႈတင်းၼမ်ယူႇယဝ်ႉ။ သင်ႁၼ်ဝႃႈၸဝ်ႈၵဝ်ႇလႄႈၵူၼ်းႁိမ်းႁွမ်း မီးၽၢင်ႁၢင်ႈ Social Addiction ၸပ်းၸွႆးၸွမ်းသူဝ်ႇသျႄႇမီႇတီႇယႃႇႁႅင်းၼႃႇယဝ်ႉလႄႈ ဢမ်ႇၵုမ်းထိင်းလႆႈၼႆၸိုင် လီလႆႈၵႂႃႇႁူပ်ႉထူပ်းတင်းမေႃယႃပၢႆးၸႂ် တႃႇၵူတ်ႇထတ်းၸႅတ်ႈတူၺ်းလႄႈယူတ်းယႃ ပၼ်ႁႃလွင်ႈ Social Addiction ႁူမ်ႈပႃးတင်း တၢင်းပဵၼ်ပၢႆးၸႂ်တၢင်ႇလွင်ႈ ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း	['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']
2024-02-09T11:48:17	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%a2%e1%80%99%e1%80%ba%e1%82%87%e1%81%bd%e1%80%bd%e1%80%99%e1%80%ba%e1%82%89%e1%80%90%e1%82%83%e1%82%87%e1%81%b5/	ဢိတ်ႇသရေး ဢမ်ႇၽွမ်ႉတႃႇၵိုတ်းတိုၵ်း သိုပ်ႇပိုတ်းယိုဝ်းသႂ်ႇၼႂ်းၵႃႇၸႃႉႁၢဝ်ႈႁႅင်း	ဝၢႆးသေၸွမ်ၽွင်းလူင်ဢိတ်ႇသရေး ပၢၵ်ႈပႅတ်ႈၶေႃႈတုၵ်းယွၼ်း ၸုမ်းသိုၵ်းႁႃးမၢတ်ႉသ် ၵဵဝ်ႇလူၺ်ႈလွင်ႈၵိုတ်းယိုဝ်းၵၼ်ယဝ်ႉၼၼ်ႉ ဢိတ်ႇသရေး သိုပ်ႇပိုတ်းယိုဝ်းသႂ်ႇ ၼႂ်းၵႃႇၸႃႉႁၢဝ်ႈႁႅင်း။ မိူဝ်ႈဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) တပ်ႉသိုၵ်း ဢိတ်ႇသရေး လႆႈသူင်ႇႁိူဝ်းမိၼ် တင်း ၵႃးၵၢပ်ႇလဵၵ်း ပိုတ်းယိုဝ်းသႂ်ႇၼႂ်းဝဵင်း Rafah ဢၼ်မီးၼႂ်းပိုၼ်ႉတီႈၵႃႇၸႃႉသေ ယူႇတီႈၸပ်းၸွမ်းလႅၼ်လိၼ် မိူင်းဢီႇၵျိပ်ႉ လႄႈ မီးၵူၼ်းပၢႆႈၽေးယူႇ 1 လၢၼ်ႉပၢႆ လူၺ်ႈၶၢတ်ႇၶဝ်ႈၼမ်ႉတၢင်းၵိၼ် ဢိၵ်ႇတင်း ဢီႇယႃၼၼ်ႉ ႁဵတ်းႁႂ်ႈမီးၵူၼ်းလူႉတၢႆ 11 ၵေႃႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ႁဵတ်းႁႂ်ႈၵူၼ်းမိူင်းမီးလွင်ႈမႆႈၸႂ် ၵူဝ်ဢိတ်ႇသရေး သူင်ႇတပ်ႉပႆ လိၼ်ၶဝ်ႈလူမ်ႇတိုၵ်း ၼႂ်းဝဵင်း Rafah ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 7 February 2024 ၼၼ်ႉ ယူႇတီႈၸွမ်ၽွင်းလူင် ဢိတ်ႇသရေး လႆႈသင်ႇႁႂ်ႈတပ်ႉသိုၵ်းၽွမ်ႉတႃႇၶဝ်ႈလူမ်ႇတိုၵ်း ၼႂ်းဝဵင်း Rafah သေ လၢတ်ႈဝႃႈ ၶေႃႈတုၵ်းယွၼ်းတႃႇၵိုတ်းယိုဝ်း ၸုမ်းသိုၵ်းႁႃးမၢတ်ႉသ်ၼၼ်ႉ ပဵၼ်ၶေႃႈ တုၵ်းယွၼ်းဢၼ်လၢၵ်ႇလၢႆး လႄႈ တေဢွၼ်ၵႂႃႇပဵၼ်ၵၢၼ်ၶႃႈႁႅမ်ၵူၼ်း ပဵၼ်ၵေႃႇပဵၼ်ၵွင်ထႅင်ႈၵူၺ်း ဝႃႈၼႆ။ ၶေႃႈၼႄႉၼမ်း ၸုမ်းသိုၵ်းႁႃးမၢတ်ႉသ်ၼၼ်ႉ တုၵ်းယွၼ်းတႃႇၵိုတ်းယိုဝ်းၸူဝ်ႈၶၢဝ်း 4 လိူၼ်ပၢႆ လႄႈ တေပွႆႇတူဝ်ၵူၼ်းဢၼ်ၸုမ်းသိုၵ်းႁႃးမၢတ်ႉသ် တီႉၺွပ်းၵႂႃႇတင်း မူတ်း တႃႇလႅၵ်ႈၵၼ်တင်း ၵူၼ်းပႃႇလႅတ်ႉသတၢႆး ဢၼ်ထုၵ်ႇၵုမ်းၶင်ဝႆႉ ၼႂ်းၶွၵ်ႈဢိတ်ႇသရေးသေ ႁႂ်ႈတပ်ႉသိုၵ်းဢိတ်ႇသရေးထွၼ်သိုၵ်းဢွၵ်ႇၼႂ်းၵႃႇၸႃႉ လႄႈ ႁႂ်ႈတူၵ်းလူင်းၵိုတ်းယိုတ်းပၢင်တိုၵ်းပႃး ၼႆယဝ်ႉ။ ပၢင်တိုၵ်းၼႂ်းပိုၼ်ႉတီႈၵႃႇၸႃႉၼႆႉ လႆႈပဵၼ်မႃးယွၼ်ႉၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈဝၼ်းထီႉ 7 October 2023 သေ မီးၵူၼ်းလူႉသဵင်ႈတၢႆ မွၵ်ႈ 1,160 ၵေႃႉ ထုၵ်ႇၸုမ်းသိုၵ်းႁႃးမၢတ်ႉသ်တီႉၺွပ်းၵႂႃႇထႅင်ႈ 250 ၵေႃႉသေ ထုၵ်ႇပွႆႇတူဝ်ၵမ်ႈၽွင်ႈယဝ်ႉလႄႈ ယၢမ်းၽွင်းတေႃႈလဵဝ်ၵိုတ်းယူႇ 132 ၵေႃႉ ၵူၺ်းၵႃႈ ၼႂ်းၼႆႉ တႃႇ 29 ၵေႃႉ လႆႈလူႉသဵင်ႈတၢႆၵႂႃႇသေ ၽၢႆႇတၢင်းၸုမ်းသိုၵ်းႁႃးမၢတ်ႉသ် တင်း ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 27,708 ၵေႃႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-08T15:21:21	https://taifreedom.com/%e1%80%9e%e1%80%b5%e1%80%84%e1%80%ba%e1%81%b6%e1%80%b5%e1%80%84%e1%80%ba%e1%82%87%e1%80%90%e1%82%83%e1%82%89%e1%82%81%e1%82%85%e1%80%84%e1%80%ba%e1%80%b8-%e1%80%95%e1%81%bc%e1%80%ba%e1%82%87-2/	သဵင်ၶဵင်ႇတႃႉႁႅင်း ပၼ်ႇလူတ်ႉထိပ်ႇၶိုၼ်ႈထိုင် လွႆတႆးလႅင်း ပွၵ်ႈၵမ်း (2) ၼႂ်းတိုဝ်ႉတၢင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈ 77 ပီႊ	တႃႇပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ လႄႈသင်၊ ပိူဝ်ႈတႃႇႁူမ်ႈသၢင်ႈၽွၼ်းလီ လႄႈ ပၼ်ႁႅင်းၼေႃႇတႅၼ်းၶိူဝ်းၼႆသေ ၸုမ်းပၼ်ႇလူတ်ႉထိပ်ႇ ဢၼ်ပႃးပီႈၼွင်ႉထႆး၊ ပီႈၼွင်ႉတႆး ၶိုၼ်ႈႁွတ်ႈလွႆတႆးလႅင်း ပဵၼ်ပွၵ်ႈၵမ်း (2) ၼႂ်းဝၼ်းထီႉ 5 February 2024 ဝႃႈၼႆ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ယူႇတီႈသိုဝ်ႇၶၢဝ်ႇ တႆးလွတ်ႈလႅဝ်းသေ လႆႈတွင်ႈထၢမ်တီႈ ၸၢႆးသႅင်ႁၢၼ် (ၽူႈဢွၼ်ႁူဝ် ၸုမ်းပၼ်ႇလူတ်ႉထိပ်ႇ) လၢတ်ႈဝႃႈ “ႁဝ်းၶႃႈၶိုၼ်ႈထိုင်လွႆတႆးလႅင်း မိူဝ်ႈဝၼ်းထီႉ 5 February 2024 တေဢၢၼ်းပွၵ်ႈၶိုၼ်း ၼႂ်းဝၼ်းထီႉ 8 February 2024 ၶႃႈဢေႃႈ ဢၼ်ႁဝ်းၶႃႈၶိုၼ်ႈမႃးပွၵ်ႈၵမ်းၼႆႉ ပဵၼ်ပွၵ်ႈၵမ်းသွင် လႄႈမီးၽူႈၶဝ်ႈႁူမ်ႈ ၶိုၼ်ႈလွႆတႆးလႅင်း ပႃးပီႈၼွင်ႉထႆး၊ လႆႈမႃးၸွႆႈႁႂ်ႈပဵၼ်ႁႅင်းတႃႇၼွင်ႉၼွင်ႉ တီႈႁူင်းႁဵၼ်းၸိူဝ်ႉၸၢတ်ႈလႄႈ ဢွၼ်ၵၼ်ဢႅဝ်ႇလႄႇတီႈၼိူဝ်လွႆ လၢႆလၢႆဢွင်ႈတီႈၶႃႈ” ၼႆယဝ်ႉ။ ၵဵဝ်ႇလူၺ်ႈလွင်ႈၶၢဝ်းတၢင်း ၼႂ်းၸိုင်ႈထႆး ထိုင် လွႆတႆးလႅင်းၼၼ်ႉ မၼ်းၸၢႆးသိုပ်ႇလၢတ်ႈၼႄဝႃႈ “ၶၢဝ်းတၢင်းဢၼ်ႁဝ်းၶႃႈၶိုၼ်ႈပွၵ်ႈၵမ်းၼႆႉ တေလုၵ်ႉတီႈ မႄႈသၢႆ ၵႂႃႇၵဵင်းႁၢႆး ၶိုၼ်းၵႂႃႇ ၵဵင်းမႆႇ မိူင်းပၢႆး ပၢင်မၢၵ်ႇၽႃႈ ပၢင်ၶၢမ်း သေၶိုၼ်ႈထိုင်လွႆတႆးလႅင်းၶႃႈ ၼႂ်းႁဝ်းၶႃႈ 14 ၵေႃႉၼႆႉ တေမီးပီႈၼွင်ႉ ထႆးၶဝ်ႈႁူမ်ႈၸွမ်းတၢင်း မၢင်ၸိူဝ်းပႂ်ႉဝႆႉၵဵင်းမႆႇသေၶဝ်ႈႁူမ်ႈ မၢင်ၸိူဝ်းပႂ်ႉဝႆႉတီႈပၢင်မၢၵ်ႇၽႃႈၶႃႈဢေႃႈ ယွၼ်ႉပဵၼ်ၶၢဝ်းတၢင်းၵႆလႄႈ တေမီးလွင်ႈယၢပ်ႇၽိုတ်ႇ မိူၼ်ၼင်ႇ မၢၵ်ႇလူတ်ႉထိပ်ႇပွင်ႇ ၶိူင်ႈလူတ်ႉထိပ်ႇၵွႆ ၼႆၸိူဝ်းၼႆႉၶႃႈ” လၢတ်ႈၼႄၼင်ႇၼႆ။ သိုပ်ႇလၢတ်ႈထႅင်ႈဝႃႈ “ၵၢၼ်တူင်ႉၼိုင်ႁဝ်းၶႃႈ ႁွတ်ႈၽႅဝ်ၼိူဝ်လွႆၼႆႉတႄႉ လႆႈႁဵတ်းၶဝ်ႈၽၵ်းလဵင်ႉ ၼေႃႇတႅၼ်းၶိူဝ်းၵူၼ်းၼုမ်ႇႁဝ်း တီႈႁူင်းႁဵၼ်းၸိူဝ်ႉၸၢတ်ႈ ၸၼ်ႉငဝ်ႈ၊ ၸၼ်ႉၵၢင် လႄႈ လႆႈၵႂႃႇဢႅဝ်ႇလႄႇ တီႈႁူင်းယႃ သေ ၸွႆႈထႅမ်ငိုၼ်းၵႃႈၸႂ်ႉၸၢႆႇယူတ်းယႃ ၸွမ်းၼင်ႇပွင်ပဵၼ်လႆႈၼၼ်ႉၶႃႈဢေႃႈ” ၼႆယဝ်ႉ။ ၶေႃႈယိူင်းဢၢၼ်းဢၼ်လႆႈပၼ်ႇလူတ်ႉထိပ်ႇၶိုၼ်ႈ လွႆတႆးလႅင်း ပွၵ်ႈၵမ်းၼႆႉၼၼ်ႉ 1. ၼႆႉ တွၼ်ႈတႃႇ ပၢႆးယူႇလီတူဝ်ၵဝ်ႇႁဝ်းၵေႃႈပိူင်ၼိုင်ႈ၊ 2. တႃႇပဵၼ် ၵၢၼ်ႁၵ်ႉသႃသိင်ႇဝႅတ်ႉလွမ်ႉ ဢမ်ႇၸႂ်ႉတိုဝ်း ၼမ်ႉမၼ်းၶိူင်ႈၸၢၵ်ႈသေ ၼႄၵၢၼ်တူင်ႉၼိုင်ၵူၼ်းၼုမ်ႇ၊ 3. တႃႇႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ သေဢမ်ႇၵႃး 4. တႃႇႁူမ်ႈသၢင်ႈၽွၼ်းလီ လႄႈ ၵမ်ႉၸွႆႈပၼ်ႁႅင်း ၼေႃႇတႅၼ်းၶိူဝ်း တီႈႁူင်းႁဵၼ်းၸိူဝ်ႉၸၢတ်ႈလွႆတႆးလႅင်း ၸွမ်းၼင်ႇပွင်ပဵၼ်လႆႈၼႆယဝ်ႉ။ ၸုမ်းၶဵင်ႇတႃႉႁႅင်းၼႆႉ တႄႇပၼ်ႇလူတ်ႉထိပ်ႇၶိုၼ်ႈလွႆတႆးလႅင်း မိူဝ်ႈဝၼ်းထီႉ 31 January 2024 သေ ၶိုၼ်ႈထိုင်လွႆတႆးလႅင်း မိူဝ်ႈၼႂ်းဝၼ်းထီႉ 5 February 2024 ယဝ်ႉ ပွၵ်ႈၶိုၼ်းၼႂ်းၸိုင်ႈထႆး ဝၼ်းထီႉ 8 February 2024 ၼႆႉယူႇယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-08T12:43:08	https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%90%e1%80%b1%e1%81%b8%e1%82%82%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%ad/	ရၢတ်ႉသျႃး တေၸႂ်ႉမၢၵ်ႇၼိဝ်းၶလီးယႃး ၼႂ်းပၢင်တိုၵ်းၸွမ်း NATO	ၸွမ်ၸိုင်ႈရၢတ်ႉသျႃးၵေႃႉၵဝ်ႇ Dmitry Medvedev ပၼ်ၾၢင်ႉဝႃႈ ပၢင်တိုၵ်း ရၢတ်ႉသျႃး တင်း ၸုမ်း NATO ၼၼ်ႉ တေႁဵတ်းႁႂ်ႈရၢတ်ႉသျႃးဢမ်ႇမီးတၢင်းလိူၵ်ႈ လိူဝ်သေၸႂ်ႉ မၢၵ်ႇၼိဝ်းၶလီးယႃး ၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸွမ်ၸိုင်ႈရၢတ်ႉသျႃးၵေႃႉၵဝ်ႇ ယၢမ်းၽွင်းတေႃႈလဵဝ် ႁပ်ႉပုၼ်ႈၽွၼ်းပဵၼ် ၵႅမ်ႁူဝ်ပဝ်ႈသၽႃး ၽၢႆႇလွင်ႈမၼ်ႈၼိမ်သဝ်းရၢတ်ႉသျႃး လႆႈလၢတ်ႈတုမ်ႉတွပ်ႇ လွင်ႈ ဢၼ်ၽူႈဢွၼ်ႁူဝ်မိူင်းဝၼ်းတူၵ်း လၢတ်ႈႁႂ်ႈရၢတ်ႉသျႃးၽွမ်ႉႁပ်ႉမိုဝ်းၸွမ်းပၢင်တိုၵ်း ၼၼ်ႉဝႃႈ သင်ရၢတ်ႉသျႃး တင်း ၸုမ်း NATO ပဵၼ်ပၢင်တိုၵ်းၵၼ်မႃးၼႆၸိုင် တေဢမ်ႇမီးၵၢၼ်ၸႂ်ႉတိုဝ်း မၢၵ်ႇလူင်၊ ၵႃးၵၢပ်ႇလဵၵ်း လႄႈ တရူၼ်းသေ ၽၢႆႇတၢင်းရၢတ်ႉသျႃးၵေႃႈ ဢမ်ႇယၢမ်ႈလွၵ်ႇငိူတ်ႈတႃႇၸႂ်ႉတိုဝ်း မၢၵ်ႇၼိဝ်းၶလီးယႃး ၵူၺ်းသင်ၸိုင်ႈမိူင်းထုၵ်ႇပူၼ်ႉပႅၼ် ၵႃႈတေလႆႈၸႂ်ႉတႃႇပဵၼ်လွင်ႈယူႇလွတ်ႈ ဝႃႈၼႆ။ ၽူႈဢွၼ်ႁူဝ်မိူင်းဝၼ်းတူၵ်း ဢဝ်ငိုၼ်းၵႃႈၶွၼ်ႇၵူၼ်းမိူင်းသေ ၸွႆႈထႅမ်တၢင်ႇၸိုင်ႈ မိူင်း ၵူၺ်းဢမ်ႇၵႄႈပၼ်ႁႃ ၼႂ်းတူင်ႇဝူင်းၵူၼ်းၸိုင်ႈမိူင်းတူဝ်ၵဝ်ႇ ၵွပ်ႈၼၼ် ၽူႈဢွၼ်ႁူဝ်ၸိုင်ႈမိူင်းၸိူဝ်းၼႆႉ ၸင်ႇဢွၵ်ႇမႃးလၢတ်ႈယူႇၵူႈဝၼ်းဝႃႈ ႁဝ်းၸမ်ပဵၼ် တႃႇႁၢင်ႈႁႅၼ်းႁဵတ်းပၢင်တိုၵ်းၸွမ်းရၢတ်ႉသျႃး လႄႈ သိုပ်ႇၸွႆႈထႅမ်ယူႇၶရဵၼ်း ၵႂႃႇထႅင်ႈၼႆ ၵႅမ်ႁူဝ်ပဝ်ႈသၽႃး ၽၢႆႇလွင်ႈမၼ်ႈၼိမ်သဝ်းရၢတ်ႉသျႃး လၢတ်ႈထႅင်ႈၼင်ႇၼႆ။ သိုပ်ႇလၢတ်ႈထႅင်ႈဝႃႈ ရၢတ်ႉသျႃးလၢတ်ႈမႃးတႃႇသေႇဝႃႈ ဢမ်ႇမီးၽႅၼ် တႃႇပိုတ်ႇ ပၢင်တိုၵ်းၸွမ်း ၸုမ်း NATO တင်း ၸုမ်းႁူမ်ႈတုမ်ယူးရူပ်ႇ (EU) ပႅၵ်ႉသမ်ႉ ထႅင်ႈၽၢႆႇၼိုင်ႈတေလၢတ်ႈၵႂၢမ်းသူၼ်းၵဝ်းၵေႃႈယဝ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလိူၼ် December 2023 ၼၼ်ႉ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈလၢတ်ႈဝႃႈ လွင်ႈရၢတ်ႉသျႃး တေပိုတ်ႇပၢင်တိုၵ်းၸွမ်း ၸုမ်း NATO ၼၼ်ႉ မၼ်းဢမ်ႇမီးၽွၼ်းလီ ဢမ်ႇဝႃႈၽၢႆႇၵၢၼ်မိူင်း၊ ၵၢၼ်သိုၵ်း လႄႈ ၵၢၼ်ပၢႆးမၢၵ်ႈမီးၵေႃႈယဝ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇရၢတ်ႉသျႃး လၢတ်ႈဝႃႈ လွင်ႈၸုမ်း NATO ၶႂၢၵ်ႈဢႃႇၼႃႇၼႃႈ လိၼ်ၶဝ်ႈၸမ်လႅၼ်လိၼ်မိူင်းရၢတ်ႉသျႃးၼၼ်ႉ ပဵၼ်ၵၢၼ်ပူၼ်ႉပႅၼ်ရၢတ်ႉသျႃး ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-08T12:40:28	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%82%83%e1%82%89%e1%80%95%e1%82%85%e1%80%90/	ၵူဝ်းရီးယႃးႁွင်ႇ ယႃႉပႅတ်ႈၶေႃႈတူၵ်းလူင်းပၢႆးမၢၵ်ႈမီးတင်းၵူဝ်းရီးယႃးၸၢၼ်း	ၵူဝ်းရီးယႃးႁွင်ႇ ယႃႉပႅတ်ႈၶေႃႈတူၵ်းလူင်း ၼႂ်းၵၢၼ်ပၢႆးမီး ဢၼ်ႁဵတ်းၸွမ်း ၵူဝ်းရီးယႃးၸၢၼ်းသေ ၼႄႁႂ်ႈႁၼ်ထိုင်လွင်ႈၸမ်ၸႂ်တင်းသွင်မိူင်း ႁၢႆႉႁႅင်းမႃးထႅင်ႈ ယူႇယဝ်ႉ။ မိူဝ်ႈၼႆႉဝၼ်းထီႉ 8 February 2024 (လိူၼ်ၵမ်လွင်ႈ 14 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇၵူဝ်းရီးယႃးႁွင်ႇ KCNA လၢႆးငၢၼ်းဝႃႈ တီႈၼႂ်းသၽႃးၵူဝ်းရီးယႃးႁွင်ႇၼၼ်ႉ လႆႈထွၼ်ယႃႉပႅတ်ႈ ၶေႃႈတူၵ်းလူင်းပၢႆးမၢၵ်ႈမီး ဢၼ်လႆႈႁဵတ်းဝႆႉႁူမ်ႈၵၼ်တင်း ၵူဝ်းရီးယႃးၸၢၼ်းၼၼ်ႉတင်းမူတ်း ႁူမ်ႈပႃးၶူင်းၵၢၼ်ဢႅဝ်ႇလႄႇ လွႆ Kumgang ဝႃႈၼႆ။ လွင်ႈႁဵတ်းသၢင်ႈၵူဝ်းရီးယႃးႁွင်ႇၼႆႉၵေႃႈ ၼႄႁႂ်ႈႁၼ်လွင်ႈ ၸမ်ၸႂ်ၵူဝ်းရီးယႃးတင်းသွင်မိူင်းၼၼ်ႉ ႁၢႆႉႁႅင်းၶိုၼ်ႈမႃးတႄႉတႄႉယဝ်ႉ ၼႆယူႇ။ တႆးလွတ်ႈလႅဝ်း	['ၶၢဝ်ႇ']
2024-02-08T12:36:37	https://taifreedom.com/%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87-%e1%80%90%e1%80%b1%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%91/	ၾီႇလိပ်ႇပိၼ်ႇ တေၽိူမ်ႉထႅမ်သိုၵ်းၵႂႃႇၸမ်ႁိမ်းၵုၼ်ထႆႇဝၼ်ႇ	ၾီႇလိပ်ႇပိၼ်ႇတေၽိူမ်ႉထႅမ်သိုၵ်းၵႂႃႇထႅင်ႈ တီႈဢၼ်ယူႇဢမ်ႇပေႃးၵႆၵၼ်တင်း ၵုၼ်ထႆႇဝၼ်ႇ လႄႈပဵၼ်လွင်ႈတူင်ႉၼိုင်ဢၼ်ၼႄႁႂ်ႈႁၼ်ထိုင် ၵၢၼ်ၶဵင်ႇတႃႉဢႃႇၼႃႇၶႄႇ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ TNN World လၢႆးငၢၼ်းဝႃႈ ၽွင်းလူင်ၽၢႆႇၵႅတ်ႇၶႄၾီႇလိပ်ႇပိၼ်ႇ လႆႈသင်ႇၵၢၼ်ႁႂ်ႈတိူဝ်းၶႂၢၵ်ႈၵူၼ်းၵႂႃႇယူႇသဝ်းတီႈၵုၼ် Batanes ဢၼ်ယူႇပွတ်းႁွင်ႇ မိူင်းၾီႇလိပ်ႇပိၼ်ႇသုတ်းၼၼ်ႉလႄႈ ပဵၼ်တီႈဢၼ်ႁၢင်ႇၵႆၵၼ်တင်းထႆႇဝၼ်ႇ ဢမ်ႇထိုင် 200 ၵီႇလူဝ်ႇမီႇတိူဝ်ႇသေ တေတႄႇၵႂႃႇၼႂ်းပီႊၼႆႉ ဝႃႈၼႆ။ ပွတ်းၼႂ်းပိုၼ်ႉတီႈၵႅပ်ႈ ႁိမ်းၵုၼ် Batanes ၼႆႉ လႆႈဝႃႈပဵၼ်တီႈဢၼ်လမ်ႇလွင်ႈ ၼႂ်းၽႅၼ်ၵၢၼ်ပၢႆးတိုၵ်းတႄႉတႄႉ ၵွပ်ႈပဵၼ်တီႈဢၼ်မီးႁိူဝ်းလႅၼ်ႈၽၢၼ်ႇၵႂႃႇမႃး ၼႂ်းၵႄႈၵၢင် သမုတ်ႉတြႃႇပႄႇသိၾိၵ်ႇပွတ်းဝၼ်းတူၵ်း လႄႈ ပဵၼ်ပိုၼ်ႉတီႈသုၵ်ႉယုင်ႈ ၼႂ်းပၢင်ႇလၢႆႇၶႄႇပွတ်းၸၢၼ်းသေ တပ်ႉသိုၵ်းၶႄႇၼၼ်ႉၵေႃႈ ၵႆႉသူင်ႇႁိူဝ်း ဢိၵ်ႇတင်း ႁိူဝ်းမိၼ်တိုၵ်း လတ်းၽၢၼ်ႇၵႂႃႇမႃးၼႂ်းပိုၼ်ႉတီႈၼႆႉယူႇတႃႇသေႇ ၼႆယဝ်ႉ။ ၵုၼ် Batanes ၼႆႉ မိူဝ်ႈပီႊ 2023 ပူၼ်ႉမႃးၼၼ်ႉ လႆႈဝႃႈပဵၼ်တီႈဢၼ် ဢမေႇရိၵၢၼ်ႇ လႄႈ ၾီႇလိပ်ႇပိၼ်ႇ ၽိုၵ်းသိုၵ်းႁူမ်ႈၵၼ် ဢၼ်မီးသိုၵ်းယူႇမွၵ်ႈ 17,000 ၵေႃႉ လႄႈ ပဵၼ်ၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းၵႄႈၵၢင်သွင်မိူင်းဢၼ်ယႂ်ႇလိူဝ်ပိူၼ်ႈ ၼႆယူႇ၊ လိူဝ်သေၼၼ်ႉ ၾီႇလိပ်ႇပိၼ်ႇၵေႃႈ ပၼ်ၶႂၢင်ႉႁႂ်ႈဢမေႇရိၵၢၼ်ႇ ၽိူမ်ႉသိုၵ်းၶဝ်ႈမႃးၼႂ်းၾီႇလိပ်ႇပိၼ်ႇထႅင်ႈလႄႈ ႁဵတ်းႁႂ်ႈၶႄႇပဵၼ်တီႈဢမ်ႇႁၢၼ်ႉၸႂ်မႃးတႄႉတႄႉၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-08T11:04:12	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba/	ဢမေႇရိၵၢၼ်ႇ ပိုတ်းယိုဝ်းၶႃႈႁႅမ်ၽူႈပွင်ၵၢၼ်သိုၵ်း ၸုမ်း Hezbollah	ဢမေႇရိၵၢၼ်ႇ သိုပ်ႇပိုတ်းယိုဝ်းၼႂ်းမိူင်းဢီႇရၵ်ႉသေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်း ၸုမ်းလုၵ်ႉၽိုၼ်ႉယိပ်းၵွင်ႈၵၢင်ႇ Kataib Hezbollah ၵေႃႉၼိုင်ႈ ၼႆယဝ်ႉ။ မိူဝ်ႈဝၼ်းထီႉ 7 February 2024 (လိူၼ်ၵမ်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ တပ်ႉသိုၵ်းဢမေႇရိၵၢၼ်ႇ ဢွၵ်ႇသပ်းၸႅင်ႈၶၢဝ်ႇဝႃႈ ဢမေႇရိၵၢၼ်ႇ သိုပ်ႇပိုတ်းယိုဝ်း သႂ်ႇ ၸုမ်းသိုၵ်းလုၵ်ႉၽိုၼ်ႉ Kataib Hezbollah ၼႂ်းမိူင်းဢီႇရၵ်ႉ ဢၼ်လႆႈႁပ်ႉလွင်ႈ ၵမ်ႉၸွႆႈတီႈဢီႇရၢၼ်ႇၼၼ်ႉသေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်း ဢၼ်ႁပ်ႉပုၼ်ႈ ၽွၼ်း ဝၢင်းၽႅၼ်ပိုတ်းယိုဝ်း တပ်ႉသိုၵ်းဢမေႇရိၵၢၼ်ႇ ၼႂ်းပွတ်းတွၼ်ႈၼႆႉ သေတႃႉ ၵူၺ်းဢမ်ႇလႆႈလၢတ်ႈထိုင်ပႃးၸိုဝ်ႈၽူႈပွင်ၵၢၼ်သိုၵ်း ဢၼ်ထုၵ်ႇၶႃႈႁႅမ်ပွၵ်ႈၵမ်းၼႆႉ ၼႆယဝ်ႉ။ ၸုမ်းသိုၵ်း Kataib Hezbollah ၼႆႉ ယူႇတီႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ ၵဵဝ်ႇၶွင်ႈၸွမ်းၵၢၼ်ၶႃႈႁႅမ် ၵူၼ်းသိုၵ်းဢမေႇရိၵၢၼ်ႇ 3 ၵေႃႉ ၼႂ်းမိူင်းၵျေႃႇ တႅၼ်ႇ မိူဝ်ႈၼႂ်းလိူၼ် January 2024 ဝၢႆးသေၼၼ်ႉၵေႃႈ ၸုမ်းသိုၵ်း Kataib Hezbollah လႆႈပိုၼ်ၽၢဝ်ႇ ၵိုတ်းယိုတ်းပႅတ်ႈၵၢၼ်ပိုတ်းယိုဝ်း တပ်ႉသိုၵ်းဢမေႇရိၵၢၼ်ႇ ၼႂ်းပွတ်း တွၼ်ႈၼႆႉ လူၺ်ႈဢၢင်ႈဝႃႈ ဢမ်ႇၶႂ်ႈသၢင်ႈပၼ်ႁႃပၼ်လူင်ပွင်ႈၸိုင်ႈဢီႇရၵ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈလိူၼ် January 2024 ၼၼ်ႉၵေႃႈ ဢမေႇရိၵၢၼ်ႇ လႆႈသူင်ႇ တရူၼ်း ပိုတ်းယိုဝ်းၸုမ်းယိပ်းၵွင်ႈၵၢင်ႇ ဢၼ်မီးယူႇၼႂ်းၵၢင်မိူင်းၵျေႃႇတႅၼ်ႇၼၼ်ႉ သေ ၶႃႈႁႅမ်ပႅတ်ႈလႆႈ ၽူႈပွင်ၵၢၼ်သိုၵ်းၸၼ်ႉသုင်ၵေႃႉၼိုင်ႈ မိူၼ်ၵၼ်။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈ 7 October 2023 ဝၼ်းဢၼ်ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ၶိုၼ်းလႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းမႃးၼၼ်ႉ ယူႇတီႈ ဢမေႇရိၵၢၼ်ႇ တင်း ၸုမ်းယိပ်းၵွင်ႈၵၢင်ႇ ဢၼ်လႆႈႁပ်ႉလွင်ႈၵမ်ႉၸွႆႈတီႈဢီႇရၢၼ်ႇ ၼၼ်ႉၵေႃႈ ပိုတ်းယိုဝ်းတုမ်ႉတွပ်ႇၵၼ်ၵႂႃႇမႃး ဢမ်ႇထၢတ်ႈဢမ်ႇဝၢႆး ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-07T12:49:28	https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%80%a2%e1%81%bc%e1%80%ba%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88-5/	လွင်ႈတၢင်းဢၼ်ႁဵတ်းႁႂ်ႈဢၢႆတူဝ်မဵၼ်ႁႅင်း	ယုမ်ႇယမ်ဝႃႈ ၽႂ်ၵေႃႈတိုၼ်းတေမီးဢၢႆတူဝ်ႁင်းၽႂ်ႁင်းမၼ်းယူႇ၊ လိူဝ်သေဝႃႈ မၼ်းတေဢွၵ်ႇမႃးႁႅင်း ႁိုဝ်ဢမ်ႇႁႅင်း ၼၼ်ႉၵူၺ်း။ ဢၢႆတူဝ်ၼၼ်ႉသမ်ႉ မၼ်းလုၵ်ႉတီႈလႂ်မႃးလႃႇပေႃးဝႃႈၼႆၸိုင် လုၵ်ႉမႃးတီႈႁိူဝ်ႇႁဝ်းၼၼ်ႉယဝ်ႉ ၵမ်ႈၼမ်တွမ်ႇႁိူဝ်ႇၼၼ်ႉ တေယူႇၸွမ်းၶႅၼ်ၸွမ်းၶႃ၊ တူဝ် လႄႈ လင် ၸိူဝ်းၼႆႉ၊ ပေႃးဝႃႈတႄႉမၼ်းဢမ်ႇလႆႈမီးဢၢႆသင်၊ မိူဝ်ႈလႂ်မႆႈၵေႃႈ တေမီးႁိူဝ်ႇဢွၵ်ႇမႃး တႃႇထိင်းပၼ်ႁႂ်ႈႁႅင်းမႆႈၼႂ်းတူဝ်ၶိင်းႁဝ်း။ ၵူၺ်းၵႃႈ လွင်ႈတၢင်းဢၼ်ႁဵတ်းႁႂ်ႈ ႁိူဝ်ႇမီးဢၢႆမႃးၼၼ်ႉ မီးလွင်ႈတၢင်းယူႇ 2 လွင်ႈ။ ႁိူဝ်ႇၼၼ်ႉ မၼ်းၵႂႃႇႁူမ်ႈလေႃးပႅတ်ႉထီးရီးယႃး ဢၼ်ယူႇၸွမ်းၽိဝ်ၼိူဝ်ႉၼင်ႁဝ်း လႄႈ ႁဵတ်းႁႂ်ႈမီးဢၢႆမႃး။ ႁိူဝ်ႇဢၼ်ဢွၵ်ႇမႃးတီႈတွမ်ႇႁိူဝ်ႇ Apocrine sweat gland ပဵၼ်ႁိူဝ်ႇဢၼ်သႂ်သႂ်ၵူၺ်းသေ တေၼဵဝ်ၼဵဝ်ဝႆႉလႄႈ ဢၢႆတေႁႅင်းမႃး၊ တွမ်ႇႁိူဝ်ႇၸိူဝ်းၼႆႉ တေယူႇၸွမ်း ၵိင်ႇႁႄႉ၊ ငဝ်ႈၶႃ၊ တႂ်ႈႁၢဝ်းၼႃႈဢူၵ်း၊ မိၼ်ႇႁူ ၸၵႂႃႇၸိူဝ်းၼႆႉ။ လွင်ႈတၢင်းဢၼ်ႁဵတ်းႁႂ်ႈမီးဢၢႆတူဝ်ႁႅင်းမႃးၼၼ်ႉၵေႃႈ မိူၼ်ၼင်ႇ− တၢင်းၵိၼ်ဢၼ် ၸဵမ်းၽဵတ်းႁႅင်း ဢမ်ႇဝႃႈတေပဵၼ် တၢင်းၵိၼ်ဢၼ် ၸဵမ်းၵိူဝ်ႁႅင်း၊ သူမ်ႈႁႅင်း၊ ၽဵတ်းႁႅင်း ဢမ်ႇဝႃႈတေပဵၼ်တၢင်းၵိၼ်ဢၼ်မီးဢၢႆႁႅင်း မိူၼ်ၼင်ႇ ၽၵ်းမီႇႁေႃ၊ မီႇလႅင်၊ ႁူဝ်ၶႃႇ၊ ၶႃးႁွမ် လႄႈ ၽၵ်းႁႃႈ၊ မၢၵ်ႇလၢင်းလိၼ်ၸိူဝ်းၼႆႉၵေႃႈ တေႁဵတ်းႁႂ်ႈမီးဢၢႆတူဝ်မႅၼ်ႁႅင်း လိူဝ်သေၵူၼ်းဢၼ်ဢမ်ႇၵိၼ် ၼၼ်ႉယဝ်ႉ။ လိူဝ်သေၼၼ်ႉ တၢင်းၵိၼ်ဢၼ်ၽဵတ်းၽဵတ်းမႆႈမႆႈၼၼ်ႉၵေႃႈ ယင်းႁဵတ်းႁႂ်ႈႁိူဝ်ႇဢွၵ်ႇမႃးထႅင်ႈလူးၵွၼ်ႇ။ မီးၼမ်ႉၼၵ်းလိူဝ်ႁႅင်း ၸၢမ်းတူၺ်းတူၺ်းဝႃႈ ၵူၼ်းပီးၼၼ်ႉ တေမီးဢၢႆတူဝ်ႁႅင်းလိူဝ်သေၵူၼ်းယွမ် ၵွပ်ႈပိူဝ်ႈ ၵူၼ်းပီးႁိူဝ်ႇဢွၵ်ႇငၢႆႈ ၸွမ်းၼိူဝ်ႉၼင်ဢၼ်တူပ်ႉသွၼ်ႉၵၼ် ဢမ်ႇဝႃႈ ၸွမ်းၸၼ်ႉပုမ်၊ တႂ်ႈၵိင်ႇႁႄႉ၊ ငဝ်ႈၶႃ ၸိူဝ်းၼႆႉလႄႈ တွမ်ႇႁိူဝ်ႇတီႈ ၵိင်ႇႁႄႉလႄႈ ငဝ်ႈၶႃႈၼၼ်ႉ ႁဵတ်းဢွၵ်ႇႁိူဝ်ႇၼမ်လိူဝ်သေ ၵူၼ်းယွမ်ထႅင်ႈယူႇယဝ်ႉ။ တၢင်းၵိၼ်တၢင်းယႅမ်ႉဢၼ်ၶူဝ်ႈ တၢင်းၵိၼ်ဢၼ်မီးၶႆမၼ်း တၢင်းၵိၼ်တၢင်းယႅမ်ႉဢၼ်ၶူဝ်ႈၸိူဝ်းၼႆႉ ပဵၼ်လွင်ႈတၢင်းဢၼ်ႁဵတ်းႁႂ်ႈပီးလႄႈ ယင်းၵႂႃႇတုမ်ႉယွၼ်ႈထိုင် လွင်ႈႁဵတ်းၵၢၼ်တီႈတွမ်ႇႁိူဝ်ႇ ၸွမ်းၵိင်ႇႁႄႉလႄႈ ငဝ်ႈၶႃထႅင်ႈလူးၵွၼ်ႇယဝ်ႉ။ ၵိၼ်ၼိူဝ်ႉလႅင် ၼိူဝ်ႉလႅင် မိူၼ်ၼင်ႇၼိူဝ်ႉဝူဝ်းၸိူဝ်းၼႆႉ ႁဵတ်းႁႂ်ႈမီးဢၢႆတူဝ်ႁႅင်းမႃးယူႇ ပေႃးတႅၵ်ႈၵၼ်တင်းၵူၼ်းဢၼ်ဢမ်ႇလႆႈၵိၼ်ၼိူဝ်ႉလႅင်ၼၼ်ႉ။ ၸႂ်ႉတိုဝ်းၼမ်ႉႁွမ်ဢၼ်ဢမ်ႇၵိုင်ႇတင်းတူဝ်ၵဝ်ႇ ၼမ်ႉႁွမ်ၸိူဝ်းၼႆႉၵေႃႈ မိူၼ်ၶိူင်ႈမုၼ်ႈၵူၺ်းၼင်ႇၵဝ်ႇ သင်ၸႂ်ႉဢၼ်ၼႆႉဢမ်ႇလီၵေႃႈ လီလႆႈၵႂႃႇၸႂ်ႉထႅင်ႈတၢင်ႇမဵဝ်း ႁႂ်ႈမၼ်းပေႃးၺႃး ၼမ်ႉႁွမ်ဢၼ်မၼ်းၵိုင်ႇငၢမ်ႇတင်းတူဝ်ၸဝ်ႈၵဝ်ႇ လႄႈ ပေႃးဢမ်ႇၼၼ် မၼ်းၸၢင်ႈႁဵတ်းႁႂ်ႈဢၢႆတူဝ်မဵၼ်မႃးယူႇယဝ်ႉ။ လွၵ်းလၢႆးဢၼ်ၸွႆႈလူတ်းယွမ်းဢၢႆတူဝ်မဵၼ် ၼႂ်းၵူႈဝၼ်းဝၼ်း ၼၼ်ႉမိူၼ်ၼင်ႇ− ၼုင်ႈသိူဝ်ႈၶူဝ်းဢၼ်လူမ်ၸႂ်လႄႈ လႆႈလူမ်းလီ၊ ဢမ်ႇၵပ်ႉၼႃႁႅင်းပူၼ်ႉ၊ ဢၼ်လမ်ႇလွင်ႈၼႆႉ ၵူၼ်းပီးပူၼ်ႉၼၼ်ႉ ၸၢင်ႈမီးပၼ်ႁႃ ၸွမ်းၶႅၼ်သိူဝ်ႈတီႈၵိင်ႇႁႄႉသေ ၸၢင်ႈႁဵတ်းႁႂ်ႈႁိူဝ်ႇဢွၵ်ႇၼမ်မႃး ဢိၵ်ႇတင်း လွင်ႈၼုင်ႈၵူၼ်ၵပ်ႉၼႃႇၼၼ်ႉၵေႃႈ လီလႆႈၾၢင်ႉပႃးယူႇယဝ်ႉ။ သင်ႁူႉဝႃႈႁိူဝ်ႇဢွၵ်ႇၼမ်ၼႃႇၼႆ ႁႂ်ႈၸႂ်ႉတိုဝ်းတူၺ်းၼမ်ႉႁွမ် လႄႈတင်းၸေႈၸဵတ်ႉယမ်းၼၼ်ႉ ဝႆႉၵိုၵ်းတူဝ်တႃႇသေႇ တွၼ်ႈတႃႇဝႆႉၸဵတ်ႉမိူဝ်ႈႁိူဝ်ႇဢွၵ်ႇႁႅင်းသေယဝ်ႉ သိတ်းၼမ်ႉႁွမ်ၸွမ်း၊ ပေႃးၸၢင်ႈဢၢပ်ႇၼမ်ႉၵေႃႈဢၢပ်ႇၼမ်ႉၸွမ်းၵမ်းလဵဝ်။ မိူဝ်ႈၽွင်းဢၢပ်ႇၼမ်ႉၼၼ်ႉ ႁႂ်ႈသီၶီႈၶႆးၽွင်ႈ တႃႇဢဝ်သႄးလ်ၽိဝ်ၼင် ဢၼ်တၢႆၵႂႃႇယဝ်ႉဢွၵ်ႇ ႁဵတ်းပၼ်ၼိုင်ႈဝူင်ႈလႂ် 1-2 ပွၵ်ႈၵေႃႈလႆႈ။ ၵႆႉၵႆႉလၢႆႈပၼ်သိူဝ်ႈၶူဝ်းၵူႈဝၼ်း၊ မၢင်ပွၵ်ႈဢၢႆတူဝ်ၼၼ်ႉၵေႃႈ ၸၢင်ႈမႃးၸွမ်းသိူဝ်ႈၶူဝ်းဢၼ်ဢမ်ႇမူတ်းသႂ်ၼၼ်ႉယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း	['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']
2024-02-07T11:33:26	https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%9d%e1%80%ba%e1%82%88/	လုၵ်ႈဢွၼ်ႇလႄႈၵူၼ်းထဝ်ႈ တၢႆယွၼ်ႉပၢင်တိုၵ်း ၼႂ်းၸႄႈဝဵင်းသီႇသႅင်ႇ	ၸုမ်းသိုၵ်းပဢူဝ်း PNLA လႄႈ ၸုမ်းသိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီးသေ မီးလုၵ်ႈဢွၼ်ႇ ဢိၵ်ႇပႃး ၵူၼ်းထဝ်ႈ လႆႈတၢႆယွၼ်ႉပၢင်တိုၵ်း ၼႆယဝ်ႉ။ မိူဝ်ႈဝႃးဝၼ်းထီႉ 6 February 2024 (လိူၼ်ၵမ်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ သိုၵ်းသွင်ၽၢႆႇပဵၼ်ပၢင်တိုၵ်းၵၼ် တီႈဝၢၼ်ႈလွႆပွတ်ႇ ဢိူင်ႇလွႆပွတ်ႇ ဝႃႈၼႆ၊ ၽွင်းပၢင်တိုၵ်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈလႄႈ မၢၵ်ႇလူင်တူၵ်းသႂ်ႇ ႁိူၼ်းၵူၼ်းမိူင်းသေ တိူဝ်ႉၺႃးပႃးလုၵ်ႈဢွၼ်ႇ 2 ၵေႃႉ တၢႆထင်တီႈ ၼႆယဝ်ႉ။ ၽူႈမီးၸၼ်ႉ PNLA ၵေႃႉၼိုင်ႈလၢတ်ႈတီႈ Tachileik News Agency ဝႃႈ ပၢင်တိုၵ်းတီႈဝၢၼ်ႈလွႆပွတ်ႇၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင် 60 MM သႂ်ႇတီႈၼႂ်းဝၢၼ်ႈ ၼမ်ႁႅင်းတႄႉတႄႉ၊ မၢၵ်ႇၵႂႃႇတူၵ်းတိူဝ်ႉၺႃးပႃး ႁိူၼ်းၵူၼ်းမိူင်းလူႉၵွႆၵမ်ႈၽွင်ႈယူႇ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ တၢင်းၽၢႆႇၸုမ်းသိုၵ်းပဢူဝ်း PNLA ပိုၼ်ၽၢဝ်ႇပၼ်ၾၢင်ႉၵူၼ်းပၢႆႈၽေးဝႃႈ ယွၼ်ႉငဝ်းလၢႆးၼႂ်းပိုၼ်ႉတီႈသီႇသႅင်ႇ ဢမ်ႇပႆႇၼိမ်သဝ်းလႄႈ တၢင်းၽၢႆႇသိုၵ်းမၢၼ်ႈၵေႃႈ လႃႈလီႈယိုဝ်းမၢၵ်ႇလူင် သေဢမ်ႇၵႃး ဢဝ်ႁိူဝ်းမိၼ်ပွႆႇမၢၵ်ႇသႂ်ႇပႃးၸွမ်းဝၢၼ်ႈ/ပွၵ်ႉ ဢမ်ႇထၢတ်ႈဢမ်ႇဝၢႆး လႄႈ တွၼ်ႈတႃႇၵူၼ်းမိူင်း ဢမ်ႇပႆႇမီးလွင်ႈႁူမ်ႇလူမ်ႈသင် ယႃႇၽူမ်ႈဝၢႆႇႁူဝ်ပွၵ်ႈၶိုၼ်းတၢင်းႁိူၼ်းယေး ဝႃႈၼႆယဝ်ႉ။ သိုဝ်ႇၶၢဝ်ႇ RFA ၵေႃႈဢွၵ်ႇဝႆႉဝႃႈ မိူဝ်ႈဝၼ်းထီႉ 5 February 2024 ယွၼ်ႉပၢင်တိုၵ်း ၸုမ်းသိုၵ်းမၢၼ်ႈတင်းၸုမ်းသိုၵ်းပဢူဝ်း PNLA ၼႂ်းပိုၼ်ႉတီႈၸႄႈဝဵင်းသီႇသႅင်ႇလႄႈ ၶုၼ်ႇပဢေႃး ဢႃႇယု 50 ပီႊ လုၵ်ႉတီႈဝဵင်းသီႇသႅင်ႇ ပၢႆႈၽေးၵႂႃႇတၢင်းဝၢၼ်ႈသၢႆးၶၢဝ် လႄႈ သမ်ႉထုၵ်ႇၺႃးသိုၵ်းမၢၼ်ႈ ၵူတ်ႇထတ်းၸွမ်းတၢင်းသေ လူႉသဵင်ႈတၢႆၵႂႃႇပႅတ်ႈ၊ ၵူၼ်းမိူင်းတႄႉဝႃႈ သိုၵ်းမၢၼ်ႈပေႃႉႁႅမ် ဝႃႈၼႆ၊ ထႅင်ႈတၢင်းၼိုင်ႈၵေႃႈ မီးၵူၼ်းၸၢႆး ဢႃႇယု 50 ပီႊၵေႃႉၼိုင်ႈ တိူဝ်ႉၺႃးၸၢၵ်ႇမၢၵ်ႇလူင် တီႈဝၢၼ်ႈဝႃးတေႃး ၸႄႈဝဵင်းသီႇသႅင်ႇလႄႈ လႆႈလူႉသဵင်ႈၵႂႃႇမိူၼ်ၵၼ် ဝႃႈၼႆ။ တေႃႇထိုင်ၼႂ်းဝၼ်းထီႉ 7 February 2024 ၼႆႉၵေႃႈ ငဝ်းလၢႆးၼႂ်းပိုၼ်ႉတီႈသီႇသႅင်ႇ ဢမ်ႇပႆႇၼိမ်သဝ်းလႄႈ သိုၵ်းသွင်ၽၢႆႇတိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-02-07T11:09:24	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%82%87%e1%80%90%e1%80%ae%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87/	ၸုမ်းႁူႇတီႇ ယိုဝ်းမၢၵ်ႇမိတ်ႉသႆးသႂ်ႇႁိူဝ်းၼႂ်းပၢင်ႇလၢႆႇလႅင်ထႅင်ႈ	ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉႁူႇတီႇ သိုပ်ႇပိုတ်းယိုဝ်းသႂ်ႇ ႁိူဝ်းတၢင်ႇၵုၼ်ႇ 2 လမ်း ဢၼ်လႅၼ်ႈလတ်းၽၢၼ်ႇၵႂႃႇမႃးၼႂ်းပၢင်ႇလၢႆႇလႅင်ၼၼ်ႉထႅင်ႈ။ မိူဝ်ႈဝၼ်းထီႉ 6 February 2024 (လိူမ်ၵမ်လွင်ႈ 12 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈတၢင်လၢတ်ႈၸုမ်းႁူႇတီႇ လႆႈဢွၵ်ႇမႃးလၢတ်ႈဝႃႈ ၸုမ်းႁူႇတီႇလႆႈယိုဝ်း မၢၵ်ႇမိတ်ႉသႆးသႂ်ႇ ႁိူဝ်း Morning Tide လႄႈ ႁိူဝ်း Star Nasia ဢၼ်ပဵၼ်ႁိူဝ်းတေႃႉ တၢင်ႇၵုၼ်ႇ ဢမေႇရိၵၢၼ်ႇ တင်း ဢိင်းၵိတ်ႉ ဝႃႈၼႆ။ ၵဵဝ်ႇလူၺ်ႈလွင်ႈၸုမ်းလုၵ်ႉၽိုၼ်ႉႁူႇတီႇ လႆႈပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇပွၵ်ႈၵမ်း ၼႆႉတႄႉ ၵူၼ်းလူႉတၢႆမၢတ်ႇၸဵပ်းဢမ်ႇမီး ၵူၺ်းႁိူဝ်းလႆႈႁပ်ႉလွင်ႈလူႉသုမ်းၵမ်ႈၽွင်ႈ ဝႃႈၼႆ။ တႄႇဢဝ်မိူဝ်ႈႁၢင်ပီႊ 2023 ၼၼ်ႉမႃး ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ ဢၼ်လႆႈႁပ်ႉလွင်ႈၵမ်ႉၸွႆႈတီႈဢီႇရၢၼ်ႇၼၼ်ႉ လႆႈၽိူမ်ႉၵၢၼ်ပိုတ်းယိုဝ်းသႂ်ႇႁိူဝ်း တၢင်ႇၵုၼ်ႇ ဢၼ်လႅၼ်ႈၵႂႃႇမႃးၼႂ်းပၢင်ႇလၢႆႇလႅင်ၼၼ်ႉ တႃႇပဵၼ်လွင်ႈၵမ်ႉထႅမ် ၸုမ်းသိုၵ်းႁႃးမၢတ်ႉသ်သေ သၢၼ်ၶတ်းလွင်ႈဢိတ်ႇသရေး ၶဝ်ႈလူမ်ႇတိုၵ်းၼႂ်းပိုၼ်ႉ တီႈၵႃႇၸႃႉၼၼ်ႉ ဝႃႈၼႆ။ တေႃႈၼင်ႇၼၼ် ယူႇတီႈဢမေႇရိၵၢၼ်ႇ လႄႈ ဢင်းၵိတ်ႉၵေႃႈ လႆႈတႄႇပိုတ်းယိုဝ်း သႂ်ႇတပ်ႉပၢင်သဝ်း ၸုမ်းႁူႇတီႇ ၼႂ်းမိူင်းယေႇမႅၼ်ႇ တႃႇပဵၼ်ၵၢၼ်တုမ်ႉတွပ်ႇၶိုၼ်း ယဝ်ႉမိူၼ်ၵၼ်။ ၸိူင်ႉႁိုဝ်ၵေႃႈလီ လွင်ႈၸုမ်းႁူႇတီႇ ပိုတ်းယိုဝ်းသႂ်ႇႁိူဝ်းတၢင်ႇၵုၼ်ႇၼႂ်းပၢင်ႇလၢႆႇလႅင် ဢမ်ႇထၢတ်ႇဢမ်ႇဝၢႆးၼၼ်ႉ တုမ်ႉတိူဝ်ႉတေႃႇလွင်ႈတေႃႉသူင်ႇၵုၼ်ႇၼႂ်းပၢင်ႇလၢႆႇ လႄႈ လွင်ႈၵႃႉၶၢႆၸၼ်ႉလုမ်ႈၾႃႉသေ ၶၼ်ၵုၼ်ႇၵႃႉတၢင်းၶၢႆၵမ်ႈၽွင်ႈၵေႃႈ ပုင်ႈသုင်ၶိုၼ်ႈ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-07T09:57:39	https://taifreedom.com/%e1%80%9d%e1%81%bc%e1%80%ba%e1%80%b8%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%81%b8%e1%81%a2%e1%80%90%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-8/	ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈႁွပ်ႈ 77 ပီ	ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈႁွပ်ႈ 77 ပီ ထိုင်မႃးဝၼ်းတီႈ 07 လိူၼ်ၾႅပ်ႉပိဝ်ႊရီႊ ၼႂ်းပီၶသ 2024 ၼီႈၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး ဢမ်ႇၼၼ် ဝၼ်းၶိူဝ်းတႆး ဢမ်ႇၼၼ် ဝၼ်းမိူင်းတႆး ၶွပ်ႈႁွပ်ႈထိုင် 77 ပီတဵမ်။ ဢွၼ်တၢင်းပီ 1962 ၵူၼ်းမိူင်းၸိုင်ႈတႆးႁဝ်းၵူႈၸၢဝ်းၶိူဝ်း လႆႈႁူမ်ႈၵၼ်ႁဵတ်းပၢင်ပွႆးယုၵ်ႉယွင်ႈဢဝ်ၵုၼ်းမုၼ်ၵၼ်မႃးလူၺ်ႈ မီးလူင်ပွင်ၸိုင်ႈမိူင်းတႆး (ဢၼ်မီးတင်းၸဝ်ႈၾႃႉၶဝ်ၸဝ်ႈ လႄႈ ၽူႈဢွၼ်ႁူဝ်ၵၢၼ်မိူင်းတႆးႁဝ်း) ဢွၼ်ႁဵတ်းမႃးၵူႈၶူပ်ႇၵူႈပီ ပိူဝ်ႈတႃႇႁႂ်ႈၼုမ်ႇသၢဝ်ၵူၼ်းႁုၼ်ႈလင် ၸိူဝ်းတေပဵၼ်ၽူႈဢွၼ်ႁူဝ်ၼႂ်းဝၼ်းမိူဝ်းၼႃႈၶဝ် တေၸၢင်ႈဢဝ်ႁဵတ်းပဵၼ်လၵ်းၵၢၼ်ၼမ်းတၢင်း ပိူဝ်ႈတႃႇႁဵတ်းၵၢၼ်ပူၵ်းပွင်ၽဝၵၢမ်ႇၸႃႇတႃႇ (ၵမ်ႇၵြမ်ႇမႃႇ)ဝၢၼ်ႈမိူင်းၸိုင်ႈတႆးႁဝ်း ႁႂ်ႈၵတ်းယဵၼ်ၶိုၼ်ႈယႂ်ႇလႄႈမီးသုၼ်ႇလႆႈလွတ်ႈလႅဝ်းထၢင်ႇႁၢင်ႈ။ ဝၼ်းၸိူဝ်ႉၸၢတ်ႈၸိုင်ႈတႆး မိူဝ်ႈပၼ်ၶွင်ႊသီႊၸဝ်ႈၾႃႉမိူင်းတႆး ၼႂ်းပီ 1930 ၼၼ်ႉ ၸဝ်ႈၾႃႉမိူင်းတႆးႁဝ်း လႆႈႁူမ်ႈၵၼ်မၵ်းမၼ်ႈဝၼ်းတီႈ 7 လိူၼ်သႅပ်ႉထႅမ်ႊပိူဝ်ႊ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး (Shan State National Day) ဢၼ်ပဵၼ်ဝၼ်းၸဝ်ႈၾႃႉၶဝ်ၸဝ်ႈ လႆႈၸႂ်ၵၼ်တူၵ်းယွၼ်းသုၼ်ႇလႆႈ ၽွင်းငမ်းမိူင်းတႆး လိူဝ်တွၼ်းသေၵဝ်ႇၼၼ်ႉမႃးဢွၼ်တၢင်း။ ထိုင်မႃး 1947 တီႈပၢင်ၵုမ်ပၢင်လူင် ၸင်ႇလႆႈႁူမ်ႈၵၼ်မၵ်းမၼ်ႈဝၼ်းတီႈ 07 လိူၼ်ၾႅပ်ႇပိဝ်ႊရီႊၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး၊ ၵွပ်ႈပဵၼ်ဝၼ်းဢၼ်ၸဝ်ႈၾႃႉ 33 ၸဝ်ႈ (34 ၸဝ်ႈ ပႃးၵူဝ်းၵၢင်ႉ) တင်းၽူႈဢွၼ်ႁူဝ်ၵူၼ်းမိူင်းၶဝ် တူၵ်းလူင်းလႆႈၸႂ်ၵၼ် ၵေႃႇတင်ႈၵေႃပွင်ၵၢၼ်ၽွင်းငမ်းမိူင်းတႆးႁူမ်ႈၵၼ်(ၼႂ်းၼၢမ်းၶွင်ႊသီႊမိူင်းတႆး− Shan State Council) ဢၼ်မီးတူဝ်တႅၼ်းၸဝ်ႈၾႃႉ လႄႈ တူဝ်တႅၼ်းၵူၼ်းမိူင်းၶိုင်ႈတေႃႇၶိုင်ႈ ပိူဝ်ႈတႃႇၵုမ်းၵမ်ၵၢမ်ႇၸႃႇတႃႇ(ၵမ်ႇၵြမ်ႇမႃႇ) ဝၢၼ်ႈမိူင်းၸိုင်ႈတႆး ၵႂႃႇၶၢဝ်းၼႃႈတီႈဝဵင်းပၢင်လူင် မိူဝ်ႈပီ 1947။ ၼႂ်းဝၼ်းတီႈ 06 လိူၼ်ၾႅပ်ႉပိဝ်ႊရီႊ ၵေႃပွင်ၵၢၼ်ၽွင်း ငမ်းၸိုင်ႈတႆး ဢၼ်မီးၸဝ်ႈၾႃႉ လႄႈ ၽူႈဢွၼ်ႁူဝ်ၵူၼ်းမိူင်း ဢုပ်ႇဢူဝ်းၵၼ်လွင်ႈၵၢၼ်ဝၢၼ်ႈၵၢၼ်မိူင်း ယူႇၼၼ်ႉ ဢုပ်ႇဢူဝ်းတူၵ်းလူင်းလႆႈၸႂ်ႁူမ်ႈၵၼ်ၶူင်ႁဵတ်းတုင်းၸိုင်ႈတႆး(ဢလၢမ်ႇမိူင်းတႆး၊ ၸွမ်ပိဝ်မိူင်းတႆး) ဢၼ်မီးသီလိူင်ၶဵဝ်လႅင်သၢမ်ၸၼ်ႉတႃ(ဢၼ်ၼႄတီႈပွင်ႇဝႃႈ သီလိူင်- ၸၢဝ်းၶိူဝ်းၼႂ်းမိူင်းတႆးႁဝ်း ပဵၼ်ၶိူဝ်းၵူၼ်းဢေးသျေးလႄႈယူႇၼႂ်းၸုမ်းၶိူဝ်းၵူၼ်းသီၼိူဝ်ႉလိူင်၊ သီၶဵဝ်- ၼမ်ႉလိၼ်ႁိၼ်ၽႃမိူင်းတႆးႁဝ်း မီးၶွၼ်ႇၼမ်ႉမၼ်းလိၼ်လီ၊ မီးထိူၼ်ႇမႆႉ ၸုမ်ႈၸိုၼ်ႈၶဵဝ်လီ၊ သီလႅင်- ၼႄလိူတ်ႈႁတ်းႁၢၼ်ၵူၼ်းမိူင်းၸိုင်ႈတႆး ဢၼ်တေၵႅတ်ႇၶႄ မႅတ်ႇပႅင်းဝႆႉဝၢၼ်ႈမိူင်းတူဝ်ၵဝ်ႇ)၊ ယဝ်ႉမီးႁၢင်ႈလိူၼ် မူၼ်းသီၶၢဝ်ယူႇၵၢင်မၼ်း(ၼႄဝႃႈၵူၼ်းမိူင်းၸိုင်ႈတႆး မီးၸႂ်မဵတ်ႉတႃႇၽိူၵ်ႇၸိုၼ်ႈၶၢဝ်သႂ်မိူၼ်လႅင်းလိူၼ်)၊ ယဝ်ႉၼၼ်ႉ လႆႈၸႂ်ၵၼ်တႅမ်ႈၽဵင်းၸၢတ်ႈ ႁႂ်ႈယဝ်ႉတူဝ်ႈမိူဝ်ႈဝၼ်းတီႈ 06 ၼၼ်ႉသေ ထိုင်မႃးဝၼ်းတီႈ 07 ၵၢင်ၼႂ် တင်းၸဝ်ႈၾႃႉ၊ ၽူႈဢွၼ်ႁူဝ်ၵူၼ်းမိူင်း လႄႈ ၵူၼ်းမိူင်းဢဵၼ်ႁႅင်းႁႃႈႁဵင်လိူဝ် ဢွၼ်ၵၼ်ၶဝ်ႈထႅဝ်ပူၵ်းတုင်းၸိုင်ႈတႆးလႄႈ ႁွင်ႉၽဵင်းၸၢတ်ႈႁူမ်ႈၵၼ်၊ ယဝ်ႉတၵ်ႉယမ်တုင်းၸိုင်ႈတႆး ပဵၼ်ၵမ်းဢွၼ်တၢင်းသုတ်းၼႂ်းပိုၼ်းၵၢၼ်မိူင်းၸိုင်ႈတႆးၼႆယူႇ။ ၵွပ်ႈဢဝ်လွင်ႈတၢင်း 3 ယိူင်ႈၼႆႉ ၸိူင်ႉၼင်ႇ- 1. ပဵၼ်ဝၼ်းဢၼ်ၸဝ်ႈၾႃႉ လႄႈ ၽူႈဢွၼ်ႁူဝ် ၵူၼ်းမိူင်းၸိုင်ႈတႆးႁဝ်း ၽွမ်ႉသဵင်ပဵင်းပၢၵ်ႇဝၢင်းလၵ်းပိူင်ဢမ်းၼၢၸ်ႈ ပူၵ်းပွင်ဝၢၼ်ႈမိူင်းႁူမ်ႈၵၼ်၊ 2. ပဵၼ်ဝၼ်းဢၼ်ၽူႈဢွၼ်ႁူဝ်ၸိုင်ႈတႆး လႆႈၸႂ်ၵၼ်ၶူင်ႁဵတ်းတုင်းမိူင်းတႆး(ၸွမ်ပိဝ်ၸိုင်ႈတႆး) ပိူဝ်ႈတႃႇဝႆႉပဵၼ်မဵတ်ႇမၢႆ ႁႅင်းၸႂ်ၵူၼ်းမိူင်းၸိုင်ႈတႆး၊ 3. ပဵၼ်ဝၼ်းဢၼ်ၵူၼ်းမိူင်းၸိုင်ႈတႆးႁဝ်း ႁူမ်ႈသဵင်ၵၼ်ႁွင်ႉၽဵင်းၸၢတ်ႈဢွၼ်တၢင်းသုတ်း ၼႂ်းပိုၼ်းၵၢၼ်မိူင်းၸိုင်ႈတႆးၼႆလႄႈ ထိုင်မႃးၼႂ်းဝၼ်းတီႈ 11 လိူၼ်ၽႅပ်ႉပိဝ်ႊရီႊ ၽူႈဢွၼ်ႁူဝ်ၵူၼ်းမိူင်းတႆးႁဝ်း ၸင်ႇလႆႈၸႂ်ၵၼ်မၵ်းမၼ်ႈဢဝ်ဝၼ်းတီႈ 07 လိူၼ်ၾႅပ်ႉပိဝ်ႊရီႊၼႆႉ ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး ၼႂ်းပၢင်ၵုမ်ပၢင်လူင် တင်ႈတႄႇပီ 1947 ၼၼ်ႉမႃး တေႃႇထိုင်ဝၼ်းမိူဝ်ႈၼႆႉၶွပ်ႈႁွပ်ႈ (77) ပီတဵမ်ၼႆႉယဝ်ႉ။ ဝၼ်းၸိုင်ႈမိူင်းႁူမ်ႈတုမ် ၶွပ်ႈႁွပ်ႈ 77 ပီ ယဝ်ႉၵေႃႈ ဝၼ်းတီႈ 12 လိူၼ်ၾႅပ်ႉပိဝ်ႊရီႊ ၼႂ်းပီ 2024 ဢၼ်တေထိုင်ၼႆႉ ပဵၼ်ဝၼ်းၸိုင်ႈမိူင်းႁူမ်ႈတုမ်(ပျီႇထွင်ႇၸုၼေႉ)။ ဢၼ်တေၶွပ်ႈႁွပ်ႈထိုင် 77 ပီမိူၼ်ၵၼ်။ ဝၼ်းၸိုင်ႈမိူင်းႁူမ်ႈတုမ်ၼႆႉၵေႃႈ ပိုၼ်ႉထၢၼ်မၼ်းမႃးတီႈဝၼ်းၸိူဝ်ႉၸၢတ်ႈၸိုင်ႈတႆး တီႈပၢင်လူင်ၼၼ်ႉၼင်ႇၵၼ်။ လၢတ်ႈလႆႈတဵမ်ပၢၵ်ႇတဵမ်ၵႂၢမ်းဝႃႈ- ၵွပ်ႈမီးဝၼ်းတီႈ 07 ဢၼ်ပဵၼ် ဝၼ်းၸိူဝ်ႉၸၢတ်ႈၸိုင်ႈတႆး (သျၢမ်းပျီႇဢမဵဝ်းတႃးၼေႉ)လႄႈ ၸင်ႇတေၵိူတ်ႇမီးဝၼ်းတီႈ 12 ဢၼ်ပဵၼ်ဝၼ်းၸိုင်ႈမိူင်းႁူမ်ႈတုမ် (ပျီႇထွင်ႇၸုၼေႉ) မႃးလႆႈၼႆၼၼ်ႉ ၽႂ်ၵေႃႈတေဢမ်ႇထဵင်လႆႈ ဢဝ်ၸဵမ် ၶၢင် ၶျၢင်း မွၼ်း ယၢင်း တႆး ၵယႃး ရၶႅင်ႇ လႄႈ မၢၼ်ႈ။ ၼႂ်းပီ 1947 လိူၼ်ၾႅပ်ႉပိဝ်ႊရီႊ ဝၼ်းတီႈ 03 ထိုင်ဝၼ်းတီႈ 12 ၸဝ်ႈၾႃႉၵူႈမိူင်းၼႂ်းၸိုင်ႈတႆး လႄႈ ၽူႈဢွၼ်ႁူဝ်ၵူၼ်းမိူင်းတႆး ႁူမ်ႈတင်းၵူၼ်းမိူင်းၽူႈႁၵ်ႉၸၢတ်ႈႁၵ်ႉဝၢၼ်ႈမိူင်း- ၼႂ်းၸိုင်ႈတႆးသေ ဢွၼ်ၵၼ်ၸတ်းႁဵတ်းပၢင်ၵုမ်ၵၼ်တီႈဝဵင်းပၢင်လူင် ပိူဝ်ႈတႃႇဢုပ်ႇဢူဝ်းၵဵဝ်ႇလူၺ်ႈၵၢၼ်ဝၢၼ်ႈၵၢၼ်မိူင်းၸိုင်ႈတႆး တေယူႇၵႂႃႇၸိူင်ႉႁိုဝ်ၼႂ်းဝၼ်းပၢႆးၼႃႈ။ ၼႂ်းပၢင်ၵုမ်ၼၼ်ႉ ဢွၼ်ၵၼ်ၶွတ်ႇၽွတ်ႈလႆႈ ၶွင်ႊသီႊၸိုင်ႈတႆး (Shan State Council) ပိူဝ်ႈတႃႇႁူမ်ႈ ၵၼ်ပူၵ်းပွင်ၵၢၼ်ၽွင်းငမ်းဝၢၼ်ႈမိူင်းၸိုင်ႈတႆး ဢၼ်မီးၵူႈၸၢဝ်းၶိူဝ်းႁူမ်ႈယူႇလူၺ်ႈၼၼ်ႉ။ ဝၼ်းတီႈ 05 လိူၼ်ၾႅပ်ႉပိဝ်ႊရီႊ ၽူႈတၢင်တူဝ်သၼ်လွႆၶၢင်(ၽွင်းၼၼ်ႉ ယင်းပႆႇမီးၸႄႈမိူင်းၶၢင်) ႁွတ်ႈမႃးၼႂ်းပၢင်ၵုမ်တီႈပၢင်လူင်သေ လႆႈမႃးဢုပ်ႇဢူဝ်း ၵၼ်လွင်ႈပူၵ်းပွင်ၽဝၸၢဝ်းၶိူဝ်း ၼႂ်းပိုၼ်ႉတီႈၼိူဝ်သၼ်လွႆ လႄႈ လွင်ႈတေႁူမ်ႈတင်းလူင်ပွင်ၸိုင်ႈမိူင်းမၢၼ်ႈ ဢၼ်မီးဢင်ႊၵိသျ်ႉဢွၼ်ႁူဝ်ယူႇၽွင်းၼၼ်ႉ။ ထိုင်မႃးဝၼ်းတီႈ 06 လိူၼ်ၾႅပ်ႉပိဝ်ႊရီႊ ၽူႈတၢင်တူဝ်သၼ်လွႆၶျၢင်း(ၽွင်းၼၼ်ႉ ၸႄႈမိူင်းၶျၢင်းၵေႃႈပႆႇမီး) လႆႈႁွတ်ႈမႃးၼႂ်းပၢင်ၵုမ်တီႈပၢင်လူင်ထႅင်ႈသေ တင်းမိူင်းတႆး တင်းသၼ်လွႆၶၢင် လႄႈ သၼ်လွႆၶျၢင်း လႆႈဢုပ်ႇဢူဝ်းၵၼ်ထႅင်ႈ ၵဵဝ်လူၺ်ႈလွင်ႈ တေႁူမ်ႈတင်းလူင်ပွင်ၸိုင်ႈမိူင်းမၢၼ်ႈ မိူဝ်ႈၽွင်းဢင်ႊၵိသျ်ႉတိုၵ်ႉပဵၼ်ယႂ်ႇၼၼ်ႉၸိူင်ႉႁိုဝ်။ တႃႇတေႁပ်ႉဢုပ်ႇဢူဝ်းၵၼ်တင်း ၽူႈတၢင်တူဝ်လူင်ပွင်ၸိုင်ႈမၢၼ်ႈ ပႃႈတႂ်ႈဢင်ႊၵိသျ်ႉၼၼ်ႉ တႆး၊ ၶၢင် လႄႈ ၶျၢင်း လႆႈႁူမ်ႈၵၼ်ၶွတ်ႇၽွတ်ႈၶွမ်ႊမတီႊသုင်သုတ်း ၵူၼ်းမိူင်းသၼ်လွႆၽွမ်ႉႁူမ်ႈ (The Supreme Council Of The United Hill Peoples = SCOUHP) ဝႆႉၸုမ်းၼိုင်ႈ။ (ၽူႈတၢင်တူဝ်ယၢင်းလႅင် ၶဝ်ႈႁူမ်းၸွမ်းပၢင်ၵုမ် တင်ႈငဝ်ႈတေႃႇပၢႆသေတႃႉ ဢမ်ႇၶဝ်ႈႁူမ်ႈတႅပ်းတတ်းၸွမ်းသင်၊ ယူႇပဵၼ်ၽူႈသင်ၵဵတ်ႇၵၢၼ်(Observer)လၢႆလၢႆၵွႆးၼႆယူႇ)။ ထိုင်မႃးၼႂ်းဝၼ်းတီႈ 09 လိူၼ်ၾႅပ်ႉပိဝ်ႊရီႊ ပီ 1947 ၼၼ်ႉ ၸွမ်ႁၢၼ်ဢွင်ႇသၢၼ်း ၽူႈဢွၼ်ႁူဝ် ၸိူဝ်ႉၸၢတ်ႈမိူင်းမၢၼ်ႈ တင်းၽူႈတၢင်တူဝ်ၸၢဝ်းၶိူဝ်းမၢၼ်ႈ ႁူမ်ႈပႃးၽူႈတၢင်တူဝ်လူင်ပွင်ၸိုင်ႈ မိူင်းဢင်ႊၵိသျ်ႉ Mr. Bottomley လႄႈ ၸဝ်ႈသိုၵ်း Rees Williams ၶဝ် ႁွတ်ႈမႃးၼႂ်းပၢင်ၵုမ်တီႈပၢင်လူင်။ ဝၼ်းတီႈ 09 − 10 – 11 သၢမ်ဝၼ်းလုမ်းလုမ်း ၽူႈဢွၼ်ႁူဝ်မိူင်းမၢၼ်ႈ လႄႈတင်းၽူႈဢွၼ်ႁူဝ် ၶွမ်ႊမတီႊသုင်သုတ်း ၵူၼ်းမိူင်းသၼ်လွႆၽွမ်ႉႁူမ်ႈ (SCOUHP) လႆႈဢုပ်ႇဢူဝ်းၵၼ် ပိူဝ်ႈတႃႇဝၢင်းၽႅၼ်ႁူမ်ႈၵၼ်ၽွင်းငမ်းဝၢၼ်ႈမိူင်းႁၢဝ်ႈႁၢဝ်ႈႁႅင်းႁႅင်းသေ ၼႂ်းဝၼ်းတီႈ 11 ၸင်ႇမႃးတူၵ်းလူင်းလႆႈၸႂ်ၵၼ်တႅမ်ႈၶေႃႈလႆႈၸႂ်ႁူမ်ႈၵၼ် (9) ၶေႃႈသေ ထိုင်မႃးၼႂ်းဝၼ်းတီႈ 12 လိူၼ်ၾႅပ်ႉပိဝ်ႊရီႊၼၼ်ႉ ၸင်ႇလႆႈဢဝ်ၽူႈတၢင်တူဝ်လူင်ပွင်ၸိုင်ႈမိူင်းဢင်ႊၵိသျ်ႉ 2 ၵေႃႉၼၼ်ႉ ပဵၼ်သၵ်ႉၶိသၵ်ႈသေႇယဝ်ႉ လႆႈလူင်းလၢႆးမိုဝ်းၵၼ်ပဵၼ်လိၵ်ႈပဵၼ်လၢႆးဝႆႉပဵၼ်သၵ်ႉၶိသၵ်ႈသေႇ (9) ၶေႃႈ ဢၼ်ႁူႉၸၵ်းၵၼ် ၼႂ်းတူင်ႇဝူင်းၵၢၼ်မိူင်းမိူင်းမၢၼ်ႈဝႃႈ- လိၵ်ႈႁူမ်ႈမၢႆပၢင်လူင် ပီ 1947 ပိူဝ်ႈတႃႇႁူမ်ႈၵၼ်ၵေႃႇတင်ႈၸိုင်ႈမိူင်းႁူမ်ႈတုမ် ဢၼ်ၸႂ်ႉၸိုဝ်ႈဝႃႈ- ၸိုင်ႈမိူင်းႁူမ်ႈတုမ်မိူင်းမျႅၼ်ႇမႃႇရ်(ပျီႇထွင်ႇၸုမျၢၼ်ႇမႃႇၼႅင်ႇငၢၼ်ႇတေႃႇ- The Union of Burma) မႃးမိူၼ်ႁူႉၵၼ်ၵူႈၵေႃႉၼႆႉယူႇ။ ၸင်ႇဝႃႈ ဝၼ်းတီႈ 07 လိူၼ်ၾႅပ်ႉပိဝ်ႊရီႊ ဢၼ်ပဵၼ်ဝၼ်းၸိူဝ်ႉၸၢတ်ႈၸိုင်ႈတႆးႁဝ်းၼႆႉ ၵူၼ်းတႆးႁဝ်း၊ ၵူၼ်းမိူင်းတႆးႁဝ်းၵူႈၸၢဝ်းၶိူဝ်း ဢမ်ႇလီလူင်လိုမ်း၊ ၵွပ်ႈပဵၼ်ဝၼ်းဢၼ်ပဵၼ်ပိုၼ်ႉထၢၼ်ၵေႃႇတင်ႈလႆႈ ၸိုင်ႈမိူင်းႁူမ်ႈတုမ် ဢၼ်ၸိူဝ်းႁဝ်း ၶၢင် ၶျၢင်း ယၢင်း တႆး မွၼ်း ၵယႃး ရၶႅင်ႇ လႄႈ မၢၼ်ႈ ၵူႈၸၢဝ်းၶိူဝ်း လႆႈႁူမ်ႈၵၼ်ယူႇသဝ်းၵိၼ်သၢင်ႈမႃးၼႆႉယူႇ။ လီလီၸႃႉၸႃႉၵေႃႈႁိုင်ၼၢၼ်းမႃး 77 ပီတဵမ်ယဝ်ႉလူ။ ပေႃးမီးလွင်ႈၽဵင်ပဵင်း၊ လွင်ႈတႅပ်းတတ်းလႆႈႁင်းၶေႃ၊ လွင်ႈတီႊမူဝ်ႊၶရေႊသီႊ မိူၼ်မိူၼ်ၵၼ်ၵူႈၸၢဝ်းၶိူဝ်း ပဵင်းတင်းၸၼ်ႉလုမ်ႈၾႃႉၼႆ ၸိူဝ်းႁဝ်းၵူၼ်းမိူင်းၸိုင်ႈတႆးတင်းသဵင်ႈ၊ ၵူၼ်းမိူင်းၸိုင်ႈမိူင်းႁူမ်ႈတုမ်တင်းသဵင်ႈ လီႁူမ်ႈမိုဝ်းၵၼ်ပူၵ်းပွင်ၽဝၵူၼ်းမိူင်း ႁႂ်ႈၵတ်းယဵၼ်ၶိုၼ်ႈယႂ်ႇၵႂႃႇၼၼ်ႉၵွႆးယူႇၼႆၼၼ်ႉ ၽႂ်ႁိုဝ်တေထဵင်လႆႈ။ လွၵ်းၸုၵ်းၵၢၼ်မိူင်းပုၼ်ႈၵူၼ်းတႆးလႄႈၵူၼ်းမိူင်းတႆး(မိူဝ်းၼႃႈ) လိၵ်ႈႁူမ်ႈမၢႆပၢင်လူင် လႄႈ ၼမ်ႉၸႂ်ပၢင်လူင် ပီ 1947 (Panglong Agreement and Spirit of Panglong, 1947) ၵၢၼ်မိူင်းပုၼ်ႈၸၢဝ်းၶိူဝ်းတႆး- ပိုၼ်ႉထၢၼ်ၵၢၼ်မိူင်းၸိုင်ႈတႆးႁဝ်း ထုၵ်ႇလီၸုၵ်းၼိူဝ်လိၵ်ႈ ႁူမ်ႈမၢႆပၢင်လူင် မိူဝ်ႈဝၼ်းတီႈ 07/02/1947 ၼၼ်ႉယူႇ။ ၼႂ်းလိၵ်ႈႁူမ်ႈမၢႆပၢင်လူင် (9) ၶေႃႈၼၼ်ႉ တႃႇၸိုင်ႈတႆးၵမ်းသိုဝ်ႈၶေႃၶေႃမီးဝႃႈ- 1. မီးသုၼ်ႇလႆႈၽွင်းငမ်းတူဝ်ၵဝ်ႇလႄႈ မီးသုၼ်ႇလႆႈတႅပ်းတတ်းႁင်းၶေႃတဵမ်ထူၼ်ႈ (ၶေႃႈ 5 ၼႂ်းလိၵ်ႈႁူမ်ႈမၢႆ)။ 2. မီးသုၼ်ႇလႆႈႁပ်ႉပူၺ်ႈလွၵ်းပိူင်တီႊမူဝ်ႊၶရေႊသီႊၸၼ်ႉလုမ်ႈၾႃႉ (ၶေႃႈ 7 ၼႂ်းလိၵ်ႈႁူမ်ႈမၢႆ)။ 3. မီးသုၼ်ႇလႆႈၸတ်းၵၢၼ်လွင်ႈငိုၼ်းတွင်း ပုၼ်ႈမိူင်းတႆးႁင်းၶေႃ (ၶေႃႈ 8 ၼႂ်းလိၵ်ႈႁူမ်ႈမၢႆ) ၼၼ်ႉသေ လႆႈတူၵ်းလူင်းပိူဝ်ႈတႃႇႁဵတ်းၵၢၼ်ပူၵ်းပွင်ဝၢၼ်ႈမိူင်းၸိုင်ႈတႆးႁဝ်းၼႆမႃး။ ၵဵဝ်ႇတင်းၵၢၼ်ၵေႃႇတင်ႈမိူင်းႁူမ်တုမ်ၼႆႉ ႁဝ်းမႃးၸႅၵ်ႇလႆႈသွင်တွၼ်ႈ- လိၵ်ႈႁူမ်ႈမၢႆပၢင်လူင် လႄႈ ၼမ်ႉၸႂ်ပၢင်လူင် ၸိူင်ႉၼႆ။ သွင်တွၼ်ႈၼႆႉ ဢဝ်ၽၢတ်ႇၵၼ်ဢမ်ႇလႆႈ မိူၼ်ၽႃႇမိုဝ်းလႄႈ လင်မိုဝ်း။ ၸိူင်ႉၼင်ႇ – 1. လိၵ်ႈႁူမ်ႈမၢႆပၢင်လူင် (Panglong Agreement, 1947) ၶေႃႈတူၵ်းလူင်းပၢင်လူင် (9) ၶေႃႈ။ ၼၼ်ႉပဵၼ်- 1.1 လိူၵ်ႈတင်ႈၽူႈတၢင်တူဝ်(မိူင်းတႆးၵေႃႉၼိုင်ႈ) ၵႂႃႇပဵၼ်ၽွင်းတၢင် ၼႂ်းလူင် ပွင်ၸိုင်ႈၸူဝ်ႈၶၢဝ်းမိူင်းမၢၼ်ႈ။ 1.2 ၽွင်းတၢင်ဢၼ်ပဵၼ်ၽူႈတၢင်တူဝ်(မိူင်းတႆး)ၼႆႉလိူဝ်သေၵၢၼ်ၵႅတ်ႇၶႄလႄႈၵၢၼ် တိတ်းတေႃႇၼွၵ်ႈမိူင်းၵႂႃႇ ပဵၼ်ၽူႈမီးဢမ်းၼၢၸ်ႈၼိူဝ်ၵၢၼ်ငၢၼ်း ဢၼ်ၵဵဝ်ႇတင်း မိူင်းသၼ်လွႆတင်းမူတ်း။ 1.3 လိူၵ်ႈၽူႈတၢင်တူဝ်ၶၢင်လႄႈ ၽူႈတၢင်တူဝ်ၶျၢင်း(ၶိူဝ်းလႂ်ၼိုင်ႈၵေႃႉ) ပဵၼ် ၵႅမ်ၽွင်းတၢင် ပိူဝ်ႈတႃႇႁဵတ်းပၼ်ၵၢၼ်သၼ်လွႆၶၢင်လႄႈ သၼ်လွႆၶျၢင်းသေ တင်းသၢမ်ၵေႃႉႁဵတ်းၵၢၼ်ႁူမ်ႈၵၼ်ၸွမ်းပိူင်ၵၢၼ်။ 1.4 ၽွင်းတၢင်(ၽူႈတၢင်တူဝ်)မိူင်းတႆးၼႆႉ ပဵၵ်ႉဝႃႈႁပ်ႉပုၼ်ႈၽွၼ်းၵၢၼ်ငၢၼ်း မိူင်း သၢၼ်လွႆဝႆႉတင်းမူတ်းၵေႃႈ ပေႃးမီးပၢင်ၵုမ်ဢၼ်ၵဵဝ်ႇတင်းမိူင်းသၼ်လွႆမႃး ၵႅမ်ၽွင်း တၢင်သၼ်လွႆၶၢင်လႄႈ သၼ်လွႆၶျၢင်းၶဝ် မီးသုၼ်ႇလႆႈၶဝ်ႈႁူမ်ႈဢုပ်ႇဢူဝ်းၸွမ်း။ 1.5 မိူင်းတႆးမီးသုၼ်ႇလႆႈၽွင်းငမ်းတူဝ်ၵဝ်ႇလႄႈ မီးသုၼ်ႇလႆႈတႅပ်းတတ်းႁင်း ၶေႃတဵမ်ထူၼ်ႈ။ 1.6 တႃႇတေမၵ်းမၼ်ႈႁႂ်ႈမီးၸႄႈမိူင်းၶၢင်ၼၼ်ႉ ဢွၼ်တၢင်းမိူဝ်ႈပႆႇလႆႈတႅပ်းတတ်း ၼႂ်းသၽႃးပူၵ်းပွင်ၸိုင်ႈမိူင်း(တႅင်းပျူႉပျီႇပျူႉလုတ်ႉတေႃႇ)ၼႆႉ ႁၼ်လီလႆႈၸႂ်ၵၼ် ဝႃႈထုၵ်ႇလီမီး(ၸႄႈမိူင်းၶၢင်)ယူႇ။ 1.7 မိူင်းတႆးမီးသုၼ်ႇလႆႈႁပ်ႉပူၺ်ႈ လွင်ႈတီႊမူဝ်ႊၶရေႊသီႊၸၼ်ႉလုမ်ႈၾႃႉ။ 1.8 မိူင်းတႆးမီးသုၼ်ႇလႆႈၸတ်းၵၢၼ် လွင်ႈငိုၼ်းတွင်းပုၼ်ႈမိူင်းတႆးႁင်းၶေႃ။ 1.9 ငိုၼ်းတွင်းတႃႇၸွႆႈထႅမ်သၼ်လွႆၶၢင်လႄႈသၼ်လွႆၶျၢင်း ႁႂ်ႈလႆႈပဵင်းၵၼ် တင်းမိူင်းမၢၼ်ႈ မိူင်းတႆး ပဵၼ်လႆႈဢမ်ႇပဵၼ်လႆႈၼၼ်ႉ လူင်ပွင်ၸိုင်ႈၸူဝ်ႈ ၶၢဝ်းတင်းၽွင်းတၢင် ၽူႈတၢင်တူဝ်မိူင်းသၼ်လွႆ(ၶၢင် ၶျၢင်း တႆး) ဢုပ်ႇဢူဝ်း ၵၼ်သေၶပ်းၶိုင်ၵႂႃႇ။ တင်း (9) ၶေႃႈၼႆႉ ပဵၼ်ၶေႃႈလႆႈၸႂ်၊ ၶေႃႈတူၵ်းလူင်း (ၵတိၵဝုတ်ႉ) ၼႂ်းလိၵ်ႈႁူမ်ႈမၢႆ ပၢင်လူင် ဢၼ်တႅမ်ႈဝႆႉတင်းလိၵ်ႈလၢႆး (Written Agreement)။ 2. ၼမ်ႉၸႂ်ပၢင်လူင် (The Spirit of Panglang)- ၼမ်ႉၸႂ်ပၢင်လူင်ၼႆႉ ပဵၼ်လွၼ်ႉၵႅၼ်လိၵ်ႈႁူမ်ႈမၢႆပၢင်လူင် ဢၼ်ပဵၼ်လွင်ႈတၢင်းလႆႈတူၵ်းလူင်း၊ လႆႈလူင်းလၢႆးမိုဝ်း ဢၼ်ပဵၼ်ၶေႃႈလႆႈၸႂ်(ၶေႃႈမၵ်းမၼ်ႈပၼ်ၵတိ) တၢင်းသူပ်းတၢင်းပၢၵ်ႇ (Un-written Agreement) မိူဝ်ႈဝၼ်းတီႈ 10/02/1947 ဢွၼ်တၢင်းတေလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်(ၼိုင်ႈဝၼ်း)ၼၼ်ႉ မီးၼင်ႇပႃႈ တႂ်ႈၼႆႉ- 2.1 တေလႆႈပဵၼ်လွၵ်းပိူင်မိူင်းႁူမ်ႈတုမ် 2.2 ၼႂ်းလွၵ်းပိူင်မိူင်းႁူမ်တုမ်ၼႆႉ- တေလႆႈမီးလွင်ႈၽဵင်ႇပဵင်းၵၼ်တၢင်းၵၢၼ်မိူင်း 2.3 တေလႆႈမီးလွင်ႈတႅပ်းတတ်းႁင်းၶေႃ 2.4 တေလႆႈမီးလွင်ႈသုၼ်ႇလႆႈၽၢတ်ဢွၵ်ႇ (မိူဝ်ႈမီးၵၢင်ၸႂ်ၶႂ်ႈၽၢတ်ႇဢွၵ်ႇ) (ဢိင်မႃးတီႈ) − ပိုၼ်းတူဝ်လုင်းသျူၺ်ႇဢူင်း ဢၼ်လုင်းသျူၺ်ႇဢူင်းတႅမ်ႈ(ဢမ်ႇႁၼ်မီး ပီဢိတ်ႇဢွၵ်ႇ)။ − ပိုၼ်းတူင်ႉၼိုင်ၵေႃႇတင်ႈၸိုင်ႈမိူင်းႁူမ်ႈတုမ်မျႅၼ်ႇမႃႇ (ဢၼ်လွတ်ႈလႅဝ်း လႄႈမီးဢမ်းၼၢၸ်ႈ)၊ လုင်းၶုၼ်ၵျုႇပု (ၽူႈႁူမ်ႈလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင် 1947) လၢတ်ႈတၢင်းသူပ်းလႄႈ လုင်းၶုၼ်ၵျုႇဢူး လုၵ်ႈၸၢႆးလူင်မၼ်းၸဝ်ႈ ဢဝ်ၸၢၵ်ႈပေႃႉလိၵ်ႈ- မၢႆတွင်းဝႆႉမိူဝ်ႈပီ 1976 ။ – ပိၼ်ႇလူင်ႇၸိတ်ႉတၢၼ်း၊ ဢူးဢူင်းၽေႇ (ၽူႈၶဝ်ႈၸုမ်းၼမ်းႁူဝ်ၸႄႈမိူင်းတႆး) တႅမ်ႈ လႄႈဢိတ်ႇဢွၵ်ႇပွၵ်ႈၵမ်း 2 မိူဝ်ႈပီ 2013 (ၶေႃႈၾၢင်ႉသတိ) – ဢၼ်ၵူၼ်းမိူင်းတႆးႁဝ်းလူဝ်ၾၢင်ႉသတိၼႆႉ ပေႃး(တေဢၢၼ်း) ယူႇႁူမ်ႈၸွမ်း ၼႂ်းၸိုင်ႈမိူင်းႁူမ်ႈတုမ်မိူင်းမျႅၼ်ႇမႃႇၵႂႃႇၼႂ်းဝၼ်းၼႃႈၼႆ (လီဝူၼ်ႉဝႃႈ) – ဢဝ်လိၵ်ႈႁူမ်ႈမၢႆပၢင်လူင် 1947 တင်း (9) ၶေႃႈ ဝႆႉပဵၼ်ပိုၼ်ႉထၢၼ်ၵၢၼ်မိူင်း။ လိူဝ်သေၼၼ်ႉ လီဝူၼ်ႉပႃး – 1. လွၵ်းပိူင်ၾႅတ်ႉတရႄႊလ်၊ 2. သုၼ်ႇလႆႈၽဵင်ႇပဵင်း လႄႈ သုၼ်ႇလႆႈတႅပ်းတတ်းႁင်းၶေႃ၊ 3. တပ်ႉသိုၵ်းႁူမ်ႇလူမ်ႈၸႄႈမိူင်း၊ 4. တပ်ႉပလိၵ်ႈၸႄႈမိူင်း ၸဵမ်ၸိူဝ်းၼႆႉ။ ၵေႃၵၢၼ်မိူင်း – ဢၼ်ၵူႈပႃႊတီႊၵၢၼ်မိူင်း၊ ၵူႈတပ်ႉသိုၵ်း၊ ၵူးၸုမ်းၵေႃၼႂ်းၾိင်ႈၵူၼ်း ဢိၵ်ႇတင်းၽူႈႁၵ်ႉၸၢတ်ႈ(ႁူမ်ႈတၢင်းၸဝ်ႈသင်ၶ ဢၼ်ပဵၼ်ဢူဝ်းဝႃတႃၸရိယၵၢၼ်ၸိူဝ်ႉၸၢတ်ႈ) မႃးၶဝ်ႈႁဵတ်းၸွမ်း မိူၼ်ၼင်ႇၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (Committee for Shan State Unity= CSSU) ၵဝ်ႇမိူဝ်ႈပူၼ်ႉမႃးၼၼ်ႉၼႆႉ ပုၼ်ႈတႃႇတႆးႁဝ်း လႆႈဝႃႈပဵင်းပေႃးယူႇ(ၼိုင်ႈပွတ်းၼိုင်ႈတွၼ်ႈ)။ ပုၼ်ႈတႃႇတေမႃးႁူမ်ႈၵၼ် တမ်းဝၢင်းလၵ်းပိူင်ၵၢၼ်မိူင်း(Political Frame Work – ၼႅင်ႇငၢၼ်ႇယေးမူႇပွင်ႇ) ဢၼ်တေဢဝ်(ဝႆႉ)ဢုပ်ႇၵၢၼ်မိူင်းတင်းပိူၼ်ႈတၢင်ႇၸႄႈမိူင်း ႁူမ်ႈတင်းမိူင်းမၢၼ်ႈၼႂ်းၽွင်းယၢမ်းဢၼ်တေပဵၼ်မႃးမီးမႃး ၼၼ်ႉယူႇ။ ၵေႃၵၢၼ်မိူင်းၸိူင်ႉၼင်ႇဝႃႈမႃးၼႆႉ တီႈသိုဝ်ႈမၼ်းဢဝ်ဝႆႉၸိုဝ်ႈၸိူင်ႉႁိုဝ်ၵေႃႈယဝ်ႉ ပုၼ်ႈတႃႇမိူင်းတႆးႁဝ်း ထုၵ်ႇလီပဵၼ်ဢၼ်လဵဝ်ၵွႆး(မိူဝ်ႈၵႂႃႇဢုပ်ႇဢူဝ်းၵၢၼ်မိူင်းတင်း တၢင်ႇၸႄႈမိူင်း ႁူမ်ႈတင်းမိူင်းမၢၼ်ႈ)။ ပေႃးဢမ်ႇၸႂ်ႈပိူဝ်ႈတႃႇဢုပ်ႇဢူဝ်းၵၢၼ်မိူင်း တႃႇမိူင်းတႆးလႄႈဢုပ်ႇၽႂ်ဢုပ်ႇမၼ်းၵေႃႈ တေဢမ်ႇမႃးတိူဝ်ႉသၢင်ႈၽွၼ်းလီမိူင်းတႆးသင်။ တီႈတိူၵ်ႈမၼ်း ပဵၵ်ႉဝႃႈ(လူင်ပွင်ၸိုင်ႈ မိူင်းႁူမ်ႈတုမ် ဢမ်ႇၽွမ်ႉ၊ ဢမ်ႇယွမ်းႁႂ်ႈပဵၼ်ၸုမ်းလဵဝ်ၵႂႃႇဢုပ်ႇဢူဝ်းလႄႈ) လႆႈၵႂႃႇပဵၼ်ၸုမ်းၽႂ်ၸုမ်းမၼ်းၵေႃႈ ပေႃးလွၵ်းၸုၵ်းၵၢၼ်မိူင်း ဢမ်ႇၼၼ် လၵ်းပိူင်ၵၢၼ်မိူင်းမိူၼ်ၵၼ်(ပဵၼ်ဢၼ်လဵဝ်ၵၼ်)သေယဝ်ႉ ၵေႃၵၢၼ်မိူင်းလႄႈၽူႈဢွၼ်ႁူဝ်ဝၢင်းၽႅၼ်(ၽူႈယိပ်းၸိူၵ်ႈမၼ်း) ပဵၼ်ၵေႃႉလဵဝ် (ၼႂ်းတႅဝ်းႁူမ်ႈ)။ ပဵၼ်ၸုမ်းလဵဝ်(ၼႂ်းတႅဝ်းႁူမ်ႈ)ၼႆ တေဢမ်ႇၸၢင်ႈႁဵတ်းႁႂ်ႈပိုၼ်းၵၢၼ်မိူင်းတႆးႁဝ်း ႁၢင်ႈႁၢႆႉလႆႈ၊ ပေႃးႁဝ်းၶဝ်ႈၸႂ်ၵၼ်လွင်ႈၼႆႉၵေႃႈ လီပေႃးၸႂ် ထူမ်ၸႂ်ယူႇ ပုၼ်ႈမိူင်းတႆးႁဝ်း(တႃႇၽႅၼ် ၵၢၼ်ၸၼ်ႉၼိုင်ႈ) ၼႂ်းငဝ်းလၢႆးယေႈငဝ်းလၢႆးၼႆယူႇ။ မႂ်ႇသုင်ၶႃႈ ၸၢႆးပိုၼ်ၶမ်း ၽယၵ်ႉဝူင်း (07/02/2024) [မၢႆတွင်း – လိၵ်ႈႁူမ်ႈမၢႆပၢင်လူင် (9) ၶေႃႈၼႆႉ ယိူင်းတႃႇၵူၼ်းဝၢၼ်ႈယူဝ်းယူဝ်းပွင်ႇၸႂ်ငၢႆႈသေ ပိၼ်ႇတႅမ်ႈဝႆႉ။ ၶွပ်ႈႁွပ်ႈ 77 ပီဝၼ်းၸိူဝ်ႉၸၢတ်ႈၸိုင်ႈတႆးမိူဝ်ႈ 07/02/2024။]	['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']
2024-02-06T14:10:02	https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-70/	ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ၵူၼ်းမိူင်း မႄးၶူဝ်	မိူဝ်ႈဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA လႆႈၵႂႃႇၸွႆႈပေႃႈမႄႈၵူၼ်းမိူင်း မႄးၶူဝ် ၼႂ်းၼႃႈတီႈၵုမ်းၵမ်တီႈၼိုင်ႈ။ တႆးလွတ်ႈလႅဝ်း	['ၶၢဝ်ႇ']
2024-02-06T12:59:49	https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-%e1%81%bd%e1%80%bd%e1%80%99%e1%80%ba%e1%82%89%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af/	ဢီႇရၢၼ်ႇ ၽွမ်ႉပိုတ်းယိုဝ်းဢမေႇရိၵၢၼ်ႇၶိုၼ်း	ဝၢႆးသေဢမေႇရိၵၢၼ်ႇ ဢမ်ႇႁပ်ႉၶၢမ်ႇလႆႈဝႃႈ တေဢမ်ႇပိုတ်းယိုဝ်းသႂ်ႇဢီႇရၢၼ်ႇ ၼၼ်ႉယဝ်ႉ ၽၢႆႇတၢင်းဢီႇရၢၼ်ႇၵေႃႈ တေဢမ်ႇယိုဝ်ႈယိုတ်း တႃႇပိုတ်းယိုဝ်းၶိုၼ်း။ မိူဝ်ႈဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈတၢင်လၢတ်ႈႁွင်ႈၵၢၼ်လူင်ၽၢႆႇၼွၵ်ႈမိူင်းဢီႇရၢၼ်ႇ လၢတ်ႈဝႃႈ ဢီႇရၢၼ်ႇ တေဢမ်ႇယိုဝ်ႈယိုတ်း တႃႇၸႂ်ႉတိုဝ်းၶိူင်ႈယိပ်းၶိုတ်းၵၢပ်ႈ ပိုတ်းယိုဝ်းတုမ်ႉတွပ်ႇၶိုၼ်း သင်ဢမေႇရိၵၢၼ်ႇ ပိုတ်းယိုဝ်းသႂ်ႇဢွၼ်တၢင်း လႄႈ မိူဝ်ႈပူၼ်ႉမႃးၸိူဝ်းၼၼ်ႉၵေႃႈ ဢီႇရၢၼ်ႇ တုမ်ႉတွပ်ႇၶိုၼ်း ၵၢၼ်ပူၼ်ႉပႅၼ် လွင်ႈမၼ်ႈၼိမ်သဝ်းဢီႇရၢၼ်ႇ မႃးတႃႇသေႇ ဝႃႈၼႆသေတႃႉ ဢီႇရၢၼ်ႇဢမ်ႇလႆႈႁႃတၢင်း ၽိူမ်ႉလွင်ႈၶဵင်ႈၶႅင်ၼႂ်းပွတ်း တွၼ်ႈၼႆ ၽူႈတၢင်လၢတ်ႈၽၢႆႇၼွၵ်ႈမိူင်း ဢီႇရၢၼ်ႇလၢတ်ႈထႅင်ႈၼင်ႇၼႆ။ ဢွၼ်တၢင်းၼႆႉ ယူႇတီႈၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ်ႇ လႆႈလၢတ်ႈဝႃႈ ဢမေႇရိၵၢၼ်ႇ တေသိုပ်ႇပိုတ်းယိုဝ်းတုမ်ႉတွပ်ႇ ၸုမ်းယိပ်းၵွင်ႈၵၢင်ႇ လုၵ်ႉၽိုၼ်း ဢၼ်ဢီႇရၢၼ်ႇၵမ်ႉထႅမ်ၼၼ်ႉလႄႈ သင်ၸိူဝ်ႉဢီႇရၢၼ်ႇ လိူၵ်ႈသဵၼ်ႈ တၢင်းတႃႇတုမ်ႉတွပ်ႇဢမေႇရိၵၢၼ်ႇ ၵမ်းသိုဝ်ႈၼႆၸိုင် ဢီႇရၢၼ်ႇ တေလႆႈထူပ်ႉၺႃး ၵၢၼ်တုမ်ႉတွပ်ႇၼင်ႇဝႆးၽႂ်းလႄႈ ႁၢႆႉႁႅင်းၵမ်းလဵဝ် ဝႃႈၼႆ။ တႄႇၸဵမ်မိူဝ်ႈဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် တႄႇပိုတ်းယိုဝ်းပဵၼ်ပၢင် တိုၵ်းၵၼ် မိူဝ်ႈဝၼ်းထီႉ 7 October 2023 ၼၼ်ႉမႃး ႁဵတ်းႁႂ်ႈလွင်ႈၶဵင်ႈၶႅင်ၼႂ်းပွတ်း ဝၼ်းဢွၵ်ႇၵၢင်ႁၢႆႉႁႅင်းၶိုၼ်ႈမႃးသေ တိုတ်ႉၸၼ်ဢဝ် ၸုမ်းယိပ်းၵွင်ႈၵၢင်ႇလုၵ်ႉ ၽိုၼ်ႉ ၼႂ်းမိူင်းဢီႇရၵ်ႉ၊ မိူင်းသီးရီးယႃး၊ မိူင်းယေႇမႅၼ်ႇ လႄႈ မိူင်းလေႇပႃႇၼွၼ်ႇ ဢၼ်ဢီႇရၢၼ်ႇၵမ်ႉၸွႆႈၼၼ်ႉ ၶဝ်ႈၵဵဝ်ႇၶွင်ႈၸွမ်းပၢင်တိုၵ်းပွၵ်ႈၵမ်းၼႆႉ ၼႆယဝ်ႉ။ ၸိူင်ႉႁိုဝ်ၵေႃႈလီ ယၢမ်းၽွင်ႈတေႃႈလဵဝ် ပၢင်တိုၵ်းၼႂ်းပိုၼ်ႉတီႈၵႃႇၸႃႉ ယင်းဢမ်ႇ ပႆႇၵိုတ်းယိုတ်းသေ ၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႇသတၢႆး လူႉသဵင်ႈတၢႆၵႂႃႇယဝ်ႉဢမ်ႇယွမ်း 27,000 ၵေႃႉ၊ မၢတ်ႇၸဵပ်း 66,000 ၵေႃႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-06T11:12:36	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82/	သိုၵ်းမၢၼ်ႈပွႆႇမၢၵ်ႇသႂ်ႇႁူင်းႁဵၼ်းလႄႈ လုၵ်ႈဢွၼ်ႇတၢႆမၢတ်ႇၼမ်	ၽွင်းလုၵ်ႈဢွၼ်ႇတိုၵ်ႉၶိုၼ်ႈႁူင်းႁဵၼ်း သွၼ်လိၵ်ႈယူႇတီႈဝၢၼ်ႈတေႃႇသီႇဢီႇ ၸႄႈဝဵင်းတီးမေႃႉသူဝ်ႇ မိူင်းယၢင်းလႅင်ၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈႁူင်းႁဵၼ်း လႄႈ မီးလုၵ်ႈဢွၼ်ႇလႆႈမၢတ်ႇၸဵပ်းတၢႆတင်းၼမ်။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 10:00 မူင်းပၢႆ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသႂ်ႇ တီႈဝၢၼ်ႈတေႃႇသီႇဢီႇ လႄႈ မၢၵ်ႇလူင်တူၵ်းသႂ်ႇ တီႈႁူင်းႁဵၼ်းသွၼ်လိၵ်ႈသေ လုၵ်ႈဢွၼ်ႇလႆႈတၢႆထင်တီႈၵႂႃႇ 4 ၵေႃႉ မၢတ်ႇၸဵပ်းဢမ်ႇယွမ်း 10 ၵေႃႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈဢွၼ်ႇၸိူဝ်းတၢႆၵႂႃႇၼၼ်ႉ ႁဝ်းၶႃႈဢမ်ႇပႆႇၸၢင်ႈ ယိုၼ်ႈယၼ်လၢတ်ႈၸိုဝ်ႈၶဝ်လႆႈ၊ ဢႃႇယုၶဝ်တေမီး 10 ၶူပ်ႇထိုင် 13 ၶူပ်ႇၼႆႉ၊ တီႈဝၢၼ်ႈတေႃႇသီႇဢီႇၼႆႉ ဢမ်ႇမီးပၢင်တိုၵ်းသင်လႄႈ ပဵၼ်ဝႆႉၼႃႈတီႈၵတ်းယဵၼ်သေ သိုၵ်းမၢၼ်ႈတင်ႈၸႂ်ၵႂႃႇပွႆႇမၢၵ်ႇသႂ်ႇၵူၺ်း၊ ႁူင်းႁဵၼ်းၵေႃႈလူႉၵွႆမူတ်းယဝ်ႉ ဝႃႈၼႆ။ သိုဝ်ႇၶၢဝ်ႇဢၼ်သိုၵ်းမၢၼ်ႈၵုမ်းၵမ်ဝႆႉၼၼ်ႉသမ်ႉ ပိုၼ်ၽၢဝ်ႇၵႂႃႇဝႃႈ ၼႂ်းဝၼ်းထီႉ 5 February 2024 တပ်ႉသိုၵ်းမၢၼ်ႈ ဢမ်ႇလႆႈၸႂ်ႉႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈ ဝၢၼ်ႈတေႃႇသီႇဢီႇ လႄႈ လွင်ႈဝႃႈ မီးလုၵ်ႈဢွၼ်ႇလႆႈမၢတ်ႇၸဵပ်း/တၢႆၼၼ်ႉၵေႃႈ ပဵၼ်ၶၢဝ်ႇပွမ်ၶၢဝ်ႇၽၢင်းၵူၺ်း ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ RFA ၵဵပ်းဝႆႉၶေႃႈမုၼ်းၼၼ်ႉတႄႉ တင်ႈတႄႇသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းမႃး ထိုင်ဝၼ်းထီႉ 31 January 2024 ၼႆႉ မီးၵူၼ်းမိူင်း 1,429 ၵေႃႉ လႆႈတၢႆယွၼ်ႉမၢၵ်ႇလူင်/ၵွင်ႈလူင် လႄႈ ႁိူဝ်းမိၼ်သိုၵ်းမၢၼ်ႈ၊ ၸိူဝ်းလႆႈတၢင်းမၢတ်ႇၸဵပ်းသမ်ႉ မီးယူႇ 2,641 ၵေႃႉ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']
2024-02-06T11:06:35	https://taifreedom.com/rcss-%e1%81%b6%e1%80%9d%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%a2%e1%80%bd/	RCSS ၶဝ်ႈသိမ်းႁူင်းႁဵတ်းဢွၵ်ႇယႃႈ၊ သိမ်းလႆႈယႃႈမဝ်းၵမ် ၼပ်ႉႁူဝ်လၢၼ်ႉမဵတ်ႉလႄႈ ၽူႈၵဵဝ်ႇၶွင်ႈ 10 ပၢႆ	ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ဝႅတ်ႉလွမ်ႉသိမ်းလႆႈ ႁူင်းႁဵတ်းဢွၵ်ႇယႃႈမဝ်းၵမ် ၼႂ်းၸႄႈဝဵင်းတႃႈၶီႈလဵၵ်း သိမ်းလႆႈပႃးၶိူင်ႈၶွင်ဢၼ်ၵဵဝ်ႇၶွင်ႈလႄႈ ယႃႈမဝ်းၵမ်လၢႆသႅၼ်း ၼပ်ႉႁူဝ်လၢၼ်ႉမဵတ်ႉ ဢိၵ်ႇပႃး ၽူႈၵဵဝ်ႇၶွင်ႈ 15 ၵေႃႉ ဝႃႈၼႆ။ မိူဝ်ႈၼႂ်းဝၼ်းထီႉ 03 February, 2024 (လိူၼ်ၵမ်လွင်ႈ 9 ၶမ်ႈ ပီႊတႆး 2118 ၼီႈ) ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၽူႈမီးပုၼ်ႈၽွၼ်းၼႂ်းတပ်ႉၸုမ်း ဢၼ်ယူႇၽၢႆႇတႂ်ႈၵုမ်းၵမ် ၼႃႈလိၼ်သိုၵ်းမၢႆ (1) ၵဵင်းတုင် ႁူမ်ႈၵၼ်သေၶဝ်ႈဝႅတ်ႉလွမ်ႉသိမ်းလႆႈ ႁူင်းႁုင်တူမ်ႈႁဵတ်းဢွၵ်ႇယႃႈမဝ်းၵမ် ဢၼ်မီးၽၢႆႇႁွင်ႇလွႆလႅင် ဢိူင်ႇႁူၺ်ႈၵတ်း ၸႄႈဝဵင်းတႃႈၶီႈလဵၵ်း ၸႄႈတွၼ်ႈတႃႈၶီႈလဵၵ်း ၼႆယဝ်ႉ။ ၸွမ်းၼင်ႇၽူႈမီးပုၼ်ႈၽွၼ်း ၼႃႈလိၼ်သိုၵ်းမၢႆ (1) RCSS/SSA ၸဝ်ႈၼိုင်ႈလၢႆးငၢၼ်းၼႄၼၼ်ႉ “တီႉၺွပ်းလႆႈၵူၼ်းႁုင်တူမ်ႈယႃႈမဝ်းၵမ် (15) ၵေႃႉ လႄႈယႃႈမႃႉ (ဢၼ်သႂ်ႇဝႆႉၼႂ်းထူင်ၵေႃႇထူင် ၸၢၼ်ႈယဝ်ႉ) 3,884,200 မဵတ်ႉ၊ ယႃႈမႃႉဢၼ်ဢမ်ႇပႆႇလႆႈသႂ်ႇထူင် (60) လူဝ်း မီး 600,000 မဵတ်ႉ ႁူမ်ႈယႃႈမႃႉ 4,484,200 မဵတ်ႉ (သီႇလၢၼ်ႉသီႇသႅၼ်ပႅတ်ႇမိုၼ်ႇသီႇႁဵင်သွင်ပၢၵ်ႇမဵတ်ႉ) လႄႈၽွင်ယႃႈမႃႉ ဢၼ်ဢမ်ႇပႆႇလႆႈဢတ်းပဵၼ်မဵတ်ႉ ၼမ်ႉၼၵ်းမွၵ်ႈ (2.5) ၵီးလူဝ်းၵရမ်ႇ၊ ၽွင်ၵႃႈၾႄးဢိၼ်း (51) ၵီးလူဝ်းၵရမ်ႇ၊ ႁူဝ်ၼမ်ႉၶႅင် ICE (84) ၵီးလူဝ်းၵရမ်ႇ ၸိူဝ်းၼႆႉ” ၼႆယဝ်ႉ။ လိူဝ်သေၼၼ်ႉ ၶူဝ်းၶွင်ဢၼ်ၵဵဝ်ႇယႃႈမဝ်းၵမ် တီႈဢၼ်ဢဝ်ဢမ်ႇပေႉလႆႈမွၵ်ႈၵႃး (Pickup truck) − 1 လမ်း၊ ၶိူင်ႈႁဵတ်းဢွၵ်ႇယႃႈ (2) ၶိူင်ႈ၊ ၸၢၵ်ႈၾႆး (2) ၶိူင်ႈ ဢိၵ်ႇပႃးၶိူင်ႈၵမ်ႉၵႅမ်ႁဵတ်းယႃႈမႃႉ လႄႈၶူဝ်းၶွင်တင်းၼမ် ၸိူဝ်းၼႆႉတႄႉယူႇတီႈၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး (RCSS/SSA) လႆႈဢဝ်ၾႆးၸုတ်ႇၽဝ်ပႅတ်ႈ ၼႆယဝ်ႉ။ ၸွမ်းၼင်ႇပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး ၶေႃႈထီႉ (5) ၽဵဝ်ႈမူၺ်ႉယႃႈမဝ်းၵမ် မီးၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈၶတ်းၸႂ်ၽဵဝ်ႈမူၺ်ႉမႃးဢမ်ႇထၢတ်ႇဢမ်ႇဝၢႆး ၸွမ်းလႅၼ်လိၼ် လႄႈ ၼႂ်းၼႃႈတီႈၵမ်းၵမ်မႃးၵူႈပီႊပီႊ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ယႃႈမဝ်းၵမ်']
2024-02-05T12:30:23	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%80%a2%e1%80%84%e1%80%ba%e1%80%b8%e1%81%b5%e1%80%ad%e1%80%90%e1%80%ba/	ဢမေႇရိၵၢၼ်ႇ လႄႈ ဢင်းၵိတ်ႉ တိုၵ်းတေႃး ၸုမ်းလုၵ်ႉၽိုၼ်ႉထႅင်ႈ 36 တီႈ	ဢမေႇရိၵၢၼ်ႇ လႄႈ ဢင်းၵိတ်ႉ ႁူမ်ႈၵၼ်တိုၵ်းတေႃးၸုမ်းလုၵ်ႉၽိုၼ်ႉႁူႇတီႇ ၸွတ်ႇတူဝ်ႈၼႂ်းမိူင်းယေႇမႅၼ်ႇ တႃႇလူတ်းယွမ်းဢဵၼ်ႁႅင်းၼႂ်းၵၢၼ်တိုၵ်းတေႃး ၼႆယဝ်ႉ။ မိူဝ်ႈဝၼ်းထီႉ 3 February 2024 (လိူၼ်ၵမ်လွင်ႈ 9 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ လႄႈ ဢင်းၵိတ်ႉ ႁူမ်ႈၵၼ်တိုၵ်းယိုဝ်းၸုမ်းလုၵ်ႉၽိုၼ်ႉႁူႇတီႇ ပဝ်ႉမၢႆ 36 တီႈ ဢၼ်မီး ႁိူဝ်းမိၼ်မႅင်းမီႈ၊ တီႈၵဵပ်းၶိူင်ႈၵွင်ႈၵၢင်ႇတႂ်ႈလိၼ်၊ ဢွင်ႈတီႈၵုမ်းထိင်းတရူၼ်း၊ ပွတ်းၽင်ႇပၢင်ႇလၢႆႇ တီႈႁႄႉၵင်ႈၽေးၵၢင်ႁၢဝ် ထႅင်ႈလၢႆလၢႆတီႈ ဢၼ်မီးပဵၼ်ၼႂ်း 13 ဢွင်ႈတီႈ ၼႂ်းမိူင်းယေႇမႅၼ်ႇ ဝႃႈၼႆ။ ၽူႈမီးပုၼ်ႈၽွၼ်းၸၼ်ႉသုင် ဢမေႇရိၵၢၼ်ႇၵေႃႈလၢတ်ႈဝႃႈ လွင်ႈဢၼ်လႆႈၶဝ်ႈတိုၵ်းထႅင်ႈပွၵ်ႈၼႆႉ ပဵၼ်ၵႂႃႇၸွမ်းၼင်ႇ ၶေႃႈၸီႉသင်ႇၶွင် လူင်ပွင်ၸိုင်ႈ လႄႈ ၽၢႆႇသိုၵ်း ဢမေႇရိၵၢၼ်ႇ၊ ဢင်းၵိတ်ႉ ဢၼ်လႆႈလွင်ႈၵမ်ႉထႅမ်တီႈမိူင်းဢူၺ်းလီ မိူၼ်ၼင်ႇ ဢေႃးသတြေးလီးယႃး၊ ပႃႇရဵၼ်း၊ ၶႅၼ်ႇၼေႇတႃႇ၊ တဵၼ်းမၢၵ်ႇ၊ ၼေႇထိူဝ်ႇလႅၼ်ႇ၊ ၼိဝ်းသီးလႅၼ်ႇ သေ ပဵၼ်ၵၢၼ်တိုၵ်းတေႃး တႃႇလူတ်းယွမ်းဢဵၼ်ႁႅင်းၸုမ်းလုၵ်ႉၽိုၼ်ႉႁူႇတီႇ ဢၼ်ပၼ်ၽေးတေႃႇလုမ်ႈၾႃႉၼႆႉ ဝႃႈၼႆ။ မိူဝ်ႈၼႂ်းဝၼ်းထီႉ 2 February 2024 ပူၼ်ႉမႃးၼၼ်ႉၵေႃႈ ဢမေႇရိၵၢၼ်ႇ လႆႈပိုတ်းယိုဝ်း ၸုမ်းဢၼ်ဢီႇရၢၼ်ႇၵမ်ႉၸွႆႈဝႆႉ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃးၼၼ်ႉ ပိုတ်းယိုဝ်းပဝ်ႉမၢႆဢမ်ႇယွမ်း 85 တီႈ ၼႂ်း 7 ဢွင်ႈတီႈ၊ ဢမ်ႇမီးလၢႆးငၢၼ်းၵူၼ်းမၢတ်ႇၸဵပ်းလူႉသဵင်ႈတၢႆ ၼႂ်းမိူင်းသီးရီးယႃး၊ ၵူၺ်းၵႃႈ ၼႂ်းမိူင်းဢီႇရၵ်ႉ မီးၵူၼ်းလူႉတၢႆဢမ်ႇယွမ်း 16 ၵေႃႉ ၼႂ်းၼၼ်ႉမီးပႃးၵူၼ်းမိူင်းလၢႆလၢႆၵေႃႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-05T11:35:43	https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%9e/	ယူႇၶရဵၼ်း ပိုတ်းယိုဝ်းသႂ်ႇပိုၼ်ႉတီႈရၢတ်ႉသျႃးယိုတ်းသိမ်းလႆႈ ၵူၼ်းတၢႆၼမ်	တပ်ႉသိုၵ်းယူႇၶရဵၼ်း ယိုဝ်းမၢၵ်ႇလူင်သႂ်ႇလၢၼ်ႉတၢင်းၵိၼ် ၼႂ်းပိုၼ်ႉတီႈရၢတ်ႉသျႃး ယိုတ်းသိမ်းလႆႈၼၼ်ႉသေ မီးၵူၼ်းလူႉတၢႆတင်းၼမ်။ သိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 5 February 2024 (လိူၼ်ၵမ်လွင်ႈ 11 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈရၢတ်ႉသျႃးလၢႆးငၢၼ်းဝႃႈ တပ်ႉသိုၵ်းယူႇၶရဵၼ်း ယိုဝ်းမၢၵ်ႇလူင်သႂ်ႇလၢၼ်ႉတၢင်းၵိၼ် ၼႂ်းဝဵင်း Lisichansk ပွတ်းတွၼ်ႈလူႇႁၼ်ႇသ်ၶ် မိူင်းယူႇၶရဵၼ်းပွတ်းဝၼ်းဢွၵ်ႇ ဢၼ်ထုၵ်ႇရၢတ်ႉသျႃးယိုတ်းသိမ်းလႆႈၼၼ်ႉသေ မီးၵူၼ်းလူႉတၢႆ 28 ၵေႃႉ ၼႂ်းၼၼ်ႉပႃးၽူႈယိင်း 9 ၵေႃႉ၊ လုၵ်ႈဢွၼ် 1 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ၽူႈတၢင်လၢတ်ႈႁွင်ႈၵၢၼ်လူင်ၽၢႆႇၼွၵ်ႈမိူင်းရၢတ်ႉသျႃး ဢွၵ်ႇမႃး သႄႉသွမ်း လွင်ႈယူႇၶရဵၼ်း ပိုတ်းယိုဝ်းသႂ်ႇလၢၼ်ႉတၢင်းၵိၼ်ၼၼ်ႉသေ လၢတ်ႈဝႃႈ ၶိူင်ႈယိပ်းဢၼ်ယူႇၶရဵၼ်း ၸႂ်ႉတိုဝ်းၼႂ်းၵၢၼ်ပိုတ်းယိုဝ်းၼၼ်ႉ ပဵၼ်ၶိူင်ႈယိပ်းမိူင်း ဝၼ်းတူၵ်း ၵွပ်ႈၼၼ် မိူင်းဝၼ်းတူၵ်း ထုၵ်ႇလီဝူၼ်ႉသွၼ်ႇ ထတ်းသၢင် လွင်ႈၵမ်ႉၸွႆႈယူႇၶရဵၼ်း ဢၼ်ဢဝ်ၵႂႃႇၶႃႈႁႅမ်ၵူၼ်းမိူင်းၼၼ်ႉ ဝႃႈၼႆ။ ၵူၼ်းမိူင်းၼႂ်းၵုၼ်ယူးရူပ်ႇ ထုၵ်ႇလီႁူႉႁၼ်ဝႃႈ ငိုၼ်းၵႃႈၶွၼ်ႇၸဝ်ႈၵဝ်ႇ ထုၵ်ႇဢဝ်ၵႂႃႇ သိုဝ်ႉၶိူင်ႈယိပ်းသေ သူင်ႇပၼ်ယူႇၶရဵၼ်း ၶႃႈႁႅမ်ၵူၼ်းမိူင်းၼႆ ၽူႈတၢင်လၢတ်ႈ ၽၢႆႇၼွၵ်ႈမိူင်းရၢတ်ႉသျႃး သိုပ်ႇလၢတ်ႈထႅင်ႈၼင်ႇၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းယူႇၶရဵၼ်းၵေႃႈ ဢမ်ႇပႆႇလႆႈဢွၵ်ႇမႃးလၢတ်ႈပၼ်တၢင်း ႁၼ်ထိုင်သင်ၸွမ်း လႄႈ ယူႇတီႈသိုဝ်ႇၶၢဝ်ႇ Reuters ဢမ်ႇပႆႇယိုၼ်ယၼ်လႆႈဝႃႈ ယူႇၶရဵၼ်းၸႂ်ႉၶိူင်ႈယိပ်းသႅၼ်းလႂ်သေ ပိုတ်းယိုဝ်း လႄႈ ၶႅပ်းႁၢင်ႈဢၼ် ၽၢႆႇရၢတ်ႉသျႃး ပိုၼ်ၽႄႈၼၼ်ႉၵေႃႈ ထၢႆႇဝႆႉမိူဝ်ႈလႂ်ၼႆၵေႃႈ ပႆႇယိုၼ်ယၼ်လႆႈ မိူၼ်ၵၼ် ၼႆယဝ်ႉ။ တႄႇၸဵမ်မိူဝ်ႈရၢတ်ႉသျႃး တင်း ယူႇၶရဵၼ်း ပဵၼ်ပၢင်တိုၵ်းၵၼ်မႃးၼၼ်ႉသေ ၽၢႆႇတၢင်းရၢတ်ႉသျႃး ယိုတ်းသိမ်းလႆႈလိၼ်မိူင်းယူႇၶရဵၼ်းမွၵ်ႈ ႁူဝ်ပၢၵ်ႇသိပ်းပႅတ်ႇ 18% သေ ဢၢင်ႈမီးဢႃႇၼႃႇၼႂ်းပိုၼ်ႉတီႈၸိူဝ်းၼၼ်ႉ လူၺ်ႈမီးယူႇၶရဵၼ်း လႄႈ မိူင်း ဝၼ်းတူၵ်းသၢၼ်ၶတ်း ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-02-05T11:23:22	https://taifreedom.com/%e1%80%99%e1%82%84%e1%82%88%e1%80%91%e1%80%9d%e1%80%ba%e1%82%88%e1%80%a2%e1%80%b0%e1%80%84%e1%80%ba%e1%80%b8%e1%81%ba%e1%80%af%e1%81%bc%e1%80%ba%e1%82%89-%e1%80%99%e1%82%84%e1%82%88%e1%81%b8%e1%80%9d/	မႄႈထဝ်ႈဢူင်းၺုၼ်ႉ မႄႈၸဝ်ႈၵျေးၸူး ၶူးၸၢႆးမူး လူႉသဵင်ႈ	ယွၼ်ႉဢမ်ႇၽွင်းလိူဝ်လႆႈသၶႃႇရတြႃးၼႆသေ ၵေႃႉပဵၼ်မႄႈၸဝ်ႈၵျေးၸူး ၶူးၸၢႆးမူး (မေႃသွၼ်ႁူၺ်ႈၸွႆး) မႄႈထဝ်ႈဢူင်းၺုၼ်ႉ လႆႈလူႉၶွႆႈလပ်းတႃလိုမ်းမိူင်းၵႂႃႇတီႈႁိူၼ်း ၼႂ်းဝဵင်းမိူင်းပၼ်ႇ ၽွင်းဢႃႇယုလႆႈ 92 ပီႊ လူၺ်ႈတၢင်းပဵၼ်ၵူၼ်းထဝ်ႈ ၼႆယဝ်ႉ။ မိူဝ်ႈဝႃးဝၼ်းထီႉ 4 February 2024 (လိူၼ်ၵမ်လွင်ႈ 10 ၶမ်ႈ ပီႊတႆး 2118 ၼီႈ – ဝၼ်းတိတ်ႉ) ၶၢဝ်းယၢမ်း 16:00 မူင်း မႄႈထဝ်ႈဢူင်းၺုၼ်ႉ ဢႃႇယု 92 ပီႊ ၵေႃႉဢၼ်ပဵၼ်မႄႈၸဝ်ႈၵျေးၸူး (ၶူးၸၢႆးမူး ၽူႈၸိုဝ်ႈသဵင်ယႂ်ႇ ၵိုၵ်းပိုၼ်းတႆး လႄႈ ပၢႆးမွၼ်းတႆး ဢၼ်ၵူၼ်းတင်းၼမ်ႁူႉၸၵ်းမၵ်းၸိုဝ်ႈဝႃႈ မေႃသွၼ်ႁူၺ်ႈၸွႆး) ၼႆၼၼ်ႉ လႆႈလူႉၶွႆႈလပ်းတႃလိုမ်းမိူင်းၵႂႃႇတီႈ ပွၵ်ႉတူၵ်း ယွမ်ႉ (9) မွၵ်ႇၸၢမ် ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်းသေ လႄႈတေပူၼ်ႉၶၢပ်ႈတူဝ် ၼႂ်းဝၼ်းထီႉ 6 February 2024 (လိူၼ်ၵမ်လွင်ႈ 12 ၶမ်ႈ ပီႊတႆး 2118 ၼီႈ) ၼႆႉ ဝႃႈၼႆ။ ၸၢႆးတႃႉ ၵႅမ်ႁူဝ်ပဝ်ႈ ၵေႃလိၵ်ႈလၢႆး လႄႈ ၾိင်ႈငႄႈတႆး တူင်ႇဝဵင်းမိူင်းပၼ်ႇ လၢတ်ႈၼႄတီႈသိုဝ်ႇၶၢဝ်ႇတႆးလွတ်ႈလႅဝ်းဝႃႈ “ၸႂ်ႈယဝ်ႉၶႃႈ မႄႈထဝ်ႈဢူင်းၺုၼ်ႉ ၵေႃႉပဵၼ်မႄႈၵိူတ်ႇ (မႄႈၸဝ်ႈၵျေးၸူး ၶူးၸၢႆးမူး) လႆႈလူႉၶွႆႈၵႂႃႇမိူဝ်ႈဝႃး ယၢမ်းႁူဝ်ၶမ်ႈ 4 မူင်းဢေႃႈ။ ယူႇတီႈလုင်ႈလၢင်း လၢၼ်လိၼ် လႄႈ ပီႈၼွင်ႉ တေႁူမ်ႈၵၼ်ပူၼ်ႉၸႃႇပၼၶၢပ်ႈတူဝ် ၼႂ်းဝၼ်းမိူဝ်ႈၽုၵ်ႈၼႆႉယဝ်ႉၶႃႈ” လၢတ်ႈၼႄၼင်ႇၼႆ။ မၼ်းၸၢႆးသိုပ်ႇလၢတ်ႈထႅင်ႈဝႃႈ “မႄႈထဝ်ႈဢူင်းၵျေႃႇၼႆႉ လူႉသဵင်ႈၵႂႃႇယွၼ်ႉတၢင်းပဵၼ်ၵူၼ်းထဝ်ႈဢေႃႈ တႄႇဢဝ် 2-3 လိူၼ်မႃးၼႆႉ မႄႈထဝ်ႈဢမ်ႇပေႃးယူႇလီ ၵုမ်ႇပဵၼ်တီႉပဵၼ်တေႃႉဝႆႉသေ ၼႂ်းၸူဝ်ႈၶၢဝ်းသီႇႁႃႈဝၼ်းမႃးၼႆႉသမ်ႉ ပဵၼ်တွင်ႉပိၵ်ႉ (ၽၢႆႈလူင်ဢမ်ႇဢွၵ်ႇ) သေ ၵွပ်ႈပိူဝ်ႈထိုင်ၶိင်ႇၵတ်းမႃးၵေႃႈပိူင်ၼိုင်ႈ လႄႈတၢင်းပဵၼ်ၵူၼ်းထဝ်ႈလၢႆလၢႆလွင်ႈသေ ၸင်ႇလူႉၶွႆႈလပ်းတႃလိုမ်းမိူင်းၵႂႃႇ” ဝႃႈၼႆ။ မႄႈၶဝ်ႈဢူင်းၵျေႃႇၼႆႉ မီးလုၵ်ႈၸၢႆး 3 ၵေႃႉ – 1. ၶူးၸၢႆးမူး (လူႉသဵင်ႈယဝ်ႉ)၊ 2. ၸၢႆးၼီႉ လႄႈ 3. ၸၢႆးမျႃႉဢွင်ႇ ၼႆသေ တင်ႈတႄႇမႄႈထဝ်ႈဢမ်ႇယူႇလီမႃးၼႆႉၵေႃႈ ၵေႃႉပဵၼ်လုၵ်ႈၸၢႆး ၸၢႆးၼီႉ လႄႈ ၸၢႆးမျႃႉဢွင်ႇ လႆႈမႃးလုမ်းလႃးမႄႈထဝ်ႈ တီႈဝဵင်းမိူင်းပၼ်ႇ တေႃႇထိုင်မႄႈထဝ်ႈပေႃးလူႉသဵင်ႈ ၼႆယူႇ။ မွင်ၸႂ်ၸွမ်း ၵူၼ်းၼႂ်းၼႃႈႁိူၼ်း လႄႈ လုၵ်ႈလၢင်းလၢၼ်လိၼ် ဢိၵ်ႇမူႇပီႈၸုမ်းၼွင်ႉမႄႈထဝ်ႈဢူင်းၺုၼ်ႉ တင်းသဵင်ႈသေ ယွၼ်းႁႂ်ႈဝိၺဵၼ်ႇၶႂၼ်ငဝ်းမႄႈထဝ်ႈ ႁွတ်ႈထိုင်တီႈသုၵတိၵတ်းယဵၼ်သေၵမ်း။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-05T10:38:09	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-6/	သိုၵ်းထႆး တီႉၺွပ်းလႆႈယႃႈမဝ်းၵမ် ႁူမ်ႈၵူၼ်းတေႃႉတၢင်ႇ 2 ၵေႃႉ	သိုၵ်းထႆး လႄႈ ၽူႈမီးပုၼ်ႈၽွၼ်းထႆးထႅင်ႈလၢႆလၢႆၽၢႆႇ ႁူမ်ႈၵၼ်တီႉၺွပ်းလႆႈ ယႃႈမ ဢၼ်လုၵ်ႉတီႈလႅၼ်လိၼ် တႆး−ထႆး သေ လၵ်ႉလွမ်ႉတေႃႉၶဝ်ႈမိူင်းထႆးတင်းၼမ် ႁူမ်ႈပႃးၵူၼ်းတေႃႉသူင်ႇထႅင်ႈ ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 3 February 2024 (လိူၼ်ၵမ်လွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး လႄႈ ၽူႈမီးပုၼ်ႈၽွၼ်းထႆးထႅင်ႈလၢႆလၢႆ ၽၢႆႇ လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇယႃႈမဝ်းၵမ် ၸွမ်းလႅၼ်လိၼ် တႆး−ထႆး ၶဝ်ႈၵႂႃႇၵဵပ်းသိူင်ႇဝႆႉ ၼႂ်းပိုၼ်ႉတီႈ ဢိူင်ႇမႄႈယၢဝ်း ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်း ႁၢႆး မိူင်းထႆး လႄႈ ၸင်ႇလႆႈၵႂႃႇတင်ႈလၢၼ်ႇပႂ်ႉၵူတ်ႇထတ်းတီႈၼႂ်းဢိူင်ႇႁူၺ်ႈသၵ်း ၸႄႈဝဵင်းၵဵင်းႁၢႆးသေ ၵူတ်ႇထတ်းတီႉၺွပ်းလႆႈ ယႃႈမႁူမ်ႈတင်းမူတ်း 1,000,000 မဵတ်ႉ လႄႈ ၵူၼ်းတေႃႉသူင်ႇထႅင်ႈ 2 ၵေႃႉ ဝႃႈၼႆ။ ယႃႈမဝ်းၵမ် လႄႈ ၵူၼ်းတေႃႉသူင်ႇ 2 ၵေႃႉ ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်း ၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇ မၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း	['ယႃႈမဝ်းၵမ်', 'ၶၢဝ်ႇ']
2024-02-04T20:16:57	https://taifreedom.com/%e1%80%9e%e1%80%b5%e1%80%84%e1%80%ba%e1%81%b6%e1%80%b5%e1%80%84%e1%80%ba%e1%82%87%e1%80%90%e1%82%83%e1%82%89%e1%82%81%e1%82%85%e1%80%84%e1%80%ba%e1%80%b8-%e1%80%95%e1%81%bc%e1%80%ba%e1%82%87%e1%80%9c/	သဵင်ၶဵင်ႇတႃႉႁႅင်း ပၼ်ႇလူတ်ႉထိပ်ႇၶိုၼ်ႈ လွႆတႆးလႅင်း ပွၵ်ႈၵမ်း−2	တႃႇပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ လႄႈသင်၊ ပိူဝ်ႈတႃႇႁူမ်ႈသၢင်ႈၽွၼ်းလီ လႄႈ ပၼ်ႁႅင်းၼေႃႇတႅၼ်းၶိူဝ်းၼႆသေ သဵင်ၶဵင်ႇတႃႉ ႁႅင်း လႆႈပၼ်ႇလူတ်ႉထဵပ်ႇ ၶိုၼ်ႈလွႆတႆးလႅင်းပဵၼ် ပွၵ်ႈၵမ်း−2။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 3 February 2024 (လိူၼ်ၵမ်လွင်ႈ 9 ၶမ်ႈ ပီႊတႆး 2118 ၼီႈ) ယူႇတီႈၸၢႆးသႅင်ႁၢၼ် ၽူႈဢွၼ်ႁူဝ်ၸတ်းၶူင်းၵၢၼ် ပၼ်ႇလူတ်ႉ ထိပ်ႇ လၢတ်ႈတီႈတႆးလွတ်ႈလႅဝ်းႁဝ်းၶႃႈဝႃႈ “မႅၼ်ႈယဝ်ႉၶႃႈ ဢၼ်ႁဝ်းၶႃႈ သဵင်ၶဵင်ႇတႃႉႁႅင်း လႆႈပၼ်ႇလူတ်ႉထိပ်ႇၶိုၼ်ႈ လွႆတႆးလႅင်းပွၵ်ႈၵမ်းၼႆႉ ပဵၼ်ပွၵ်ႈၵမ်း−2 ယဝ်ႉၶႃႈ၊ ပွၵ်ႈၵမ်းၼႆႉတႄႉ မီးၽူႈႁၵ်ႉပၼ်ႇလူတ်ႉထိပ်ႇႁဝ်းၶႃႈ ၸဵမ်ပီႈၼွင်ႉတႆး လႄႈ ပီႈၼွင်ႉထႆး ႁူမ်ႈဢွၵ်ႇၶၢဝ်းတၢင်းတေမီးယူႇ 14 ၵေႃႉၶႃႈဢေႃႈ ဝႃႈၼႆ။ ၶႅပ်းႁၢင်ႈ − Sai Hseng Hun သိုပ်ႇလၢတ်ႈထႅင်ႈဝႃႈ ယိူင်းဢၢၼ်းဢၼ်လႆႈပၼ်ႇလူတ်ႉထိပ်ႇၶိုၼ်ႈ လွႆတႆးလႅင်း ပွၵ်ႈၵမ်းၼႆႉၵေႃႈ 1. ၼႆႉ တွၼ်ႈတႃႇပၢႆးယူႇလီတူဝ်ၵဝ်ႇႁဝ်းၵေႃႈပိူင်ၼိုင်ႈ၊ 2. တႃႇပဵၼ် ၵၢၼ်ႁၵ်ႉသႃသိင်ႇဝႅတ်ႉလွမ်ႉ ဢမ်ႇၸႂ်ႉတိုဝ်းၼမ်ႉမၼ်းၶိူင်ႈၸၢၵ်ႈသေ ၼႄၵၢၼ် တူင်ႉၼိုင်ၵူၼ်းၼုမ်ႇ၊ 3. တႃႇႁႂ်ႈပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 77 ပီႊ သေဢမ်ႇၵႃး 4. တႃႇႁူမ်ႈသၢင်ႈၽွၼ်းလီ လႄႈ ၵမ်ႉၸွႆႈပၼ်ႁႅင်း ၼေႃႇတႅၼ်းၶိူဝ်း တီႈႁူင်းႁဵၼ်းၸိူဝ်ႉၸၢတ်ႈလွႆတႆးလႅင်း ၸွမ်းၼင်ႇပွင်ပဵၼ်လႆႈၼၼ်ႉၼႆ မီးယိူင်းဢၢၼ်းဝႆႉၼင်ႇၼႆ။ ဝၼ်းမိူဝ်းၼႃႈမႃး ၼင်ႇႁိုဝ်ႁဝ်းၶႃႈ ၵူၼ်းၼုမ်ႇသႅၼ်းႁုၼ်ႈမႂ်ႇ ဢမ်ႇဝႃႈ ပီႈၼွင်ႉတႆး ႁိုဝ် ပီႈၼွင်ႉထႆးၵေႃႈယဝ်ႉ ပေႃးတေမိုတ်ႈၵိုဝ်းၸမ်ၸႂ် ၵႂႃႇမႃးၶဝ်ႈဢွၵ်ႇၵၼ် မိူၼ်ပီႈမိူၼ်ၼွင်ႉၵၼ် ႁႂ်ႈပေႃးၵႂၢင်ႈၵႂၢင်ႈၶႂၢင်ၶႂၢင်ၵႂႃႇၵေႃႈ လႆႈယိူင်းဢၢၼ်း တႃႇၸတ်းၶူင်းၵၢၼ်ပၼ်ႇလူတ်ႉထိပ်ႇဝႆႉထႅင်ႈယူႇၶႃႈ သိုပ်ႇလၢတ်ႈထႅင်ႈၼင်ႇၼႆ။ ႁဵတ်းသင်လႄႈလႆႈဝႃႈ သဵင်ၶဵင်ႇတႃႉႁႅင်းၼႆ တူဝ်ႁဝ်းၶိုၼ်း ၶဵင်ႇတႃႉႁႅင်းတူဝ် ႁဝ်းၶိုၼ်းၼၼ်ႉၼႃႇၼေႃႈ၊ ၼင်ႇႁိုဝ်ႁဝ်းၶႃႈ တေဢမ်ႇလႆႈၸႂ်ႉၼမ်ႉမၼ်း ႁဝ်းၶိုၼ်း ဢဝ်ႁႅင်းတူဝ်ႁႅင်းၸႂ်ႁဝ်းသေ ပၼ်ႇၵႂႃႇၼႆႉ ႁဝ်းတေထိုင်ယိူင်းမၢႆလႆႈၸိူင်ႉႁိုဝ်၊ လႆႈၸႂ်ႉၶၢဝ်းယၢမ်းမွၵ်ႈၵႃႈႁိုဝ် ၸွမ်းၼင်ႇဢၼ်လႆႈယိူင်းဢၢၼ်းဝႆႉၼၼ်ႉၼႆ ၸင်ႇလႆႈသႂ်ႇၸိုဝ်ႈဝႃႈ သဵင်ၶဵင်ႇတႃႉႁႅင်း ပၼ်ႇၶိုၼ်ႈလွႆတႆးလႅင်း ၶႃႈဢေႃႈၼႆ ၸၢႆးသႅင်ႁၢၼ် လႆႈသိုပ်ႇသပ်းလႅင်းၼႄပၼ်ထႅင်ႈၼင်ႇၼႆ။ ၼွၵ်ႈလိူဝ်သေၼႆႉ ၸၢႆးသႅင်ႁၢၼ် ၽူႈဢွၼ်ၸတ်းၶူင်းၵၢၼ် ပၼ်ႇလူတ်ႉထိပ်ႇ လႆႈလၢတ်ႈတိုၵ်းသူၼ်းထႅင်ႈဝႃႈ တႃႇပၢႆးယူႇလီႁဝ်းပေႃးတေၶႅမ်ႉလႅပ်ႈလီၼၼ်ႉ ၶႂ်ႈႁႂ်ႈ ၵူၼ်းၼုမ်ႇႁဝ်း ဢွၵ်ႇယၢၼ်ႁၢင်ႇၽေးယႃႈမဝ်းၵမ်သေ ၵႂႃႇမႃးၶဝ်ႈဢွၵ်ႇၵၼ် ၼႆယဝ်ႉ။ ၸုမ်းသဵင်ၶဵင်ႇတႃႉႁႅင်းၼႆႉ လႆႈပၼ်ႇလူတ်ႉထိပ်ႇၶိုၼ်ႈလွႆတႆးလႅင်း ပွၵ်ႈၵမ်း−1 ၼၼ်ႉ ပဵၼ်မိူဝ်ႈပီႊ 2020 ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 73 ပီႊ လႄႈ ပွၵ်ႈၵမ်းၼႆႉၵေႃႈ လႆႈဝႃႈ ပဵၼ်ပွၵ်ႈၵမ်း 2 သေ လႆႈလုၵ်ႉတီႈ ၸႄႈဝဵင်းမႄႈသၢႆ မိူင်းထႆး ပၼ်ႇလူတ်ႉထိပ်ႇတႄႇဢွၵ်ႇၶၢဝ်းတၢင်း မိူဝ်ႈဝၼ်းထီႉ 31 January 2024 လႄႈ တေႁွတ်ႈၽႅဝ်ထိုင်တီႈ ငဝ်ႈၸိုင်ႈလွႆတႆးလႅင်း ၼႂ်းဝၼ်းထီႉ 5 February 2024 ၼႆႉ ဝႃႈၼႆ။ သင်ၸိူဝ်ႉပေႃႈမႄႈပီႈၼွင်ႉ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၵူႈတီႈၵူႈတၢင်း ၶႂ်ႈႁူမ်ႈႁွမ်းၵမ်ႉၸွႆႈထႅမ် ၼေႃႇတႅၼ်းၶိူဝ်း လုၵ်ႈႁဵၼ်းႁူင်းႁဵၼ်းၸိူဝ်ႉၸၢတ်ႈ လႄႈ ႁပ်ႉပဵၼ်ၸဝ်ႈတၼႃႇ ၶဝ်ႈၽၵ်းၸႃႉၵႂႃႇၸိူဝ်းၼႆႉပေႃးၼႆၸိုင် ၵပ်းသိုပ်ႇလႆႈတီႈ ၸၢႆးသႅင်ႁၢၼ် မၢႆၾူၼ်းထႆး 098 757 7080 ၼႆႉလႆႈယူႇၶႃႈဢေႃႈ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-03T11:30:24	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86%e1%82%88/	ၽူႈမီးၼမ်ႉၸႂ် ႁူမ်ႈၸွႆႈထႅမ် ၵေႃႉသိုၵ်း RCSS/SSA	ယိူင်းဢၢၼ်းႁႂ်ႈလႆႈပဵၼ်လွင်ႈၵမ်ႉၸွႆႈထႅမ် ၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉ ၸႂ် ၸေႇတၼႃႇ လႆႈႁူမ်ႈၵၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA။ မိူဝ်ႈဝၼ်းထီႉ 29 January 2024 (လိူၼ်ၵမ်လွင်ႈ 4 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးၼမ်ႉၸႂ် ၸေႇတၼႃႇ ဢၼ်ပဵၼ် ၸၢႆးၼေႃႇၶိူဝ်း၊ ၸၢႆးသုဝၼ်း ႁူမ်ႈလူၺ်ႈ ပီႈၼွင်ႉႁူမ်ႈႁႃငိုၼ်းၸွႆႈၵႃႈယႃ မိူင်းၵွၵ်ႇ လႆႈသိုဝ်ႉၶိူင်ႈၵမ်ႉၵႅမ် ၽၢႆႇပၢႆးယူႇလီလၢႆလၢႆလွင်ႈ ႁူမ်ႈပဵၼ်သၢင်ႉငိုၼ်းထႆးတင်းမူတ်း 170,000 ဝၢတ်ႇသေ ၸွႆႈထႅမ်ပၼ်တီႈ ႁူင်းယႃလွႆတႆးလႅင်း ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၵႂႃႇ ဝႃႈၼႆ။ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈမုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇၵေႃႈ လႆႈဢဝ်တင်း ထူဝ်ႇၼဝ်ႈၶူဝ်ႈ၊ ၼမ်ႉမၼ်းၵိၼ်၊ ၵိူဝ်၊ ၽွင်းဝၢၼ် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်းထႆး 12,370 ဝၢတ်ႇသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးယူႇတီႈငဝ်ႈၸိုင်ႈလွႆတႆးလႅင်းၼၼ်ႉၵႂႃႇမိူၼ်ၵၼ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-03T10:43:30	https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%81%b5%e1%80%b5%e1%80%95%e1%80%ba%e1%80%b8%e1%80%9c%e1%80%b5%e1%81%bc%e1%80%ba%e1%82%88%e1%80%99%e1%81%a2-2/	လုၵ်ႈဢွၼ်ႇၵဵပ်းလဵၼ်ႈမၢၵ်ႇ လႄႈ မၢၵ်ႇတႅၵ်ႇသႂ်တၢႆ 3 ၵေႃႉ	လုၵ်ႈဢွၼ်ႇလဵၼ်ႈၵေႃႉၵၼ် ၵႂႃႇႁၼ်ၺႃးမၢၵ်ႇဢၼ်ဢမ်ႇပႆႇတႅၵ်ႇသေ သမ်ႉၵဵပ်းလဵၼ်ႈ လႄႈ ဢဝ်ပဵၼ်ၽေးၵိုင်ႉၵၢင်ႉတႅၵ်ႇ တီႈၼႂ်းပွၵ်ႉသယၢၼ်းၵျီး ဝဵင်းၼမ်ႉသၼ်ႇ။ မိူဝ်ႈဝၼ်းထီႉ 2 February 2024 (လိူၼ်ၵမ်လွင်ႈ 8 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 9:00 မူင်းၼၼ်ႉ မီးလုၵ်ႈဢွၼ်ႇ 3 ၵေႃႉ ဢႃႇယု 6 ၶူပ်ႇ−11ၶူပ်ႇ လဵၼ်ႈၵေႃႉၵၼ် တီႈၼႂ်းပွၵ်ႉသယၢၼ်းၵျီး လႄႈ သမ်ႉၵႂႃႇၵဵပ်းလဵၼ်ႈၺႃးမၢၵ်ႇ ဢၼ်ၸုမ်းယိပ်းၵွင်ႈၵၢင်ႇ ပိုတ်းယိုဝ်းၵႂႃႇဢမ်ႇပႆႇတႅၵ်ႇၼၼ်ႉသေ ၵမ်းၼၼ်ႉ ဢဝ်မၢၵ်ႇၵိုင်ႉၵၢင်ႉတႅၵ်ႇသႂ်ႇၸိူဝ်းၶဝ် တၢႆတင်း 3 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈဢွၼ်ႇ 3 ၵေႃႉဢၼ်လႆႈတၢႆယွၼ်ႉမၢၵ်ႇ ၼၼ်ႉ ၸိုဝ်ႈႁွင်ႉ မၢႆးၼေႇမိၼ်းဢွင်ႇ ဢႃႇယု 6 ၶူပ်ႇ၊ မၢႆးလၢႆႇမိၼ်းဢွင်ႇ ဢႃႇယု 10 ၶူပ်ႇ လႄႈ မၢႆးဢွင်ႇၸျေႃႇၸေႃႇ ဢႃႇယု 11 ၶူပ်ႇ ပဵၼ်ၸၢဝ်းၶိူဝ်းလွႆ၊ ယွၼ်ႉလွင်ႈမဝ်မၢင်ၼႂ်းၼႃႈႁိူၼ်းလႄႈ ပေႃႈမႄႈၶဝ်ပဵၼ်ၸႂ်ဢမ်ႇလီတႄႉတႄႉ ဝႃႈၼႆ။ ၼႂ်းပိုၼ်ႉတီႈၼမ်ႉသၼ်ႇၼႆႉ ၸုမ်းသိုၵ်းမၢၼ်ႈ တင်း ၸုမ်းသိုၵ်း TNLA ပဵၼ်ပၢင်တိုၵ်းၵၼ် ႁၢဝ်ႈႁၢဝ်ႈႁႅင်းႁႅင်း လႄႈ မၢၵ်ႇဢၼ်လုၵ်ႈဢွၼ်ႇၵဵပ်းလဵၼ်ႈၼႆႉ ဢမ်ႇႁူႉဝႃႈပဵၼ်မၢၵ်ႇၸုမ်းလႂ် ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2024-02-02T12:55:52	https://taifreedom.com/%e1%80%90%e1%82%83%e1%82%87%e1%80%99%e1%82%84%e1%80%b8%e1%82%81%e1%82%82%e1%80%ba%e1%82%88%e1%80%99%e1%80%ad%e1%80%b0%e1%81%bc%e1%80%ba%e1%81%b5%e1%80%9d%e1%80%ba%e1%82%87%e1%80%9c%e1%82%86%e1%82%88/	တႃႇမႄးႁႂ်ႈမိူၼ်ၵဝ်ႇလႆႈ လွင်ႈလူႉသုမ်းၼႂ်းတွၼ်ႈၵႃႇၸႃႉၼၼ်ႉ တေလႆႈၸႂ်ႉၶၢဝ်းယၢမ်းၸမ် 70 ပီႊ	ယွၼ်ႉပၢင်တိုၵ်းဢိတ်ႇသရေး လႄႈ ၸုမ်းႁႃးမၢတ်ႉသေ ၼႂ်းတွၼ်ႈၵႃႇၸႃႉ ပဵၼ်ဢၼ်လႆႈလူႉသုမ်းယႂ်ႇၼမ်တႄႉတႄႉ တႃႇမႄးၵုမ်းလုမ်းလႃးၶိုၼ်းၵေႃႈ တေလႆႈၸႂ်ႉၶၢဝ်းယၢမ်းၸမ် 70 ပီႊၼႆႉ ၼႆယူႇ။ မိူဝ်ႈဝၼ်းထီႉ 31 January 2024 (လိူၼ်ၵမ်လွင်ႈ 6 ၶမ်ႈ ပီႊတႆး 2118 ၼီႈ) ပၢင်ၵုမ်ၸၢတ်ႈၸိုင်ႈလုမ်ႈၾႃႉ ၵဵဝ်ႇၵၢၼ်ၵႃႉၶၢႆ လႄႈ ၵၢၼ်ပူၵ်းပွင် (UNCTAD) ၼၼ်ႉဝႃႈ သင်ပၢင်တိုၵ်းၼႂ်းတွၼ်ႈၵႃႇၸႃႉ ၵိုတ်းယိုတ်းလႆႈမိူဝ်ႈလဵဝ်လႄႈ တႄႇမႄးသၢင်ႈၶိုၼ်းမႃးလႆႈၵမ်းလဵဝ်သေ ၵၢၼ်ပၢႆးမၢၵ်ႈမီးၵေႃႈ ယင်းတိုၵ်ႉၶိုၼ်းမိူၼ်ၵဝ်ႇယူႇၼႆ တေလႆႈၸႂ်ႉၶၢဝ်းယၢမ်း ႁႂ်ႈမၼ်းၶိုၼ်းမိူၼ်ၵဝ်ႇမႃးလႆႈ ဢွၼ်တၢင်းတေပဵၼ်ပၢင်တိုၵ်းၼၼ်ႉ တေႁိုင်ယူႇတေႃႇထိုင်ပီႊ 2092 ၶၢဝ်းတၢင်း 68 ပီႊ ဝႃႈၼႆ။ ၼႂ်းတွၼ်ႈၵႃႇၸႃႉၼႆႉ လႆႈဝႃႈပဵၼ်ဢၼ်လူႉသုမ်းၵွႆၼမ်တႄႉတႄႉ တႄႇၸဵမ်မိူဝ်ႈ ဢိတ်ႇသရေးပိုတ်းယိုဝ်း ၶဝ်ႈတိုၵ်း ဢမ်ႇဝႃႈ ၶူင်ႉသၢင်ႈပိုၼ်ႉထၢၼ်ၼႂ်းမိူင်း၊ လွင်ႈပဵၼ်ယူႇၵူၼ်းမိူင်း ဢၼ်မီးၵူၼ်း 2.3 လၢၼ်ႉၵေႃႉၼၼ်ႉလႄႈ ႁိူၼ်းယေးၼႂ်းမိူင်းၼၼ်ႉၵေႃႈ လႆႈလူႉၵွႆၵႂႃႇယဝ်ႉၶိုင်ႈလိူဝ်လိူဝ် မွၵ်ႈ 50−61% ၼႆႉ ၼႆယဝ်ႉ။ ၼႂ်းပီႊ 2023 ဢွၼ်တၢင်းတေပဵၼ်ပၢင်တိုၵ်းၼၼ်ႉၵေႃႈ ပၢႆးမၢၵ်ႈမီး ၼႂ်းတွၼ်ႈၵႃႇၸႃႉၼၼ်ႉ ဢမ်ႇပေႃးလီယူႇယဝ်ႉ၊ လိူဝ်သေၼၼ်ႉၵေႃႈ ထုၵ်ႇဢိတ်ႇသရေးပိၵ်ႉပိၵ်ႉဢိုတ်းသဵၼ်ႈတၢင်းၵၢၼ်ပၢႆးမၢၵ်ႈမီးထႅင်ႈ ႁဵတ်းႁႂ်ႈၵူၼ်းမိူင်း 2.3 လၢၼ်ႉၵေႃႉၼၼ်ႉ မီးၵူၼ်းၽၢၼ်ၵႅၼ်းယူႇ မွၵ်ႈ 45% လႄႈ ယွၼ်ႉပၢင်တိုၵ်းၼႆႉထႅင်ႈသေ ယိုင်ႈၶႅၼ်းႁဵတ်းႁႂ်ႈ ပၢႆးမၢၵ်ႈမီးၼႂ်းမိူင်း သုတ်ႉႁူၼ်ၵႂႃႇလိူဝ်ၵဝ်ႇထႅင်ႈၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-02T12:52:56	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9d%e1%81%a2%e1%80%84%e1%80%ba%e1%80%b8%e1%81%bd%e1%82%85%e1%81%bc%e1%80%ba%e1%80%90%e1%80%ad/	ဢမေႇရိၵၢၼ်ႇ ဝၢင်းၽႅၼ်တိုၵ်းတေႃးပဝ်ႉမၢႆဢီႇရၢၼ်ႇ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃး	ၽၢႆႇတၢင်းလူင်ပွင်ၸိုင်ႈဢမေႇရိၵၢၼ်ႇပၼ်ၶႂၢင်ႉ တႃႇတိုၵ်းတေႃးပဝ်ႉမၢႆၶွင်ဢီႇရၢၼ်ႇ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃး လူၺ်ႈဢမ်ႇလႆႈပိုတ်းယိုဝ်းၼႂ်းလႅၼ်လိၼ် ဢီႇရၢၼ်ႇၼၼ်ႉၵမ်းသိုဝ်ႈ ဝႃႈၼႆ။ ဢၼ်ဢမေႇရိၵၢၼ်ႇလႆႈတႅပ်းတတ်းၸိူင်ႉၼႆၵေႃႈ မီးမႃးဝၢႆးသေ သိုၵ်းဢမေႇရိၵၢၼ်ႇ ထုၵ်ႇတရူၼ်းပိုတ်းယိုဝ်း တၢႆ 3 ၵေႃႉလႄႈ မီးၵူၼ်းမၢတ်ႇၸဵပ်းဢမ်ႇယွမ်း 41 ၵေႃႉ ၼၼ်ႉသေ ဢမေႇရိၵၢၼ်ႉလၢမ်းၶၢတ်ႈဝႃႈ ပဵၼ်ႁွႆးမိုဝ်းၶွင် ၸုမ်းယိပ်းၵွင်ႈၵၢင်ႇ ဢၼ်လႆႈႁပ်ႉတၢင်းၸွႆႈထႅမ်မႃးတီႈ ဢီႇရၢၼ်ႇ လႄႈ တရူၼ်းဢၼ်ၶဝ်ႈမႃးပိုတ်းယိုဝ်းၼၼ်ႉၵေႃႈ ပဵၼ်တရူၼ်းဢၼ်ႁဵတ်းမႃးလူၺ်ႈ ဢီႇရၢၼ်ႇ ဝႃႈၼႆ။ မိူဝ်ႈဝၼ်းထီႉ 1 February 2024 (လိူၼ်ၵမ်လွင်ႈ 7 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ ဢမေႇရိၵၢၼ်ႇ တေဢမ်ႇယိူၼ်ႉၵၼ်ႈတေႃႇ လွင်ႈဢၼ်သိုၵ်းဢမေႇရိၵၢၼ်ႇထုၵ်ႇပိုတ်းယိုဝ်း၊ တေၵႅတ်ႇၶႄဢမေႇရိၵၢၼ်ႇ လႄႈ ၵူၼ်းမိူင်းသေ တေတုမ်ႉတွပ်ႇၶိုၼ်း ၸွမ်းၼင်ႇလွၵ်းလၢႆးဢၼ်မီးၼႆယူႇ။ တီႈၼႂ်းပွတ်းဝၼ်းဢွၵ်ႇၵၢင်ၼႆႉၵေႃႈ ပဵၼ်တီႈဢၼ်မီးၽေးဝႆႉယူႇလႄႈ ဢမေႇရိၵၢၼ်ႇၵေႃႈတေႁဵတ်းၵၢၼ်တႃႇငိူင်ႉဝႄႈ လွင်ႈဢၼ်တေၸၢင်ႈပဵၼ်ပၼ်ႁႃၶိုၼ်ႈမႃးထႅင်ႈ၊ ၵူၺ်း တေတုမ်ႉတွပ်ႇၵႂႃႇၶိုၼ်း လၢႆၸၼ်ႉယူႇ ၸွမ်းၼင်ႇဢၼ်ဢမေႇရိၵၢၼ်ႇၺႃးပိုတ်းယိုဝ်းၼၼ်ႉ ဝႃႈၼႆ။ ၽူႈမီးပုၼ်ႈၽွၼ်းဢမေႇရိၵၢၼ်ႇ လၢတ်ႈတီႈ သိုဝ်ႇၶၢဝ်ႇ CBS ၼၼ်ႉဝႃႈ ဢမ်ႇလႆႈမၵ်းမၼ်ႈၶၢဝ်းယၢမ်းႁႂ်ႈၸႅင်ႈလႅင်းဝႃႈ တေတိုၵ်းၶိုၼ်းမိူဝ်ႈလႂ်။ ၵူၺ်းၵႃႈ ၽၢႆႇတၢင်းတပ်ႉသိုၵ်းဢမေႇရိၵၢၼ်ႇ တေတိုၵ်းၶိုၼ်းၼၼ်ႉၵေႃႈ ၸၢင်ႈပဵၼ်ၽွင်းဢၼ်ၾိင်ႈၾႃႉႁၢႆႉႁႅင်း ၵူၺ်းသမ်ႉတေလႆႈတူၺ်းႁၼ်ၸႅင်ႈလႅင်းလႆႈ တႃႇလူတ်းယွမ်းၵၢၼ်တိုၵ်းယိုဝ်းၺႃးၵူၼ်းမိူင်းၼၼ်ႉ ဝႃႈၼႆ။ မိူဝ်ႈၼႂ်းဝၼ်းထီႉ 31 January 2024 ၼၼ်ႉၵေႃႈ ၽၢႆႇတၢင်းဢီႇရၢၼ်ႇလႆႈဢွၵ်ႇမႃးဝႃႈ ဢီႇရၢၼ်ႇၽွမ်ႉတႃႇတေႁဵတ်းပၢင်တိုၵ်းၸွမ်းဢမေႇရိၵၢၼ်ႇယူႇ လႄႈ တေဢမ်ႇပၼ်ႁႂ်ႈလွင်ႈလွၵ်ႇငိူတ်ႈဢမေႇရိၵၢၼ်ႇၼၼ်ႉ ပူၼ်ႉၵႂႃႇလၢႆလၢႆၵူၺ်း ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-02T11:32:47	https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%ad-12/	ၶွင်ႇသီႇသိုၵ်းမၢၼ်ႈပိုၼ်ၽၢဝ်ႇ တေသိုပ်ႇၵုမ်းၵမ်ဢၢမ်းၼၢတ်ႈၸိုင်ႈမိူင်းၵႂႃႇထႅင်ႈ 6 လိူၼ်	မိူဝ်ႈပီႊ 2020 ၼၼ်ႉ ပႃႇတီႇၼူၵ်ႉယုင်း (NLD) ဢွင်ႇပေႉပၢင်လိူၵ်ႈတင်ႈ လူၺ်ႈၶႅပ်းသဵင်ၵၢင်ၸႂ်ၵူၼ်းမိူင်းသေ တၢင်းၽၢႆႇသိုၵ်းမၢၼ်ႈသမ်ႉဝႃႈ ဢမ်ႇမီးလွင်ႈ သိုဝ်ႈယူဝ်းၼႂ်းၵၢၼ်လိူၵ်ႈတင်ႈၼႆလႄႈ လႆႈယိုတ်းဢၢမ်းၼၢတ်ႈပႅတ်ႈ မိူဝ်ႈဝၼ်းထီႉ 1 February 2021 လႄႈ မိူဝ်ႈလဵဝ်ၶွပ်ႈတဵမ် 3 ပီႊ ယူႇယဝ်ႉ။ ၸွမ်းၼင်ႇ MRTV ၽၢႆႇပိုၼ်ၽၢဝ်ႇၶွင်ႇသီႇသိုၵ်းမၢၼ်ႈ ပိုၼ်ၽၢဝ်ႇၵႂႃႇဝႃႈ ၼႂ်းပၢင်ၵုမ် ၶွင်ႇသီႇၽၢႆႇႁူမ်ႇလူမ်ႈ လႄႈ ၵႅတ်ႇၶႄၸိူဝ်ႉၸၢတ်ႈ (National Defence and Security Council – NDSC) ဢၼ်ၸတ်းႁဵတ်းၼႂ်းဝၼ်းထီႉ 31 January 2024 လႄႈ မီးၽူႈမီးၸၼ်ႉသုင်သိုၵ်းမၢၼ်ႈ ၶိုၼ်ႈႁွတ်ႈတင်းၼမ်ၼၼ်ႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ လႆႈလၢတ်ႈၵႂႃႇဝႃႈ မိူဝ်ႈလဵဝ် ပဵၼ်ၽွင်းငဝ်းလၢႆးဝၢၼ်ႈမိူင်း ဢမ်ႇပႆႇၼိမ်သဝ်းလႄႈ ၼႂ်းငဝ်းလၢႆးၶိုၵ်ႉၶၢၵ်ႉၼႆႉ ႁႂ်ႈလႆႈသိုပ်ႇတိူဝ်းလွင်ႈၵုမ်းၵမ်ဢၢမ်းၼၢတ်ႈၵႂႃႇထႅင်ႈ တႃႇ 6 လိူၼ် ဝႃႈၼႆ။ ၸွမ်းၼင်ႇ မတ်ႉတႃး − 417 ၼႂ်းမၢႆမီႈ ပိူင်ငဝ်ႈပိုင်းမိူင်း 2008 မီးဝႆႉၼၼ်ႉ ၼႂ်းငဝ်းလၢႆးၶိုၵ်ႉၶၢၵ်ႉၸိူင်ႉၼႆ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ မီးသုၼ်ႇယိုတ်း ဢၢမ်းၼၢတ်ႈလႆႈ တႃႇၶၢဝ်း 1 ပီႊတဵမ်တဵမ်၊ ၼႂ်းမတ်ႉတႃး 425 ၼၼ်ႉသမ်ႉ သင်ဝႃႈဝၢၼ်ႈမိူင်းဢမ်ႇပႆႇၵတ်းယဵၼ်ၼိမ်သဝ်း လႄႈ ၸွမ်ၸိၵ်းသိုၵ်း မိၼ်းဢွင်ႇလၢႆႇ တၢင်ႇထိုင်ထႅင်ႈၼႆၸိုင် မီးသုၼ်ႇတိူဝ်းယိုတ်းဢၢမ်းၼၢတ်ႈလႆႈထႅင်ႈ 6 လိူၼ် သွင်ၵမ်း ၼႆယဝ်ႉ။ တေႃႇထိုင်ပွၵ်ႈၵမ်းၼႆႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ဢဝ်လွင်ႈတၢင်းၵူႈလွင်ႈလွင်ႈသေ သိုပ်ႇတေႃႇဢႃႇယု ယိုတ်းဢၢၼ်းၼၢတ်ႈၸိုင်ႈမိူင်းမႃးၼႆႉ မီးၶၢဝ်းတၢင်း 5 ပွၵ်ႈယဝ်ႉ ဝႃႈၼႆ။ ၼႂ်းၶၢဝ်းတၢင်း 3 ပီႊ ၸုမ်းသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းၼႆႉ ၵူၼ်းမိူင်း လႆႈပၢႆႈ/တၢႆ လႆႈလူႉသုမ်းၶူဝ်းၶွင်ယႂ်ႇလူင် လႄႈ ၼႂ်းမိူင်းသမ်ႉပဵၼ်ပၢင်တိုၵ်းထႅင်ႈ ႁၢဝ်ႈႁၢဝ်ႈႁႅင်းႁႅင်းၵေႃႈပိူင်ၼိုင်ႈ တၢင်းၽၢႆႇၼွၵ်ႈမိူင်းၵေႃႈ ပိၵ်ႉဢိုတ်းပၢႆးမၢၵ်ႈမီး ၼႂ်းမိူင်းႁူမ်ႈတုမ် လႄႈ ႁဵတ်းႁႂ်ႈၵူၼ်းမိူင်းႁူမ်ႈတုမ် လႆႈၵွတ်းၽၢၼ် ယၢပ်ႇၵိၼ်းၶၢၼ်ၸႂ်သေ ပၢႆႈဢွၵ်ႇဝၢၼ်ႈဢွၵ်ႇမိူင်း တင်းၼမ်တင်းလၢႆယူႇယဝ်ႉ။ ၸွမ်းၼင်ႇ ၸုမ်းလူလွမ်ၸွႆႈထႅမ်ၵူၼ်းတူၵ်းၶွၵ်ႈၵၢၼ်မိူင်း (Assistance Association for Political Prisoners – AAPP) ပိုၼ်ၽၢဝ်ႇဝႆႉၼၼ်ႉတႄႉ ၼႂ်းၶၢဝ်းတၢင်း တႄႇဝၼ်းထီႉ 1 February 2021 ထိုင် ဝၼ်းထီႉ 31 January 2024 ၼၼ်ႉ ၸုမ်းသိုၵ်းမၢၼ်ႈယိုတ်းမိူင်း လႆႈၸႂ်ႉလၢႆးႁုၵ်းႁၢႆႉ ႁဵတ်းႁၢႆႉတေႃႇၵူၼ်းမိူင်း လႄႈ ႁႅမ်တၢႆၵူၼ်းမိူင်းၼႂ်းပိုၼ်ႉတီႈၵႂႃႇ 4,474 ၵေႃႉ ၺွပ်းသႂ်ႇၶွၵ်ႈ 25,931 ၵေႃႉ ပွႆႇပၼ်ၶိုၼ်း 5,930 ၵေႃႉ လႄႈ ထုၵ်ႇၵုမ်းၶင်ဝႆႉၼႂ်းၶွၵ်ႈယၢမ်းလဵဝ် 19,993 ၵေႃႉဝႃႈၼႆ၊ ၵူၼ်းမိူင်း ၸဵမ်ၼၢင်းယိင်းလႄႈလုၵ်ႈဢွၼ်ႇ ဢၼ်ထုၵ်ႇသိုၵ်းမၢၼ်ႈႁႅမ်တၢႆၼမ်သေပိူၼ်ႈ သုတ်းၼၼ်ႉ ပဵၼ်တီႈၼႂ်းတိူင်းၸႄႈၵႅင်း ၼႆယဝ်ႉ။ ၼႂ်းဝၼ်းမိူဝ်ႈၼႆႉ ၸွမ်ၸိုင်ႈ ဢူးဝိၼ်းမိၼ်ႉ လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ထုၵ်ႇသိုၵ်းမၢၼ်ႈဢဝ်ၵုမ်းၶင်ဝႆႉတီႈလႂ်တႄႉတႄႉၼႆၼၼ်ႉ ဢမ်ႇမီးၽႂ်ႁူႉၸွမ်း ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵၢၼ်မိူင်း']
2024-02-02T11:01:34	https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8-eu-%e1%80%95%e1%81%bc%e1%80%ba%e1%81%b6%e1%82%82%e1%81%a2%e1%80%84%e1%80%ba%e1%82%89%e1%80%84%e1%80%ad%e1%80%af%e1%81%bc%e1%80%ba/	ၽူႈၼမ်း EU ပၼ်ၶႂၢင်ႉငိုၼ်းၸွႆႈထႅမ်ယူႇၶရဵၼ်းထႅင်ႈ 5 မိုၼ်ႇလၢၼ်ႉယူႇရူဝ်ႇ	ဝၢႆးသေႁင်ႇၵေႇရီႇ ဢမ်ႇႁၼ်လီတႃႇၸွႆႈထႅမ်ယူႇၶရဵၼ်းမႃးတႃႇသေၼၼ်ႉ ယၢမ်း လဵဝ် ၽူႈၼမ်းၸိုင်ႈမိူင်းၼႂ်းႁူမ်ႈတုမ်ယူးရူပ်ႇ ႁၼ်လီတႃႇၸွႆႈထႅမ်ယူႇၶရဵၼ်းထႅင်ႈ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ မိူဝ်ႈဝၼ်းထီႉ 1 February 2024 (လိူၼ်ၵမ်လွင်ႈ 7 ၶမ်ႈ ပီႊတႆး 2118 ၼီႈ) ၼၼ်ႉ ၽူႈၼမ်းၸိုင်ႈမိူင်း ၼႂ်းႁူမ်ႈတုမ်ယူးရူပ်ႇတင်းမူတ်း 27 ၸိုင်ႈမိူင်း လႆႈဢွၼ်ၵၼ်တွတ်ႈၶႅပ်းၵၢင်ၸႂ် ႁၼ်လီတေၸွႆႈထႅမ်ယူႇၶရဵၼ်း ပဵၼ်တႃႇသၢင်ႉငိုၼ်း 50,000 လၢၼ်ႉယူႇရူဝ်ႇ ဝၢႆးသေ မိူဝ်ႈပူၼ်ႉမႃးၼၼ်ႉ ၽူႈၼမ်းႁင်ႇၵေႇရီႇ သၢၼ်ၶတ်းတႃႇၸွႆႈထႅမ်ယူႇၶရဵၼ်းမႃးတႃႇသေႇၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၽူႈၼမ်းၸိုင်ႈမိူင်း ၼႂ်းႁူမ်ႈတုမ်ယူးရူပ်ႇ ၸတ်းႁဵတ်းပၢင်ၵုမ် တွတ်ႈၶႅပ်းၵၢင်ၸႂ် တႃႇၸွႆႈထႅမ်ယူႇၶရဵၼ်း ဢမ်ႇထိုင်ၶၢဝ်းတၢင်း 2 ၸူဝ်ႈမူင်းၼၼ်ႉ ႁဵတ်းႁႂ်ႈၽူႈပႂ်ႉတူၺ်းၸွမ်းငဝ်းလၢႆးၶဝ်တူၵ်းၸႂ် ဢၼ်ဢွၼ်ၵၼ်လၢမ်းၶၢတ်ႈဝႃႈ လွင်ႈဢုပ်ႇဢူဝ်းၵၼ်ၼၼ်ႉ တေၸႂ်ႉၶၢဝ်းယၢမ်းႁိုင်လိူဝ်သေၼႆႉ ယွၼ်ႉၸွမ်ၽွင်းလူင်ႁင်ႇၵေႇရီႇ တင်း ၽူႈၼမ်း ၼႂ်းႁူမ်ႈတုမ်ယူးရူပ်ႇတၢင်ႇၵေႃႉ မီးတၢင်းႁၼ်ထိုင် ဢမ်ႇမိူၼ်ၵၼ် ၼႆယဝ်ႉ။ ၼႂ်းလုၵ်ႈၸုမ်းႁူမ်ႈတုမ်ယူးရူပ်ႇၼႆႉ ၸွမ်ၽွင်းလူင်ႁင်ႇၵေႇရီႇ ပဵၼ်ဢူၺ်းလီၸမ်ၸႂ် ၸွမ်း ၸွမ်ၸိုင်ႈရၢတ်ႉသျႃး ပူႇတိၼ်ႇ တီႈသုတ်းသေ လၢတ်ႈဝႃႈ ၶႂ်ႈႁႂ်ႈႁူမ်ႈတုမ် ယူးရူပ်ႇ (EU) ၶိုၼ်းဝူၼ်ႉတူၺ်းၶိုၼ်းၵဵဝ်ႇလူၺ်ႈလွင်ႈၸွႆႈထႅမ်ယူႇၶရဵၼ်း လႄႈ လႆႈထၢမ်ပႃး လွင်ႈ EU ပၼ်ၵႂၢမ်းမၼ်ႈ တေၸွႆႈထႅမ်ယူႇၶရဵၼ်းၵႂႃႇထႅင်ႈၶၢဝ်းတၢင်း 4 ပီႊတၢင်းၼႃႈၼႆႉ ဝႃႈၼႆ။ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇၵေႃႈ လႆႈဢွၵ်ႇမႃးယိၼ်းၸူမ်းၶွပ်ႈၸႂ် ထိုင် ၽူႈၼမ်းၸိုင်ႈမိူင်းၼႂ်းႁူမ်ႈတုမ်ယူးရူပ်ႇသေ လၢတ်ႈဝႃႈ လွင်ႈၸွႆႈထႅမ်ပွၵ်ႈၵမ်း ၼႆႉ တေၽိူမ်ႉလွင်ႈၵႅၼ်ႇၶႅင်မၼ်ႈၵိုမ်းၽၢႆႇၵၢၼ်ငိုၼ်း လႄႈ ပၢႆးမၢၵ်ႈမီးၸိုင်ႈမိူင်း ယူႇၶရဵၼ်းၵႂႃႇလႆႈၶၢဝ်းယၢဝ်း ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-02-01T15:01:07	https://taifreedom.com/%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%82%87%e1%80%91%e1%80%ae%e1%80%b8%e1%81%b5%e1%80%bd/	ပွႆးလူႇတၢၼ်းတၢင်ႇထီးၵွင်းမူး ၼႂ်းၸႄႈဝဵင်းမိူင်းပဵင်း	ပွႆးလူႇတၢၼ်းတၢင်ႇထီးၵွင်းမူးမင်ႇၵလႃႇၸုမ်ႉမိူင်း တီႈဝၢၼ်ႈယၢဝ် မီးပီႈၼွင်ႉတီႈၸမ်တီႈၵႆ ၶဝ်ႈႁူမ်ႈလူႇတၢၼ်းၸွမ်းတင်းၼမ်။ မိူဝ်ႈဝၼ်းထီႉ 25 January 2024 (ဝၼ်းလိူၼ်ၵမ်မူၼ်း ပီႊတႆး 2118 ၼီႈ) ၼၼ်ႉ လႆႈမီးပွႆးတၢင်ႇထီးၵွင်းမူးမင်ႇၵလႃႇၸုမ်ႉမိူင်း ႁူမ်ႈယၢတ်ႇၼမ်ႉသႃလႃးမႂ်ႇ ဢိၵ်ႇတင်းႁုၼ်ႇႁၢင်ႈၽြႃး တီႈဝၢၼ်ႈယၢဝ် ဢိူင်ႇတႃႈၶႅၵ်း ၸႄႈဝဵင်းမိူင်းပဵင်း ၸႄႈတွၼ်ႈၵဵင်းတုင်ၵႂႃႇ ယူႇယဝ်ႉ။ ယူႇတီႈၸၢႆးဢွင်ႇတိပ်ႉ+ၼၢင်းမူၼ်းတိပ်ႉ ၶဝ်ပေႃႈမႄႈလုၵ်ႈတင်းႁိူၼ်း ဝဵင်းၵဵင်းတုင် ဢွၼ်ႁူဝ်ႁပ်ႉပဵၼ်ငဝ်ႈၸဝ်ႈတႃႇၼလူင် လႄႈ မီးပီႈၼွင်ႉတၵ်ႉၵႃႇသတ်ႉထႃး တီႈၸမ်တီႈၵႆ ႁူမ်ႈလူႇတၢၼ်းၸွမ်းသေ ၸင်ႇတၵ်းမီးတင်း ၸဝ်ႈၶူးဝႃးဝုၼ်းဝူင်း မိူင်းပူးဢွၼ်ႇ၊ ၸဝ်ႈသြႃႇၵွၼ်းသႅင် ဝတ်ႉၸွမ်တွင်း ႁူဝ်ပဝ်ႈသင်ႇၶမိူင်းပဵင်း၊ ၸဝ်ႈသြႃႇၼၼ်ႇတမႃႇလႃႇ ဝတ်ႉၵမ်ႇမထၢၼ်းၵဵင်းတုင် လႄႈ ၸဝ်ႈသြႃႇထႅင်ႈလၢႆလၢႆၸဝ်ႈ ဢွၼ်ႁူဝ်တၵ်ႉၵႃႇသေ လႆႈတၢင်ႇထီးယဝ်ႉတူဝ်ႈလီငၢမ်းၵႂႃႇ ယူႇယဝ်ႉ။ ပွႆးတၢင်ႇထီးၵွင်းမူးမင်ႇၵလႃႇၸုမ်ႉမိူင်းၼႆႉ လႆႈတႄႇမိူဝ်ႈဝၼ်းထီႉ 22 January 2024 လႄႈ လႆႈႁပ်ႉပၢင်းဢဝ်ထီးၵွင်းမူးၶိုၼ်ႈတီႈဝၢင်းထၢတ်ႈဝတ်ႉသေ လႆႈသူတ်ႇမုၼ်းႁေႃးတြႃး (2) ဝၼ်းသေယဝ်ႉ ၼႂ်းဝၼ်းထီႉ 25 January 2024 တူၵ်းမႅၼ်ႈဝၼ်းလိူၼ်ၵမ်မူၼ်းၼၼ်ႉ ၸင်ႇႁူမ်ႈၵၼ်တၢင်ႇထီးၵွင်းမူးသေ ယၢတ်ႇၼမ်ႉၸႅၵ်ႇၽႄၵုသူဝ်ႇၵႂႃႇယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-02-01T14:34:34	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-8/	ၵူၼ်းမိူင်းယဵပ်ႇၺႃးမၢၵ်ႇ	ၵူၼ်းမိူင်း 3 ၵေႃႉ မုင်ႉႁေႃႁိူၼ်းလင်ၼိုင်ႈ ႁူမ်ႈၵၼ်ၵႂႃႇႁႃတႅပ်းမႆႉသၢင်း/မႆႉပူၵ်ႇ တီႈၼွၵ်ႈဝၢၼ်ႈၶူဝ်ၽိူၵ်ႇ ဢိူင်ႇၶူဝ်မူဝ် ၸႄႈဝဵင်းၼမ်ႉတူႈသေ ၵႂႃႇယဵပ်ႇၺႃးမၢၵ်ႇ ၼႆယဝ်ႉ။ မိူဝ်ႈဝၼ်းထီႉ 30 January 2024 (လိူၼ်ၵမ်လွင်ႈ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 08:00 မူင်း ၽွင်းၸၢႆးဢၢႆႈႁၢၼ် လႄႈ ၼၢင်းမေး ဢိၵ်ႇပႃး လုၵ်ႈ ႁူမ်ႈၵၼ်ၵႂႃႇႁႃတႅပ်းမႆႉပူၵ်ႇ/မႆႉသၢင်း တႃႇမႃးသၢၼ်ႁဵတ်းပႅမ်း လႄႈ သွင်းၼႆသေ ၸၢႆးဢၢႆႈႁၢၼ် လႆႈၵိုင်ႉၵၢင်ႉယဵပ်ႇၺႃးမၢၵ်ႇလႄႈ တိၼ်ၽၢႆႇၶႂႃပုတ်းၵႂႃႇ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ လုၵ်ႈမေးမၼ်းတႄႉ ဢမ်ႇလႆႈတၢင်းမၢတ်ႇၸဵပ်းသင် ၵၢမ်ႇလီလႄႈၶႃမႄႈလုၵ်ႈ သမ်ႉယူႇႁၢင်ႇၵႆမၼ်းဝႆႉ၊ မၼ်းၸၢႆးယဵပ်ႇၺႃးမၢၵ်ႇ ၶႃလႆႈပုတ်းၵႂႃႇယဝ်ႉ၊ ၵူၼ်းႁိမ်းႁွမ်းၸွႆႈၵၼ် ဢဝ်တူဝ်မၼ်းသူင်ႇယူတ်းယႃတူဝ်ဝႆႉတီႈႁူင်းယႃ ဝဵင်းၼမ်ႉတူႈ ဝႃႈၼႆ။ ၼႂ်းလိူၼ် December 2023 – January 2024 ၼႆႉ မီးၵူၼ်းမိူင်း ၼႂ်းပိုၼ်ႉတီႈတင်းၼမ် ယဵပ်ႇၺႃး/ၽႃႇၺႃးမၢၵ်ႇ ၶွင်ၸုမ်းယိပ်းၵွင်ႈၵၢင်ႇ ဢၼ်ၵႂႃႇႁၢင်ႈၵၢင်ဝႆႉ ၸွမ်းသဵၼ်ႈတၢင်းၵူၼ်းမိူင်း ၼႂ်းၸႄႈတွၼ်ႈၵျွၵ်းမႄး လႄႈ မၢင်ၸိူဝ်းလႆႈမၢတ်ႇၸဵပ်းၶႃပုတ်း၊ မၢင်ၸိူဝ်းၵေႃႈ ထိုင်တီႈပေႃးလႆႈသုမ်းသၢႆၸႂ်ပႃး ယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ']
2024-02-01T14:17:12	https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%90%e1%80%ae%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8/	မၢၵ်ႇတႅၵ်ႇတီႈဝဵင်းလၢႆးၶႃႈ တိူဝ်ႉၵူၼ်းၼုမ်ႇတၢႆၵေႃႉၼိုင်ႈ	ၵူၼ်းၼုမ်ႇတီႈဝဵင်းလၢႆးၶႃႈၵေႃႉၼိုင်ႈ ၵႂႃႇတီႇၽဵဝ်ႈပတ်းသူၼ် တီႈဝၢၼ်ႈမၢၵ်ႇလၢင်း ႁိမ်းပၢမ်ႉၼမ်ႉမၼ်း ဢွင်ႇၶမ်းလီ ဝဵင်းလၢႆးၶႃႈၼၼ်ႉသေ လႆႈပဵၼ်ၽေးမၢၵ်ႇတႅၵ်ႇသႂ်ႇလႄႈ ၸၢၵ်ႇမၢၵ်ႇတိူဝ်ႉၸပ်းတူဝ်မၼ်းၸၢႆး လူႉတၢႆထင်တီႈ။ မိူဝ်ႈဝႃးဝၼ်းထီႉ 31 January 2024 (လိူၼ်ၵမ်လွင်ႈ 6 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈမွၵ်ႈ 18:00 မူင်းၼၼ်ႉ ၸၢႆးပီး ဢႃႇယု 26 ပီႊ ၵေႃႉမီးပၺ်ႇၺႃႇတၢင်းမေႃ ၼႂ်းၵၢၼ်မႄးထူဝ်ႈႁႅၼ်းထူဝ်ႈၼၼ်ႉ ၵႂႃႇတီႇၽဵဝ်ႈသူၼ် တႃႇပိုတ်ႇလၢၼ်ႉဝွပ်ႉသျွပ်ႉမႂ်ႇၼႆသေ လႆႈၵိုင်ႉၵၢင်ႉၺႃးမၢၵ်ႇတႅၵ်ႇသႂ်ႇလႄႈ ၽွင်းၵူၼ်းႁိမ်းႁွမ်းၵႂႃႇႁၼ် တူဝ်မၼ်းၸၢႆးၼၼ်ႉ သမ်ႉပေႃးဢမ်ႇမီးလူမ်းထူၺ်ႈၸႂ်ယဝ်ႉ ဝႃႈၼႆ။ တႆးၵေႃႉၸမ်ၸႂ်ၸၢႆးပီးလၢတ်ႈဝႃႈ “ၸၢႆးပီးၼႆႉ ယဵပ်ႇၺႃးမၢၵ်ႇၼႆတႄႉ ဢမ်ႇပဵၼ်လႆႈ မၼ်းၸၢႆးလႅပ်ႈတေၵႂႃႇၽႃႈၺႃးမၢၵ်ႇႁိုဝ် ဢမ်ႇၼၼ်ၵေႃႈ ဢွင်ႈတီႈဢၼ်မၼ်း ၸုတ်ႇယုၵ်းယၵ်းၼၼ်ႉ တေမီးမၢၵ်ႇႁိုဝ်ဢမ်ႇႁူႉ ၵိုင်ႉၵၢင်ႉတႅၵ်ႇၾူင်ႉသႂ်ႇ ၸွမ်းတူဝ်မၼ်းၸၢႆး၊ ၸၢႆးပီး ပဵၼ်ၵူၼ်းပွၵ်ႉ 2 လႄႈ ပဵၼ်ၵူၼ်းၼႂ်းႁိူၼ်း ႁိမ်းႁိူၼ်း ၸႂ်ယႂ်ႇဝႆႉၵေႃႉၼိုင်ႈ၊ မိူဝ်ႈဢွၼ်တၢင်း ၸၢႆးပီးႁဵတ်းၵၢၼ်တီႈလၢၼ်ႉမႄးထူဝ်ႈႁႅၼ်းထူဝ်ႈ တီႈပွၵ်ႉၽူၺ်းႁႆးသေ ၵမ်းၼၼ်ႉ မၼ်းမီးယိူင်းဢၢၼ်းၶႂ်ႈပိုတ်ႇလၢၼ်ႉမႂ်ႇႁင်းၵူၺ်းလႄႈ လႆႈဢွၵ်ႇၵႂႃႇႁႃငိုၼ်း တၢင်ႇၸႄႈဝဵင်းၸူဝ်ႈၵႅပ်ႉ၊ ၵမ်းၼၼ်ႉမၼ်းၶိုၼ်းဢၢၼ်းမႃးပိုတ်ႇလၢၼ်ႉမႂ်ႇႁင်းၵူၺ်း လႆႈၵႂႃႇတီႇၽဵဝ်ႈသူၼ် တီႈႁိမ်းပၢမ်ႉၼမ်ႉမၼ်းဢွင်ႇၶမ်းလီသေ လႆႈၵိုင်ႉၵၢင်ႉပဵၼ်ၵႂႃႇၸိူင်ႉၼၼ်” ၼႆယဝ်ႉ။ ၶၢပ်ႈတူဝ်ၸၢႆးပီးၼႆႉ ပီႈၼွင်ႉၸိူဝ်ႉၶိူဝ်း ဢိၵ်ႇပႃး ဢူၺ်းၵေႃႉဢူၺ်းသႄႈ တေဢဝ်ပူၼ်ႉၶၢပ်ႈတူဝ် ၼႂ်းဝၼ်းထီႉ 2 February 2024 လႄႈ ပေႃးယၢမ်းၵၢင်ၶမ်ႈသမ်ႉ မီးပၢင်ထွမ်ႇလိၵ်ႈထမ်းတြႃး ၼႆယူႇယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-02-01T12:32:12	https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87%e1%81%bd%e1%80%bd%e1%80%99%e1%80%ba%e1%82%89%e1%80%90%e1%82%83%e1%82%87%e1%82%81%e1%80%b5%e1%80%90%e1%80%ba%e1%80%b8%e1%80%95/	ဢီႇရၢၼ်ႇၽွမ်ႉတႃႇႁဵတ်းပၢင်တိုၵ်းၸွမ်းဢမေႇရိၵၢၼ်ႇ	ၵူၼ်းသိုၵ်းဢမေႇရိၵၢၼ်ႇ ထုၵ်ႇယိုဝ်းတၢႆယွၼ်ႉ ၸုမ်းယိပ်းၵွင်ႈၵၢင်ႇ ဢၼ်ဢီႇရၢၼ်ႇၵမ်ႉထႅမ်ၼႆသေ တေဢၢၼ်းတုမ်ႉတွပ်ႇၶိုၼ်းလႄႈ ၽၢႆႇတၢင်းဢီႇရၢၼ်ႇၵေႃႈ ၽွမ်ႉတႃႇတေႁဵတ်းပၢင်တိုၵ်းၸွမ်း ဢမေႇရိၵၢၼ်ႇယူႇ ၼႆယဝ်ႉ။ မိူဝ်ႈဝၼ်းထီႉ 31 January 2024 (လိူၼ်ၵမ်လွင်ႈ 6 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်းၸၼ်ႉသုင် ၼႂ်းတပ်ႉသိုၵ်းဢီႇရၢၼ်ႇ ဢွၵ်ႇမႃးပၼ်ၾၢင်ႉဝႃႈ ဢီႇရၢၼ်ႇတေဢမ်ႇပၼ်ႁႂ်ႈလွင်ႈဢၼ်ဢမေႇရိၵၢၼ်ႇမႃးလွၵ်ႇငိူတ်ႈၼၼ်ႉ ပူၼ်ႉၵႂႃႇလၢႆလၢႆၵူၺ်း လႄႈ ၽွမ်ႉတႃႇတေႁဵတ်းပၢင်တိုၵ်းၸွမ်းဢမေႇရိၵၢၼ်ႇယူႇ၊ ဢမ်ႇလႆႈသေႃႇသူၼ်းႁႂ်ႈပဵၼ်ပၢင်တိုၵ်း ၵူၺ်းၵႃႈ ႁဝ်းၵေႃႈ ဢမ်ႇၵူဝ်ပၢင်တိုၵ်းမိူၼ်ၵၼ် ဝႃႈၼႆ။ လွင်ႈၼႆႉၵေႃႈမီးမႃးဝၢႆးသေ ၸွမ်ၸိုင်ႈ ၵျူဝ်း ပၢႆႇတႅၼ်ႇ ဢွၵ်ႇမႃးလၢတ်ႈ မိူဝ်ႈဝၼ်းထီႉ 30 January 2024 ၼၼ်ႉဝႃႈ တႅပ်းတတ်းလႆႈယဝ်ႉၵဵဝ်ႇၵပ်းလူၺ်ႈ ၵၢၼ်ၶိုၼ်းတုမ်ႉတွပ်ႇလွင်ႈဢၼ် ၸုမ်းၵေႃႇၵၢၼ်ႁၢႆႉ ဢဝ်တရူၼ်းမႃးပိုတ်းယိုဝ်း သိုၵ်းဢမေႇရိၵၢၼ်ႇ လူႉတၢႆၵႂႃႇ 3 ၵေႃႉ လႄႈမၢတ်ႇၸဵပ်းထႅင်ႈ လၢႆသိပ်းၵေႃႉ မိူဝ်ႈၼႂ်းဝၼ်းထီႉ 28 January 2024 ၼၼ်ႉ၊ ၽၢႆႇတၢင်းႁိူၼ်းႁေႃၶၢဝ်ဢမေႇရိၵၢၼ်ႇၵေႃႈ လႆႈၵၢဝ်ႇၼႄးဝႃႈ လွင်ႈဢၼ်ထုၵ်ႇတိုၵ်းတေႃးၼႆႉ ပဵၼ်ၸုမ်းယိပ်းၵွင်ႈၵၢင်ႇ ဢူၺ်းလီဢီႇရၢၼ်ႇ ဢၼ်တူင်ႉၼိုင်ယူႇ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃး ဢၼ်ပဵၼ်ဢီႇရၢၼ်ႇ ႁႃၶိူင်ႈယိပ်းၵွင်ႈၵၢင်ႇပၼ် ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၽၢႆႇတၢင်းဢီႇရၢၼ်ႇၵေႃႈလႆႈဢွၵ်ႇမႃးထဵင်ၶိုၼ်း လွင်ႈဝႃႈ ဢီႇရၢၼ်ႇၼၼ်ႉ ဢမ်ႇလႆႈယူႇၽၢႆႇလင်ၵၢၼ်ပိုတ်းယိုဝ်းဢမေႇရိၵၢၼ်ႇ၊ သမ်ႉဝႃႈ ဢီႇရၢၼ်ႇပဵၼ်ၽၢႆႇၵမ်ႉထႅမ်ၶိူင်ႈယိပ်းလႄႈ ၽိုၵ်းၽွၼ်ႉပၼ်ၸုမ်းယိပ်းၵွင်ႈၵၢင်ႇ ၼႂ်းမိူင်းဢီႇရၵ်ႉ လႄႈ မိူင်းသီးရီးယႃးၼၼ်ႉၼႆသေတႃႉ ၸုမ်းၸိူဝ်းဢၼ်လူင်းမိုဝ်းႁဵတ်းသၢင်ႈၵႂႃႇၼႆႉ ဢမ်ႇလႆႈႁပ်ႉၶေႃႈသင်ႇတီႈဢီႇရၢၼ်ႇ။ ၸုမ်းဢၼ်လႆႈလူင်းမိုဝ်းၼႆႉၵေႃႈ တေမီးပဝ်ႉမၢႆႁင်းၶဝ် မိူၼ်ၵၼ်တင်း ၸိုင်ႈမိူင်းဢၼ်ႁႃၽွၼ်းလႆႈ တွၼ်ႈတႃႇဝၢၼ်ႈမိူင်းလႄႈၵူၼ်းမိူင်းၼၼ်ႉ ဝႃႈၼႆ။ ၼႂ်းၶၢဝ်းတၢင်းလၢႆလိူၼ်မႃးၼႆႉ ၸုမ်းယိပ်းၵွင်ႈၵၢင်ႇလၢႆလၢႆၸုမ်း လႆႈပိုတ်းယိုဝ်း တပ်ႉပၢင်သဝ်းဢမေႇရိၵၢၼ်ႇ ၼႂ်းပွတ်းဝၼ်းဢွၵ်ႇၵၢင် ဢမ်ႇယွမ်း 150 ပွၵ်ႈ၊ ၵူၺ်းၵႃႈ မိူဝ်ႈၼႂ်းဝၼ်းထီႉ 28 January 2024 ၼၼ်ႉတႄႉ လႆႈဝႃႈပဵၼ်ပွၵ်ႈဢွၼ်တၢင်းသုတ်း ဢၼ်ႁဵတ်းႁႂ်ႈ ၵူၼ်းသိုၵ်းဢမေႇရိၵၢၼ်ႇလႆႈတၢႆ တႄႇဢဝ် ပၢင်တိုၵ်းဢိတ်ႇသရေးလႄႈၸုမ်းႁႃးမၢတ်ႉၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-31T13:23:59	https://taifreedom.com/%e1%80%9d%e1%82%85%e1%80%90%e1%80%ba%e1%82%89%e1%81%bc%e1%81%a2%e1%80%99%e1%80%ba%e1%80%b8-%e1%80%9c%e1%82%84%e1%82%88-%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95/	ဝႅတ်ႉၼၢမ်း လႄႈ ၾီႇလိပ်ႇပိၼ်ႇ ႁူမ်ႈၵၼ်ထိင်းသိမ်းလွင်ႈမၼ်ႈၼိမ်သဝ်း ၼႂ်းပၢင်ႇလၢႆႇၶႄႇပွတ်းၸၢၼ်း	ဝႅတ်ႉၼၢမ်း လႄႈ ၾီႇလိပ်ႇပိၼ်ႇ ႁူမ်ႈမိုဝ်းၵၼ် ထိင်းသိမ်းလွင်ႈမၼ်ႈၼိမ်သဝ်း ၼႂ်းပၢင်ႇလၢႆႇၶႄႇပွတ်းၸၢၼ်း ဢၼ်ပဵၼ်ပိုၼ်ႉတီႈထပ်းသွၼ်ႉၵၼ်လႄႈ ယၢမ်ႈမီးပၼ်ႁႃတင်းၶႄႇမႃးလၢႆပွၵ်ႈ။ မိူဝ်ႈဝၼ်းထီႉ 30 January 2024 (လိူၼ်ၵမ်လွင်ႈ 5 ၶမ်ႈ ပီႊတႆး 2118 ၼီႈ) ဝႅတ်ႉၼၢမ်း လႄႈ ၾီႇလိပ်ႇပိၼ်ႇ ႁူမ်ႈမိုဝ်းၵၼ် တႃႇထိင်းသိမ်းငဝ်းလၢႆး ၸွမ်းၽင်ႇပၢင်ႇလၢႆႇသွင်မိူင်းလႄႈ တႃႇႁႄႉၵင်ႈၽေးဢၼ်တေမႃးပူၼ်ႉပႅၼ် ၼႂ်းပၢင်ႇလၢႆႇၶႄႇပွတ်းၸၢၼ်း ပိုၼ်ႉတီႈၼႃႈၼမ်ႉဢၼ် ဝႅတ်ႉၼၢမ်း လႄႈ ၾီႇလိပ်ႇပိၼ်ႇ လၢတ်ႈဝႃႈပဵၼ်ၸဝ်ႈၶွင်ၸိူဝ်းၼၼ်ႉသေ ပဵၼ်သဵၼ်ႈတၢင်းလႅၼ်ႈႁိူဝ်းဢၼ်လမ်ႇလွင်ႈ ၼႂ်းလုမ်ႈၾႃႉၼႆႉ ဝႃႈၼႆ။ ၽၢႆႇတၢင်းၸွမ်ၸိုင်ႈၾီႇလိပ်ႇပိၼ်ႇၵေႃႈဝႃႈ ဢၼ်ႁဵတ်းၶေႃႈတူၵ်းလူင်း ၵၢၼ်ႁူမ်ႈမိုဝ်းၵၼ်တၢင်းပၢင်ႇလၢႆႇၼႆႉ မီးယိူင်းဢၢၼ်းတႃႇႁဵတ်းၵၢၼ်ႁူမ်ႈၵၼ် ဢမ်ႇဝႃႈလွင်ႈလူလွမ်ပႂ်ႉပႃးၸွမ်းၽင်ႇပၢင်ႇလၢႆႇ မိူင်းဝႅတ်ႉၼၢမ်း လႄႈ မိူင်းၾီႇလိပ်ႇပိၼ်ႇ ႁူမ်ႈထိုင်ပႃး ၽၢႆႇပူၵ်းပွင်ၼမ်ႉၵတ်ႉလႄႈ လႅၵ်ႈလၢႆႈတၢင်းႁူႉ ၽၢႆႇၵၢၼ်သိုၵ်းႁူမ်ႈၵၼ် တႃႇၽိူမ်ႉထႅမ်ၼမ်ႉၵတ်ႉ ၼႂ်းၵၢၼ်လူင်းမိုဝ်းႁဵတ်းသၢင်ႈႁူမ်ႈၵၼ် ၼႂ်းပွတ်းတွၼ်ႈၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ပဵၼ်ဢၼ်လီမႆႈၸႂ်ဝႃႈ တေၵႂႃႇႁဵတ်းႁႂ်ႈၶႄႇဢမ်ႇႁၢၼ်ႉၸႂ်မႃးယူႇ ၵွပ်ႈပိူဝ်ႈ မိူဝ်ႈပူၼ်ႉမႃးၼၼ်ႉ မီးတင်းႁိူဝ်းဝႅတ်ႉၼၢမ်း လႄႈ ႁိူဝ်းၾီႇလိပ်ႇပိၼ်ႇ ယၢမ်ႈမီးပၼ်ႁႃၵၼ်တင်း ႁိူဝ်းလဵပ်ႈယၢမ်းၶွင်ၶႄႇ ၼႂ်းပၢင်ႇလၢႆႇၼၼ်ႉမႃးယဝ်ႉ လၢႆပွၵ်ႈလၢႆၵမ်း ၼႂ်းၶၢဝ်းတၢင်းၼိုင်ႈပီႊပူၼ်ႉမႃးၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-31T11:56:46	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%81%b6%e1%80%9d%e1%80%ba%e1%82%88%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%ad%e1%80%af/	ဢိတ်ႇသရေး ၶဝ်ႈတိုၵ်းယိုဝ်း ၽူႈဝၢင်းၽႅၼ်ၵၢၼ်သိုၵ်းၸုမ်းႁႃးမၢတ်ႉသ် ၼႂ်းႁူင်းယႃ	သိုၵ်းၶိုၵ်ႉတွၼ်း ဢိတ်ႇသရေး ၶဝ်ႈလူမ်ႇတိုၵ်းယိုဝ်းတီႈႁူင်းယႃ ၼႂ်းပွတ်းတွၼ်ႈ ဝႅတ်ႉပႅင်ႉ ဢၼ်မီးၸုမ်းသိုၵ်းႁႃးမၢတ်ႉသ် ယူႇဝၢင်းၽႅၼ်ၵၢၼ်ၼႂ်းႁူင်းယႃၼၼ်ႉ ဝႃႈၼႆ။ မိူဝ်ႈဝႃးဝၼ်းထီႉ 30 January 2024 (လိူၼ်ၵမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ ၵူၼ်းသိုၵ်းဢိတ်ႇသရေး လႆႈပွမ်ႁဵတ်းမေႃယႃ လႄႈ ၵူၼ်းမိူင်း ၶဝ်ႈၵႂႃႇတိုၵ်းယိုဝ်း ၼႂ်းႁူင်းယႃသေ မီးၸုမ်းသိုၵ်းႁႃးမၢတ်ႉသ် လူႉတၢႆ 3 ၵေႃႉ ၼႂ်းၼၼ်ႉတႃႇၵေႃႉၼိုင်ႈတႄႉ ၽၢႆႇတၢင်းတပ်ႉသိုၵ်းဢိတ်ႇသရေး လၢတ်ႈဝႃႈ ပဵၼ်ၵူၼ်းဝၢင်းၽႅၼ်ၵၢၼ်ပိုတ်းယိုဝ်းသႂ်ႇဢိတ်ႇသရေး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းပႃႇလႅတ်ႉသတၢႆးၵေႃႈ လႆႈတုၵ်းယွၼ်းထိုင် ၸၢတ်ႈၸိုင်ႈလုမ်ႈၾႃႉ ႁႂ်ႈႁပ်ႉႁွင်းလွင်ႈၵႅတ်ႇၶႄႁႄႉၵင်ႈပၼ်ႁူင်းယႃ ဝႃႈၼႆ။ ဢွၼ်တၢင်းၼႆႉၵေႃႈ ၽၢႆႇတၢင်းဢိတ်ႇသရေး လၢတ်ႈဝႃႈ ၸုမ်းသိုၵ်းႁႃးမၢတ်ႉသ် လႆႈၸႂ်ႉတိုဝ်းႁူင်းယႃ ၼႂ်းပိုၼ်ႉတီႈၵႃႇၸႃႉ ပဵၼ်ဢွင်ႈတီႈ ဝၢင်းၽႅၼ်ၵၢၼ်သိုၵ်း လႄႈ ၵဵပ်းသိမ်းၶိူင်ႈယိပ်းၵွင်ႈၵၢင်ႇဝႆႉ သေဢမ်ႇၵႃး ဢဝ်ၵူၼ်းမိူင်းႁဵတ်းႁူဝ်ႉ ၼႂ်းၵၢၼ်ပိုတ်း ယိုဝ်းထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇ ဢိတ်ႇသရေး မိူဝ်ႈဝၼ်းထီႉ 7 October 2023 ၼၼ်ႉသေ မီးၵူၼ်းလူႉသဵင်ႈတၢႆ ဢမ်ႇယွမ်း 1,200 ၵေႃႉ၊ ၽၢႆႇဢိတ်ႇသရေး ၶိုၼ်းလႆႈပိုတ်းယိုဝ်းတုမ်ႉတွပ်ႇ တေႃႇထိုင်ယၢမ်းလဵဝ်သေ ႁဵတ်းႁႂ်ႈၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး ၼႂ်းပွတ်းတွၼ်ႈ ဝႅတ်ႉပႅင်ႉ လူႉသဵင်ႈတၢႆၵႂႃႇယဝ်ႉ 370 ၵေႃႉ၊ ၼႂ်းပိုၼ်ႉတီႈၵႃႇၸႃႉသမ်ႉ လူႉသဵင်ႈတၢႆၵႂႃႇ ယဝ်ႉဢမ်ႇယွမ်း 26,700 ၵေႃႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-31T11:44:40	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-23/	ၽူႈမီးၼမ်ႉၸႂ် ၸွႆႈထႅမ်ၽႃႈႁူမ်ႇ လႄႈ ၶူဝ်းၼုင်ႈလဵၼ်ႈႁႅင်း တီႈငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး	ၸွမ်းၼင်ႇၾိင်ႈၾႃႉၶၢဝ်းၵတ်းၽႅဝ်မႃးယဝ်ႉလႄႈ ၼင်ႇႁိုဝ်ပေႃးတေပဵၼ် လွင်ႈၵမ်ႉၸွႆႈ ၼႆသေ ၸင်ႇမီးၽူႈမီးၼမ်ႉၸႂ် ၸွႆႈထႅမ်ၽႃႈႁူမ်ႇလႄႈ ၶူဝ်းၼုင်ႈလဵၼ်ႈႁႅင်း တီႈၵေႃႉသိုၵ်းၵေႃႉႁၢၼ် ဢိၵ်ႇ ပီႈၼွင်ႉၵူၼ်းမိူင်းၵႂႃႇ ဝႃႈၼႆ။ မိူဝ်ႈၼႂ်းဝၼ်းထီႉ 30 January 2024 (လိူၼ်ၵမ်လွင်ႈ 5 ၶမ်ႈ ပီႊတႆး 2118 ၼီႈ) မီးၸဝ်ႈတႃႇၼ မႄႈလဵင်ႉၸေႉလႃႈ မိူင်းသိင်ႇၵပူဝ်ႇ (Singapore) လႆႈဢဝ်ၽႃႈႁူမ်ႇ 800 ၽိုၼ်၊ ၶူဝ်းၼုင်ႈလဵၼ်ႈႁႅင်း 800 ၸုမ်ႇသေ လႆႈမႃးၸႅၵ်ႇယိုၼ်ႈထိုင်ပၼ် ၵေႃႉသိုၵ်းၵေႃႉႁၢၼ်၊ ပေႃႈမႄႈၵူၼ်းမိူင်း လႄႈ လုၵ်ႈႁဵၼ်းႁူင်းႁဵၼ်းၸိူဝ်ႉၸၢတ်ႈ ဢၼ်မီးဝႆႉတီႈ ငဝ်ႈၸိုင်ႈၶွင်ႇသီႇဢဝ်ၶိုၼ်းၸိုင်ႈတႆး လွႆတႆးလႅင်းၵႂႃႇၼႆယဝ်ႉ။ ယူႇတီႈၽူႈယႂ်ႇၵူၼ်းလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး ငိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၸဝ်ႈတႃႇၼသေ လႆႈမွပ်ႈယိုၼ်ႈဝႂ်ယုၵ်ႉယွင်ႈၵုင်ႇမုၼ်ၵႂႃႇ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-01-31T11:34:36	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%81%b6%e1%81%a2%e1%82%86%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%80%ad%e1%80%b0/	ဢမေႇရိၵၢၼ်ႇ ၶၢႆဢွၵ်ႇၶိူင်ႈယိပ်းၼႂ်းပီႊ 2023 ႁူမ်ႈ 2 သႅၼ်လၢၼ်ႉတေႃႇလႃႇပၢႆ	ယွၼ်ႉပၢင်တိုၵ်းၼႂ်းမိူင်းယူႇၶရဵၼ်းၼၼ်ႉသေ ၼႂ်းပီႊ 2023 ၼၼ်ႉ ဢမေႇရိၵၢၼ်ႇ လႆႈၶၢႆဢွၵ်ႇၶိူင်ႈယိပ်းၵွင်ႈၵၢင်ႇၼမ်လိူဝ်သေ ဢၼ်ဢမ်ႇယၢမ်ႈမီးမႃး ႁူမ်ႈပဵၼ် သၢင်ႉငိုၼ်း 2 သႅၼ်လၢၼ်ႉတေႃႇလႃႇဢမေႇရိၵၢၼ်ႇပၢႆ။ မိူဝ်ႈဝႃးဝၼ်းထီႉ 30 January 2024 (လိူၼ်ၵမ်လွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ သိုဝ်ႇၶၢဝ်ႇ TNN World ဢွၵ်ႇဝႆႉဝႃႈ ၼႂ်းပီႊ 2023 ၼၼ်ႉ ဢမေႇရိၵၢၼ်ႇ လႆႈၶၢႆဢွၵ်ႇ ၶိူင်ႈယိပ်း ႁူမ်ႈပဵၼ်သၢင်ႉငိုၼ်းတင်းမူတ်း 238,000 လၢၼ်ႉတေႃႇလႃႇဢမေႇရိၵၢၼ်ႇ လႄႈ ၼႂ်းၼၼ်ႉ တႃႇသၢင်ႉငိုၼ်း 81,000 လၢၼ်ႉတေႃႇလႃႇတႄႉ ယူႇတီႈလူင်ပွင်ၸိုင်ႈ ဢမေႇရိၵၢၼ်ႇ ပဵၼ်ၽၢႆႇဢုပ်ႇဢူဝ်း ၼႂ်းၵၢၼ်သိုဝ်ႉၶၢႆ လႄႈ တေလႆႈဝႃႈၽိူမ်ႉၶိုၼ်ႈမႃး လိူဝ်သေ ၼႂ်းပီႊ 2022 ၼၼ်ႉ ပဵၼ်ႁူဝ်ပၢၵ်ႇႁႃႈသိပ်းႁူၵ်း 56% လႄႈ လိူဝ်သေ ၵႃႈၶၼ်သၢင်ႉငိုၼ်းၸိူဝ်းၼႆႉယဝ်ႉ ယူႇတီႈၶွမ်ႇပၼီႇသိုဝ်ႉၶၢႆၶိူင်ႈယိပ်းဢမေႇရိၵၢၼ်ႇ လႆႈဢုပ်ႇဢူဝ်းသိုဝ်ႉၶၢႆၸွမ်းတၢင်ႇၸိုင်ႈမိူင်းႁင်းၵူၺ်း ၼႆယဝ်ႉ။ ၼႂ်းပီႊ 2023 ပူၼ်ႉမႃးၼႆႉ မိူင်းပူဝ်ႇလႅၼ်ႇ ဢၼ်မီးလႅၼ်လိၼ်တိတ်းၸပ်းၸွမ်း မိူင်းယူႇၶရဵၼ်းၼၼ်ႉ ပဵၼ်ၸိုင်ႈမိူင်းဢၼ်သိုဝ်ႉၶိူင်ႈယိပ်းတီႈ ဢမေႇရိၵၢၼ်ႇ ၼမ်လိူဝ်သေပိူၼ်ႈ၊ ႁူမ်ႈပဵၼ်သၢင်ႉငိုၼ်း 29,750 လၢၼ်ႉတေႃႇလႃႇ သေဢမ်ႇၵႃး ဢမေႇရိၵၢၼ်ႇ ယင်းလႆႈၶၢႆၶိူင်ႈယိပ်းပၼ်ၸိုင်ႈမိူင်း ၼႂ်းၵုၼ်ယူးရူပ်ႇ လႄႈ ၵုၼ်ဢေးသျႃး ထႅင်ႈလၢႆလၢႆၸိုင်ႈမိူင်း ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-30T12:48:04	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89-%e1%80%95%e1%80%ad%e1%80%af%e1%80%90%e1%80%ba%e1%80%b8/	ၸုမ်းလုၵ်ႉၽိုၼ်ႉ ပိုတ်းယိုဝ်းသႂ်ႇတပ်ႉသိုၵ်းဢမေႇရိၵၢၼ်ႇ လူႉတၢႆမၢတ်ႇၸဵပ်းၼမ်	တပ်ႉသိုၵ်းဢမေႇရိၵၢၼ်ႇ ဢၼ်မီးယူႇၼႂ်းမိူင်းၵျေႃႇတႅၼ်ႇ (Jordan) ၼၼ်ႉ ထုၵ်ႇပိုတ်းယိုဝ်း မီးၵူၼ်းသိုၵ်းလူႉတၢႆမၢတ်ႇၸဵပ်းၼမ် ၼႆယဝ်ႉ။ မိူဝ်ႈဝၼ်းထီႉ 28 January 2024 (လိူၼ်ၵမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ၸုမ်းလုၵ်ႉၽိုၼ်ႉယိပ်းၵွင်ႈၵၢင်ႇ ဢၼ်မီးဢီႇရၢၼ်ႇၵမ်ႉထႅမ်ၼၼ်ႉ လႆႈသူင်ႇတရူၼ်း ပိုတ်းယိုဝ်းသႂ်ႇ တပ်ႉသိုၵ်းဢမေႇရိၵၢၼ်ႇ ဢၼ်မီးယူႇၼႂ်းမိူင်းၵျေႃႇတႅၼ်ႇၼၼ်ႉသေ ႁဵတ်းႁႂ်ႈၵူၼ်းသိုၵ်းဢမေႇရိၵၢၼ်ႇ လူႉတၢႆ 3 ၵေႃႉ၊ မၢတ်ႇၸဵပ်း 40 ၵေႃႉ လႄႈ တေလႆႈ ဝႃႈ ပဵၼ်ၵၢၼ်ပိုတ်းယိုဝ်းၶႃႈႁႅမ်ၵူၼ်းသိုၵ်းဢမေႇရိၵၢၼ်ႇ ပဵၼ်ပွၵ်ႈၵၼ်တၢင်းသုတ်း တႄႇၸဵမ်မိူဝ်ႈပၢင်တိုၵ်း ၸုမ်းသိုၵ်းႁႃးမၢတ်ႉသ် တင်း ဢိတ်ႇသရေး လႆႈပေႃႇပဵၼ်မႃး မိူဝ်ႈဝၼ်းထီႉ 7 October 2023 ၼၼ်ႉ ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ TNN World ဢွၵ်ႇဝႆႉ မိူဝ်ႈၼႆႉဝၼ်းထီႉ 30 January 2024 ၵဵဝ်ႇလူၺ်ႈ ၽူႈတၢင်လၢတ်ႈၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ်ႇ လႆႈလၢတ်ႈဝႃႈ ယၢမ်းၽွင်းတေႃႈလဵဝ် ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ယင်းတိုၵ်ႉလိူၵ်ႈ လၢႆးတၢင်း တႃႇတုမ်ႉတွပ်ႇၶိုၼ်းယူႇ ၵူၺ်းလၢတ်ႈဝႃႈ ဢမေႇရိၵၢၼ်ႇ ဢမ်ႇၶႂ်ႈ ၽိူမ်ႉလွင်ႈၶဵင်ႈၶႅင်ၽၢႆႇၵၢၼ်သိုၵ်း လႄႈ လွင်ႈၶဵင်ႈၶႅင်ၼႂ်းပွတ်းဝၼ်းဢွၵ်ႇၵၢင်ထႅင်ႈ သေ ဢမ်ႇၶႂ်ႈပိုတ်ႇပၢင်တိုၵ်းၸွမ်းဢီႇရၢၼ်ႇ ၼႆယဝ်ႉ။ ဢွၼ်တၢင်းၼႆႉၵေႃႈ ၸုမ်းယိပ်းၵွင်ႈၵၢင်ႇ ဢၼ်ဢီႇရၢၼ်ႇၵမ်ႉထႅမ်ၼၼ်ႉ လႆႈပိုတ်း ယိုဝ်းသႂ်ႇ ဢိတ်ႇသရေး တင်း ဢမေႇရိၵၢၼ်ႇ မီးယူႇၼႂ်းမိူင်းလေႇပႃႇၼွၼ်ႇ၊ မိူင်းဢီႇရၵ်ႉ ဢိၵ်ႇတင်း ၼႂ်းမိူင်းသီးရီးယႃး လႄႈ ယူႇတီႈၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ၵေႃႈလႆႈသင်ႇပိုတ်းယိုဝ်းတုမ်ႉတွပ်ႇ ၸုမ်းယိပ်းၵွင်ႈၵၢင်ႇၵႂႃႇၶိုၼ်း ၵူၺ်းဢမ်ႇလႆႈပိုတ်းယိုဝ်းသႂ်ႇ ဢီႇရၢၼ်ႇၵမ်းသိုဝ်ႈ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းဢီႇရၢၼ်ႇၵေႃႈ လႆႈဢွၵ်ႇမႃးပၢၵ်ႈပႅတ်ႈဝႃႈ ဢမ်ႇလႆႈမီးလွင်ႈၵဵဝ်ႇၶွင်ႈၸွမ်း ၵၢၼ်ပိုတ်းယိုဝ်းသႂ်ႇတပ်ႉသိုၵ်းဢမေႇရိၵၢၼ်ႇ တီႈၼႂ်းမိူင်းၵျေႃႇတႅၼ်ႇ ဢၼ်မီးလွင်ႈလူႉတၢႆမၢတ်ႇၸဵပ်းတင်းၼမ်ၼၼ်ႉ သင်သေလွင်ႈ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-30T12:44:49	https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae%e1%80%91%e1%80%b0%e1%80%9d%e1%80%ba%e1%82%87%e1%80%9c%e1%82%85%e1%80%84%e1%80%ba/	ၽွၼ်းလီထူဝ်ႇလႅင်	ထူဝ်ႇလႅင် ပဵၼ်မဵဝ်းဢၼ် ႁဵတ်းၵိၼ်လႆႈလၢႆလၢႆမဵဝ်း ဢမ်ႇဝႃႈတေဢဝ်မႃး ႁုင်ႁဵတ်းၽၵ်းၵိၼ်၊ တူမ်ႈၵိၼ်၊ ႁဵတ်းၶဝ်ႈမုၼ်းတၢင်းၵိၼ်ၸိူဝ်းၼႆႉ သေဢမ်ႇၵႃး ပဵၼ်မဵဝ်းဢၼ် မီးထၢတ်ႈဢႁႃႇရတင်းၼမ် ၼၼ်ႉယဝ်ႉ။ ထူဝ်ႇလႅင်ၼႆႉၵေႃႈ လႆႈဝႃႈမီးထၢတ်ႈ Protein ၼမ်တႄႉတႄႉလႄႈ ယင်းမီးထၢတ်ႈ Fiber ၼမ်ထႅင်ႈ သေဢမ်ႇၵႃး ထၢတ်ႈ Carbohydrate ၵေႃႈ မီးၼမ်မိူၼ်ၵၼ်ယဝ်ႉ၊ လိူဝ်သေၼႆႉယဝ်ႉ ယင်းမီးထၢတ်ႈလဵၵ်း၊ ဝီႇတမိၼ်ႇ k, B1, B6 တႄႇၵႂႃႇထႅင်ႈတင်းၼမ် ယူႇယဝ်ႉ။ ၸွႆႈလူတ်းယွမ်း Cholesterol ၼႂ်းထူဝ်ႇလႅင်ၼၼ်ႉ မီးထၢတ်ႈဢၼ် ၸွႆႈလူတ်းယွမ်း Cholesterol ဢၼ်ပဵၼ်လွင်ႈတၢင်း ႁဵတ်းႁႂ်ႈပဵၼ်တၢင်းပဵၼ်ယဵဝ်ႈဝၢၼ် လႄႈ တၢင်းပဵၼ်ႁူဝ်ၸႂ် လႆႈၼၼ်ႉယဝ်ႉ၊ မိူဝ်ႈၵိၼ်ၶဝ်ႈၵႂႃႇယဝ်ႉ Fiber ဢၼ်မီးၼႂ်းထူဝ်ႇလႅင်ၼၼ်ႉ တေၵႂႃႇၶေႃႇဝႆႉၼႂ်းႁူင်းၶဝ်ႈသေ တေၵႂႃႇႁႄႉၵင်ႈ Cholesterol လႄႈ ဢမ်ႇပၼ်ႁႂ်ႈမၼ်းၸုပ်ႇၶဝ်ႈၵႂႃႇၶိုၼ်းၼႂ်းတူဝ် မၼ်းၸင်ႇလႆႈၸွႆႈႁႂ်ႈ Cholesterol ဢမ်ႇသုင်ပူၼ်ႉႁႅင်း ၼၼ်ႉယဝ်ႉ။ ၵမ်ႉၸွႆႈလွင်ႈမၢႆတွင်း ၼႂ်းထူဝ်ႇလႅင်ၼၼ်ႉ မီးဝီႇတမိၼ်ႇ B1 လႄႈ ပဵၼ်ထၢတ်ႈဢႁႃႇရ ဢၼ်ၸွႆႈတုမ်ႉတွပ်ႇပၼ် လွင်ႈႁဵတ်းၵၢၼ်တီႈၶူင်ႉဢႃႇယူင်ႇ လႄႈ ဢွၵ်းဢေႃ၊ ပေႃးဝႃႈၼႂ်းတူဝ်ၶိင်းႁဝ်း လႆႈႁပ်ႉထၢတ်ႈ ဝီႇတမိၼ်ႇ B1 ပဵင်းပေႃးၼႆ မၼ်းတေၵႂႃႇၸွႆႈၼႂ်းၵၢၼ်ႁဵတ်းၵၢၼ်ဢွၵ်းဢေႃ လႄႈ ၵမ်ႉထႅမ်ပၼ်သမႃႇထိ၊ ၵမ်ႉၸွႆႈလွင်ႈမၢႆတွင်း၊ ႁႄႉၵင်ႈလွင်ႈၶီႈလူင်ၶီႈလိုမ်း၊ ႁႄႉၵင်ႈလွင်ႈဢွၵ်းဢေႃလူႉ ပႃးယူႇယဝ်ႉ။ ပၼ်ဢဵၼ်ႁႅင်းတႃႇတူဝ်ၶိင်း သမ်ႉဝႃႈၼႂ်းၼိူဝ်ႉသတ်းၼၼ်ႉ မီးထၢတ်ႈ Protein ၼမ်သေတႃႉ ၼႂ်းထူဝ်ႇလႅင်ၼႆႉၵေႃႈ မီးၼမ်မိူၼ်ၵၼ်ယဝ်ႉ။ သင်ၸိူဝ်ႉဝႃႈဢမ်ႇၵိၼ်ၼိူဝ်ႉၵေႃႈ ၵိၼ်ထူဝ်ႇလႅင်တႅၼ်းတၢင်လႆႈယူႇ၊ ၵွပ်ႈပိူဝ်ႈထၢတ်ႈ Protein ပဵၼ်ထၢတ်ႈဢၼ် ၸွႆႈထႅမ်ႁႅင်းပၼ်တူဝ်ၶိင်း၊ သၢင်ႈပၼ်ၵၢမ်ႈၼိူဝ်ႉလႄႈလုပ်ႇၵႅၼ်ႇၶႅင် လႆႈယူႇယဝ်ႉ။ ႁႄႉၵင်ႈတၢင်းပဵၼ်လိူတ်ႈသုင် တၢင်းပဵၼ်လိူတ်ႈသုင်ၼႆႉၵေႃႈ မီးတိုဝ်ႉတၢင်းႁဵတ်းႁႂ်ႈပဵၼ်တၢင်းပဵၼ်ယဵဝ်ႈဝၢၼ်၊ တၢင်းပဵၼ်ႁူဝ်ၸႂ်လႆႈ ၵွပ်ႈၼၼ် သင်ဝႃႈၵိၼ်ပၼ်ထူဝ်ႇလႅင်ၼႆ တေၸွႆႈလူတ်းယွမ်း တိုဝ်ႉတၢင်းတၢင်းပဵၼ်လိူတ်ႈသုင်လႆႈယူႇ၊ ၵွပ်ႈပိူဝ်ႈၼႂ်းထူဝ်ႇလႅင်ၼၼ်ႉ မီးထၢတ်ႈဢႁႃႇရ ဢၼ်လမ်ႇလွင်ႈမိူၼ်ၼင်ႇ ထၢတ်ႈလဵၵ်း ဢၼ်ၸွႆႈႁဵတ်းႁႂ်ႈၶႂၢၵ်ႈလွတ်ႇလိူတ်ႈ လႄႈ ၸွႆႈႁဵတ်းႁႂ်ႈလိူတ်ႈလႅၼ်ႈလႆလႆႈလီ ဢမ်ႇၵႂႃႇပိၵ်ႉဢိုတ်း သဵၼ်ႈလိူတ်ႈသေ ႁဵတ်းႁႂ်ႈပဵၼ်လိူတ်ႈသုင်မႃးလႆႈ ၼႆၼၼ်ႉယဝ်ႉ။ လီတေႃႇၵၢၼ်လူတ်းယွမ်းၼမ်ႉၼၵ်း တၢင်းၵိၼ်ဢၼ်ၶဝ်ႈပႃးၼႂ်းထူဝ်ႇၼႆႉ ပဵၼ်မဵဝ်းဢၼ် လူတ်းယွမ်းၼမ်ႉၼၵ်းလႆႈလီ ၵေႃႈဝႃႈလႆႈ၊ ဢၼ်ပဵၼ်ထူဝ်ႇလႅင်ၼႆႉ မီး Fiber ၼမ်လႄႈ ပဵၼ်မဵဝ်းဢၼ်လီတေႃႇၵၢၼ်လူတ်းယွမ်းၼမ်ႉၼၵ်းတင်းၼမ် လိူဝ်သေၼၼ်ႉ ယင်းႁဵတ်းႁႂ်ႈဢိမ်ႇလႆႈႁိုင်၊ ယင်းလူတ်းယွမ်းလွင်ႈတွင်ႉမႆႈ သေဢမ်ႇၵႃး ယင်းမီးၶႆမၼ်းဢေႇထႅင်ႈ ယူႇယဝ်ႉ။ ၸွႆႈလၢင်ႉၵွင်ႉၼႂ်းတွင်ႉ ၼႂ်းထူဝ်ႇလႅင်ၼၼ်ႉ တေမီးထၢတ်ႈဢၼ်ၸွႆႈလၢင်ႉပၼ်ၵွင်ႉ Sulfites ဢၼ်ႁဵတ်းႁႂ်ႈ ၸွမ်းသဵၼ်ႈတၢင်းထူၺ်ႈၸႂ်ၶူမ်းမႃး လႄႈ ဢၼ်ၸၢင်ႈဢွၵ်ႇတုမ်ႇမႃးလႆႈၼၼ်ႉသေ၊ ယင်းၸွႆႈႁဵတ်းပၼ်လွင်ႈမူတ်းသႂ်သႆႈ လႄႈ သဵၼ်ႈတၢင်းလွတ်ႈဢႁႃႇရ ၸွႆႈႁႄႉၵင်ႈဢမ်ႇပၼ်ႁႂ်ႈမီးၵႅၼ်ႇသႃႇၼႂ်းသႆႈလႆႈထႅင်ႈလူးၵွၼ်ႇ။ လွင်ႈဢၼ်ထုၵ်ႇလီၾၢင်ႉ သမ်ႉဝႃႈထူဝ်ႇလႅင်ၼၼ်ႉ လၢင်ႉပၼ်ၵွင်ႉၼႂ်းတူဝ်သေတႃႉ မၼ်းၵေႃႈ ယင်းမီးသၢၼ်ဢၼ်ႁွင်ႉဝႃႈ Phytohaemagglutinin လၢတ်ႈလႆႈဝႃႈ ပဵၼ်သၢၼ်ၵွင်ႉမဵဝ်းၼိုင်ႈ ဢၼ်ႁဵတ်းႁႂ်ႈတွင်ႉၵႂႃႇ၊ ၵူၺ်းၵႃႈ သၢၼ်ၼႆႉၵေႃႈ တေႁၢႆၵႂႃႇမိူဝ်ႈၺႃးလွင်ႈမႆႈ ၵွပ်ႈၼၼ် ဢမ်ႇထုၵ်ႇလီၵိၼ်ထူဝ်ႇလႅင် မိူဝ်ႈမၼ်းတိုၵ်ႉလိပ်းယူႇ၊ ဢွၼ်တၢင်းတေၵိၼ်ၵေႃႈ ထုၵ်ႇလီႁုင်ႁႂ်ႈမႅၼ်ႈလၢႆးမၼ်းလႄႈ ၸႄႈထူဝ်ႇဝႆႉဢမ်ႇယွမ်း 5 ၸူဝ်ႈမူင်း ဢွၼ်တၢင်းတေၵႂႃႇတူမ်ႈ တေၸွႆႈႁႂ်ႈသၢၼ်ၵွင်ႉၼၼ်ႉဢွၵ်ႇၵႂႃႇလႆႈယူႇယဝ်ႉ။ ၼႂ်းထူဝ်ႇလႅင်ၼၼ်ႉ မီးထၢတ်ႈဢၼ်ၶတ်းၶႂၢင်ၵၢၼ်ၸုပ်ႇထၢတ်ႈဢႁႃႇရလႆႈ ၵွပ်ႈၼၼ် လၢႆးၵႄႈမၼ်းၵေႃႈ မိူဝ်ႈတေၵိၼ် လီလႆႈၸႄႈထူဝ်ႇဝႆႉတႃႇသေႇ လႄႈ ၵိၼ်ထူဝ်ႇဢၼ်ႁုင်သုၵ်းမႃးလီလီယဝ်ႉ။ သင်ၸိူဝ်ႉဝႃႈၵိၼ်ၼမ် တေၸၢင်ႈႁဵတ်းႁႂ်ႈတွင်ႉပုၵ်ႈတွင်ႉပွင်းလႆႈ ၵွပ်ႈၼၼ်လႄႈ လီလႆႈၵိၼ်ႁႂ်ႈမၼ်းၵိုင်ႇတၢၼ်ႇၵူၺ်း။ ပေႃးပဵၼ်ထူဝ်ႇလႅင်ဢၼ်ႁဵတ်းယဝ်ႉသေ သႂ်ႇဝႆႉၼႂ်းဢႅပ်ႇၼႆ ၸၢင်ႈမီး Sodium ၼမ် ၵွပ်ႈၼၼ်ပေႃးတေၵိၼ်ၵေႃႈ ႁႂ်ႈလိူၵ်ႈမဵဝ်းဢၼ် Sodium မီးဢေႇၼၼ်ႉ ပေႃးဝႃႈၵႆႉၵိၼ်ၼႃႇၽႅဝ်ၵေႃႈ ၸၢင်ႈႁဵတ်းႁႂ်ႈ ပဵၼ်တၢင်းပဵၼ်မၢၵ်ႇၵႅဝ်းလႆႈ ယူႇယဝ်ႉ။ ထူဝ်ႇလႅင်ၼႆႉၵေႃႈ မၼ်းပၼ်ၽွၼ်းလီတင်းၼမ်သေတႃႉ ပေႃးဢမ်ႇမေႃၵိၼ်လႄႈ ၵိၼ်ဢမ်ႇမႅၼ်ႈလၢႆးမၼ်းၵေႃႈ ၸၢင်ႈၶိုၼ်းမႃးပၼ်ၽွၼ်းႁၢႆႉလႆႈ ယူႇယဝ်ႉ။ ၵွပ်ႈၼၼ် လီလႆႈၵိၼ်ႁႂ်ႈမၼ်းၵိုင်ႇတၢၼ်ႇလႄႈ ပဵင်းပေႃးၵူၺ်း ၸင်ႇတေပၼ်ၽွၼ်းလီလႆႈလိူဝ်ပိူၼ်ႈၼၼ်ႉယူႇ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း	['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']
2024-01-30T11:09:27	https://taifreedom.com/%e1%81%b8%e1%80%b0%e1%81%bc%e1%80%ba%e1%80%9c%e1%80%ad%e1%80%b0%e1%80%84%e1%80%ba%e1%82%87%e1%81%bc%e1%80%99%e1%80%ba%e1%80%99%e1%82%83%e1%80%b8-%e1%80%95%e1%80%bd%e1%80%90%e1%80%ba%e1%80%b8%e1%80%99/	ၸူၼ်လိူင်ႇၼမ်မႃး ပွတ်းမူႇၸေႊ	ၵူၼ်းမိူင်းၼႂ်းၼႃႈႁိူၼ်းလင်ၼိုင်ႈ ႁဵတ်းၵၢၼ်လႅၵ်ႈငိုၼ်းသေ ႁႃလဵင်ႉၼႂ်းၼႃႈႁိူၼ်း တီႈၼႂ်းပွၵ်ႉၵွင်းမူးတူင်ႈ ဝဵင်းမူႇၸေႊၼၼ်ႉ ထုၵ်ႇၺႃးၵူၼ်းၸူၼ် ဢဝ်ၵွင်ႈငႃလႄႈ ႁိမ်ဢဝ်ငိုၼ်းၵႂႃႇတင်းၼမ်။ မိူဝ်ႈဝၼ်းထီႉ 29 January 2024 (လိူၼ်ၵမ်လွင်ႈ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉ 05:17 မူင်း ၽွင်းမိူင်းပႆႇလႅင်းၼၼ်ႉ မီးၵူၼ်းၼႂ်းၼႃႈႁိူၼ်းလင်ၼိုင်ႈ ဢွၵ်ႇႁဵတ်းၵၢၼ်လႅၵ်ႈငိုၼ်းသေ လႆႈထုၵ်ႇၵူၼ်းၸူၼ် ဢဝ်ၵွင်ႈငႃလႄႈ ႁိမ်းဢဝ်ငိုၼ်းၵႂႃႇမွၵ်ႈ 60 သႅၼ်ပျႃး ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပေႃးတူၺ်းၸွမ်းၼင်ႇ CCTV ထၢႆႇလႆႈၼၼ်ႉတႄႉ ၵူၼ်းၸူၼ်ၼႆႉ ၶဝ်တေမီး 4 ၵေႃႉ ဢႃႇယု 20 ပီႊၶိုၼ်ႈၼိူဝ် ၶီႇၵႃးသီၶၢဝ်မႃးၸွမ်းၵၼ်သေ တႃႇ 3 ၵေႃႉၼၼ်ႉတႄႉလူင်းၵႃးၵႂႃႇ ဢဝ်ၵွင်ႈငႃၵူၼ်းလႅၵ်ႈငိုၼ်း လႄႈ ႁိမ်ဢဝ်ငိုၼ်းၵႂႃႇၸိူင်ႉၼၼ်ၶႃႈ၊ ၵူၼ်းလႅၵ်ႈငိုၼ်းၵေႃႉၼႆႉ မၼ်းႁဵတ်းၵၢၼ်တီႈၼႆႉမႃး မီးၶၢဝ်းတၢင်း 4 ပီႊယဝ်ႉ ဝႃႈၼႆ။ တီႈဝဵင်းမူႇၸေႊၼႆႉ မီးၵူၼ်းလၵ်ႉၵူၼ်းၸူၼ်လိူင်ႇၼမ် လႄႈ ယင်းမီးပႃးၵွင်ႈၵၢင်ႇ/မိတ်ႈ/လႅဝ်း ၸပ်းတူဝ်သေ သၢင်ႈပၼ်ႁႃတေႃႇ ၵူၼ်းမိူင်းၼႂ်းပိုၼ်ႉတီႈတႄႉတႄႉ၊ တၢင်းၽၢႆႇပလိၵ်ႈမၢၼ်ႈ သိုၵ်းမၢၼ်ႈၵေႃႈ ဢမ်ႇၸွႆႈဢဝ်လွင်ႈႁူမ်ႇလူမ်ႈသင်လႆႈ ၼႆယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-01-30T11:10:31	https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%81%b5%e1%81%bc%e1%80%ba%e1%80%b8%e1%81%b8%e1%80%b5%e1%80%90%e1%80%ba%e1%80%b8/	ၸွမ်သိုၵ်း ၵၼ်းၸဵတ်း	ၸဝ်ႈသိုၵ်းလူင် ၵၼ်းၸဵတ်း၊ ၵႅမ်ၸွမ်ႁၢၼ် ၵၼ်းၸဵတ်း၊ ၸွမ်ႁၢၼ် ၵၼ်းၸဵတ်း ၼႆႉ ၼႂ်းပၢင်ၵုမ်ပီ 2023 ပွၵ်ႈၵမ်း 24 မုၵ်ႉၸုမ်း RCSS/SSA ဢၼ်ၸတ်းႁဵတ်း ၼႂ်းဝၼ်းထိ 26 – 28 လိူၼ်ၵျႅၼ်ႊၼိဝ်ႊရီႊ ပီ 2024 ၼၼ်ႉ လႆႈမၵ်းမၼ်ႈမၼ်းၸဝ်ႈ ၸွမ်ႁၢၼ် ၵၼ်းၸဵတ်း ၶိုၼ်ႈၸၼ်ႉပဵၼ် ၸွမ်သိုၵ်း ၵၼ်းၸဵတ်း ၼႆၵႂႃႇၼႂ်းပၢင်ၵုမ်ၼၼ်ႉ လီငၢမ်း။ ၸွမ်သိုၵ်း ၵၼ်းၸဵတ်း ၼႆႉ ၶဝ်ႈႁၢပ်ႇၵၢၼ်လုၵ်ႉၾိုၼ်ႉမိူင်းတႆး ၸဵမ်မိူဝ်ႈပီ 1952 ၼၼ်ႉသေ မိူဝ်ႈၵၢၼ်လုၵ်ႉၾိုၼ်ႉၸိုင်ႈတႆး ၵိူတ်ႇမီးမႃးမိူဝ်ႈ 1958 ၼၼ်ႉ လႆႈမႃးၶဝ်ႈႁူမ်ႈတူင်ႉၼိုင်ၸွမ်း။ ထိုင်မိူဝ်ႈၸဝ်ႈၼၢင်းႁိူၼ်းၶမ်း လုၵ်ႈယိင်းၸဝ်ႈၶုၼ်သၢင်ႇတူၼ်ႈႁုင်း ၸဝ်ႈၾႃႉမိူင်းသႅၼ်ဝီ၊ မႁႃႇတေႇဝီႇမိူင်းယွင်ႁူၺ်ႈ ၶဝ်ႈထိူၼ်ႇမႃးႁွင်ႉတုမ် ၸုမ်းလုၵ်ႉၾိုၼ်ႉသေ ၵေႃႇတင်ႈ တပ်ႉသိုၵ်းၸိုင်ႈတႆး SSA မိူဝ်ႈ 1964 တီႈဝၢၼ်ႈပႃႇႁိၼ်ႉ မိူင်းၾၢင်လူင်ၼၼ်ႉ လႆႈတၢင်တူဝ် ၸဝ်ႈၵွၼ်းၸိူင်း (ၸဝ်ႈမူဝ်းႁဵင်း) မႃးၶဝ်ႈႁူမ်ႈၵေႃႇတင်ႈၸွမ်းၼႆယူႇ။ ဝၢႆးသေတပ်ႉသိုၵ်း SSA ၶွတ်ႇၽွတ်ႈၶွင်ႊသီႊၽွင်းယၢမ်းသိုၵ်းယဝ်ႉ ၵေႃႇတင်ႈလႆႈ တပ်ႉၸုမ်း 5 တပ်ႉၸုမ်းယဝ်ႉၼၼ်ႉ ၸဝ်ႈႁဝ်းၸဝ်ႈၵၼ်းၸဵတ်း လႆႈထုၵ်ႇလိူၵ်ႈပဵၼ် ၵႅမ်ၽူႈၵွၼ်းတပ်ႉၸုမ်း 3 သေ တူင်ႉၼိုင်ၵၢၼ်လုၵ်ႉၾိုၼ်ႉၸိုင်ႈတႆးမႃး ဢမ်ႇၶၢၼ်ႉဢမ်ႇၵၢၼ်ႉ ၼႆယူႇ။ ၸဝ်ႈႁဝ်းၸဝ်ႈၵၼ်းၸဵတ်းၼႆႉ ၶဝ်ႈတူင်ႉၼိုင်ၸွမ်းလၢႆးလုၵ်ႉၾိုၼ်ႉၼႂ်းမိူင်းတႆးမႃး 6 ပီ (1952 – 1958)၊ ၶဝ်ႈႁူမ်ႈဢွၼ်ႁူဝ်ၵၢၼ်လုၵ်ႉၾိုၼ်ႉၸိုင်ႈတႆးမႃး 38 ပီ(1958- 1996)၊ ပဵၼ်တီႈၵိူဝ်းၵုမ် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) မႃး 28 ပီ (1996 – 2024)၊ ယူႇၼႂ်းၵၢၼ်လုၵ်ႉၾိုၼ်ႉၸိုင်ႈတႆး 72 ပီ (1952 – 2024) လႄႈ ပဵၼ်ၼၵ်ႉရူပ်ႉ (Brave warrior) ဢၼ်သိုဝ်ႈသႂ် ႁတ်းႁၢၼ်ၼၼ်ႉၸဝ်ႈၼိုင်ႈ။ ၽွၼ်းၵၢၼ်တိုၵ်းသိုၵ်း ဢၼ်မီးၼမ်ႉႁၼ်တူဝ် ၼႂ်းၵၢၼ်လုၵ်ႉၾိုၼ်ႉၼႆႉ ၸဝ်ႈႁဝ်း ၼမ်းႁူဝ် တိုၵ်းႁုပ်ႈယိုတ်းလႆႈႁူင်းပလိၵ်ႊမၢၼ်ႈ ၼႂ်းဝဵင်းႁူဝ်ပူင်း လႄႈ ႁုပ်ႈယိုတ်းလႆႈၵွင်ႈၵၢင်ႇၶဝ်တင်းၼမ် ၼႆၼၼ်ႉယူႇ။ ဢဝ်ၵုင်ႇမုၼ် ၸွမ်သိုၵ်း ၵၼ်းၸဵတ်း ၼၵ်ႉရူပ်ႉၽူႈလိုဝ်းၸိုဝ်ႈ (Brave warrior of Shan State) ဢၼ်သဵင်ႈမုၼ်ၵႂႃႇမိူဝ်ႈဝၼ်းထိ 24/01/2024 ၼၼ်ႉသေလႄႈ …. ပိုၼ်ၶမ်း ၽယၵ်ႉဝူင်း	['ပွင်ႈၵႂၢမ်း', 'ပိုၼ်ႉႁူႉပၢႆးႁၼ်']
2024-01-30T11:06:50	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%82%83%e1%82%89%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5%e1%80%99%e1%80%ba-%e1%80%90%e1%80%b1%e1%82%83%e1%82%89/	ၸုမ်းၵႃႉယႃႈမဝ်းၵမ် တေႃႉယႃႈမၶၢမ်ႈလႅၼ်လိၼ် တႆး−ထႆး ၺႃးတီႉၺွပ်း	ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်ထႆး တီႉၺွပ်းလႆႈယႃႈမ ဢၼ်ၸုမ်းၵႃႉယႃႈမဝ်း ၵမ် လၵ်ႉတေႃႉၶၢမ်ႈလႅၼ်လိၼ်သေ ၶဝ်ႈၵႂႃႇၼႂ်းလိၼ်မိူင်းထႆးထႅင်ႈ ၼပ်ႉလၢၼ်ႉမဵတ်ႉ။ မိူဝ်ႈဝၼ်းထီႉ 29 January 2024 (လိူၼ်ၵမ်လွင်ႈ 4 ၶမ်ႈ ပီႊတႆး 2118 ၼီႈ) ၼၼ်ႉ ပလိၵ်ႈၽၢႆႇၽဵဝ်ႈမူၺ်ႉယႃႈမဝ်းၵမ်ထႆး လႆႈႁပ်ႉၶၢဝ်ႇဝႃႈ တေမီးလွင်ႈလၵ်ႉတေႃႉသူင်ႇ ယႃႈမဝ်းၵမ်ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆးၼႆလႄႈ ၸင်ႇလႆႈၵႂႃႇပႂ်ႉၵူတ်ႇထတ်း ထူပ်းႁၼ်ၵႃးလမ်းၼိုင်ႈသေ ပလိၵ်ႈထႆးၶဝ်ၵေႃႈ လႆႈၸွမ်းလင်ၵႃးလမ်းၼၼ်ႉ တေဢၢၼ်းၶဝ်ႈၵူတ်ႇထတ်း ၵူၺ်းၵူၼ်းႁေႃႈၵႃးၼၼ်ႉ သမ်ႉတၼ်းႁူႉတူဝ်သေ ႁေႃႈပၢႆႈၵႂႃႇ တေႃႇပေႃးထိုင် ၼႂ်းဢိူင်ႇသၼ်တူၼ်ႈမိုဝ်ႉ ၸႄႈဝဵင်းမႄႈဢၢႆး လႄႈ ၵႂႃႇၵိုတ်းၵႃးမၼ်း ၼႂ်းတူင်ႈၼႃးသေ လႅၼ်ႈပၢႆႈဢဝ်တူဝ်လွတ်ႈၵႂႃႇ ဝႃႈၼႆ။ ဝၢႆးသေပလိၵ်ႈထႆး ႁွတ်ႈၽႅဝ်ၵႂႃႇတီႈၼၼ်ႈယဝ်ႉ ၸင်ႇလႆႈၶဝ်ႈၵူတ်ႇထတ်းၼႂ်းၵႃး ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 10 ထူင် ဢၼ်သႂ်ႇယႃႈမဝႆႉၼႂ်းမၼ်းႁူမ်ႈတင်း မူတ်း 1,140,000 မဵတ်ႉ လႄႈ တေသိုပ်ႇၵူတ်ႇထတ်းၸွမ်းသွၵ်ႈႁႃ ၽူႈၸိူဝ်းၵဵဝ်ႇၶွင်ႈၵႂႃႇ ထႅင်ႈသေ ဢဝ်မႃးပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီး ၼႆယဝ်ႉ။ တေႃႈၼင်ႇၼၼ် မိူဝ်ႈဝၼ်းထီႉ 28 January 2024 ၼၼ်ႉၵေႃႈ ၽၢႆႇတၢင်းသိုၵ်းထႆး လႆႈမီးလွင်ႈပိုတ်းယိုဝ်းၸွမ်း ၵူၼ်းတေႃႉသူင်ႇယႃႈမဝ်းၵမ် ၸွမ်းလႅၼ်လိၼ် တႆး−ထႆး သေ တီႉၺွပ်းလႆႈယႃႈမတင်းမူတ်း 2,500,000 မဵတ်ႉ ယဝ်ႉဢမ်ႇၵႃး မိူဝ်ႈဝၼ်းထီႉ 27 January 2024 ၼၼ်ႉ ပလိၵ်ႈထႆးတီႉၺွပ်းလႆႈယႃႈမ 6,000,000 မဵတ်ႉ လႄႈ ယႃႈဢၢႆႉသ် 29 ၵီႇလူဝ်ႇၵရမ်ႇ တီႈၼႂ်းမူႇဝၢၼ်ႈႁူၺ်ႈလိုၵ်ႉ ဢိူင်ႇပဵင်းလူင် ၸႄႈဝဵင်းဝဵင်းႁႅင် ၸႄႈတွၼ်ႈၵဵင်းမႆႇ မိူင်းထႆး ဢၼ်ယူႇတိတ်းၸပ်းလႅၼ်လိၼ် မိူင်းတႆးၼၼ်ႉမိူၼ်ၵၼ် ၼႆယဝ်ႉ။ တႆးလွတ်ႈလႅဝ်း	['ယႃႈမဝ်းၵမ်', 'ၶၢဝ်ႇ']
2024-01-29T15:55:03	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%a2%e1%80%b5%e1%81%bc%e1%80%ba%e1%82%81/	သိုၵ်းမၢၼ်ႈၽိူမ်ႉဢဵၼ်ႁႅင်း တီႈမိူင်းမိတ်ႈလႄႈ သွၵ်ႈတဝ်ဢဝ်လၢႆၶူဝ်းၶွင်ၵူၼ်းမိူင်း	တင်ႈတႄႇၸုမ်းသိုၵ်းၶၢင် KIA ႁူမ်ႈတင်း PDF ပိုတ်ႇပၢင်တိုၵ်းၵၼ်တင်း သိုၵ်းမၢၼ်ႈႁၢဝ်ႈႁႅင်း တီႈမိူင်းမိတ်ႈ ၶၢဝ်းတၢင်းၸမ်လိူၼ်ယဝ်ႉၼၼ်ႉ ယၢမ်းလဵဝ်ၼႆႉသိုၵ်းမၢၼ်ႈၵေႃႈသိုပ်ႇၽိူမ်ႉထႅမ် ဢဵၼ်ႁႅင်းသိုၵ်းလႄႈ မီးလွင်ႈသွၵ်ႈတဝ်ဢဝ်လၢႆ ၶူဝ်းၶွင်ၼႂ်းႁိူၼ်းၼႂ်းယေးၵူၼ်းမိူင်း ဢိၵ်ႇ မီးႁိူၼ်းယေးၵူၼ်းမိူင်း လူႉလႅဝ်ၼမ် ဝႃႈၼႆ။ မိူဝ်ႈၼႆႉဝၼ်းထီႉ 29 January 2024 (လိူၼ်ၵမ်လွင်ႈ 4 ၶမ်ႈ ပီႊတႆး 2118 ၼီႈ) ၵူၼ်းမိူင်းၼႂ်းပိုၼ်ႉတီႈ လၢတ်ႈၼႄဝႃႈ “ယၢမ်းလဵဝ်ၼႆႉ ယွၼ်ႉသိုၵ်းမၢၼ်ႈထႅမ်ႁႅင်းသိုၵ်းမႃးတီႈမိူင်းမိတ်ႈၼမ်ၼႃႇလႄႈ သိုၵ်းၶၢင် KIA လႄႈ PDF ၶဝ် လႆႈၶိုၼ်းထွႆၵႂႃႇ ပွတ်းဝၢၼ်ႈဢုင်းၵျေႃးမႂ်ႇ၊ သိုၵ်းမၢၼ်ႈၶဝ်ႈဢဝ်တီႈယူႇ ပႂ်ႉၸွမ်းဝဵင်းသေ သွၵ်ႈတဝ်ဢဝ်လၢႆၶူဝ်းၶွင်ၼႂ်းလၢၼ်ႉ၊ ၼႂ်းႁိူၼ်းယေးၸိူဝ်းၼႆႉ ၼႆၶႃႈ။ မိူၼ်ၼင်ႇ လၢၼ်ႉၶၢႆလူတ်ႉၶိူင်ႈ AZN (ဢွင်ႇၸေႃႇၼႅင်ႇ) ၼၼ်ႉ သိုၵ်းမၢၼ်ႈၶဝ် တေႃႉဢဝ်လူတ်ႉၶိူင်ႈၵႂႃႇတင်းၼမ်ယဝ်ႉ” လၢတ်ႈၼႄၼင်ႇၼႆ။ သိုပ်ႇလၢတ်ႈဝႃႈ “သိုၵ်းမၢၼ်ႈၶဝ်ၼႆႉ ၶဝ်ဢဝ်တိၵ်းတိၵ်း ၵႃႈၼင်ႇၶဝ်ဢဝ်လႆႈယဝ်ႉ တီႈလၢၼ်ႉၶၢႆလူတ်ႉၶိူင်ႈ AZN ၼၼ်ႉ ၶဝ်ဢဝ်လူတ်ႉၶိူင်ႈ တၢင်ႇၵႃးၶဝ်ၵႂႃႇတင်းၼမ်ယဝ်ႉ လၢႆလမ်းၼႆၼၼ်ႉတႄႉ ပႆႇလႆႈႁပ်ႉႁူႉၸွမ်းၶႃႈ၊ ၸဝ်ႈၶွင်လၢၼ်ႉတႄႉ မၼ်းၸၢႆးပဵၼ်ၼမ်ႉႁူၼမ်ႉတႃဢေႃႈ၊ မိူဝ်ႈၽွင်း ပဵၼ်ပၢင်တိုၵ်းၼၼ်ႉၵေႃႈ သိုၵ်းၶၢင် KIA လႄႈ PDF ၶဝ် မႃးဢဝ်လူတ်ႉၶိူင်ႈမၼ်းၸၢႆးၵႂႃႇ 12 လမ်းသေ ပၼ်ႇလဵပ်ႈယၢမ်းၸွမ်းဝဵင်းၼႆၶႃႈ ၵူၺ်းလူတ်ႉၶိူင်ႈဢၼ်ၶဝ် (သိုၵ်းၶၢင် KIA လႄႈ PDF) ဢဝ်ၵႂႃႇၼၼ်ႉ ၶဝ်ပၼ်ၶိုၼ်းမူတ်းယူႇ လိူဝ်ၼၼ်ႉ သိုၵ်းမၢၼ်ႈၶဝ်သွၵ်ႈတဝ်ႁိူၼ်းယေး ၼႂ်းဝၢၼ်ႈဢႃႇသမ်ႇလႄႈ ၶိုၼ်ႈယူႇၼိူဝ်ႁိူၼ်း ၼွၼ်းၼိူဝ်ႁိူၼ်းၵူၼ်းမိူင်းသေ ဢဝ်ၼႃႈတိူဝ်ႈဝႃႈ ဢဝ်လွင်ႈႁူမ်ႇလူမ်ႈပၼ် ၵူၼ်းမိူင်းၼႆၶႃႈဢေႃႈ’” ၼႆယဝ်ႉ။ မိူဝ်ႈပူၼ်ႉမႃးသွင်ဝၼ်းၼႆႉၵေႃႈ ၾႆးမႆႈႁိူၼ်း လႄႈလၢၼ်ႉၶၢႆၶူဝ်း မိူၼ်ၼင်ႇ လၢၼ်ႉတေႃႇၶိၼ်ႇမျႃႉမျႃႉ ဢၼ်ပဵၼ် လၢၼ်ႉၶၢႆၶူဝ်းၼုင်ႈၵူႈမဵဝ်းမဵဝ်း ၊ လၢၼ်ႉ i7 ဢၼ်ပဵၼ်လၢၼ်ႉၶၢႆၶိူင်ႈၶွမ်း လႄႈ ၸၢၵ်ႈဢိတ်ႇၸေႈ ၼႆလႆႈႁူႉၸွမ်းၶၢဝ်ႇမီးၼင်ႇၼႆ။ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇၸွမ်းၼႂ်းဝဵင်းလႄႈ ႁဵတ်းႁႂ်ႈ ၾႆးမႆႈႁိူၼ်းယေး၊ ၵၢတ်ႇ၊ ဢိၵ်ႇဝတ်ႉၵျွင်းၸိူဝ်းၼႆႉ လူႉလႅဝ်ၸွမ်းတင်းၼမ်ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵၢၼ်သိုၵ်း', 'သုၼ်ႇလႆႈသုၼ်ပဵၼ်ၵူၼ်း']
2024-01-29T13:26:00	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af%e1%81%bc%e1%80%ba%e1%82%89%e1%82%81%e1%80%b0%e1%82%87%e1%80%90%e1%80%ae%e1%82%87-6/	ၸုမ်းလုၵ်ႉၽိုၼ်ႉႁူႇတီႇ ယိုဝ်းမၢၵ်ႇၼူၾႆးသႂ်ႇႁိူဝ်းတိုၵ်းဢမေႇရိၵၢၼ်ႇ	ၸုမ်းလုၵ်ႉၽိုၼ်ႉႁူႇတီႇ ပိုတ်းယိုဝ်းႁိူဝ်းၼႂ်းပၢင်ႇလၢႆႇလႅင် ႁၢႆႉႁႅင်းၶိုၼ်ႈမႃးတိၵ်းတိၵ်း လႆႈပိုတ်းယိုဝ်းႁိူဝ်းတိုၵ်းဢမေႇရိၵၢၼ်ႇ လႄႈ ပိုတ်းယိုဝ်းႁိူဝ်းတေႃႉတၢင်ႇၼမ်ႉမၼ်းဢင်းၵိတ်ႉ ထိုင်တီႈ ၾႆးပေႃးလုၵ်ႉမႆႈ ယူႇယဝ်ႉ။ မိူဝ်ႈဝၼ်းထီႉ 28 January 2024 (လိူၼ်ၵမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ၸုမ်းလုၵ်ႉၽိုၼ်ႉႁူႇတီႇ လႆႈယိုဝ်းမၢၵ်ႇၼူၾႆးသႂ်ႇ ႁိူဝ်းလဵပ်ႈယၢမ်းဢမေႇရိၵၢၼ်ႇ USS Carney ၼႂ်းပၢင်ႇလၢႆႇလႅင်သေ ၽၢႆႇတၢင်းဢမေႇရိၵၢၼ်ႇၵေႃႈ ၵႅတ်ႇႁႄႉယိုဝ်းတူၵ်းပႅတ်ႈလႆႈၼႆယူႇ၊ လႆႈဝႃႈပဵၼ်ၵၢၼ်တိုၵ်းတေႃး ႁိူဝ်းဢမေႇရိၵၢၼ်ႇ ပွၵ်ႈဢွၼ်တၢင်းသုတ်း ၸဵမ်မိူဝ်ႈၸုမ်းလုၵ်ႉၽိုၼ်ႉႁူႇတီႇ တႄႇပိုတ်းယိုဝ်းႁိူဝ်းၼႂ်းပၢင်ႇလၢႆႇလႅင်မႃး။ မိူဝ်ႈဝၼ်းထီႉ 27 January 2024 ၼၼ်ႉၵေႃႈ ၽၢႆႇတၢင်းဢမေႇရိၵၢၼ်ႇလၢႆးငၢၼ်းဝႃႈ တပ်ႉသိုၵ်းဢမေႇရိၵၢၼ်ႇၼၼ်ႉ ယိုဝ်းပႅတ်ႈမၢၵ်ႇၼူၾႆး ၸုမ်းလုၵ်ႉၽိုၼ်ႉႁူႇတီႇလုၵ်ႈၼိုင်ႈ ဢၼ်ယိုဝ်းမႃးၼႂ်းပၢင်ႇလၢႆႇလႅင်ၼၼ်ႉ ဝႃႈၼႆ။ မိူဝ်ႈၼႂ်းဝၼ်းထီႉ 26 January 2024 ၼၼ်ႉၵေႃႈ တပ်ႉသိုၵ်းဢင်းၵိတ်ႉ(UK) ဢၼ်တူင်ႉၼိုင်ယူႇၼႂ်းပၢင်ႇလၢႆႇၼၼ်ႉၵေႃႈ လႆႈႁပ်ႉလၢႆးငၢၼ်းဝႃႈ ႁိူဝ်းတေႃႉတၢင်ႇၼမ်ႉမၼ်းၶွင်ဢင်းၵတ်ႉ ထုၵ်ႇတိုၵ်းယိုဝ်းလူၺ်ႈ မၢၵ်ႇမိတ်ႉသႆးသေယဝ်ႉ ႁဵတ်းႁႂ်ႈၾႆးလုၵ်ႉမႆႈၼႂ်းႁိူဝ်းမႃး ၼႆယူႇယဝ်ႉ။ မိူဝ်ႈဝူင်ႈပူၼ်ႉမႃးၼၼ်ႉ လူင်ပွင်ၸိုင်ႈဢမေႇရိၵၢၼ်ႇ လႆႈဢဝ်ၸုမ်းလုၵ်ႉၽိုၼ်ႉႁူႇတီႇ ၶဝ်ႈၼႂ်းသဵၼ်ႈမၢႆလမ်ဝႃႈ ပဵၼ်ၸုမ်းၵေႃႇၵၢၼ်ႁၢႆႉၶိုၼ်းထႅင်ႈ ၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-29T13:12:32	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%bd/	ၽူႈမီးၼမ်ႉၸႂ် ၸွႆႈထႅမ်ၽႃႈမႆလႄႈၶိူင်ႈၵိၼ်ယမ်ႉ ၵေႃႉသိုၵ်းတပ်ႉသိုၵ်းၸိုင်ႈတႆး	ႁႂ်ႈလႆႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ဢၼ်မီးဝႆႉယူႇၼႂ်းၼႃႈသိုၵ်းၼၼ်ႉ ၸင်ႇမီးတင်းၽူႈမီးၼမ်ႉၸႂ် ၸွႆႈထႅမ်ၽႃႈမႆ လႄႈ ငိုၼ်းၸွႆႈထႅမ်လွင်ႈၵိၼ်ယႅမ်ႉၵႂႃႇၼႆယူႇ။ မိူဝ်ႈဝၼ်းထီႉ 22 January 2024 (လိူၼ်ၵမ်မႂ်ႇ 12 ၶမ်ႈ ပီႊတႆး 2118 ၼီႈ) ပီႈၼွင်ႉတႆး ႁႅင်းၵၢၼ်ယၢၼ်မိူင်း ၼႂ်းမိူင်းထႆး လႆႈၸွႆႈထႅမ်ငိုၼ်းၵိၼ်ယႅမ်ႉ တီႈသၢႆသိုၵ်း ၼႂ်းၼႃႈသိုၵ်းတီႈၼိုင်ႈ တႃႇသၢင်ႉငိုၼ်းမၢၼ်ႈ 300,000 ပျႃး (သၢမ်သႅၼ်ပျႃးတဵမ်တဵမ်) လႄႈ ယူႇတီႈၽူႈမီးပုၼ်ႈၽွၼ်းၶဝ်ၵေႃႈ လႆႈဢဝ်သိုဝ်ႉၶိူင်ႈၵိၼ်ယႅမ်ႉ ၽၵ်းမီႇ 1 ထူင်၊ မၢၵ်ႇၶိူဝ်သူမ်ႈ 2 ထူင်၊ ၼမ်ႉမၼ်း 2 တိူၵ်ႈ၊ ၽွင်ဝၢၼ် 4 ထူင်၊ မီႇႁေႃ ၊ ၽၵ်းၵၢတ်ႇလုင်း၊ မၢၵ်ႇၶိူဝ်ယၢဝ်း၊ ၶႆႇၵႆႇ၊ လႅၼ်းယႃႈ ၸိူဝ်းၼႆႉယူႇယဝ်ႉ။ မိူဝ်ႈၼႂ်းဝၼ်းထီႉ 20 January 2024 ၼၼ်ႉၵေႃႈ ယူႇတီႈၽူႈမီးၼမ်ႉၸႂ် ဢၼ်ပဵၼ်ပီႈၼွင်ႉတၢင်းမိူင်းပဵင်း လႆႈၸွႆႈထႅမ် ၽႃႈမႆ 100 ၽိုၼ် တူၵ်းမႅၼ်ႈသၢင်ႉငိုၼ်း 1,000,000 ပျႃး (သိပ်းသႅၼ်ပျႃးတဵမ်တဵမ်)သေ လႆႈႁွတ်ႈၽႅဝ်ထိုင်တီႈၽူႈမီးပုၼ်ႈၽွၼ်း ၼႂ်းၼႃႈသိုၵ်းၵႂႃႇ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ဢၼ်လႆႈၸွႆႈထႅမ်မႃးၼၼ်ႉ တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-01-29T12:08:27	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba-3/	ၵူဝ်းရီးယႃးႁွင်ႇ သိုပ်ႇယိုဝ်းမၢၵ်ႇမိတ်ႉသႆး ဝၢႆႇႁႃသၢင်ႈလွင်ႈၸမ်ၸႂ်ၸွမ်းၶႄႇ	ၼႂ်းၶၢဝ်းတၢင်းဢမ်ႇထိုင် 1 ဝူင်ႈ ၵူဝ်းရီးယႃးႁွင်ႇ လႆႈၸၢမ်းယိုဝ်းမၢၵ်ႇမိတ်ႉသႆး ပဵၼ်ပွၵ်ႈၵမ်း 2 လႄႈ ယုၵ်ႉၸၼ်ႉလွင်ႈႁူမ်ႈမိုဝ်းၸွမ်းၶႄႇ။ သိုဝ်ႇၶၢဝ်ႇ VOA လၢႆးငၢၼ်းဝႃႈ မိူဝ်ႈဝၼ်းထီႉ 28 January 2024 (လိူၼ်ၵမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ၵူဝ်းရီးယႃးႁွင်ႇ လႆႈၸၢမ်းယိုဝ်းမၢၵ်ႇမိတ်ႉသႆး ပဵၼ်ပွၵ်ႈၵမ်း 2 ၼႂ်းၶၢဝ်းတၢင်းဢမ်ႇထိုင် 1 ဝူင်ႈ ဝၢႆးသေလႆႈၸၢမ်းယိုဝ်းမၢၵ်ႇမိတ်ႉသႆးသႅၼ်း Pulhwasal-3-31 ဢၼ်ပဵၼ်မၢၵ်ႇမိတ်ႉသႆးတိတ်းတင်ႈလႆႈ ႁူဝ်မၢၵ်ႇၼိဝ်းၶလီးယႃး ၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ သိုဝ်ႇၶၢဝ်ႇၵူဝ်းရီးယႃးႁွင်ႇ KCNA ယင်းလႆႈဢွၵ်ႇမႃးသႄႉသွမ်း လွင်ႈဢမေႇရိၵၢၼ်ႇ တင်း ၵူဝ်းရီးယႃးၸၢၼ်း ၽိုၵ်းၽွၼ်ႉသိုၵ်းႁူမ်ႈၵၼ်သေ လၢတ်ႈ ႁႂ်ႈၾၢင်ႉထိုင် ၽွၼ်းတုမ်ႉယွၼ်ႈဢၼ်တေမႃးၸွမ်းၽၢႆႇလင်ၼၼ်ႉထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၽူႈမီးပုၼ်ႈၽွၼ်း လူင်ပွင်ၸိုင်ႈဢၼ်ၵဵဝ်ႇၶွင်ႈ လႄႈ ၽူႈလူင်ႉလႅၼ်ႇၶဝ် လႆႈလၢတ်ႈဝႃႈ ဝၢႆးသေၵူဝ်းရီးယႃးႁွင်ႇ ဢွင်ႇမၢၼ် ၼႂ်းၵၢၼ်ၸၢမ်းယိုဝ်းမၢၵ်ႇမိတ်ႉသႆးယဝ်ႉၼၼ်ႉ ၵူဝ်းရီးယႃးႁွင်ႇ တေၸၢင်ႈသိုပ်ႇ သေႃႇယူင်းသူၼ်းၵဝ်းၵႂႃႇထႅင်ႈ လႄႈ တေတိူဝ်းႁူမ်ႈမိုဝ်းၸွမ်း ရၢတ်ႉသျႃး တင်း ၶႄႇ သေ ပိုၼ်ႉပွႆႇပႅတ်ႈယိူင်းဢၢၼ်း လွင်ႈတေႁူမ်ႈၸိုင်ႈမိူင်းၸွမ်း ၵူဝ်းရီးယႃးၸၢၼ်း လူၺ်ႈလၢႆးၵတ်းယဵၼ် ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်ႉသႆးပွၵ်ႈၵမ်းၼႆႉ မီးမႃး ဝၢႆးသေ ၵႅမ်ၽွင်းလူင်ၽၢႆႇၼွၵ်ႈမိူင်း မိူင်းၶႄႇ ဢွၵ်ႇၶၢဝ်းတၢင်းၵႂႃႇ မိူင်းၵူဝ်းရီးယႃးႁွင်ႇ ပဵၼ်ၶၢဝ်းတၢင်း 3 သေ တင်းသွင်ၽၢႆႇလႆႈဢုပ်ႇဢူဝ်းၵၼ်လႄႈ ပၼ်ၵႂၢမ်းမၼ်ႈ တေယုၵ်ႉၸၼ်ႉလွင်ႈႁူမ်ႈမိုဝ်းၵၼ် ဢိၵ်ႇတင်း ႁႄႉၵင်ႈၽွၼ်းလႆႈႁူမ်ႈၵၼ် ယဝ်ႉဢမ်ႇၵႃး မိူဝ်ႈဝၼ်းထီႉ 27 January 2024 ၼၼ်ႉၵေႃႈ ၸုမ်းတူဝ်တႅၼ်း ၵူဝ်းရီးယႃးႁွင်ႇ လႆႈဢွၵ်ႇၶၢဝ်းတၢင်းၵႂႃႇတီႈ မိူင်းၶႄႇထႅင်ႈ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-29T11:14:47	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%a2%e1%80%b0%e1%80%9d%e1%80%ba%e1%80%b8-pnla-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%80%91/	သိုၵ်းပဢူဝ်း PNLA သိမ်းလႆႈထႅင်ႈတပ်ႉမၢၼ်ႈ ၶမယ 423	တပ်ႉပၢင်သဝ်းသိုၵ်းမၢၼ်ႈ ၶမယ 423 လႄႈ ၶမယ 424 ဢၼ်ပၵ်းဝႆႉတီႈၼႂ်းဝဵင်းသီႇသႅင်ႇ လႄႈ ယူႇဝႆႉၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီးၼၼ်ႉ ထုၵ်ႇၸုမ်းသိုၵ်းပဢူဝ်း PNLA ယိုတ်းသိမ်းလႆႈပႅတ်ႈတင်း 2 တပ်ႉယဝ်ႉ ဝႃႈၼႆသေတႃႉ PNLA ဝႃႈ တေဢမ်ႇယႃႉလူႉလႅဝ် လိၵ်ႈႁူမ်ႈမၢႆ NCA ဝႃႈၼႆ။ မိူဝ်ႈဝႃးဝၼ်းထီႉ 28 January 2024 (လိူၼ်ၵမ်လွင်ႈ 3 ၶမ်ႈ ပီႊတႆး 2118 ၼီႈ) ၸုမ်းသိုၵ်းပဢူဝ်း PNLA ႁူမ်ႈပႃးတင်းၸုမ်းဢူၺ်းလီၼႂ်းပိုၼ်ႉတီႈသေ ပိုတ်ႇၼႃႈသိုၵ်းတေႃႇသိုၵ်းမၢၼ်ႈ ၼႂ်းဝဵင်းသီႇသႅင်ႇႁၢဝ်ႈႁႅင်း လႄႈ ၽၢႆႇသိုၵ်းမၢၼ်ႈ ၸႂ်ႉႁိူဝ်းမိၼ် ပၼ်ႁႅင်းၾႆးၼႂ်းပၢင်တိုၵ်း။ ၵူၼ်းၵေႃႉၸမ်ၸႂ်ၵၼ်တင်း PNLA လၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ တပ်ႉၶမယ 424 ၼၼ်ႉ သိမ်းလႆႈမိူဝ်ႈဝၼ်းထီႉ 26 January 2024 လႄႈ တပ်ႉၶမယ 423 ၼႆႉသမ်ႉ သိမ်းလႆႈၼႂ်းဝၼ်းထီႉ 28 January 2024 သေ မိူဝ်ႈလဵဝ်ၽၢႆႇ PNLA တိုၵ်ႉၵူတ်ႇထတ်းၼႂ်းပိုၼ်ႉတီႈဝႆႉလႄႈ ပေႃးမီးလွင်ႈၶိုပ်ႈၼႃႈမႃး တေဢဝ်လွင်ႈပိူင်ပဵၼ်ပၢင်တိုၵ်း ၼၼ်ႉပိုၼ်ၽႄႈႁႂ်ႈၵူၼ်းတင်းၼမ် ႁပ်ႉႁူႉၸွမ်းထႅင်ႈၵမ်းၼိုင်ႈယူႇ ဝႃႈၼႆ။ ပၢင်တိုၵ်းၼႂ်းဝၼ်းထီႉ 28 January 2024 ၼၼ်ႉ တပ်ႉသိုၵ်းမၢၼ်ႈ ဢၼ်ပၵ်းဝႆႉတီႈသၢႆးၶၢဝ် ယိုဝ်းမၢၵ်ႇလူင်ၶဝ်ႈၵႂႃႇၼႂ်းဝဵင်းသီႇသႅင်ႇ လႄႈ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ သိုၵ်းမၢၼ်ႈဢဝ် ႁိူဝ်းမိၼ်ပွႆႇမၢၵ်ႇၸွႆႈၼႂ်းပၢင်တိုၵ်း ဢမ်ႇထၢတ်ႇဢမ်ႇဝၢႆးမိူၼ်ၵၼ် ဝႃႈၼႆ။ ၵူၼ်းမိူင်းလၢတ်ႈတီႈသိုဝ်ႇၶၢဝ်ႇဝႃႈ ယွၼ်ႉပၢင်တိုၵ်းလႄႈ မၢၵ်ႇလူင်ၵႂႃႇတူၵ်းသႂ်ႇ ႁိူၼ်း/လၢၼ်ႉတၢင်းၶၢႆ ၵူၼ်းမိူင်း ၼႂ်းၵၢတ်ႇဝဵင်းသီႇသႅင်ႇ လႆႈလုၵ်ႉပဵၼ်ၾႆးႁၢဝ်ႈႁႅင်း လႄႈ သမ်ႉဢမ်ႇမီး ၵူၼ်းၶႄၾႆး၊ ၾႆးလႆႈလၢမ်းမႆႈၵႂႃႇၸွမ်းႁိမ်းႁွမ်းၸိူဝ်းၼၼ်ႉထႅင်ႈ၊ ပဵၼ်သိုၵ်းၸုမ်းလႂ်ယိုဝ်းၵႂႃႇတႄႉဢမ်ႇႁူႉ ၼႆယဝ်ႉ။ ၶုၼ်ႇဢူၵ်ႉၵႃႇ ၼႃႇယၵမုၵ်ႉၸုမ်း PNLO/PNLA လၢတ်ႈတီႈသိုဝ်ႇၶၢဝ်ႇၽူႈတွႆႇႁွၵ်ႈဝႃႈ မုၵ်ႉၸုမ်းႁဝ်းမိူဝ်ႈလဵဝ် ပဵၼ်ၽွင်းသုၵ်ႉယုင်ႈယၢင်ႈလူင်ဝႆႉ၊ ၵွပ်ႈသင်လႄႈၼႆ ႁဝ်းမီးမူႇပိူင်ဝႆႉဝႃႈ ဢမ်ႇမီးၽူႈၶဵၼ်၊ သိုၵ်းမၢၼ်ႈ ပလိၵ်ႈမၢၼ်ႈ ၵူၼ်းမိူင်း PDF ဢမ်ႇၸႂ်ႈၽူႈၶဵၼ်၊ ၸုမ်း PDF ဢၼ်လုၵ်ႉတၢင်းမိူင်းယၢင်းလႅင် ပူၼ်ႉပႅၼ်ၶဝ်ႈမႃးတၢင်း ပိုၼ်ႉတီႈဝဵင်းသီႇသႅင်ႇၼၼ်ႉ ၸုမ်းႁဝ်းၵႂႃႇႁႄႉ တၢင်းၶဝ်သေၵေႃႈ ၵမ်းၼၼ်ႉ PNLA ၵမ်ႈၽွင်ႈ ၸိူဝ်းမီးလိူတ်ႈၸႂ်ႁၢဝ်ႈ ၸႂ်ၶႂ်ႈတိုၵ်းသိုၵ်းၼၼ်ႉ လႅပ်ႈတေၵႂႃႇၶူၼ်းလေႃးၵၼ်တင်း PDF လႄႈ ၶိုၼ်းလႆႈပဵၼ်ပၢင်တိုၵ်း တင်းသိုၵ်းမၢၼ်ႈၸိူင်ႉၼၼ်ဝႆႉ၊ လွင်ႈလိၵ်ႈႁူမ်ႈမၢႆ NCA ၼၼ်ႉ ဢမ်ႇပႆႇၵွႆ လႄႈ မုၵ်ႉၸုမ်းႁဝ်းၵေႃႈ တိုၵ်ႉပႆၼိူဝ်သဵၼ်ႈတၢင်း NCA သေ တေဢမ်ႇပႆႇထွၼ်တူဝ်ဢွၵ်ႇ၊ လွင်ႈမူႇပိူင်ၼၼ်ႉၵေႃႈ ဢမ်ႇပႆႇလႅၵ်ႈလၢႆႈသင် လႄႈ ဢမ်ႇဝႆႉၽႂ်ပဵၼ်ၽူႈၶဵၼ်မုၵ်ႉၸုမ်းႁဝ်း၊ မိူဝ်ႈလဵဝ်မုၵ်ႉၸုမ်းႁဝ်း ၶမ်ဝႆႉၼႂ်းၵႄႈမၼ်း လႄႈ သင်ဝႃႈပိုတ်းယိုဝ်းႁဝ်းၵေႃႈ ၵႃႈတေလႆႈၵႅတ်ႇၶႄတူဝ်ၶိုၼ်း ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇ PNLO/PNLA ဢွၵ်ႇဝႆႉ မိူဝ်ႈဝၼ်းထီႉ 26 January 2024 ၼၼ်ႉသမ်ႉပႃးဝႆႉဝႃႈ ပၢင်တိုၵ်းပွၵ်ႈၼႆႉ ဢမ်ႇၸႂ်ႈဝႃႈပဵၼ်ပၢင်တိုၵ်းၶိူဝ်းၵူၼ်း လႄႈ မၼ်းပဵၼ်ပၢင်တိုၵ်း ၼႂ်းၵႄႈၵူၼ်းမိူင်း လႄႈ ၸဝ်ႈဢႃႇၼႃႇ၊ ပၢင်တိုၵ်းၸၢဝ်းၶိူဝ်း ၸိူဝ်းဢၼ်ၺႃး လွင်ႈၶီႇၼဵၵ်းတဵၵ်းတဵင်ၼၼ်ႉၵူၺ်း၊ ၼင်ႇႁိုဝ်ပေႃးတေပဵၼ် ၸွမ်းၼင်ႇၵၢင်ၸႂ်ၵူၼ်းမိူင်း လႄႈ တေႃႇထိုင်ပေႃးၽေႃႇၼမ်ႉၼႄတူဝ်လႆႈ လွင်ႈၾႅတ်ႇတရႄႇတီႇမူဝ်ႇၶရေႇသီႇၼၼ်ႉ ၸုမ်း PNLO/PNLA တေၶဝ်ႈႁူမ်ႈၸွမ်း ၸုမ်းဢူၺ်းလီ ဢၼ်မီးသဵၼ်ႈတၢင်းမိူၼ်ၵၼ် လႄႈ တေၶဝ်ႈပၢင်တိုၵ်းၵႂႃႇ ဝႃႈၼႆ။ ယွၼ်ႉပၢင်တိုၵ်းၼႂ်းဝဵင်းသီႇသႅင်ႇ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ မီးလွင်ႈမၢတ်ႇၸဵပ်းလူႉတၢႆ လႄႈ ၵူၼ်းမိူင်း 100,000 ပၢႆ လႆႈပၢႆႈၽေးပၢင်တိုၵ်း ၵမ်ႉၼမ်မုင်ႈၼႃႈၵႂႃႇယူႇသဝ်းဝႆႉ ၼႂ်းဝဵင်းလူင်တူၼ်ႈတီး ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း', 'ၶၢဝ်ႇ']
2024-01-29T10:55:54	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-5/	သိုၵ်းထႆး တီႉၺွပ်းလႆႈယႃႈမဝ်းၵမ် တီႈလႅၼ်လိၼ် တႆး−ထႆး ထႅင်ႈတင်းၼမ်	ၵူၼ်းၵႃႉၶၢႆယႃႈမဝ်းၵမ် လၵ်ႉလွမ်တေႃႉသူင်ႇယႃႈၶဝ်ႈၵႂႃႇၼႂ်းမိူင်းထႆး ဢမ်ႇထၢတ်ႇ ဢမ်ႇဝၢႆးလႄႈ ၽၢႆႇသိုၵ်းထႆး သိုပ်ႇတီႉၺွပ်းလႆႈယႃႈမဝ်းၵမ်ႁူဝ်လၢၼ်ႉမဵတ်ႉ ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇ MGR Online ဢွၵ်ႇဝႆႉၼၼ်ႉဝႃႈ မိူဝ်ႈဝႃးဝၼ်းထီႉ 28 January 2024 (လိူၼ်ၵမ်လွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး လႆႈဢွၵ်ႇလဵပ်ႈယၢမ်း ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇ မိူင်းထႆးလႄႈ ထူပ်းႁၼ်ၵူၼ်းမွၵ်ႈ 25−30 ၵေႃႉ ၼႂ်းၼၼ်ႉ မီးၵူၼ်းပႃးၵွင်ႈယူႇမွၵ်ႈ 3−5 ၵေႃႉသေ ပႆၶၢမ်ႈလႅၼ်လိၼ် ၶဝ်ႈၵႂႃႇၼႂ်းလိၼ်မိူင်းထႆး၊ ၽၢႆႇတၢင်းသိုၵ်းထႆး တေဢၢၼ်းၶဝ်ႈၵူတ်ႇထတ်း ဝႃႈၼႆသေတႃႉ ၵူၼ်းၸိူဝ်းၼၼ်ႉသမ်ႉ ယိုဝ်းသႂ်ႇ သိုၵ်းထႆးဢွၼ်တၢင်းလႄႈ သွင်ၽၢႆႇပိုတ်းယိုဝ်းၵၼ် ႁိုင်မွၵ်ႈ 3−5 မိၼိတ်ႉ၊ ဝၢႆးသဵင်ၵွင်ႈယဵၼ်ၵႂႃႇယဝ်ႉၼၼ်ႉ သိုၵ်းထႆး ၸင်ႇၶဝ်ႈၵူတ်ႇထတ်း ၼႂ်းပိုၼ်ႉတီႈပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 25 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 2,500,000 မဵတ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 27 January 2024 (လိူၼ်ၵမ်လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉၵေႃႈ သိုၵ်းထႆး ၵူတ်ႇထတ်း တီႉၺွပ်းလႆႈ ယႃႈမ 6,000,000 မဵတ်ႉ ႁူမ်ႈပႃး ယႃႈဢၢႆႉသ် 29 ၵီႇလူဝ်ႇၵရမ်ႇ တီႈၼႂ်းပိုၼ်ႉတီႈ ဝၢၼ်ႈႁူၺ်ႈလိုၵ်ႉ ဢိူင်ႇပဵင်းလူင် ၸႄႈဝဵင်းဝဵင်းႁႅင် ၸႄႈတွၼ်ႈၵဵင်းမႆႇ မိူင်းထႆး ဢၼ်ယူႇတိတ်းၸပ်းလႅၼ်လိၼ်မိူင်းတႆးၼၼ်ႉ ဝႃႈၼႆ။ မိူဝ်ႈဝၼ်းထီႉ 27 January 2024 ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၸဝ်ႈၼႃႈတီႈထႆး တီႉၺွပ်းလႆႈယႃႈမထႅင်ႈ 5,000,000 မဵတ်ႉ တီႈၼႂ်းဢိူင်ႇၽႃငၢမ်း ၸႄႈဝဵင်းဝဵင်းၶျႆး ၸႄႈတွၼ်ႈၵဵင်းႁၢႆး မိူင်းထႆး ၵူၼ်းတေႃႉသူင်ႇတႄႉ ဢမ်ႇတၼ်းတီႉၺွပ်းလႆႈ လႄႈ ယႃႈမဝ်းၵမ်ၼႆႉၵေႃႈ လုၵ်ႉတီႈလႅၼ်လိၼ်တႆး−ထႆးသေ တေႃႉသူင်ႇၶဝ်ႈၵႂႃႇ ၼႂ်းမိူင်းထႆးမိူၼ်ၵၼ် ဝႃႈၼႆ။ တႄႇဢဝ်လိူၼ် October 2023 ထိုင် ၼႂ်းလိူၼ် January 2024 ၼႆႉ ၽၢႆႇတၢင်းသိုၵ်းထႆး ၵႆႉမီးလွင်ႈပိုတ်းယိုဝ်းၸွမ်း ၵူၼ်းတေႃႉသူင်ႇယႃႈမဝ်းၵမ် ၸွမ်းလႅၼ်လိၼ် တႆး−ထႆးသေ တီႉၺွပ်းလႆႈယႃႈမ ဢမ်ႇယွမ်း 50 လၢၼ်ႉမဵတ်ႉ လႄႈ ၽၢႆႇသိုၵ်းထႆးၵေႃႈ တေတိူဝ်းဢွၵ်ႇလဵပ်ႈယၢမ်းၸွမ်းလႅၼ်လိၼ် ႁႂ်ႈၼႅၼ်ႈၼႃလိူဝ်သေၵဝ်ႇ ဝႃႈၼႆ။ တႆးလွတ်ႈလႅဝ်း	['ယႃႈမဝ်းၵမ်', 'ၶၢဝ်ႇ']
2024-01-27T12:16:40	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%b8%e1%81%bc%e1%80%ba%e1%82%89%e1%80%9e%e1%80%af%e1%80%84%e1%80%ba-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2/	ၽူႈမီးၸၼ်ႉသုင် ဢမေႇရိၵၢၼ်ႇ လႄႈ ၶႄႇ ဢုပ်ႇဢူဝ်းၵၼ်တီႈမိူင်းထႆး	ၽွင်းလူင်ၽၢႆႇၼွၵ်ႈမိူင်း မိူင်းၶႄႇ လႄႈ ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ် သဝ်းဢမေႇရိၵၢၼ်ႇ ႁူပ်ႉထူပ်း ဢုပ်ႇဢူဝ်းၵၼ်တီႈၼႂ်းမိူင်းထႆး။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 27 January 2024 (လိူၼ်ၵမ် လွင်ႈ 2 ၶမ်ႈ ပီႊတႆး 2118 ၼီႈ) ၼႆႉဝႃႈ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ လႄႈ ၽူႈၵိူဝ်း ၵုမ်ၽၢႆႇလွင်ႈမၼ်ႈၼိမ်သဝ်းဢမေႇရိၵၢၼ်ႇ လႆႈႁူပ်ႉထူပ်းၵၼ် မိူဝ်ႈၼႂ်းဝၼ်းထီႉ 26−27 January 2024 ၽွင်းတင်းသွင်ႁွတ်ႈၽႅဝ်တီႈ ဝဵင်းလူင်မိူင်းၵွၵ်ႇ ၸိုင်ႈထႆး လူၺ်ႈဢမ်ႇပၼ်ႁႂ်ႈၽူႈသိုဝ်ႇၶၢဝ်ႇ လၢႆးငၢၼ်းၵဵဝ်ႇလူၺ်ႈၵၢၼ်ႁူပ်ႉထူပ်းဢုပ်ႇဢူဝ်း ၼႂ်းၵႄႈၵၢင်တင်းသွင်ၽၢႆႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ လႆႈလၢတ်ႈဝႃႈ လွင်ႈႁူပ်ႉထူပ်းဢုပ်ႇဢူဝ်း ၼႂ်းၵႄႈၵၢင်ၽူႈမီးၸၼ်ႉသုင် ဢမေႇရိ ၵၢၼ်ႇ တင်း ၶႄႇ ပွၵ်ႈၵမ်းၼႆႉ လႅပ်ႈတေဢုပ်ႇဢူဝ်းၵၼ် လွင်ႈမိုတ်ႈၵိုဝ်းၸမ်ၸႂ် ဢမေႇရိၵၢၼ်ႇ လႄႈ ၶႄႇ ႁူမ်ႈပႃး လွင်ႈထႆႇဝၼ်ႇ ဢိၵ်ႇတင်း ၽွၼ်းလႆႈႁူမ်ႈၵၼ် ၼႂ်းပွတ်းတွၼ်ႈ ၼႆယဝ်ႉ။ ၼွၵ်ႈလိူဝ်ၼႆႉ သိုဝ်ႇၶၢဝ်ႇ Reuters လၢႆးငၢၼ်းဝႃႈ တူဝ်တႅၼ်ဢမေႇရိၵၢၼ်ႇ လႄႈ ၶႄႇ တေသိုပ်ႇႁူပ်ႉထူပ်းၵၼ် တီႈဝဵင်းလူင် Beijing မိူင်းၶႄႇ ၼႂ်းဝူင်ႈၼႃႈၼႆႉထႅင်ႈ ဝႃႈၼႆ။ မိူဝ်ႈႁူဝ်ပီႊ 2023 တေႃႇပေႃးထိုင် ၵၢင်ပီႊ 2023 ၼၼ်ႉ လွင်ႈၸမ်ၸႂ် ဢမေႇရိၵၢၼ်ႇ လႄႈ ၶႄႇ လႆႈႁၢႆႉႁႅင်းလူင်းၵႂႃႇသေ ဝၢႆးၼၼ်ႉတင်းသွင်ၽၢႆႇ ၸင်ႇၶိုၼ်းသူင်ႇတူဝ် တႅၼ်းဢုပ်ႇဢူဝ်းၵၼ် တႃႇသၢင်ႈလွင်ႈၸမ်ၸႂ် ဢွၼ်တၢင်းပၢင်လိူၵ်ႈတင်ႈ ၸွမ်ၸိုင်ႈထႆႇဝၼ်ႇၵေႃႉမႂ်ႇ ၼႂ်းလိူၼ် May 2024 လႄႈ ဢွၼ်တၢင်းပၢင်လိူၵ်ႈတင်ႈၸွမ်ၸိုင်ႈ ဢမေႇရိၵၢၼ်ႇ ၼႂ်းႁၢင်ပီႊ 2024 ၼႆႉ ဝႃႈၼႆ။ ၸိူင်ႉႁိုဝ်ၵေႃႈလီ ၽွင်းယၢမ်းဢၼ် ၽူႈၵိူဝ်းၵုမ်ၽၢႆႇလွင်ႈမၼ်ႈၼိမ်သဝ်း ဢမေႇရိၵၢၼ်ႇ ႁွတ်ႈၽႅဝ်တီႈမိူင်းထႆးၼၼ်ႉ ယင်းလႆႈႁူပ်ႉထူပ်း ဢုပ်ႇဢူဝ်းၸွမ်း ၸွမ်ၽွင်းလူင်မိူင်းထႆး လႄႈ တင်းသွင်ၽၢႆႇၵေႃႈ လႆႈဢုပ်ႇဢုပ်ႇဢူဝ်းၵၼ် ၵဵဝ်ႇလူၺ်ႈ လွင်ႈမၼ်ႈၼိမ်သဝ်း၊ ႁႅင်းၾႆးၾႃႉ၊ လွင်ႈၵႃႉၶၢႆ ႁူမ်ႈပႃး ငဝ်းလၢႆးဢၼ်ပဵၼ်ယူႇၼႂ်း မိူင်းႁူမ်ႈတုမ် (မၢၼ်ႈ) ယၢမ်းလဵဝ် ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၵၢၼ်မိူင်း', 'ၶၢဝ်ႇ']
2024-01-27T11:46:43	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%a2%e1%80%b0%e1%80%9d%e1%80%ba%e1%80%b8%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%80%90%e1%80%95/	သိုၵ်းပဢူဝ်းသိမ်းလႆႈတပ်ႉမၢၼ်ႈ ၶမယ 424	တပ်ႉသိုၵ်းမၢၼ်ႈ ၶမယ 424 ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီးၼၼ်ႉ ထုၵ်ႇၸုမ်းသိုၵ်းပဢူဝ်း PNLA ယိုတ်းသိမ်းလႆႈယဝ်ႉ ဝႃႈၼႆ။ ၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ တပ်ႉပၢင်သဝ်းသိုၵ်းမၢၼ်ႈ ၶမယ 424 ဢၼ်ပၵ်းတီႈဝဵင်းသီႇသႅင်ႇၼၼ်ႉ ထုၵ်ႇယိုတ်းလႆႈ ၼႂ်းဝၼ်းထီႉ 26 January 2024 (လိူၼ်ၵမ်လွင်ႈ 1 ၶမ်ႈ ပီႊတႆး 2118 ၼီႈ) လႄႈ ၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်းၵေႃႈ ထုၵ်ႇသိမ်းလႆႈတင်းၼမ်မိူၼ်ၵၼ် ဝႃႈၼႆ။ ၼွၵ်ႈလိူဝ်ၼၼ်ႉ ၸုမ်း PNLA ပိုၼ်ၽၢဝ်ႇထႅင်ႈဝႃႈ တင်ႈတႄႇၸုမ်း PNLO/PNLA လူင်းလၢႆးမိုဝ်း လိၵ်ႈႁူမ်ႈမၢႆ NCA မႃးၶၢဝ်းတၢင်း 8 ပီႊၼႆႉ မုၵ်ႉၸုမ်းႁဝ်း လႆႈၶတ်းၸႂ်ႁဵတ်းသၢင်ႈၸွမ်းၼင်ႇလိၵ်ႈႁူမ်ႈမၢႆမီးဝႆႉ တေႃႇထိုင်သိုၵ်းမၢၼ်ႈသမ်ႉပေႃး ၵႂႃႇပိၵ်ႉသဵၼ်ႈတၢင်း PNLA တီႈဝၢၼ်ႈသၢမ်ပူး ၸႄႈဝဵင်းႁူဝ်ပူင်းသေ သွင်ၽၢႆႇ ၸင်ႇလႆႈပဵၼ်ပၢင်တိုၵ်းၵၼ်၊ မိူဝ်ႈၽွင်းသိုၵ်းမၢၼ်ႈ တႄႇယိုတ်းဢၢမ်းၼၢတ်ႈၸိုင်ႈမိူင်းၼၼ်ႉ ၵူၼ်းမိူင်းၼႂ်းမိူင်းႁူမ်ႈတုမ် ဢွၼ်ၵၼ်လုၵ်ႉၼႄၵၢင်ၸႂ် လူၺ်ႈလၢႆးၵတ်းယဵၼ်သေတႃႉ ၽၢႆႇသိုၵ်းမၢၼ်ႈသမ်ႉ ၸႂ်ႉတိုဝ်းၶိူင်ႈယိပ်းၵွင်ႈၵၢင်ႇသေ ႁဵတ်းႁၢႆႉတေႃႇၵူၼ်းမိူင်း၊ ဝၢႆးၼၼ်ႉမႃး ၵူၼ်းၼုမ်ႇၸိူဝ်းၶဝ်ႈပၢင်ၼႄၵၢင်ၸႂ်ၼၼ်ႉ ၸင်ႇလုၵ်ႉယိပ်းၵွင်ႈၵၢင်ႇသေ ပိုတ်ႇၼႃႈသိုၵ်းမႂ်ႇတေႃႇ ၸဝ်ႈဢႃႇၼႃႇမႃးယူႇယဝ်ႉ၊ မိူဝ်ႈၽွင်းၸိူင်ႉၼၼ် မုၵ်ႉၸုမ်း PNLO/PNLA ၵေႃႈ ဢမ်ႇလႆႈၶဝ်ႈယုင်ႈၸွမ်းၽၢႆႇလႂ်လႄႈ ယင်းသိုပ်ႇၸုၵ်းမၼ်ႈၼိူဝ် လိၵ်ႈႁူမ်ႈမၢႆ NCA မႃးယူႇယဝ်ႉ။ ပၢင်တိုၵ်းပွၵ်ႈၼႆႉ ဢမ်ႇၸႂ်ႈဝႃႈပဵၼ်ပၢင်တိုၵ်းၶိူဝ်းၵူၼ်း လႄႈ မၼ်းပဵၼ်ပၢင်တိုၵ်း ၼႂ်းၵႄႈၵူၼ်းမိူင်း လႄႈ ၸဝ်ႈဢႃႇၼႃႇ၊ ပၢင်တိုၵ်းၸၢဝ်းၶိူဝ်း ၸိူဝ်းဢၼ်ၺႃးထုၵ်ႇတဵင်းတဵင်ၼၼ်ႉၵူၺ်း၊ ၼင်ႇႁိုဝ်ပေႃးတေပဵၼ်ၸွမ်းၼင်ႇ ၵၢင်ၸႂ်ၵူၼ်းမိူင်း လႄႈ တေႃႇထိုင်ပေႃးၽေႃႇၼမ်ႉၼႄတူဝ်လႆႈ လွင်ႈၾႅတ်ႇတရႄႇတီႇမူဝ်ႇၶရေႇသီႇ ၼၼ်ႉ ၸုမ်း PNLO/PNLA တေၶဝ်ႈႁူမ်ႈၸွမ်း ၸုမ်းဢူၺ်းလီ ဢၼ်မီးသဵၼ်ႈတၢင်းမိူၼ်ၵၼ် လႄႈ တေၶဝ်ႈပၢင်တိုၵ်းၵႂႃႇၼႆ လႆႈႁၼ်ၼႂ်းလိၵ်ႈပိုၼ်ၽၢဝ်ႇ PNLO/PNLA ပႃးဝႆႉၸိူင်ႉၼႆယူႇယဝ်ႉ။ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း/တပ်ႉသိုၵ်းပူတ်းပွႆႇၸိူဝ်ႉၸၢတ်ႈပဢူဝ်း PNLO/PNLA လႆႈၵေႃႇတင်ႈၶိုၼ်ႈမႃး ၼႂ်းပီႊ 2009 ငဝ်ႈငုၼ်းမီး ၼႂ်းၸိုင်ႈတႆးပွတ်းၸၢၼ်း ႁူဝ်ပဝ်ႈယၢမ်းလဵဝ်ပဵၼ် ၶုၼ်ႇတူႇရဵင်ႇ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ']
2024-01-27T11:49:00	https://taifreedom.com/%e1%81%bd%e1%81%a2%e1%80%84%e1%80%ba%e1%82%81%e1%81%a2%e1%80%84%e1%80%ba%e1%82%88%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89%e1%80%9d%e1%82%83%e1%82%88-%e1%80%95%e1%80%b5/	ၽၢင်ႁၢင်ႈပၼ်ၾၢင်ႉဝႃႈ ပဵၼ်တၢင်းပဵၼ်ပၢႆးၸႂ်	ၸွင်ႇႁဝ်းၼၼ်ႉ ပဵၼ်ၵူၼ်းမီးတၢင်းပဵၼ်ပၢႆးၸႂ်ယူႇႁိုဝ်ၼႆ ဢွၼ်တၢင်းတေၵႂႃႇႁႃမေႃယႃၼႆၵေႃႈ ႁဝ်းတေၸၢင်ႈ ထတ်းသၢင်တူၺ်းၶိုၼ်းတူဝ်ၸဝ်ႈၵဝ်ႇလႆႈယူႇဝႃႈ လွင်ႈဢၼ်ႁဝ်းႁပ်ႉႁူႉၼၼ်ႉ မၼ်းၸွင်ႇမိူၼ်ၵဝ်ႇယူႇႁႃႉ ဢမ်ႇဝႃႈလွင်ႈတႅပ်းတတ်းသဵၼ်ႈၸႂ်၊ ၵဵဝ်ႇၵပ်းလွင်ႈထိင်းၸႂ်ႁဝ်း ၸိူဝ်းၼႆႉ သင်ဝႃႈမီးလွင်ႈၽိတ်းလွင်ႈပိူင်ႈၵႂႃႇႁႅင်း ၼႆၵေႃႈ တေလႆႈၵႂႃႇႁႃမေႃယႃၶိုတ်းတၼ်း ၸူဝ်ႈၵႃႈမၼ်းပႆႇႁၢႆႉႁႅင်းတိူဝ်းမႃးလိူဝ်သေၵဝ်ႇ ၼၼ်ႉယဝ်ႉ။ ၽၢင်ႁၢင်ႈၵူၼ်းပဵၼ်တၢင်းပဵၼ်ပၢႆးၸႂ်ၼၼ်ႉ တေမီးမိူၼ်ၼင်ႇ − ဢမ်ႇၶႂ်ႈယူႇႁူမ်ႈပိူၼ်ႈလႄႈ ၵျိူၵ်ႈယူႇၵေႃႉလဵဝ်မႃးလိူဝ်ၵဝ်ႇ။ မီးလွင်ႈႁဵတ်းသၢင်ႈလႅၵ်ႈလၢႆႈၵႂႃႇ မိူၼ်ၼင်ႇ ၵဵပ်းၶူဝ်းၶွင်သေလွင်ႈလွင်ႈ၊ လွင်ႈႁၢင်ႈၶိူင်ႈႁၢင်ႈၽၢင် ၵၢၼ်လုမ်းလႃးတူၺ်းထိုင်တူဝ်ၵဝ်ႇၼၼ်ႉၵေႃႈ လႅၵ်ႈလၢႆႈၵႂႃႇ။ မိူဝ်ႈဝူၼ်ႉသေၸိူဝ်ႉသေလွင်ႈ လႄႈ ၵၢၼ်တႅပ်းတတ်းသေဢၼ်ဢၼ် ၼၼ်ႉၵေႃႈ တေမီးလွင်ႈယၢပ်ႇ။ ၶီႈလိုမ်း၊ ဢမ်ႇမီးလွင်ႈဢၼ်သူၼ်ၸႂ်လႆႈႁိုင်ႁိုင်၊ ဢမ်ႇမီးသမႃႇထိ။ မီးပၼ်ႁႃၸွမ်း ၵၢၼ်ၵပ်းသိုပ်ႇၵပ်းသၢၼ်ၵၼ်၊ လွင်ႈပွင်ႇၸႂ်ၼိူဝ်ပိူၼ်ႈ လႄႈၼႂ်းတူင်ႇဝူင်း။ မီးတၢင်းဝူၼ်ႉဢၼ်လၢၵ်ႇလၢၵ်ႇလၢႆးလၢႆး ဢမ်ႇမိူၼ်ၵဝ်ႇလႄႈ တေၶႂ်ႈယုမ်ႇယမ်လွင်ႈဢၼ်ဢမ်ႇပဵၼ်တေႉမႃး။ ႁၼ်ႁၢင်ႈၽၢမ်းတႃမႃး။ လွင်ႈၸႂ်ႉၸၢတ်ႈပၢၼ်ၵူႈဝၼ်းဝၼ်း ႁူမ်ႈပႃး ၵၢၼ်ႁဵၼ်း၊ လွင်ႈႁဵတ်းၵၢၼ် ၸိူဝ်းၼႆႉ ဢမ်ႇႁဵတ်းလႆႈလီမိူၼ်ၵဝ်ႇလႄႈ သုတ်ႈထွႆလူင်းတိၵ်းတိၵ်း။ ပေႃးဝႃႈ မီးၽၢင်ႁၢင်ႈၸိူဝ်းၼႆႉမႃး ဢေႇသုတ်း ၼိုင်ႈဝူင်ႈလႂ် 1 ပွၵ်ႈ၊ ပဵၼ်မႃးၼႂ်းၶၢဝ်းတၢင်း 1 လိူၼ်သေ ပဵၼ်ႁၢႆႉႁႅင်းၵႂႃႇတိၵ်းတိၵ်း ၼႂ်းၶၢဝ်းတၢင်း 1 ပီႊၼႆ ထုၵ်ႇလီၵႂႃႇႁူပ်ႉထူပ်းမေႃယႃၽၢႆႇပၢႆးၸႂ်ၵမ်းလဵဝ်ယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်မႃးတီႈ−Sanook	['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']
2024-01-26T13:15:03	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5/	ဢိတ်ႇသရေးပိုတ်းယိုဝ်းၵူၼ်းမိူင်း ၽွင်းၶဝ်ႈထႅဝ်ႁပ်ႉတုင်းတၢင်းၵိၼ်	ဢိတ်ႇသရေးသိုပ်ႇပိုတ်းယိုဝ်းတၢင်းၵၢင်ႁၢဝ် ၼႂ်းတွၼ်ႈၵႃႇၸႃႉႁၢဝ်ႈႁႅင်းလႄႈ ပိုတ်းယိုဝ်းၵူၼ်းမိူင်း လူႉတၢႆမၢတ်ႇၸဵပ်းတင်းၼမ် ယူႇယဝ်ႉ။ မိူဝ်ႈဝၼ်းထီႉ 25 January 2024 (ဝၼ်းလိူၼ်ၵမ်မူၼ်း ပီႊတႆး 2118 ၼီႈ) ၽၢႆႇပၢႆးယူႇလီၼႂ်းတွၼ်ႈၵႃႇၸႃႉ လၢတ်ႈဝႃႈ ဢိတ်ႇသရေး တိုၵ်းယိုဝ်းတၢင်းၵၢင်ႁၢဝ်ၼႂ်းတွၼ်ႈၵႃႇၸႃႉၼၼ်ႉ ႁဵတ်းႁႂ်ႈၵူၼ်းမိူင်းပႃႇလႅတ်ႉသ်တၢႆး လူႉတၢႆဢမ်ႇယွမ်း 20 ၵေႃႉ လႄႈ မၢတ်ႇၸဵပ်းၵႂႃႇဢမ်ႇယွမ်း 150 ၵေႃႉ ၽွင်းဢၼ် တိုၵ်ႉၶဝ်ႈထႅဝ်ႁပ်ႉတုင်းဢဝ်ၶဝ်ႈၼမ်ႉတၢင်းၵိၼ်ယူႇသေ ပဵၼ်လွင်ႈၵေႃႇၵၢၼ်ႁၢႆႉ ၽွင်းပၢင်တိုၵ်း ဝႃႈၼႆ။ ၽၢႆႇတၢင်းတပ်ႉသိုၵ်းဢိတ်ႇသရေးၵေႃႈဝႃႈ ယင်းတိုၵ်ႉတေၵူတ်ႇထတ်းတူၺ်းၶိုၼ်း လၢႆးငၢၼ်းဢၼ်ဝႃႈမႃးၼႆႉယူႇ။ ၽၢႆႇတၢင်းတွၼ်ႈၵႃႇၸႃႉပွတ်းၸၢၼ်းၼၼ်ႉၵေႃႈ ၵူၼ်းမိူင်းၼႂ်းတွၼ်ႈၼၼ်ႉလၢတ်ႈဝႃႈ ၵႃးၵၢပ်ႇလဵၵ်းၶွင်ဢိတ်ႇသရေးၼၼ်ႉ လႆႈထုၺ်ပိုၼ်ႉတီႈၸွမ်းႁိမ်းႁွမ်းႁူင်းယႃ 2 တီႈ သေ ႁဵတ်းႁႂ်ႈၵူၼ်းမိူင်း ဢမ်ႇမီးတီႈယူႇသဝ်း တေလႆႈႁႃတီႈလွတ်ႈၽေးထႅင်ႈ ၼႆယူႇယဝ်ႉ။ ၵူၼ်းမိူင်းပႃႇလႅတ်ႉသ်တၢႆးလႆႈလူႉသဵင်ႈတၢႆၵႂႃႇယွၼ်ႉပၢင်တိုၵ်းၼၼ်ႉ ဢမ်ႇယွမ်း 25,900 ၵေႃႉယဝ်ႉ၊ ၼပ်ႉမႃးတႄႇၸဵမ်မိူဝ်ႈပိုတ်ႇပၢင်တိုၵ်းၵၼ် ၼႂ်းဝၼ်းထီႉ 7 October 2023 ပူၼ်ႉမႃး ဢၼ်မီးၸုမ်းႁႃးမၢတ်ႉ လူမ်ႇပိုတ်းယိုဝ်းၵူၼ်းမိူင်းၼႂ်းမိူင်းဢိတ်ႇသရေးသေ ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇမွၵ်ႈ 1,200 ၵေႃႉၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-26T13:13:14	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ae%e1%82%87%e1%80%9e%e1%82%85%e1%80%84%e1%80%ba%e1%82%87%e1%80%9c%e1%82%86%e1%82%88/	ၵူၼ်းမိူင်းသီႇသႅင်ႇလႆႈပၢႆႈၽေး 100,000 ပၢႆ	ယွၼ်ႉပၢင်တိုၵ်းၸုမ်းယိပ်းၵွင်ႈၵၢင်ႇ လၢမ်းၶဝ်ႈထိုင်တီႈၼႂ်းဝဵင်းသီႇသႅင်ႇ ၸႄႈတွၼ်ႈတူၼ်ႈတီးသေ ႁဵတ်းႁႂ်ႈၵူၼ်းမိူင်းဢမ်ႇမီးလွင်ႈႁူမ်ႇလူမ်ႈလႄႈ ၵူၼ်းမိူင်း လႆႈဢွၼ်ၵၼ်ပၢႆႈၽေး 100,000 ပၢႆ ၼႆယဝ်ႉ။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ ပၢင်တိုၵ်းတီႈသီႇသႅင်ႇၼႆႉ ၸုမ်းသိုၵ်းမၢၼ်ႈ တင်း တပ်ႉသိုၵ်းပူတ်းပွႆႇၸိူဝ်ႉၸၢတ်ႈပဢူဝ်း PNLA လႆႈတႄႇပဵၼ်ပၢင်တိုၵ်းၵၼ် ၼႂ်းဝၼ်းထီႉ 24-25 January 2024 လႄႈ သွင်ၽၢႆႇၸႂ်ႉၵွင်ႈလူင်ပိုတ်းယိုဝ်းတေႃႇၵၼ် ယူႇယဝ်ႉ၊ ထႅင်ႈလွင်ႈၼိုင်ႈၵေႃႈ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းပွၵ်ႉၼႂ်းယွမ်ႇသေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ဢမ်ႇမီးလွင်ႈႁူမ်ႇလူမ်ႈသင်ယဝ်ႉလႄႈ မၢင်ၸိူဝ်းလႆႈတိူဝ်ႉၸပ်းၸၢၵ်ႇမၢၵ်ႇသေ လူႉတၢႆၵႂႃႇၵေႃႈမီး ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈ ၵေႃႉၸွႆႈထႅမ်ၵူၼ်းပၢႆႈၽေး လၢတ်ႈတီႈသိုဝ်ႇၶၢဝ်ႇ RFA ဝႃႈ ၼႂ်းၶၢဝ်းတၢင်း 2 ဝၼ်းၼႆႉ ၵူၼ်းမိူင်းမၢင်ၸိူဝ်းလႆႈမၢတ်ႇၸဵပ်း/လူႉတၢႆ လႄႈ ၵူၼ်းမိူင်းၸိူဝ်းယူႇၼႂ်းဝဵင်းသီႇသႅင်ႇၼႆႉ လႆႈပၢႆႈၽေးပၢင်တိုၵ်း မီးၵႂႃႇ 100,000 ပၢႆယဝ်ႉ၊ တၢင်းၽၢႆႇသိုၵ်းမၢၼ်ႈၵေႃႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇၼႂ်းပွၵ်ႉၼႂ်းယွမ်ႇ ဢမ်ႇထၢတ်ႇဢမ်ႇဝၢႆး၊ ငိၼ်းဝႃႈတႄႉၸုမ်းလုၵ်ႉၽိုၼ်ႉၶဝ် တေသိမ်းတပ်ႉပၢင်သဝ်း သိုၵ်းမၢၼ်ႈၼႆလႄႈ လွင်ႈၼႆႉၶႃႈဢမ်ႇပေႃးႁူႉၸွမ်းလီလီ ႁူင်းပလိၵ်ႈမၢၼ်ႈတႄႉ ၺႃးသိမ်းဢဝ်ၸဵမ်မိူဝ်ႈဝၼ်းထီႉ 24 ၼၼ်ႉယဝ်ႉ ဝႃႈၼႆ။ ယွၼ်ႉပၢင်တိုၵ်းသေ ၵူၼ်းမိူင်းၼႂ်းဝဵင်းသီႇသႅင်ႇ ၵမ်ႉၼမ်ဢွၼ်ၵၼ် သိမ်းၶူဝ်းလဵင်းသေယဝ်ႉ ဢွၼ်ဢဝ်လုၵ်ႈလၢင်း ပေႃႈမႄႈပီႈၼွင်ႉၽႂ်မၼ်းသေ ပၢႆႈၶဝ်ႈၵႂႃႇတၢင်းဝဵင်းလူင်တူၼ်ႈတီး ယူႇယဝ်ႉ။ မိူဝ်ႈဝၼ်းထီႉ 24 January 2024 ၽွင်းသိုၵ်းသွင်ၽၢႆႇပဵၼ်ပၢင်တိုၵ်းၵၼ် ၼႂ်းဝဵင်းသီႇသႅင်ႇယူႇၼၼ်ႉ ၽၢႆႇသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇတီႈ မျႃႉၵၢၼ်ႇတႃႇလႄႈ ၵူၼ်းမိူင်းလႆႈတၢႆၵႂႃႇ 2 ၵေႃႉ ႁိူၼ်းယေးလူႉၵွႆႇၸွမ်းၵမ်ႈၽွင်ႈၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-01-26T12:39:29	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%82%81/	သိုၵ်းယူႇၶရဵၼ်း ယိုဝ်းႁိူဝ်းမိၼ်ဢၼ်ရၢတ်ႉသျႃးတေႃႉတၢင်ႇႁၢႆးသိုၵ်း တၢႆမူတ်း	ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လၢတ်ႈဝႃႈ ရၢတ်ႉသျႃးၸႂ်ႉသၢႆၸႂ်ၵူၼ်း မိူၼ်ပဵၼ်တၢင်းလဵၼ်ႈ၊ ဝၢႆးသေယူႇၶရဵၼ်းပိုတ်းယိုဝ်းႁိူဝ်းမိၼ်ရၢတ်ႉသျႃး ဢၼ်ပႃးႁၢႆးသိုၵ်းယူႇၶရဵၼ်း 65 ၵေႃႉ လူႉတၢႆၵႂႃႇမူတ်း။ မိူဝ်ႈဝၼ်းထီႉ 25 January 2024 (ဝၼ်းလိူၼ်ၵမ်မူၼ်း ပီႊတႆး 2118 ၼီႈ) ႁိူဝ်းမိၼ်ရၢတ်ႉသျႃး ဢၼ်တေႃႉတၢင်ႇဝႆႉႁၢႆးသိုၵ်းယူႇၶရဵၼ်းၼၼ်ႉ လႆႈထုၵ်ႇၸုမ်းသိုၵ်းယူႇၶရဵၼ်းပိုတ်းယိုဝ်းတူၵ်းလူင်းၵႂႃႇလႄႈ ၵူၼ်းၼႂ်းႁိူဝ်းမိၼ်တင်းမူတ်း 75 ၵေႃႉ တၢႆတင်းမူတ်းသေ ၼႂ်းၼၼ်ႉ ပႃးႁၢႆးသိုၵ်းယူႇၶရဵၼ်းဝႆႉ 65 ၵေႃႉ ၼႆယူႇယဝ်ႉ။ ဝၢႆးသေၵိူတ်ႇပဵၼ်လွင်ႈၼႆႉမႃး ၽၢႆႇတၢင်းရၢတ်ႉသျႃးၵေႃႈ လႆႈဢွၵ်ႇမႃးၵၢဝ်ႇၼႄးယူႇၶရဵၼ်းၵမ်းလဵဝ် လွင်ႈဢၼ် ယူႇၶရဵၼ်း လုၵ်ႉတီႈပိုၼ်ႉလိၼ်သေ ၸႂ်ႉၶူင်ႉသၢင်ႈႁႄႉၵင်ႈတၢင်းၵၢင်ႁၢဝ် ယိုဝ်းႁိူဝ်းမိၼ်ရၢတ်ႉသျႃး ဢၼ်တေႃႉတၢင်ႇၵူၼ်း တႃႇတေၵႂႃႇလႅၵ်ႈႁၢႆးသိုၵ်းၵၼ်တင်းယူႇၶရဵၼ်းၼၼ်ႉ တူၵ်းလူင်းၵႂႃႇလႄႈ ၵူၼ်းတၢႆတင်းမူတ်းၼၼ်ႉ ၼႆယူႇ။ မိူဝ်ႈတႄႇတႄႉ ယူႇၶရဵၼ်း ဢမ်ႇလႆႈထဵင်လႄႈဢမ်ႇလႆႈယွမ်းႁပ်ႉ လွင်ႈဢၼ်ရၢတ်ႉသျႃးၵၢဝ်ႇၼႄး၊ ဝၢႆးမႃးၵေႃႈလႆႈယွမ်းႁပ်ႉဝႃႈ ပဵၼ်ၽူႈယိုဝ်းႁိူဝ်းမိၼ်ရၢတ်ႉသျႃးၼႆယူႇ။ ၵူၺ်းၵႃႈ ၽၢႆႇၶၢဝ်ႇလပ်ႉၶွင်ယူႇၶရဵၼ်းၵေႃႈ လႆႈဢွၵ်ႇမႃးလၢတ်ႈတီႈရၢတ်ႉသျႃးၶိုၼ်းဝႃႈ မိူဝ်ႈရၢတ်ႉသျႃးတေႃႉတၢင်ႇႁၢႆးသိုၵ်း တႃႇမႃးလႅၵ်ႈၵၼ်ၼၼ်ႉ ဢမ်ႇမီးလွင်ႈသူင်ႇၶၢဝ်ႇပွင်ႇလႅင်းလူင်ႈၼႃႈဝႃႈ ႁႂ်ႈႁႄႉၵင်ႈပၼ်လွင်ႈလွတ်ႈၽေးၼိူဝ်ၼႃႈၾႃႉ မိူၼ်ၼင်ႇဢၼ်ယၢမ်ႈႁဵတ်းမႃးၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-25T13:03:49	https://taifreedom.com/%e1%81%bc%e1%82%83%e1%82%87%e1%80%a2%e1%80%b0%e1%82%87%e1%80%9b%e1%80%b0%e1%82%87%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%9e%e1%81%a2%e1%80%84%e1%80%ba%e1%82%88%e1%80%9c%e1%80%bd/	ၼႃႇဢူႇရူႇသိုပ်ႇသၢင်ႈလွင်ႈၸမ်ၸႂ်တင်းၶႄႇ ဝၢႆးတတ်းၶၢတ်ႇလွင်ႈၸမ်ၸႂ်ထႆႇဝၼ်ႇ	မိူဝ်ႈဝၼ်းထီႉ 24 January 2024 (လိူၼ်ၵမ်မႂ်ႇ 14 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်းမိူင်းၶႄႇ လႄႈ ၽွင်းလူင်ၽၢႆႇၼွၵ်ႈမိူင်းၼႃႇဢူႇရူႇ လႆႈႁဵတ်းလိၵ်ႈႁူမ်ႈမၢႆသိုပ်ႇသၢင်ႈလွင်ႈၸမ်ၸႂ်တၢင်းၽွင်းတၢင်ၵၼ်ၵႂႃႇလႄႈ တႄႇၸႂ်ႉတိုဝ်းလႆႈၵမ်းလဵဝ် ဝႃႈၼႆ။ တင်းသွင်ၽၢႆႇၵေႃႈ လႆႈဢွၵ်ႇမႃးလၢတ်ႈႁူမ်ႈၵၼ်ဝႃႈ လူင်ပွင်ၸိုင်ႈၼႃႇဢူႇရူႇ ႁပ်ႉႁွင်းဝႃႈ ၼႂ်းလုမ်ႈၾႃႉၼႆႉ မီးမိူင်းၶႄႇပဵၼ်ၸိုင်ႈလဵဝ် လႄႈ ပဵၼ်တူဝ်တႅၼ်းၵူၼ်းမိူင်းၶႄႇတင်းမူတ်း၊ ထႆႇဝၼ်ႇၼၼ်ႉ ပဵၼ်လႅၼ်လိၼ်ဢၼ်ဢမ်ႇၸၢင်ႈၽၢတ်ႇဢွၵ်ႇမိူင်းၶႄႇလႆႈ ဝႃႈၼႆ။ လွင်ႈၼႆႉၵေႃႈ မီးမႃးဝၢႆးသေ ၽၢႆႇတၢင်းလူင်ပွင်ၸိုင်ႈၼႃႇဢူႇရူႇ (Nauru) လႆႈတတ်းၶၢတ်ႇလွင်ႈၸမ်ၸႂ်တၢင်းၵၢၼ်ၽွင်းတၢင် တင်းထႆႇဝၼ်ႇၵႂႃႇ မိူဝ်ႈဝၼ်းထီႉ 15 January 2024 ၼၼ်ႉသေ ႁပ်ႉႁွင်းဝႃႈတေဢမ်ႇသိုပ်ႇသၢင်ႈလႄႈလႅၵ်ႈလၢႆႈသင် ႁႂ်ႈပဵၼ်တၢင်းၵၢၼ်ၸွမ်းထႆႇဝၼ်ႇၵႂႃႇထႅင်ႈယဝ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-25T11:46:38	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%a2%e1%80%b0%e1%80%9d%e1%80%ba%e1%80%b8-pnla-%e1%81%b6%e1%80%9d%e1%80%ba%e1%82%88%e1%80%9e%e1%80%ad%e1%80%99%e1%80%ba%e1%80%b8/	သိုၵ်းပဢူဝ်း PNLA ၶဝ်ႈသိမ်းႁူင်းပလိၵ်ႈမၢၼ်ႈ ဝဵင်းသီႇသႅင်ႇ	ၸုမ်းသိုၵ်းမၢၼ်ႈ တင်း တပ်ႉသိုၵ်းပူတ်းပွႆႇၸိူဝ်ႉၸၢတ်ႈပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၸွမ်းပိုၼ်ႉတီႈဝၢၼ်ႈပုင်းလဝ်း ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်းလႄႈ ပၢင်တိုၵ်းလၢမ်းၶဝ်ႈထိုင် ၼႂ်းဝဵင်းသေ မီးၵူၼ်းမိူင်းလႆႈတၢႆၸွမ်းၵမ်ႈၽွင်ႈ ယူႇယဝ်ႉ။ မိူဝ်ႈဝႃးဝၼ်းထီႉ 24 January 2024 (လိူၼ်ၵမ်မႂ်ႇ 14 ၶမ်ႈ ပီႊတႆး 2118 ၼီႈ) ဝၢႆးသေ သွင်ၽၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း ၸွမ်းပိုၼ်ႉတီႈ ဝၢၼ်ႈပုင်းလဝ်း ယဝ်ႉၼၼ်ႉ သိုၵ်းမၢၼ်ႈတင်း PNLA ၶိုၼ်းလႆႈသိုပ်ႇပဵၼ်ပၢင်တိုၵ်းၵၼ်ထႅင်ႈ တီႈတၢင်းၶဝ်ႈ/ဢွၵ်ႇ ဝဵင်းသီႇသႅင်ႇ လႄႈ ထိုင်ယၢမ်းႁူဝ်ၶမ်ႈ 17:00 မူင်းပၢႆ ၸုမ်းသိုၵ်း PNLA ၶဝ်ႈထိုင်လႆႈၼႂ်းဝဵင်းသေ ယိုတ်းလႆႈပႃးႁူင်းပလိၵ်ႈမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် သိုၵ်းမၢၼ်ႈၼၼ်ႉယူႇယဝ်ႉ။ ၼွၵ်ႈလိူဝ်ၼၼ်ႉလႆႈငိၼ်းဝႃႈ ယွၼ်ႉသိုၵ်းမၢၼ်ႈဢဝ်ႁိူဝ်းမိၼ်တိုၵ်း ၵႂႃႇပွႆႇမၢၵ်ႇသႂ်ႇ တီႈမျႃႉၵၢၼ်ႇတႃႇလႄႈ ၵူၼ်းမိူင်းလႆႈတၢႆၵႂႃႇ 2 ၵေႃႉ ႁိူၼ်းယေးလူႉၵွႆၵမ်ႈၽွင်ႈဝႃႈၼႆ၊ ၵူၼ်းမိူင်းၼႂ်းဝဵင်းသီႇသႅင်ႇၵေႃႈ လႆႈၶမ်ယူႇဝႆႉၼႂ်းၵႄႈပၢင်တိုၵ်းလႄႈ မၢင်ၸိူဝ်းဢမ်ႇပႆႇႁၼ်သဵၼ်ႈတၢင်းတႃႇပၢႆႈဢွၵ်ႇဝဵင်း ၼႆယဝ်ႉ။ တပ်ႉပၢင်သဝ်းသိုၵ်းမၢၼ်ႈ ၶမယ 424 ဢၼ်ပၵ်းဝႆႉ တီႈဝဵင်းသီႇသႅင်ႇၼၼ်ႉ ဢမ်ႇပႆႇထုၵ်ႇယိုတ်းလႆႈ လႄႈ ၸွမ်းၼင်ႇလႅင်ႇၶၢဝ်ႇၼႂ်းပိုၼ်ႉတီႈပွင်ႇမႃးဝႃႈ တပ်ႉသိုၵ်းမၢၼ်ႈ ၶမယ 425, ၶမယ 426, တပ်ႉမ 55 ၸိူဝ်းၼႆႉ ထႅမ်ႁႅင်းသိုၵ်းသေ ႁွတ်ႈၽႅဝ်ဝႆႉတီႈ ၼႂ်းတပ်ႉ ၶမယ 424 ယဝ်ႉဝႃႈၼႆ။ မိူဝ်ႈဝၼ်းထီ 24 January 2024 ယၢမ်းၵၢင်ၼႂ်ၼၼ်ႉၵေႃႈ သိုၵ်းပဢူဝ်း PNLA ႁူမ်ႈ ၸုမ်းဢူၺ်းလီ ယိုတ်းလႆႈလၢၼ်ႇသိုၵ်းမၢၼ်ႈ ဢၼ်ယၢၼ်ၵႆဝဵင်းသီႇသႅင်ႇ မွၵ်ႈ 3 လၵ်းၼၼ်ႉသေ ဢဝ်ၾႆးၸုတ်ႇၽဝ်ပႅတ်ႈ ယူႇယဝ်ႉ။ မိူဝ်ႈၼႂ်းဝၼ်းထီႉ 20 January 2024 ၼၼ်ႉသမ်ႉ သိုၵ်းမၢၼ်ႈ လႆႈႁပ်ႉၶၢဝ်ႇၼႂ်းပိုၼ်ႉတီႈသေ ပႂ်ႉၵူတ်ႇထတ်းၵႃးၼႂ်းၸႄႈဝဵင်းႁူဝ်ပူင်း လႄႈ ၶိုၼ်းၵႂႃႇၵူတ်ႇထတ်းၺႃး ၵႃးတေႃႉတၢင်ႇမၢၵ်ႇမိုဝ်ႉၸိုၼ်းယၢမ်း ၶွင် PNLA သေ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းမႃးယူႇယဝ်ႉ။ ၸုမ်းသိုၵ်းပဢူဝ်း PNLO/PNLA ပဵၼ်ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ NCA မိူဝ်ႈဝၼ်းထီႉ 15 October 2015 လႄႈ လႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ ၼႂ်းလိူၼ် January 2024 ၼႆယူႇယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း', 'ၶၢဝ်ႇ']
2024-01-25T11:37:33	https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81/	တပ်ႉသိုၵ်းၵူဝ်းရီးယႃးႁွင်ႇ ယိုဝ်းမၢၵ်ႇမိတ်ႉသႆးၵႂႃႇၼႂ်းပၢင်ႇလၢႆႇလိူင်	ၼႂ်းၽွင်းယၢမ်းဢမေႇရိၵၢၼ်ႇ၊ ၵူဝ်းရီးယႃးၸၢၼ်း လႄႈ ၵျႃႇပၢၼ်ႇ တိုၵ်ႉၽိုၵ်းၽွၼ်ႉ သိုၵ်းႁူမ်ႈၵၼ်ယူႇၼၼ်ႉ ၶိမ်း ၵျွင်းဢိုၼ်း ၽူႈၼမ်းသုင်သုတ်းၵူဝ်းရီးယႃးႁွင်ႇ သင်ႇ ယိုဝ်းမၢၵ်ႇမိတ်ႉသႆးၵႂႃႇတူၵ်းၼႂ်းပၢင်ႇလၢႆႇလိူင်။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝၼ်းထီႉ 24 January 2024 (လိူၼ်ၵမ်မႂ်ႇ 14 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ တပ်ႉသိုၵ်းၵူဝ်းရီးယႃးၸၢၼ်း ဢွၵ်ႇသပ်းၸႅင်ႈ ၶၢဝ်ႇဝႃႈ တပ်ႉသိုၵ်းၵူဝ်းရီးယႃးႁွင်ႇ လႆႈယိုဝ်းမၢၵ်ႇမိတ်ႉသႆး cruise missiles လၢႆလၢႆ လုၵ်ႈ ၵႂႃႇတူၵ်းၼႂ်းပၢင်ႇလၢႆႇလိူင် ၼႂ်းၽွင်းယၢမ်း ဢမေႇရိၵၢၼ်ႇ၊ ၵူဝ်းရီးယႃးၸၢၼ်း တင်း ၵျႃႇပၢၼ်ႇ တိုၵ်ႉႁူမ်ႈၵၼ်ၽိုၵ်းၽွၼ်ႉသိုၵ်းယႂ်ႇလူင် တီႈၼႂ်းပၢင်ႇလၢႆႇ ပဵၼ်ၶၢဝ်းတၢင်း 10 ဝၼ်း သေဢမ်ႇၵႃး သမ်ႉပဵၼ်ၽွင်းဢၼ်လွင်ႈၶဵင်ႈၶႅင် ၼႂ်းပၢင်ႇလၢႆႇၵူဝ်းရီးယႃး ႁၢႆႉႁႅင်းၶိုၼ်းမႃးတိၵ်းတိၵ်းၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈၸၢတ်ႈၸိုင်ႈလုမ်ႈၾႃႉ (UN) ၵေႃႈ လႆႈမီးပိူင်ၵၢၼ် ၶွမ်ႈသပိတ်ႈ လူၺ်ႈသင်ႇႁၢမ်ႈဢမ်ႇပၼ်ၵူဝ်းရီးယႃးႁွင်ႇ မုၼ်းလႅင်းၶိူင်ႈယိပ်းၼိဝ်းၶလီးယႃး ဝႃႈၼႆသေတႃႉ ၶိမ်း ၵျွင်းဢိုၼ်း ၽူႈၼမ်းသုင်သုတ်းၵူဝ်းရီးယႃးႁွင်ႇ ယင်းတိုၵ်ႉသိုပ်ႇၶူင်သၢင်ႈႁဵတ်းဢွၵ်ႇယူႇ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-25T11:24:35	https://taifreedom.com/%e1%81%b8%e1%80%9d%e1%80%ba%e1%82%88%e1%81%b5%e1%81%bc%e1%80%ba%e1%80%b8%e1%81%b8%e1%80%b5%e1%80%90%e1%80%ba%e1%80%b8-%e1%81%bd%e1%80%b0%e1%82%88%e1%82%81%e1%81%a2%e1%80%95%e1%80%ba%e1%82%87%e1%81%b5/	ၸဝ်ႈၵၼ်းၸဵတ်း ၽူႈႁၢပ်ႇၵၢၼ်ၸိူဝ်ႉၸၢတ်ႈ လၢႆသိုပ်ႇလၢႆပၢၼ် သဵင်ႈၵၢမ်ႇသုတ်းမုၼ်	ဢမ်ႇၽွင်းလိူဝ်လႆႈ လွင်ႈၵိူတ်ႇထဝ်ႈပဵၼ်တၢႆၼႆလႄႈ ၸဝ်ႈၵၼ်းၸဵတ်း ၵေႃႉႁၢပ်ႇ ၵၢၼ်ၸိူဝ်ႉၸၢတ်ႈမႃး လၢႆသိုပ်ႇလၢႆပၢၼ်ၼၼ်ႉ လႆႈလူႉသဵင်ႈၵၢမ်ႇၵႂႃႇယဝ်ႉ ဝႃႈၼႆ။ မိူဝ်ႈဝႃးဝၼ်းထီႉ 24 January 2024 (လိူၼ်ၵမ်မႂ်ႇ 14 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 20:00 မူင်းပၢႆၼၼ်ႉ ၸဝ်ႈၵၼ်းၸဵတ်း ၵေႃႉၸၢႆးငၢၼ် ဢမ်ႇၽႃႈဝၢင်းပႅတ်ႈ ၵၢၼ်ၸိူဝ်ႉၸၢတ်ႈသေ ႁၢပ်ႇထၢမ်းၵၢၼ်ၸိူဝ်ႉၸၢတ်ႈ တေႃႇသူႈၽူႈၶဵၼ်မႃးၶၢဝ်းတၢင်း လၢႆသိုပ်ႇလၢႆပၢၼ်ၼၼ်ႉ လႆႈၵိုင်ႉၵၢင်ႉလူႉသဵင်ႈၵၢမ်ႇသုတ်းမုၼ်ၵႂႃႇ တီႈႁိူၼ်းမၼ်း ၸဝ်ႈ ဝဵင်းၵဵင်းမႆႇ ၸိုင်ႈထႆး ၽွင်းဢႃႇယုၸဝ်ႈလႆႈ 88 ပီႊ လႄႈ ယူႇတီႈၵူၼ်းၼႂ်းၼႃႈႁိူၼ်း လႄႈ လုၵ်ႈၼွင်ႉတပေး ႁူမ်ႈလူၺ်ႈ ပေႃႈမႄႈပီႈၼွင်ႉတီႈၸမ်တီႈၵႆ ပဵၼ်ဢၼ် ငိၼ်းသေလၢႆမွင်ၸႂ်ၸွမ်းတႄႉတႄႉဝႃႈဝႃႈ ယူႇယဝ်ႉ။ ၵဵဝ်ႇလူၺ်ႈလွင်ႈၸဝ်ႈၵၼ်းၸဵတ်း လူႉသဵင်ႈၵၢမ်ႇၵႂႃႇၼႆႉ ယူႇတီႈ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ငိၼ်းသေလၢႆမွင်ၸႂ်ၸွမ်းတႄႉတႄႉဝႃႈဝႃႈလႄႈ လႆႈလူတ်းၸွမ်ပိဝ်လူင်းၼိုင်ႈၶိုင်ႈသေ တၵ်ႉယမ်ၵႂႃႇယူႇယဝ်ႉ။ ပိုၼ်းတူဝ်ၵႅပ်ႈ ၸဝ်ႈၵၼ်းၸဵတ်း ၸိုဝ်ႈ − ၸဝ်ႈၵၼ်းၸဵတ်း ၸိုဝ်ႈမိူဝ်ႈလဵၵ်ႉ – သၢင်ႇမၢတ်ႈ ပေႃႈမႄႈ− ၼီႁူလူႇ + ပႃႈၵျွင်းသိၼ်ႇ ၵိူတ်ႇ − 10 July 1937 (ဝၼ်းသဝ်) ၸႃႇတိ − ဝၢၼ်ႈသၼဵၼ်း ဢိူင်ႇသၼဵၼ်း ၸႄႈဝဵင်းပၢင်လူင် (မိူင်းၸဝ်ႈၾႃႉလၢႆးၶႃႈ) ပၢႆးပၺ်ႇၺႃႇ − ႁူႉမေႃလိၵ်ႈတႆး ၼႃႈႁိူၼ်း − 1. ၼၢင်းၶိုၼ်၊ 2. ၼၢင်းမူၼ်း၊ 3. ၼၢင်းထူၺ်း၊ 4. ၼၢင်းဢိင်ႇ လႄႈ မီးလုၵ်ႈလၢင်းႁူမ်ႈတင်းမူတ်း 11 ၵေႃႉ၊ ၸၢႆး 4 ယိင်း 7 (လူႉ 1 ၵေႃႉ) မိူဝ်ႈဝၼ်းထီႉ 8 February 1952 ၽွင်းဢႃႇယုလႆႈ 15 ပီႊၼၼ်ႉ တႄႇၶဝ်ႈႁၢပ်ႇၵၢၼ် သိုၵ်း ၼႂ်းတပ်ႉသိုၵ်းပဢူဝ်းလုၵ်ႉၽိုၼ်ႉ ပႃႈတႂ်ႈ ၸဝ်ႈသိုၵ်းလူင် တႃႇမူသီႇ ပီႈဢၢႆႈ တႃႇၵလႄႇ ၼႆယဝ်ႉ။ ပီႊ 1954 လႆႈၶိုၼ်ႈၸၼ်ႉပဵၼ် ႁူဝ်ႁၢၼ်။ ပီႊ 1956 လႆႈၶိုၼ်ႈၸၼ်ႉပဵၼ် ၶုၼ်ႁၢၼ်သေ ယိပ်းတပ်ႉမူႇ။ ပီႊ 1957 လႆႈၶိုၼ်ႈၸမ်ႉပဵၼ် ၶုၼ်သိုၵ်းသေ ၵုမ်းတပ်ႉမုၵ်ႉ။ ပီႊ 1958 ယွၼ်ႉပဢူဝ်းဢဝ်ၶိူင်ႈၵွင်ႈၵၢင်ႇလႅၵ်ႈဢဝ် လွင်ႈၵတ်းယဵၼ် လႄႈ မၼ်းၸဝ်ႈလႆႈယွၼ်းၵိုတ်းလိုဝ်ႈပေႃးၵၢၼ်သေ မိူဝ်းယူႇတီႈႁိူၼ်းၶိုၼ်း။ ထိုင်မႃး မိူဝ်ႈဝၼ်းထီႉ 6 July 1960 ၶိုၼ်းၶဝ်ႈႁၢပ်ႇၵၢၼ် ၼႂ်းၸုမ်းၸဝ်ႈၵွၼ်းၸိူင်း လႄႈ ပူဝ်ႇဝ။ ပီႊ 1961 ၶဝ်ႈႁူမ်ႈၵေႃႇတင်ႈ တပ်ႉၽွမ်ႉႁူမ်ႈၸိုင်ႈတႆး SNUF လႆႈတၼ်းႁဵင်းပဵၼ် ၸၼ်ႉ ၶုၼ်သိုၵ်းလူင်သေ ဢဝ်ပုၼ်ႈၽွၼ်းၵွၼ်းတပ်ႉမုၵ်ႉ။ ပီႊ 1964 လူင်းၵႂႃႇမိူင်းထႆး ၶဝ်ႈႁူမ်ႈၵေႃႇတင်ႈ တပ်ႉသိုၵ်းၸိုင်ႈတႆး SSA ဢၼ် ၸဝ်ႈၼၢင်းႁိူၼ်းၶမ်း ဢွၼ်ႁူဝ်ၵေႃႇတင်ႈ တီႈဝၢၼ်ႈတႃႈတွၼ်း ၼၼ်ႉသေ လႆႈၶိုၼ်ႈၸၼ်ႉပဵၼ် ၸဝ်ႈႁၢၼ်။ ပီႊ 1969 ၶဝ်ႈႁူမ်ႈၵေႃႇတင်ႈ တပ်ႉသိုၵ်းၽွမ်ႉႁူမ်ႈလုၵ်ႉၽိုၼ်ႉၸိုင်ႈတႆး SURA ဢၼ်ၸဝ်ႈၵွၼ်းၸိူင်းဢွၼ်ႁူဝ်။ ပီႊ 1973 ၶိုၼ်ႈပဵၼ်ၵႅမ်ႁူဝ်ပဝ်ႈလူင် ၸဝ်ႈၵွၼ်းၸိူင်း SURA ။ ပီႊ 1984 ၶဝ်ႈႁူမ်ႈပႃး ၼႂ်းၵၢၼ်ပူၵ်းတင်ႈ ၶွင်ႇသီႇၸိုင်ႈတႆးလုၵ်ႉၽိုၼ်ႉ TRC ဝၢႆးမႃးလၢႆႈၸိုဝ်ႈပဵၼ် SSRC ။ ပီႊ 1993 လႆႈထုၵ်ႇလိူၵ်ႈပဵၼ် ႁူဝ်ပဝ်ႈလူင် ၵေႃၸိူဝ်ႉၸၢတ်ႈ Shan State National Congress။ ပီႊ 1995 ယွၼ်ႉပဵၼ်တၢင်းပဵၼ် ဢႅင်ႈၶႅင် လႄႈ လႆႈၵိုတ်းပေႃးၼႃႈၵၢၼ်ပုၼ်ႈၽွၼ်း လိုဝ်ႈယႃတူဝ်တီႈ ဝဵင်းၵဵင်းမႆႇသေ ဝၢႆးၼၼ်ႉ လႆႈပဵၼ်ၽူႈၵိူဝ်းၵုမ် မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) တေႃႇပေႃးသဵင်ႈၵၢမ်ႇသုတ်းမုၼ်ၵႂႃႇ ၼႆယူႇယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-01-24T15:26:15	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-22/	ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA	ၼင်ႇႁိုဝ်ပေႃးတေပဵၼ် ႁႅင်းၸႂ်ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ဢၼ်မီးဝႆႉယူႇ ၼႃႈသိုၵ်းၼၼ်ႉၼႆသေ ၸင်ႇမီးၽူႈမီးၼမ်ႉၸႂ် ၸွႆႈထႅမ်ၵႃႈၽၵ်းမႃးဝႃႈၼႆ။ ၽူႈမီးၼမ်ႉၸႂ်ဢၼ်ၸွႆႈထႅမ်မႃးၼၼ်ႉပဵၼ် ပီႈၼွင်ႉဝၢၼ်ႈလဵၼ်ႇ မိူင်းၽၢင် 2500 ဝၢတ်ႇ၊ ၸၢႆးဢိင်ႇတႃႇ+ ၼၢင်းၽူၺ်း မိူင်းၽၢင် 500 ဝၢတ်ႇ ၊ သၢင်ႇပုင်ႇၺႃႉ+ၼၢင်းၵူႇ ဝဵင်းၵဵင်းမႆႇ 300 ဝၢတ်ႇ ႁူမ်ႈသၢင်ႉငိုၼ်း 3300 ဝၢတ်ႇသေ လႅၵ်ႈပဵၼ်ငိုၼ်းမၢၼ်ႈယဝ်ႉ လႆႈသူင်ႇၽႅဝ်တီႈၽူႈမီးပုၼ်ႈၽွၼ်း ၼႃႈသိုၵ်းၵႂႃႇၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ် ၵေႃႉသိုၵ်းၵေႃႉႁၢၼ်သေ ငိၼ်းၸူမ်းၶွပ်ႈၸႂ် ယႂ်ႇၼမ်ထိုင် ၽူႈမီးၼမ်ႉၸႂ် ဢၼ်လႆႈၸွႆႈထႅမ်မႃး လႄႈ ယိုၼ်ႈဝႂ်ယုၵ်ႉယွင်ႈၵုင်ႇမုၼ်ပႃး ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-01-24T11:23:20	https://taifreedom.com/%e1%80%9d%e1%81%a2%e1%82%86%e1%80%b8%e1%80%9e%e1%80%b1%e1%80%91%e1%82%86%e1%82%87%e1%80%9d%e1%81%bc%e1%80%ba%e1%82%87%e1%80%9c%e1%80%ad%e1%80%b0%e1%81%b5%e1%80%ba%e1%82%88%e1%80%90%e1%80%84%e1%80%ba/	ဝၢႆးသေထႆႇဝၼ်ႇလိူၵ်ႈတင်ႈယဝ်ႉ ဢမေႇရိၵၢၼ်ႇဢွၵ်ႇၶၢဝ်းတၢင်းသူႇၸႂ်း	ဝၢႆးပၢင်လိူၵ်ႈတင်ႈတီႈၵုၼ်ထႆႇဝၼ်ႇ ယဝ်ႉတူဝ်ႈၵႂႃႇယဝ်ႉၼၼ်ႉ ၽူႈမီးပုၼ်ႈၽွၼ်းၸၼ်ႉသုင်ဢမေႇရိၵၢၼ်ႇ လႆႈဢွၵ်ႇၶၢဝ်းတၢင်းၵႂႃႇသူႇၸႂ်း တႃႇၵမ်ႉထႅမ်ပၼ်ႁႅင်းထႆႇဝၼ်ႇ ၼႆယူႇယဝ်ႉ။ မိူဝ်ႈဝၼ်းထီႉ 23 January 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်းၸၼ်ႉသုင်ဢမေႇရိၵၢၼ်ႇ 2 ၵေႃႉ လႆႈဢွၵ်ႇၶၢဝ်းတၢင်းၵႂႃႇတီႈ ၵုၼ်ထႆႇဝၼ်ႇ တႃႇဢုပ်ႇဢူဝ်းၸွမ်း ၽူႈမီးပုၼ်ႈၽွၼ်းၸၼ်ႉသုင်ထႆႇဝၼ်ႇ ၼႆယူႇယဝ်ႉ။ ၽၢႆႇတၢင်းဢမေႇရိၵၢၼ်ႇၼၼ်ႉၵေႃႈဝႃႈ လွင်ႈဢွၵ်ႇၶၢဝ်းတၢင်းမႃးထႆႇဝၼ်ႇပွၵ်ႈၼႆႉ တွၼ်ႈတႃႇၼႄႁႂ်ႈႁၼ်လွင်ႈၵမ်ႉထႅမ်ဢမေႇရိၵၢၼ်ႇ ဢၼ်မီးတေႃႇထႆႇဝၼ်ႇ ဝၢႆးသေပၢင်လိူင်ႈတင်ႈ ဢၼ်ၸႂ်ႉလၢႆးဢုပ်ႉပိူင်ႇလူၺ်ႈတီႇမူဝ်ႇၶရေႇသီႇၼၼ်ႉ ၼႄႁႂ်ႈႁၼ်ဝႃႈ ပဵၼ်ၼမ်ႉၼိုင်ႈၸႂ်လဵဝ်ၵၼ်လႄႈ ပဵၼ်ဢူၺ်းလီၵၼ်ၵႂႃႇ ၸွမ်းၼင်ႇပိူင်ဢုပ်ႉပိူင်ႇဢၼ်မိူၼ်ၵၼ်၊ ဢိၵ်ႇတင်း သၢင်ႈလွင်ႈၸမ်ၸႂ် ၽၢႆႇပၢႆးမၢၵ်ႈမီးလႄႈ ၽၢႆႇၵႅတ်ႇၶႄၸိူဝ်းၼႆႉ ႁႂ်ႈပေႃးၵႅၼ်ႇၶႅင်ၶိုၼ်ႈမႃးထႅင်ႈ ၼႂ်းၵႄႈၵၢင်ဢမေႇရိၵၢၼ်ႇလႄႈထႆႇဝၼ်ႇ ဝႃႈၼႆ။ ၸွမ်ၸိုင်ႈထႆႇဝၼ်ႇၵေႃႉမႂ်ႇ Lai Qing-de ၼႆႉ ယူႇၼႂ်းပႃႇတီႇ Democratic Progressive Party (DPP) ဢၼ်ပဵၼ်ပႃႇတီႇလဵဝ်ၵၼ်တင်းၸွမ်ၸိုင်ႈၵေႃႉၵဝ်ႇ Tsai Ing-wen သေ ဢွင်ႇပေႉပၢင်လိူၵ်ႈတင်ႈမႃးမိူဝ်ႈဝၼ်းထီႉ 13 January 2024 ယဝ်ႉ ၶဝ်ႈႁပ်ႉတၼ်းႁဵင်း မိူဝ်ႈဝၼ်းထီႉ 20 January 2024 ၼႆႉယူႇယဝ်ႉ။ ဝၢႆးပၢင်လိူၵ်ႈတင်ႈ မိူဝ်ႈဝၼ်းထီႉ 18 January 2024 ၼၼ်ႉၵေႃႈ ၽၢႆႇတၢင်းၶႄႇ လႆႈသူင်ႇႁိူဝ်းမိၼ်လိုပ်ႈလမ်း 24 လမ်း ၶဝ်ႈလဵပ်ႈႁိမ်းၸမ်ၵုၼ်ထႆႇဝၼ်ႇသေ မီးႁိူဝ်းမိၼ် 11 လမ်း မိၼ်ၶၢမ်ႈလႅၼ်ၶႅၼ်ႈၼႃႈၾႃႉတၢင်းၵၢင်ႁၢဝ်ထႆႇဝၼ်ႇ ပွတ်းၸဵင်ႇၸၢၼ်းဝၼ်းတူၵ်းလႄႈပွတ်းႁွင်ႇ ၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-24T11:12:49	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2%e1%81%b5-7/	ၵူၼ်းမိူင်းယဵပ်ႇၺႃးမၢၵ်ႇ ၼႂ်းၸႄႈဝဵင်းသီႇပေႃႉ	ၵူၼ်းမိူင်းၼႂ်းပိုၼ်ႉတီႈ ဢွၵ်ႈတႃႈပႆတၢင်းသေ ၵႂႃႇယဵပ်ႇၺႃးမၢၵ်ႇယဵပ်ႇ ဢၼ်ၸုမ်းယိပ်းၵွင်ႈၵၢင်ႇႁၢင်ႈၵၢင်ဝႆႉ တီႈၼႂ်းၵႄႈၵၢင် ဝၢၼ်ႈတူင်ႈၸၢင်ႉ လႄႈ ဝၢၼ်ႈၵုင်းၸူင် ဢိူင်ႇၵုင်းၸူင် ၸႄႈဝဵင်းသီႇပေႃႉ။ မိူဝ်ႈဝႃးဝၼ်းထီႉ 23 January 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 211 ၼီႈ) ယၢမ်းႁူဝ်ၶမ်ႈမွၵ်ႈ 17:00 မူင်းၼၼ်ႉ မီးၵူၼ်းၸၢႆးၵေႃႉၼိုင်ႈ လႄႈ ၼၢင်းယိင်းၵေႃႉၼိုင်ႈ ဢမ်ႇသၢင်ႇတေႃႇသေ ၵိုင်ႉၵၢင်ႉၵႂႃႇယဵပ်ႇၺႃးမၢၵ်ႇယဵပ်ႇ လႄႈ ၵေႃႉပဵၼ်ၵူၼ်းၸၢႆး ၶႃပုတ်းၵႂႃႇ၊ ၵေႃႉပဵၼ်ၼၢင်းယိင်းၵေႃႈ လႆႈတၢင်းၸဵပ်းမၢတ်ႇၸွမ်းၼႃႈၸွမ်းတူဝ်မိူၼ်ၵၼ် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းၸိူဝ်းၼႆႉ တိုၼ်းတင်ႈၸႂ်ၵႂႃႇႁၢင်ႈမၢၵ်ႇ ၸွမ်းသဵၼ်ႈတႃႈသၢႆတၢင်း ဢၼ်ၵူၼ်းမိူင်းၵႂႃႇမႃးပႆၼၼ်ႉၵူၺ်း၊ မိူဝ်ႈလဵဝ်တူဝ်ၶႃသွင်ၵေႃႉတႄႉ ၸုမ်းပရႁိတ ၵႂႃႇၸွႆႈဢဝ်သူင်ႇဝႆႉတီႈ ႁူင်းယႃဝဵင်းသီႇပေႃႉယဝ်ႉၶႃႈ၊ ၶႃႈသွင်ၵေႃႉၼႆႉ ပဵၼ်ၵူၼ်းတီႈလႂ်ၼႆၼၼ်ႉတႄႉ ဢမ်ႇပႆႇလႆႈႁပ်ႉႁူႉ ဝႃႈၼႆ။ မၢၵ်ႇယဵပ်ႇဢၼ်ၵူၼ်းမိူင်းယဵပ်ႇၺႃးၼႆႉ ဢမ်ႇႁူႉဝႃႈပဵၼ်ၸုမ်းလႂ်ႁၢင်ႈၵၢင်ဝႆႉ လႄႈ ဢွင်ႈတီႈပိူင်ပဵၼ်ၼႆႉသမ်ႉ ယၢၼ်ၵႆၵၼ်တင်းတပ်ႉမၢၼ်ႈ မွၵ်ႈ 2 လၵ်း ဝႃႈၼႆ။ မိူဝ်ႈဝၼ်းထီႉ 9 January 2024 ၼၼ်ႉၵေႃႈ မီးၵူၼ်းၸၢႆးၵေႃႉၼိုင်ႈ ၵႂႃႇယဵပ်ႇၺႃးမၢၵ်ႇ ၽၢႆႇတူၵ်းဝၢၼ်ႈတူင်ႈၸၢင်ႉ ဢိူင်ႇတူင်ႈၸၢင်ႉ ၸႄႈဝဵင်းသီႇပေႃႉ လႄႈ တိၼ်ၽၢႆႇသၢႆႉသိၵ်ႈပုတ်းၵႂႃႇမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း', 'ၶၢဝ်ႇ']
2024-01-24T11:04:33	https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-8/	ပလိၵ်ႈထႆး တီႉၺွပ်းလႆႈယႃႈမဝ်းၵမ် လႄႈ ၵူၼ်းတေႃႉသူင်ႇ တီႈလႅၼ်လိၼ် တႆး−ထႆး	ၵူၼ်းႁပ်ႉၸၢင်ႈတေႃႉသူင်ႇယႃႈမဝ်းၵမ် လုၵ်ႉတီႈလႅၼ်လိၼ် တႆး−ထႆး သေ ဢၢၼ်းတေႃႉယႃႈၶဝ်ႈၵႂႃႇ ၼႂ်းၸႄႈဝဵင်းၵဵင်းႁၢႆး မိူင်းထႆး ၵူၺ်းထုၵ်ႇတီႉၺွပ်းလႆႈ တင်းၵူၼ်း တင်းယႃႈမဝ်းၵမ်။ မိူဝ်ႈဝၼ်းထီႉ 23 January 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇဝႃႈ တေမီးလွင်ႈတေႃႉသူင်ႇယႃႈမဝ်းၵမ် ၸွမ်းလႅၼ်လိၼ် တႆး−ထႆး တင်းၼမ်ၼႆလႄႈ ၸင်ႇလႆႈဢွၵ်ႇလဵပ်ႈပႂ်ႉၵူတ်ႇထတ်း သေ ထူပ်းႁၼ်ၵႃးလမ်းၼိုင်ႈ ဢၼ်မီးလူတ်ႉၶိူင်ႈၼမ်းၼႃႈမႃး 3 လမ်း လုၵ်ႉတီႈၼႂ်း ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး သေ ႁေႃႈမုင်ႈၼႃႈၵႂႃႇတၢင်းဝဵင်းၵဵင်းႁၢႆး ဝၢႆးၼၼ်ႉ ၽၢႆႇပလိၵ်ႈထႆးၵေႃႈ လႆႈလမ်းၵႂႃႇၸွမ်းၵႃးလမ်းၼၼ်ႉ တေႃႇထိုင်တီႈ ဝၢၼ်ႈတႃႈၶဝ်ႈပိူၵ်ႇ ပွၵ်ႉ 7 ဢိူင်ႇတႃႈၶဝ်ႈပိူၵ်ႇယဝ်ႉ လႆႈႁွင်ႉႁႂ်ႈၵႃးလမ်းၼၼ်ႉၵိုတ်း တႃႇၶဝ်ႈၵူတ်ႇထတ်း ၵူၺ်းၵႃႈ ၵႃးလမ်းၼၼ်ႉသမ်ႉႁေႃႈပၢႆႈသေ ဝၢႆးၼၼ်ႉ ယွၼ်ႉႁေႃႈဝႆးပူၼ်ႉတီႈ ၵုမ်းထိင်းၵႃးဢမ်ႇလႆႈလႄႈ ပုင်ႈလေႃႈဢွၵ်ႇၵႂႃႇၼွၵ်ႈတၢင်း ဝႃႈၼႆ။ ၶႅပ်းႁၢင်ႈ − MGR Online ဝၢႆးသေၼၼ်ႉ ၽၢႆႇတၢင်းပလိၵ်ႈထႆးၵေႃႈ ၸင်ႇၶဝ်ႈၵႂႃႇၵူတ်ႇထတ်းသေ ထူပ်းႁၼ် ထူင်ၵေႃႇၸၢၼ်ႈ 8 ထူင် ဢၼ်သႂ်ႇယႃႈမဝႆႉၼႂ်းမၼ်းတင်းမူတ်း 2,100,000 မဵတ်ႉ လႄႈ တီႉၺွပ်းၵုမ်းထိင်းလႆႈပႃး ၵူၼ်းတေႃႉသူင်ႇ 2 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်ၵူၼ်းတေႃႉသူင်ႇယႃႈမဝ်းၵမ်ၼၼ်ႉသေ လႆႈ ႁူႉဝႃႈ မီးၵူၼ်းၼႂ်းမိူင်းတႆးၵေႃႉၼိုင်ႈ ၸၢင်ႈၶႃ 2 ၵေႃႉ တႃႇငိုၼ်းထႆး 1 သႅၼ်ဝၢတ်ႇ လႄႈ ႁႂ်ႈၶႃၵႂႃႇႁပ်ႉယႃႈတီႈၼႂ်းၵႄႈၵၢင် ဝၢၼ်ႈပၢင်မၢၵ်ႇႁၼ် တင်း ဝၢၼ်ႈမူင်ႉၵဝ်ႈလင် ဢိူင်ႇထိူဝ်ႉထႆး ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး မိူင်းထႆးသေ ၵႂႃႇသူင်ႇတီႈ ၼႂ်းၸႄႈဝဵင်းၵဵင်းႁၢႆး ဝႃႈၼႆ။ ၵဵဝ်ႇလူၺ်ႈယႃႈမဝ်းၵမ် လႄႈ ၵူၼ်းတေႃႉသူင်ႇ ဢၼ်ပလိၵ်ႈထႆး တီႉၺွပ်းလႆႈပွၵ်ႈ ၵမ်းၼႆႉ တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆႈမီႈၸိုင်ႈမိူင်းမီး ၼၼ်ႉ ဝႃႈၼႆ။ တႆးလွတ်ႈလႅဝ်း	['ယႃႈမဝ်းၵမ်', 'ၶၢဝ်ႇ']
2024-01-23T13:10:15	https://taifreedom.com/%e1%80%9e%e1%80%ae%e1%81%b6%e1%80%ae%e1%82%88%e1%80%99%e1%80%af%e1%81%b5%e1%80%ba%e1%82%88-%e1%80%99%e1%80%bd%e1%81%b5%e1%80%ba%e1%82%87%e1%80%9c%e1%81%a2%e1%80%90%e1%80%ba%e1%82%88%e1%80%91%e1%80%ad/	သီၶီႈမုၵ်ႈ မွၵ်ႇလၢတ်ႈထိုင် ပၢႆးယူႇလီၵူၼ်းႁဝ်းလႆႈ	ယၢမ်းၽွင်းဢၼ် ၾိင်ႈၾႃႉလႅၵ်ႈလၢႆႈၶဝ်ႈၶၢဝ်းၵတ်းမႃးယဝ်ႉၼႆႉ ပဵၼ်ၽွင်းၶၢဝ်း ဢၼ်ပဵၼ်ဝတ်းပဵၼ်ဢၢၼ်လႆႈငၢႆႈ မီးၶီႈမုၵ်ႈၶီႈတိူဝ်ႇ ယွၼ်ႉၼၼ် ၼႂ်းဝၼ်းမိူဝ်ႈၼႆႉ ႁဝ်းတေဢွၼ်ၵၼ်မႃးလဵပ်ႈႁဵၼ်းတူၺ်းဝႃႈ သီၶီႈမုၵ်ႈဢၼ်ဝႃႈၼၼ်ႉ မၼ်းမွၵ်ႇ လၢတ်ႈထိုင် ပၢႆးယူႇလီၵူၼ်းႁဝ်းလႆႈ ၼႆၼၼ်ႉယဝ်ႉ။ ႁဵတ်းသင်သီၶီႈမုၵ်ႈ ၸၢင်ႈမွၵ်ႇလၢတ်ႈထိုင်လႆႈပၢႆးယူႇလီၵူၼ်းႁဝ်း? သီၶီႈမုၵ်ႈၼၼ်ႉ မၼ်းမွၵ်ႇလၢတ်ႈလႆႈဝႃႈ ၶူင်ႉသၢင်ႈႁႄႉၵင်ႈ ႁႅင်းၶၢမ်ႇတူဝ်ႁဝ်း ၼၼ်ႉ ယင်းတိုၵ်ႉတေႃႇသူႈႁႄႉၵင်ႈၸွမ်း ၸိူဝ်ႉမႅင်းမဵဝ်းႁိုဝ်ယူႇ လႄႈ သမ်ႉႁၢႆႉႁႅင်း ၵႃႈႁိုဝ်၊ မီးၽၢင်ႁၢင်ႈတိတ်းၸပ်းၸိူဝ်ႉမႅင်းၸိူင်ႉႁိုဝ် ၸွင်ႇမၼ်းၸဵပ်းယဵၼ်းယူႇႁိုဝ် ၸႃႉၵႂႃႇၸိူဝ်းၼႆႉလႄႈ မၼ်းၸင်ႇၸၢင်ႈမွၵ်ႇလၢတ်ႈထိုင် ပၢႆးယူႇလီၵူၼ်းႁဝ်းလႆႈ ၼႆယဝ်ႉ။ ၽၢင်ႁၢင်ႈ သီၶီႈမုၵ်ႈ မွၵ်ႇလၢတ်ႈထိုင်တၢင်းပဵၼ် ၶီႈမုၵ်ႈသႂ်သႂ် ၶီႈမုၵ်ႈသႂ် ဢၼ်ဢမ်ႇမီးသီၼၼ်ႉ မၼ်းဢမ်ႇၸႂ်ႈလွင်ႈပၼ်ၾၢင်ႉထိုင်တၢင်းပဵၼ် ယွၼ်ႉၵမ်ႈၼမ်ယဝ်ႉ တူဝ်ၶိင်းၵူၼ်းႁဝ်း တေဢိတ်ႇဢွၵ်ႇၶီႈမုၵ်ႈသႂ် ၵႂႃႇလၢင်ႉပႅတ်ႈ ၽုၼ်ႇမုၵ်ႉ လႄႈ လွင်ႈဝူၺ်ႇႁင်ႈၼႂ်းၶူႈၼင်ႁဝ်း ႁဵတ်းႁႂ်ႈႁူးၶူႈၼင်ၸိုၼ်ႈပၢင် သေဢမ်ႇၵႃး ၽွင်းမိူဝ်ႈဢၼ်ႁဝ်းႁႆႈ ဢမ်ႇၼၼ် ပဵၼ်ဝတ်းၼၼ်ႉ တေၸၢင်ႈမီး ၶီႈမုၵ်ႈသႂ် လႆဢွၵ်ႇမႃး ဢမ်ႇႁဵတ်းႁႂ်ႈႁူးၶူႈၼင်ႁႅင်ႈၼႃႇပူၼ်ႉတီႈသေ ၽွင်းမီးၶီႈမုၵ်ႈ သႂ်ၼၼ်ႉၵေႃႈ ဢမ်ႇတၢပ်ႈၵိၼ်ယႃၵေႃႈ မၼ်းတေႁၢႆၵႂႃႇႁင်းၵူၺ်းမၼ်း ၼႆယူႇယဝ်ႉ။ သီၶီႈမုၵ်ႈၶၢဝ်ၶုၼ်ႇ သီၶီႈမုၵ်ႈၶၢဝ်ၶုၼ်ႇၼႆႉ တေၸၢင်ႈပဵၼ်ယွၼ်ႉၶူႈၼင်ၸဵပ်းယဵၼ်း လႄႈ မီးၶီႈမုၵ်ႈ ၶၢင်ႉယူႇၼႂ်းႁူးၶူႈၼင် ပဵၼ်ၶၢဝ်းယၢမ်းႁိုင်ၼႃႇပူၼ်ႉတီႈ ဢမ်ႇၼၼ် ပဵၼ်ယွၼ်ႉတူဝ် ၶိင်းၶၢတ်ႇထၢတ်ႈၼမ်ႉသေ ၵွပ်ႈၼၼ် တေလႆႈၵိၼ်ၼမ်ႉႁႂ်ႈၼမ်ၶိုၼ်ႈ လႄႈ ဢွၵ်ႇ လဵၼ်ႈဢဵၼ်ႁႅင်းႁႂ်ႈပုင်ႇမၢၼ်ႇ ၼႆယူႇယဝ်ႉ။ ၸိူင်ႉႁိုဝ်ၵေႃႈလီ သင်ႁဝ်းမီးၶီႈမုၵ်ႈၶုၼ်ႇယၢင် ဢမ်ႇၼၼ် ယၢင်လိူဝ်သေ ၶီႈမုၵ်ႈသႂ် ၼၼ်ႉပေႃးၼႆၸိုင် တေၸၢင်ႈပဵၼ်လွင်ႈပၼ်ၾၢင်ႉဝႃႈ တူဝ်ၶိင်းဢမ်ႇထုၵ်ႇပဵၼ် ၸွမ်းသေမဵဝ်းမဵဝ်း မိူၼ်ၼင်ႇ− မွၵ်ႇ ဢမ်ႇၼၼ် ဢႃႇႁႃႇရတၢင်းၵိၼ်မၢင်မဵဝ်း ၸႃႇၵႂႃႇၸိူဝ်းၼႆႉ ၼႆယူႇ။ သီၶီႈမုၵ်ႈ ပဵၼ်သီလိူင် လွင်ႈဢၼ်သီၶီႈမုၵ်ႈႁဝ်း ပဵၼ်သီလိူင်သႂ် ဢမ်ႇၼၼ် လိူင်ၶုၼ်ႇႁႅင်းၼၼ်ႉ မၼ်း ပဵၼ်မႃး ယွၼ်ႉလွင်ႈတိတ်းၸပ်းၸိူဝ်ႉမႅင်းတီႈၼႂ်းၶူႈၼင် လႄႈ ၵူင်လုပ်ႇၼႂ်းၵွၵ်းႁူဝ် ဢၼ်တေႃႇၸူးၶူႈၼင် ထိုင်တီႈႁဵတ်းႁႂ်ႈႁႅင်းၶၢမ်ႇတူဝ် လႆႈသူင်ႇသႄးလ်မဵတ်ႉလိူတ်ႈ ၶၢဝ် ၵႂႃႇၶႃႈပႅတ်ႈၸိူဝ်ႉမႅင်းၼၼ်ႉ ၵူၺ်းၵႃႈ သင်ၶီႈမုၵ်ႈႁဝ်း တိုၵ်ႉပဵၼ်သီလိူင် ႁိုင်ႁႅင်းပူၼ်ႉလိူဝ်သေ 7 ဝၼ်း ပေႃးၼႆၸိုင် ထုၵ်ႇလီၵႂႃႇႁႃမေႃယႃ ၼႆယူႇ။ ၶီႈမုၵ်ႈပဵၼ်သီၶဵဝ် ၶီႈမုၵ်ႈ ဢွၵ်ႇပဵၼ်သီၶဵဝ်ၼႆႉ ပဵၼ်ၵၢၼ်တိတ်းၸပ်းၸိူဝ်ႉမႅင်းတီႈၼႂ်းႁူးၶူႈၼင်ႁၢႆႉႁႅင်း လိူဝ်သေ ၶီႈမုၵ်ႈပဵၼ်သီလိူင် ဢမ်ႇၼၼ် တိတ်းၸပ်းၸိူဝ်ႉမႅင်းၼႂ်းႁူးၶူႈၼင်မႃး ၶၢဝ်းတၢင်း 2 ဝူင်ႈပၢႆယဝ်ႉ ယွၼ်ႉၼၼ် ထုၵ်ႇလီၵႂႃႇႁႃမေႃယႃ တႃႇယူတ်းယႃႁႂ်ႈထုၵ်ႇ မႅၼ်ႈၼႆယူႇ။ ၶီႈမုၵ်ႈပဵၼ်သီလႅင် ဢမ်ႇၼၼ် မီးလိူတ်ႈၸွမ်း လွင်ႈဢၼ်ၶီႈမုၵ်ႈပဵၼ်သီလႅင် ဢမ်ႇၼၼ် မီးလိူတ်ႈဢိူၵ်ႇဝၢၵ်ႇၸွမ်းၼၼ်ႉ ၵမ်ႈၼမ် တေပဵၼ်ယွၼ်ႉသဵၼ်ႈလိူတ်ႈၼႂ်းၶူႈၼင်တႅၵ်ႇ လႄႈ ပဵၼ်ယွၼ်ႉလွင်ႈၶူမ်းၶူမ်းၵၢႆးၵၢႆး၊ ၸွမ်းႁိမ်းႁွမ်းၶူႈၼင်မီးလွင်ႈမၢတ်ႇၸဵပ်း၊ ၶူႈၼင်ႁႅင်ႈ၊ မီးၵၢၼ်ၸဵပ်းယဵၼ်း လႄႈ မီးၼိူဝ်ႉငွၵ်ႈၼႂ်းၶူႈၼင် ႁူမ်ႈပႃး တၢင်းပဵၼ်လွတ်ႇလိူတ်ႈတၢင်ႇၸိူဝ်း ဢိၵ်ႇတင်း လွင်ႈသင်ႇၶီႈမုၵ်ႈႁႅင်းႁႅင်းသေ မီးလိူတ်ႈဢွၵ်ႇမႃးၸွမ်း ဢမ်ႇၼၼ် ၶူႈၼင်ၵႆႉၵႆႉတႅၵ်ႇ လိူတ်ႈၸႃႉၵႂႃႇၸိူဝ်းၼႆႉၼႆယူႇ။ ၸိူင်ႉႁိုဝ်ၵေႃႈလီ သင်ၸိူဝ်ႉႁဝ်းမီးၶီႈမုၵ်ႈပဵၼ်သီၶဵဝ် ဢမ်ႇၼၼ် သီလိူင်မွၵ်ႈ 2−3 ဝၼ်းၼၼ်ႉ ပွင်ႇဝႃႈတူဝ်ၵဝ်ႇပဵၼ်ၶႆႈဝတ်းယႂ်ႇ ဢၼ်ပဵၼ်ၵၢၼ်တိတ်းၸပ်းၸိူဝ်ႉမႅင်း ဝၢႆးရၢတ်ႉလႄႈ ထုၵ်ႇလီၵိၼ်ယႃ၊ ၵိၼ်ၼမ်ႉၼမ်ၼမ် တႃႇႁႂ်ႈမီးႁႅင်းၶၢမ်ႇတူဝ်လိူဝ် သေၵဝ်ႇသေ ပေႃးၽၢင်ႁၢင်ႈတၢင်းပဵၼ်ႁၢႆလီၶိုၼ်ႈမႃးယဝ်ႉၼၼ်ႉ ၶီႈမုၵ်ႈၼၼ်ႉၵေႃႈ တေႁၢႆၵႂႃႇ ၼႂ်းၶၢဝ်းတၢင်း 10−14 ဝၼ်းၼႆယူႇယဝ်ႉ။ ၵူၺ်းၵႃႈ သင်ၸိူဝ်ႉၶီႈမုၵ်ႈၼၼ်ႉ ဢမ်ႇႁၢႆ လႄႈ ပူၼ်ႉၵႂႃႇၶၢဝ်းတၢင်း 2−3 ဝူင်ႈယဝ်ႉ ပေႃးၼႆၸိုင် ပွင်ႇဝႃႈ တူဝ်ၵဝ်ႇတေမီးတၢင်းပဵၼ်သွၼ်ႉ မိူၼ်ၼင်ႇ− မီးလူမ်းၼၢဝ်၊ ႁူဝ်ၶႆႈႁူဝ်မဝ်း၊ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းတူဝ်၊ ဢူၼ်ႈဢွၼ်ဢမ်ႇမီးႁႅင်း၊ တွင်ႉၵႂႃႇၶီႈ ႁေႈ၊ ၵူင်လုပ်ႇၼႂ်းၵွၵ်းႁူဝ် ဢၼ်တေႃႇၸူးၶူႈၼင်ၸဵပ်းယဵၼ်း၊ ပွတ်ႇၵႂ် ဢမ်ႇၼၼ် ပွတ်ႇၸဵပ်းယဵၼ်း ယွၼ်ႉၼၼ် ထုၵ်ႇလီၵႂႃႇႁႃမေႃယႃ တႃႇၵူတ်ႇထတ်းၸႅတ်ႈတူၺ်း သေ ယူတ်းယႃ ႁႂ်ႈပေႃးထုၵ်ႇမႅၼ်ႈၸွမ်းတၢင်းပဵၼ်ၼၼ်ႉ ၼႆယဝ်ႉ။ ပိၼ်ႇတႅမ်ႈ − ၸၢႆးဢႅၼ် တႆးလွတ်ႈလႅဝ်း	['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']
2024-01-23T12:56:50	https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba-%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87-2/	ႁွင်ႈၵၢၼ်လူင် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ၸတ်းႁဵတ်းပၢင်ယွင်ႈယေႃးလုၵ်ႈႁဵၼ်း ၽၢၼ်ႇပူၼ်ႉၸၼ်ႉ ၸုပ်ႈ 5	ၸွမ်းၼင်ႇပိူင်ၵၢၼ် ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး မီးၼၼ်ႉသေ မိူဝ်ႈၼႆႉဝၼ်းထီႉ 23 January 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ၸင်ႇလႆႈၸတ်းႁဵတ်း ပၢင်ယွင်ႈယေႃးလုၵ်ႈႁဵၼ်း ၽၢၼ်ႇပူၼ်ႉၸၼ်ႉ ၸုပ်ႈ 5 တီႈႁူင်းႁေႃးလူင် ႁူင်းႁဵၼ်းၸၼ်ႉသုင် ၵႂႃႇဝႃႈၼႆ။ ၼႂ်းပၢင်ယွင်ႈယေႃးလုၵ်ႈႁဵၼ်း ၽၢၼ်ႇပူၼ်ႉၸၼ်ႉ ၸုပ်ႈ 5 ၼၼ်ႉ မီး ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း၊ ၵႅမ်ႁူဝ်ပဝ်ႈ 1 ၸွမ်သိုၵ်း ၸၢႆးယီႈ၊ ၵႅမ်ႁူဝ်ပဝ်ႈ 2 ၸွမ်ႁၢၼ် ၶိူဝ်းငိုၼ်း လႄႈ ၽူႈယႂ်ႇၵူၼ်းလူင်ၵူႈႁွင်ႈၵၢၼ်၊ ပေႃႈမႄႈလုၵ်ႈႁဵၼ်း၊ ပီႈၼွင်ႉၶႅၵ်ႇၼွၵ်ႈမိူင်း ၼႂ်းမိူင်း ဢိၵ်ႇပႃးၶူး လုၵ်ႈႁဵၼ်းတင်းသဵင်ႈလႄႈ ၽူႈမီးပုၼ်ႈၽွၼ်း ၶဝ်ႈႁူမ်ႈ 627 ၵေႃႉ ၼႆယဝ်ႉ။ ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်းပၼ်တၢင်းႁူႉၵႂႃႇ ၼႂ်းပၢင်ယွင်ႈယေႃးလုၵ်ႈႁဵၼ်း ၽၢၼ်ႇပူၼ်ႉၸၼ်ႉ ၸုပ်ႈ 5 ၼၼ်ႉဝႃႈ တႃႇတေပဵၼ်မႃးႁူင်းႁဵၼ်းၼၼ်ႉ ဢမ်ႇၸႂ်ႈၵၢၼ်ငၢႆႈ 1. လႆႈႁႃဢွင်ႈတီႈတင်ႈႁူင်းႁဵၼ်း၊ 2. လႆႈဝႆႉၵၢၼ်ႁူမ်ႇလူမ်ႈႁူင်းႁဵၼ်း၊ 3. လႆႈႁႃၶဝ်ႈၽၵ်းလဵင်ႉလုၵ်ႈႁဵၼ်း ႁႃငိုၼ်းတႃႇၵေႃႇသၢင်ႈႁူင်းႁဵၼ်း၊ 4. တေလႆႈမီးလုၵ်ႈႁဵၼ်း လႄႈ 5. လႆႈႁႃၶူးသွၼ် ၸိူဝ်းၼႆႉသေ ၸင်ႇပဵၼ်မႃးႁူင်းႁဵၼ်း ၼႆယဝ်ႉ။ ၸွမ်သိုၵ်းလူင် ယွတ်ႈသိုၵ်း သိုပ်ႇလၢတ်ႈထႅင်ႈဝႃႈ ယိူင်းဢၢၼ်းၵေႃႇတင်ႈႁူင်းႁဵၼ်းၼၼ်ႉ မီး 4 လွင်ႈ 1. ယွၼ်ႉလုၵ်ႈဢွၼ်ႇပဵၼ်ႁႅင်းမိူင်းမိူဝ်းၼႃႈလႄႈ ႁႂ်ႈၼေႃႇတႅၼ်းၶိူဝ်း မီးၼမ်ႉၵတ်ႉပူၵ်းပွင်ဝၢၼ်ႈမိူင်းၶိုၼ်း၊ 2. တႃႇႁႂ်ႈလုၵ်ႈႁဵၼ်းမီးပၺ်ႇၺႃႇတၢင်းႁူႉမေႃ ႁူပွင်ႇတႃလႅင်း၊ 3. တႃႇပူၵ်းပွင်ပၼ် ပၢႆးတူဝ်ပၢႆးၸႂ်လုၵ်ႈႁဵၼ်း လႄႈ 4. တႃႇႁႂ်ႈလုၵ်ႈႁဵၼ်း မီးလွင်ႈယုမ်ႇယမ်ၵၼ်သေ ယူႇၸွမ်းတူင်ႇဝူင်းၵူၼ်းလႆႈ ၼႆသေ မွၵ်ႇလၢတ်ႈၶေႃႈၵႂၢမ်းယုၵ်ႉယွင်ႈဢဝ်ၵုင်ႇမုၼ် လုၵ်ႈႁဵၼ်းၵူႈၵေႃႉ တီႈဢၼ်ၽၢၼ်ႇပူၼ်ႉၸၼ်ႉတင်းသဵင်ႈၵႂႃႇ ၼႆယူႇယဝ်ႉ။ ဝၢႆးသေပိုတ်ႇပၢင်ယဝ်ႉ ၶူးၼၢင်းမူၺ်ၶိူဝ်း ၵႅမ်ၽူႈၸတ်းၵၢၼ် 1 ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး မွၵ်ႇလၢတ်ႈၶေႃႈၵႂၢမ်းၽၢၵ်ႇထိုင်လုၵ်ႈႁဵၼ်းဝႃႈ လုၵ်ႈႁဵၼ်းၵူႈၵေႃႉ ဢၼ်လႆႈႁပ်ႉဝႂ်ယဝ်ႉၼၼ်ႉ ယင်းဢမ်ႇပႆႇလႆႈမၢႆထိုင်ဝႃႈ ပဵၼ်ၵူၼ်းမီးပၺ်ႇၺႃႇ ယွၼ်ႉပိူဝ်ႈဝႃႈ မၼ်းပဵၼ်ဝႂ်မၵ်းမၼ်ႈဢၼ်ၼိုင်ႈၵူၺ်း တေလႆႈသိုပ်ႇလဵပ်ႈႁဵၼ်းၵႂႃႇထႅင်ႈတင်းၼမ်ၼႆယူႇ လိူဝ်သေၼၼ်ႉယဝ်ႉ ၽၢၵ်ႇၵႂၢမ်းထိုင်ပေႃႈမႄႈလုၵ်ႈႁဵၼ်းဝႃႈ ႁႂ်ႈၽုၵ်ႇၽင်ပၼ်ယိူင်းမၢႆလုၵ်ႈႁဵၼ်းလႄႈ ႁႂ်ႈၵမ်ႉၸွႆႈပၼ်ႁႅင်း ဢမ်ႇဝႃႈႁႅင်းတူဝ် လႄႈ ႁႅင်းၸႂ် ပၼ်လုၵ်ႈလၢင်းၼမ်ၼမ်ၼႆယူႇယဝ်ႉ။ ဝၢႆးသေပၢင်ယိုၼ်ႈဝႂ်ယဝ်ႉတူဝ်ႈၵႂႃႇယဝ်ႉၼၼ်ႉ ၽူႈယႂ်ႇၵူၼ်းလူင် ၸုမ်းၶူး လုၵ်ႈႁဵၼ်း လႄႈ ပေႃႈမႄႈလုၵ်ႈႁဵၼ်း ထၢႆႇႁၢင်ႈၵိုၵ်းၵၼ် ပဵၼ်တီႈမၢႆတွင်းသေ ၸဝ်ႈတႃႇၼဢၼ်မႃးၶဝ်ႈႁူမ်ႈ ပၢင်ယွင်ႈယေႃးလုၵ်ႈႁဵၼ်း ၽၢၼ်ႇပူၼ်ႉၸၼ်ႉ ၸႃႇၵၼမ်ႉသူမ်ႈၼမ်ႉၸဵမ်း ၶဝ်ႈမုၼ်းၶဝ်ႈပွင်း ၸိူဝ်းၼႆႉၵႂႃႇၼႆယူႇယဝ်ႉ။ တႆးလွတ်ႈလႅဝ်း	['ပၢႆးပၺ်ၺႃႇ', 'ၶၢဝ်ႇ']
2024-01-23T12:11:17	https://taifreedom.com/%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8%e1%80%90%e1%80%ae%e1%82%88%e1%80%9c%e1%82%85%e1%81%bc%e1%80%ba%e1%80%9c/	ဢိင်ႇသၼ်ႇႁႅင်းတီႈလႅၼ်လိၼ်ၶႄႇ−ၵႃႇၵျိတ်ႉသ်တၢၼ်ႇ	ဢိင်ႇသၼ်ႇႁၢဝ်ႈႁႅင်း ၸွမ်းလႅၼ်လိၼ်ၶႄႇ လႄႈ ၵႃႇၵျိတ်ႉသ်တၢၼ်ႇသေ လၢမ်းၶၢတ်ႈဝႃႈ တေၸၢင်ႈမီးလွင်ႈလူႉသုမ်းၵႂၢင်ႈၶႂၢင်ၼႆယူႇ။ မိူဝ်ႈၼႆႉဝၼ်းထီႉ 23 January 2024 (လိူၼ်ၵမ်မႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉမိူင်းပႆႇလႅင်း ၶၢဝ်းယၢမ်းၼႂ်းပိုၼ်ႉတီႈ 02:09 မူင်းၼၼ်ႉ ဢိင်ႇသၼ်ႇႁၢဝ်ႈႁႅင်း ယူႇတီႈ 7.0 ရိၵ်ႇတိူဝ်ႇ တၢင်းလိုၵ်ႉ 22 ၵီႇလူဝ်ႇမီႇတိူဝ်ႇသေ ဝၢႆးၼၼ်ႉ လႆႈသၼ်ႇယွၼ်ႈၸွမ်းထႅင်ႈ 3 ၵမ်း တီႈၼႂ်းမိူင်းၶႄႇ ပွတ်းၸဵင်ႇႁွင်ႇဝၼ်းတူၵ်း ပွတ်းတွၼ်ႈသိၼ်းၵျၢင်း ဢၼ်ယူႇႁိမ်းၸမ်လႅၼ်လိၼ် ၵႃႇၵျိတ်ႉသ်တၢၼ်ႇ လႄႈ ႁဵတ်းႁႂ်ႈမီးၵူၼ်းမၢတ်ႇၸဵပ်းလၢႆၵေႃႉ ႁိူၼ်းယေးလူႉၵွႆလၢႆလင်။ ၽူႈလဵပ်ႈႁဵၼ်းၶဝ်လၢမ်းၶၢတ်ႈဝႆႉတႄႉဝႃႈ ဢိင်ႇသၼ်ႇပွၵ်ႈၼႆႉ ၸၢင်ႈႁဵတ်းႁႂ်ႈမီးလွင်ႈလူႉသုမ်းၵႂၢင်ႈၶႂၢင်ဝႆႉၼႆယူႇ၊ ၵူၺ်းၵႃႈ ယင်းပႆႇမီးလၢႆးငၢၼ်းႁူဝ်ၼပ်ႉ ၵူၼ်းလႆႈႁပ်ႉမၢတ်ႇၸဵပ်း လႄႈ ၵူၼ်းလူႉတၢႆ မႃးၵမ်းလဵဝ်ၼင်ႇၵဝ်ႇ။ မိူဝ်ႈၼႂ်းဝၼ်းထီႉ 22 January 2023 ၼၼ်ႉၵေႃႈ မီးလိၼ်ၵူၼ်ႇ တီႈၼႂ်းမိူင်းၶႄႇ ပွတ်းၸဵင်ႇၸၢၼ်းဝၼ်းဢွၵ်ႇသေ ယၢမ်းၼႆႉ မီးၵူၼ်းလူႉသဵင်ႈတၢႆၵႂႃႇယဝ်ႉ 11 ၵေႃႉ လႄႈ ႁၢႆလၢႆဝႆႉယူႇ လၢႆသိပ်းၵေႃႉ ၵူၼ်းဢမ်ႇယွမ်း 500 ၵေႃႉလႆႈၶၢႆႉပၢႆႈ လႄႈ ၸုမ်းၵူၼ်းၶဝ်ႈၵႂႃႇၸွႆႈထႅမ်မီး ၸမ်ၸမ် 1,000 ၵေႃႉ ယူႇယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၽေးသၽႃႇဝ']
2024-01-23T12:08:54	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%81%b8%e1%81%a2%e1%80%84%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%80%95%e1%81%a2/	ဢမေႇရိၵၢၼ်ႇၸၢင်ႈပဵၼ်ပၢင်တိုၵ်းၶၢဝ်းယၢဝ်းတေႃႇၸုမ်းလုၵ်ႉၽိုၼ်ႉႁူႇတီႇ	ပၼ်ႁႃလွင်ႈ ၸုမ်းႁူႇတီႇပိုတ်းယိုဝ်းႁိူဝ်းတေႃႉတၢင်ႇၵုၼ်ႇ ၼႂ်းပၢင်ႇလၢႆႇလႅင်ၼႆႉ ဢမ်ႇပႆႇႁၼ်တေၵိုတ်းယိုတ်းလႄႈ ဢမေႇရိၵၢၼ်ႇ ယိုင်ႈၶႅၼ်းတိူဝ်းလွင်ႈတိုၵ်းတေႃးတေႃႇၸုမ်းႁူႇတီႇ လူၺ်ႈတင်ႈၸိုဝ်ႈ ၽႅၼ်ၵၢၼ်တိုၵ်းမႃးထႅင်ႈသေ ၽူႈလဵပ်ႈႁဵၼ်းၶဝ်လၢမ်းၶၢတ်ႈဝႃႈ တေၸၢင်ႈပဵၼ်ပၢင်တိုၵ်းၶၢဝ်းယၢဝ်းလႆႈ ၼႆယူႇ။ မိူဝ်ႈဝၼ်းထီႉ 22 January 2024 (လိူၼ်ႈၵမ်မႂ်ႇ 12 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇ CNN လၢႆးငၢၼ်းဝႃႈ ႁွင်ႈၵၢၼ်ၽၢႆႇၵႅတ်ႇၶႄဢမေႇရိၵၢၼ်ႇ လႆႈသႂ်ႇၸိုဝ်ႈၽႅၼ်ၵၢၼ်တိုၵ်းတေႃး တၢင်းၵၢင်ႁၢဝ် လႄႈ ယိုဝ်းမၢၵ်ႇမိတ်ႉသႆး တီႈၼႂ်းမိူင်းယေႇမႅၼ်ႇၼၼ်ႉ ဝႃႈ Operation Poseidon Archer ၼႆသေ လွင်ႈလႆႈတင်ႈၸိုဝ်ႈၽႅၼ်ၵၢၼ်တိုၵ်းၼႆႉၵေႃႈ ၼႄႁႂ်ႈႁၼ်ဝႃႈ ပဵၼ်ၸွမ်းၶၵ်ႉၸွမ်းတွၼ်ႈမႃးသေ တေၸၢင်ႈပဵၼ်ၵႂႃႇလႆႈၶၢဝ်းယၢဝ်း ၸွမ်းၼင်ႇငဝ်းလၢႆး ၼႂ်းပၢင်ႇလၢႆႇလႅင်ၼၼ်ႉ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ဢမေႇရိၵၢၼ်ႇ လႄႈ ဢင်းၵိတ်ႉၵေႃႈ လႆႈပိုတ်းယိုဝ်းသႂ်ႇၼႂ်းမိူင်းယေႇမႅၼ်ႇထႅင်ႈ လူၺ်ႈမီးပဝ်ႉမၢႆ ပဵၼ်တီႈၵဵပ်းၶူဝ်းၶွင်ၸုမ်းႁူႇတီႇသေ ၽၢႆႇတၢင်းၽူႈမီးပုၼ်ႈၽွၼ်း တပ်ႉသိုၵ်းဢမေႇရိၵၢၼ်ႇၵေႃႈလၢတ်ႈဝႃႈ ၵၢၼ်တိုၵ်းတေႃးပွၵ်ႈၵမ်းၼႆႉ ပိုတ်းယိုဝ်းလႆႈမႅၼ်ႈယမ်လႄႈ ယိုဝ်းၵႂႃႇ 8 ပွၵ်ႈ ထုၵ်ႇမႅၼ်ႈပဝ်ႉမၢႆ 8 တီႈ ဝႃႈၼႆ။ ၽွင်းလူင်ၽၢႆႇၵႅတ်ႇၶႄဢင်းၵတ်ႉၵေႃႈဝႃႈ ၵၢၼ်တိုၵ်းတေႃးၼႆႉၵေႃႈ ပဵၼ်တႃႇႁႄႉၵင်ႈတူဝ်ၵဝ်ႇသေ ပဵၼ်ၵၢၼ်တိုၵ်းတေႃး တႃႇပၼ်လွင်ႈလူႉသုမ်းတီႈၵဵပ်းၶူဝ်းၶွင် ဢၼ်ၶဝ်မီးဝႆႉၼၼ်ႉလႄႈ တႃႇလူတ်းယွမ်းၼမ်ႉၵတ်ႉ ဢၼ်တေၸၢင်ႈဢဝ်မႃးပူၼ်ႉပႅၼ် ႁိူဝ်းတေႃႉတၢင်ႇၵုၼ်ႇၵႃႉ ၼႂ်းသဵၼ်ႈတၢင်းၵႃႉၶၢႆတင်းလုမ်ႈၾႃႉၼႆႉ ဝႃႈၼႆ။ ၼႂ်းဝၼ်းထီႉ 22 January 2024 ၼႆႉၵူၺ်း ၸုမ်းႁူႇတီႇၵေႃႈ လႆႈဢွၵ်ႇမႃးလၢတ်ႈဝႃႈ ၸုမ်းၶဝ်ယိုဝ်းသႂ်ႇႁိူဝ်းတေႃႉတၢင်ႇၵုၼ်ႇၵႃႉ ၶွင်ဢမေႇရိၵၢၼ်ႇလမ်းၼိုင်ႈ တီႈၼႂ်းပၢင်ႇလၢႆႇႁိမ်းၸမ်မိူင်းယေႇမႅၼ်ႇ ၼၼ်ႉဝႃႈၼႆ။ သမ်ႉဝႃႈဢမေႇရိၵၢၼ်ႇ လႄႈ ဢင်းၵိတ်ႉ တေၶဝ်ႈပိုတ်းယိုဝ်း ၸုမ်းႁူႇတီႇလၢႆပွၵ်ႈလၢႆၵမ်းသေတႃႉ ယင်းဢမ်ႇၸၢင်ႈႁဵတ်းႁႂ်ႈ ၸုမ်းႁူႇတီႇ ၵိုတ်းယိုတ်းလွင်ႈယိုဝ်းႁိူဝ်းတေႃႉတၢင်ႇၵုၼ်ႇၼႂ်းပၢင်ႇလၢႆႇလႅင်လႆႈလႄႈ ႁဵတ်းႁႂ်ႈႁိူဝ်းတင်းၼမ် ဢွၼ်ၵၼ်ၶၢႆႉလၢႆႈသဵၼ်ႈတၢင်းၵႂႃႇထႅင်ႈတၢင်ႇသဵၼ်ႈ ယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-23T11:01:36	https://taifreedom.com/%e1%80%99%e1%81%bc%e1%80%ba%e1%80%b8%e1%81%bd%e1%80%ad%e1%80%90%e1%80%ba%e1%80%b8%e1%80%9e%e1%80%84%e1%80%ba/	မၼ်းၽိတ်းသင်	ပၢႆၵမ် − လွမ်ႉမိူင်း ၵေးသီး	['မႃႊထီႊမီႊတီႊယိူဝ်ႊ', 'ဝွၵ်း']
2024-01-22T13:15:53	https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%81%b5%e1%82%83%e1%82%89%e1%81%b8%e1%82%83%e1%82%89-%e1%80%95%e1%82%86/	ပၢင်တိုၵ်းၼႂ်းၵႃႉၸႃႉ ပႆႇဝၢႆး ၵူၼ်းတၢႆ 2 မိုၼ်ႇပၢႆ	ပၢင်တိုၵ်းၼႂ်းၵႄႈၵၢင် ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် ဢမ်ႇပႆႇၵိုတ်း ယိုတ်းလႆႈလႄႈ ႁဵတ်းႁႂ်ႈၵူၼ်းၼႂ်းပိုၼ်ႉတီႈၵႃႉၸႃႉ လူႉသဵင်ႈတၢႆ 2 မိုၼ်ႇပၢႆယဝ်ႉ။ မိူဝ်ႈဝၼ်းထီႉ 21 January 2024 (လိူၼ်ၵမ်မႂ်ႇ 11 ၶမ်ႈ ပီႊတႆး 2118 ၼီႈ) ၼၼ်ႉ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း ၵဵဝ်ႇလူၺ်ႈလွင်ႈၵူၼ်းလူႉသဵင်ႈတၢႆ ၼႂ်းပိုၼ်ႉတီႈၵႃႉ ၸႃႉ တႄႇၸဵမ်မိူဝ်ႈ ဢိတ်ႇသရေး တင်း ၸုမ်းသိုၵ်းႁႃးမၢတ်ႉသ် တႄႇပိုတ်းယိုဝ်းၵၼ် ၶိုၼ်းႁၢဝ်ႈႁႅင်းမႃး တေႃႇထိုင်ယၢမ်းလဵဝ် ၽၢႆႇတၢင်း ၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး ဢၼ်မီးၼႂ်းၵႃႉၸႃႉ လူႉသဵင်ႈတၢႆၵႂႃႇယဝ်ႉ ဢမ်ႇယွမ်း 25,102 ၵေႃႉ ၼႂ်းၼႆႉၵမ်ႈၼမ်ပဵၼ် ၽူႈယိင်း တင်း လုၵ်ႈဢွၼ်ႇ လႄႈ မီးၵူၼ်းလႆႈ တၢင်းမၢတ်ႇၸဵပ်း 62,681 ၵေႃႉ သေဢမ်ႇၵႃး ၼႂ်းၶၢဝ်းတၢင်း 24 ၸူဝ်ႈမူင်းပူၼ်ႉမႃး ၼၼ်ႉၵူၺ်း ၵူၼ်းမိူင်းပႃႇလႅတ်ႉသတၢႆး ထုၵ်ႇၶႃႈႁႅမ်တၢႆၵႂႃႇထႅင်ႈဢမ်ႇယွမ်း 178 ၵေႃႉ၊ မၢတ်ႇၸဵပ်း 293 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ၵူၼ်းမိူင်းပႃႇလႅတ်ႉသတၢႆး ဢၼ်မီးယူႇၼႂ်းပိုၼ်ႉတီႈၵႃႇၸႃႉတင်း မူတ်း 2.4 လၢၼ်ႉၵေႃႉ၊ တႃႇ 1.9 လၢၼ်ႉၵေႃႉ လႆႈႁၢမ်းတီႈယူႇတၢၼ်းသဝ်း သေဢမ်ႇ ၵႃး ဢမ်ႇမီး ၶဝ်ႈၼမ်ႉတၢင်းၵိၼ် လႄႈ ဢီႈယႃ ႁူမ်ႈပႃးၶူဝ်းၶွင်ၸႂ်ႉတိုဝ်းၸိူဝ်းၼႆႉ ၼင်ႇႁၢဝ်ႈႁႅင်း ဝႃႈၼႆ။ ဢိတ်ႇသရေး လႄႈ ၸုမ်းသိုၵ်းႁႃးမၢတ်ႉသ် လႆႈတႄႇပဵၼ်ပၢင်တိုၵ်းၵၼ်မႃးၶိုၼ်း ႁၢဝ်ႈႁႅင်း ဝၢႆးၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇၼႂ်းမိူင်းဢိတ်ႇသရေး မိူဝ်ႈဝၼ်းထီႉ 7 October 2023 ၼၼ်ႉလႄႈ ႁဵတ်းႁႂ်ႈမီးၵူၼ်းလူႉသဵင်ႈတၢႆဢမ်ႇယွမ်း 1,140 ၵေႃႉ၊ ထုၵ်ႇၸုမ်းသိုၵ်းႁႃးမၢတ်ႉသ်တီႉၺွပ်းၵႂႃႇ 250 ၵေႃႉသေ ၵမ်ႈၽွင်ႈထုၵ်ႇ ပွႆႇတူဝ်ပွၵ်ႈၶိုၼ်းႁိူၼ်းယဝ်ႉလႄႈ ယၢမ်းလဵဝ် ၵူၼ်းဢၼ်ထုၵ်ႇတီႉၺွပ်းၼၼ်ႉ ၵိုတ်းယူႇမွၵ်ႈ 132 ၵေႃႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇ', 'ၶၢဝ်ႇၼွၵ်ႈမိူင်း']
2024-01-22T13:14:26	https://taifreedom.com/%e1%80%84%e1%80%9d%e1%80%ba%e1%82%88%e1%81%b6%e1%81%a2%e1%80%99%e1%80%ba%e1%82%87%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%9c%e1%81%a2%e1%82%86%e1%80%b8%e1%80%a2%e1%80%9d%e1%80%ba/	ငဝ်ႈၶၢမ်ႇပိုၼ်ႉလၢႆးဢဝ်တူဝ်လွတ်ႈမိူဝ်ႈၾႆးမႆႈ	သင်ဝႃႈၾႆးမႆႈ ႁိူၼ်း၊ ႁိူၼ်းတိူၵ်ႈ၊ ၼႂ်းလၢၼ်ႉၶၢႆၶွင် ၸိူဝ်းၼႆႉၼႆ ထုၵ်ႇလီမီးသတိယူႇတႃႇသေႇ၊ တေလႆႈႁူႉဝႃႈလူဝ်ႇလႆႈပၢႆႈၸိူင်ႉႁိုဝ်လႄႈ မိူဝ်ႈမီးၵႂၼ်းတဵမ်ဝႆႉၼၼ်ႉ ထုၵ်ႇလီႁဵတ်းၸိူင်ႉႁိုဝ် တေႁဵတ်းႁိုဝ်ဢဝ်တူဝ်လွတ်ႈလႆႈၼႆၼၼ်ႉ ၸင်ႇလႆႈဢဝ်ငဝ်ႈၶၢမ်ႇပိုၼ်ႉ ၵဵဝ်ႇလူၺ်ႈလၢႆးဢဝ်တူဝ်လွတ်ႈမိူဝ်ႈၾႆးမႆႈ မႃးလၢတ်ႈၼႄၵႂႃႇယူႇယဝ်ႉ။ မိူဝ်ႈၾႆးမႆႈၼႂ်းႁွင်ႈ ၼႂ်းႁိူၼ်း ဢၼ်ဢမ်ႇၵႂၢင်ႈယႂ်ႇၼၼ်ႉ ႁႂ်ႈၾၢင်ႉတူၺ်းလီလီဝႃႈ ပဵၼ်ယွၼ်ႉသင် ဢမ်ႇဝႃႈ ၾႆးၾႃႉ၊ ၼမ်ႉမၼ်း၊ ၾႆးတဵၼ်း၊ ၾႆးၶိတ်ႇ၊ ၾႆးလႅၼ်းယႃႈ၊ တဝ်ႈၵႅတ်ႉသ် ၸၵႂႃႇၸိူဝ်းၼႆႉ၊ ပေႃးဝႃႈ မၼ်းဢမ်ႇၸႂ်ႈၾႆးမႆႈမႃး ယွၼ်ႉၾႆးၾႃႉ လႄႈ ၼမ်ႉမၼ်း ပေႃးၼႆၸိုင် ၸႂ်ႉၼမ်ႉႁူတ်းမွတ်ႇၾႆးလႆႈ၊ သင်ဢမ်ႇယုမ်ႇၸႂ်လႆႈၵေႃႈ လီလႆႈဢဝ်ၽႃႈႁူမ်ႇၼႃၼႃ ႁူမ်ႇပႅတ်ႈၾႆးႁႂ်ႈမွတ်ႇၵႂႃႇ သင်မီးတဝ်ႈသိတ်းမွတ်ႇၾႆးၼႆၵေႃႈႁႂ်ႈၸႂ်ႉၵမ်းလဵဝ်။ သင်ဝႃႈၾႆးလုၵ်ႉမႆႈႁႅင်း မီးဢၢႆၵႂၼ်းမႃး ထိုင်တီႈမွတ်ႇၾႆးပေႃးဢမ်ႇလႆႈၼႆၸိုင် ထုၵ်ႇလီႁိပ်ႈၼႅတ်ႈဢွၵ်ႇတီႈဢၼ်ၾႆးမႆႈၼၼ်ႉၵမ်းလဵဝ်သေ ပိၵ်ႉဢိုတ်းၽၵ်းတူဝႆႉ တေၸွႆႈႁႂ်ႈၾႆးၼၢၼ်းလၢမ်းၵႂႃႇတၢင်ႇတီႈ။ မိူဝ်ႈၾႆးမႆႈၼၼ်ႉ ႁဵတ်းသင်ဝႆႉၵေႃႈ ႁႂ်ႈၽႃႈပႅတ်ႈၵမ်းလဵဝ်သေ ႁိပ်ႈၼႅတ်ႈဢဝ်ၶူဝ်းၶွင်ဢၼ်ၸမ်ပဵၼ်ဢွၵ်ႇပၢႆႈ၊ သင်ယူႇၸမ်ၽႃႈႁူမ်ႇ၊ ၽႃႈၸဵတ်ႉ၊ ၽႃႈသိူဝ်ႇ၊ မွၼ်ႁူဝ်ၸိူဝ်းၼႆႉၵေႃႈ ႁႂ်ႈဢဝ်မႃးႁူမ်ႇလႄႈဢဝ်ၸပ်းမိုဝ်းဢွၵ်ႇၵႂႃႇပႃး။ သင်ဝႃႈငိၼ်းဢၢႆၵႅတ်ႉသ်ပေႃးဝႃႈၼႆၸိုင် ဢမ်ႇထုၵ်ႇလီႁဵတ်းလွင်ႈဢၼ်မီးၾႆး ဢမ်ႇဝႃႈတေသဵပ်ႇ−ၸၼ် ပလၵ်ႉၾႆး၊ တဵၵ်းတုမ်ႇပိၵ်ႉပိုတ်ႇၾႆး သင်ဝႃႈၵႅတ်ႉသ်ႁူဝ်ႈၼႆ ၸၢင်ႈႁဵတ်းႁႂ်ႈၾႆးမႆႈလႆႈၼၼ်ႉယဝ်ႉ။ မိူဝ်ႈၾႆးမႆႈႁွင်ႈႁဝ်းၼႆ ယႃႇပၢႆႈၵႂႃႇယူႇထႅင်ႈတၢင်ႇႁွင်ႈ ဢၼ်ပဵၼ်တီႈလိုဝ်ႈသဝ်းဢၼ်လဵဝ်ၵၼ် ဢၼ်ၾႆးပႆႇမႆႈ ဢမ်ႇဝႃႈတေပဵၼ် ႁွင်ႈတႂ်ႈလိၼ်၊ ႁွင်ႈၽၢႆႈၼႂ်းႁိူၼ်း၊ ႁွင်ႈဢၼ်ဢမ်ႇၸၢင်ႈပၢႆႈဢွၵ်ႇလႆႈ၊ ၵွပ်ႈၼၼ်လႄႈ လီလႆႈႁႃတၢင်းတႃႇတေပၢႆႈဢွၵ်ႇတီႈဢၼ်လွတ်ႈၽေးႁႂ်ႈဝႆးၽႂ်း။ မိူဝ်ႈၾႆးမႆႈၼၼ်ႉ ႁႂ်ႈငိူင်ႉဝႄႈ လွင်ႈတိူဝ်ႉယိပ်းၶူဝ်းၶွင်ဢၼ်ပဵၼ်လဵၵ်း မၼ်းတေႁဵတ်းႁႂ်ႈတၢတ်ႈၼိူဝ်ႉၼင်ႁဝ်းလႆႈ။ သင်ပၢႆႈမႃးထိုင်ၶူဝ်လႆပၢႆႈၾႆးယဝ်ႉ ၵူၼ်းဢၼ်ၸွမ်းလင်ႁဝ်းမႃးၵေႃႈဢမ်ႇမီးယဝ်ႉၸိုင် ထုၵ်ႇလီပိၵ်ႉၽၵ်းတူႁႂ်ႈလူမ်ႈလူမ်ႈပႅတ်ႈၵမ်းလဵဝ် ပေႃးဝႃႈပိုတ်ႇဝႆႉၼႆ ၾႆးလႄႈၵႂၼ်းၾႆး တေလမ်းၸွမ်းမႃးလႆႈလႄႈ ယႃႇႁႂ်ႈၽၵ်းတူပၢႆႈၾႆးၼၼ်ႉ ပိုတ်ႇဝႆႉယူႇတႃႇသေႇ။ သၽႃႇဝၾႆးၼႆႉ တေလုၵ်ႉတၢင်းတႂ်ႈလၢမ်းၶိုၼ်ႈတၢင်းၼိူဝ် ၵွပ်ႈၼၼ် ထုၵ်ႇလီလႅၼ်ႈလူင်းတၢင်းတႂ်ႈႁႂ်ႈဝႆးၽႂ်းၼင်ႇၵႃႈဝႆးလႆႈ၊ သင်ဝႃႈလူင်းဢမ်ႇလႆႈၵေႃႈ ပေႃးပဵၼ်ႁိူၼ်းတိူၵ်ႈလူင်ၼႆၸိုင် ႁႂ်ႈလႅၼ်ႈၶိုၼ်ႈတၢင်းၼိူဝ်သုတ်းသုတ်း။ ပေႃးဝႃႈလွတ်ႈဢွၵ်ႇမႃးလႆႈယဝ်ႉ ဢမ်ႇထုၵ်ႇလီၶဝ်ႈၵႂႃႇၶိုၼ်း ပေႃးႁႂ်ႈလီႁိပ်ႈပွင်ႇလႅင်းပၼ်တီႈၽူႈမီးပုၼ်ႈၽွၼ်းၶဝ်ႁႂ်ႈမႃးၸွႆႈထႅမ်။ သင်ဝႃႈမီးပဵဝ်ၵႂၼ်းၾႆးၼမ် ဢမ်ႇၸၢင်ႈထူၺ်ႈၸႂ်လႆႈၼႆ ထုၵ်ႇလီႁိပ်ႈၼႅတ်ႈၵူမ်ႈလူင်းပိုၼ်ႉတီႈတႅမ်ႇ ၸမ်ပိုၼ်ႉႁႂ်ႈလႆႈၼင်ႇၵႃႈပဵၼ်လႆႈယဝ်ႉ ၵၢၼ်းၵႂႃႇ၊ ဢဝ်ၽႅၼ်ႇၸဵတ်ႉ ဢမ်ႇၼၼ် ၽႅၼ်ႇၸုပ်ႉၼမ်ႉသေ ပိၵ်ႉဢိုတ်းၶူႈၼင် ဢမ်ႇၼၼ် ဢဝ်ထူင်ၸေႈဢၼ်မီးလူမ်းၼၼ်ႉ မႃးႁူမ်ႇၵွၵ်းႁူဝ်ဝႆႉသေဢွၵ်ႇၵႂႃႇ။ သင်ၸိူဝ်ႉဝႃႈၾႆးမႆႈယူႇၼွၵ်ႈႁွင်ႈ ၵူၺ်းႁဝ်းသမ်ႉယူႇၼႂ်းႁွင်ႈၼႆ ထုၵ်ႇလီပိၵ်ႉဢိုတ်းၽၵ်းတူဝႆႉသေ ဢဝ်ၽႅၼ်ႇၸုပ်ႉၼမ်ႉ ပိၵ်ႉဢိုတ်းၸွမ်းၶွပ်ႇၽၵ်းတူ ဢမ်ႇပၼ်ႁႂ်ႈ ၾႆး လႄႈ ၵႂၼ်းၾႆး ၶဝ်ႈမႃးၼႂ်းႁွင်ႈသေယဝ်ႉ ယွၼ်းတၢင်းၸွႆႈထႅမ်ပိူၼ်ႈၵႂႃႇ တီႈၽၵ်းတူႁူးလႅင်း ဢမ်ႇၼၼ် ၵပ်းသိုပ်ႇယွၼ်းတၢင်းၸွႆႈထႅမ်ၵႂႃႇ တီႈၽူႈမီးပုၼ်ႈၽွၼ်း၊ ၵူၼ်းႁူႉၸၵ်းၶဝ်။ ပေႃးဝႃႈၾႆးမႆႈတူဝ်ၶိင်းမႃးၼႆ ႁႂ်ႈၵိင်ႈၼွၼ်းၸွမ်းပိုၼ်ႉလိၼ်ၵႂႃႇမႃး ဢမ်ႇလီလႅၼ်ႈ၊ ပေႃးဝႃႈလႅၼ်ႈၸိုင် ယိုင်ႈၶႅၼ်းႁဵတ်းႁႂ်ႈၾႆးမႆႈမႃးထႅင်ႈၵူၺ်းယူႇ။ မိူဝ်ႈမီးႁွႆးၾႆးမႆႈမႃး လၢႆးလုမ်းလႃးမၼ်းၵေႃႈ ဢွၼ်တၢင်းသုတ်း ထွတ်ႇၶိူင်ႈႁွႆႈတိုဝ်း၊ သိူဝ်ႈၶူဝ်း တီႈမီးႁွႆးၾႆးမႆႈၼၼ်ႉဢွၵ်ႇ၊ သုၵ်ႈလၢင်ႉလူၺ်ႈၼမ်ႉမူတ်းသႂ်၊ တေၸွႆႈလူတ်းယွမ်း သၢၼ်ဢၼ်တေၸၢင်ႈႁဵတ်းႁႂ်ႈၸဵပ်းသႅပ်ႇၸွမ်းႁွႆးၸဵပ်းလႆႈ၊ သိုပ်ႇၼၼ်ႉ ဢဝ်ၽႅၼ်ႇမူတ်းသႂ်ၸဵတ်ႉႁႂ်ႈႁႅင်ႈ ၾၢင်ႉတူၺ်းဝႃႈၸွင်ႇမီးႁွႆးလွၵ်ႈလႄႈ မီးတုမ်ႇၼမ်ႉသႂ်ဢွၵ်ႇမႃး၊ သင်ဝႃႈသီၼိူဝ်ႉလႅၵ်ႈလၢႆႈၵႂႃႇ ႁႂ်ႈၵႂႃႇႁႃမေႃယႃၵမ်းလဵဝ်၊ ဢမ်ႇထုၵ်ႇလီဢဝ်ဢီႈသင်တႃးတီႈႁွႆးၸဵပ်း မိူဝ်ႈဢမ်ႇယုမ်ႇယမ်လႆႈဝႃႈ ပဵၼ်ယႃဢၼ်ထုၵ်ႇမႅၼ်ႈ၊ မၢင်မဵဝ်းပေႃးဝႃႈတႃးၵႂႃႇ ၸၢင်ႈႁဵတ်းႁႂ်ႈႁွႆးၸဵပ်းတိတ်းၸပ်းၸိူဝ်ႉမႅင်းလႆႈယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း	['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']
2024-01-22T13:03:55	https://taifreedom.com/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba-2/	မူႇၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ် ၵေႃႉသိုၵ်း RCSS/SSA	ယိူင်းဢၢၼ်းႁႂ်ႈလႆႈပဵၼ် လွင်ႈၵမ်ႉၸွႆႈၸိူဝ်ႉၸၢတ်ႈ လႄႈ ႁႅင်းၸႂ် ၵေႃႉသိုၵ်းၵေႃႉႁၢၼ် ၶဝ်ၼႆသေ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈၸွႆႈထႅမ်ငိုၼ်းတွင်းတီႈ ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ၼႆယဝ်ႉ။ မိူဝ်ႈဝၼ်းထီႉ 16 January 2024 (လိူၼ်ၵမ်မႂ်ႇ 6 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ၸေႇတၼႃႇ ၸိူဝ်းၶႂ်ႈ ၸွႆႈထႅမ်ၵေႃႉသိုၵ်းၵေႃႉႁၢၼ် မိူၼ်ၼင်ႇ− 1. ၸၢႆးႁၵ်ႉၶိူဝ်း ၶဝ်တင်းႁိူၼ်း မိူင်းၶွၼ် 100 ယွၼ်ႇ၊ 2. ၼၢႆးမႆၶမ်းတိၼ်ႇ မိူင်းမၢဝ်း 50 ယွၼ်ႇ၊ 3. ၼၢင်းဢေၽိဝ်ႇ မိူင်းယၢင်းလူင် ဝၢၼ်ႈသၵွၼ်း 100 ယွၼ်ႇ၊ 4. ၽူႈႁၵ်ႉၸိူဝ်ႉၸၢတ်ႈ မိူင်းမၢဝ်း 100 ယွၼ်ႇ၊ 5. ဢေဢုင်း သွင်ပီႈၼွင်ႉ မိူင်းမၢဝ်း 200 ယွၼ်ႇ၊ 6. ၸၢႆးဝႃႇလိင်ႇ ဝၢၼ်ႈတွင်ႊႁဵဝ်း ဝဵင်းတၢင်ႉယၢၼ်း 100 ယွၼ်ႇ၊ 7. ပီႈၼၢင်းမုင်ႉ မိူင်းမၢဝ်း 100 ယွၼ်ႇ၊ 8. ၸၢႆးတိုၼ်းသႅင်ဢွၼ်ႇ မိူင်းမၢဝ်း 50 ယွၼ်ႇ၊ 9. ပႃႈမျႃႉၸၢမ်ႇ မိူင်းမၢဝ်း 50 ယွၼ်ႇ၊ 10. ၵူၼ်းၼုမ်ႇတႆးဢမ်ႇၶႂ်ႈဢွၵ်ႇၸိုဝ်ႈ ၸႄႈမိူင်းၶၢင် 300 ယွၼ်ႇ၊ 11. ယွတ်ႈၵျွင်းမွင်ႇ ၶဝ်တင်းႁိူၼ်း မၢၼ်ႈတိုင်းၶူဝ် 100 ယွၼ်ႇ၊ 12. ပႃႈၶမ်းလႅင်ႊတွင်း ၶဝ်တင်းႁိူၼ်း ၵၢတ်ႇတႂ်ႈ မိူင်းမၢဝ်း 100 ယွၼ်ႇ၊ 13. ၸၢႆးဢၢႆႈၶမ်း ၶဝ်တင်းႁိူၼ်း မၢၼ်ႈၵွင်းၼႃး မိူင်းမၢဝ်း 100 ယွၼ်ႇ၊ 14. ၸၢႆးသၢမ်ပၢၼ်း မိူင်းမၢဝ်းလူင် 50 ယွၼ်ႇ၊ 15. ၶိင်းသၢင်ႇသႆႇ ၶဝ်တင်းႁိူၼ်း 50 ယွၼ်ႇ၊ 16. လုင်းသွႆႈၶမ်းႁိူင်း မၢၼ်ႈဢူဝ်ႉလူဝ်း 100 ယွၼ်ႇ၊ 17. ၸၢႆးသၢင်ႇလႃႈ ဝဵင်းၶႃႇ 100 ယွၼ်ႇ၊ 18. ၸၢႆးထီးၶမ်းသၢမ် မိူင်းမၢဝ်း 100 ယွၼ်ႇ၊ 19. ၸၢႆးၸၢမ်ႇထုၼ်း ဝဵင်းၼမ်ႉၶမ်း 100 ယွၼ်ႇ၊ 20. ၼၢင်းၶမ်းၶိၼ်ႇ ထုင်ႉလွႆႁူဝ်သိူဝ် 50 ယွၼ်ႇ၊ 21. ၼၢင်းၸူဝ်းႁၢၼ်ႇ ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 22. ၼၢင်းမုင်ႇ ထုင်ႉလွႆႁူဝ်သိူဝ် 50 ယွၼ်ႇ၊ 23. ၸၢႆးႁၵ်ႉတႆး မိူင်းမၢဝ်း 50 ယွၼ်ႇ၊ 24. ၸၢႆးဢၢႆႈငိုၼ်းဝႃႇ မိူင်းၶွၼ် 50 ယွၼ်ႇ၊ 25. ၸၢႆးၸၢႆး သိပ်းသွင်းပၼ်းၼႃး 80 ယွၼ်ႇ၊ 26. ၼၢင်းၸိင်ႇ ၶူႈလၢၼ်ႈ 50 ယွၼ်ႇ၊ 27. ၼၢင်းမူၺ်းဢွင်ႇ ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 28. ၼၢင်းမီးသႃႇ ထုင်ႉလွႆႁူဝ်သိူဝ် 50 ယွၼ်ႇ၊ 29. ပႃႈသွႆႈသႅင်ဢွင်ႇ မၢၼ်ႈဢူဝ်ႉလူဝ်း 50 ယွၼ်ႇ၊ 30. ၸၢႆးမႂ်ႊႁိူင်းသေႃး မိူင်းဝၼ်း 50 ယွၼ်ႇ၊ 31. လုင်းယွတ်ႈသႂ်သၢမ် မၢၼ်ႈဢူဝ်ႉလူဝ်း 100 ယွၼ်ႇ၊ 32. ပႃႈၶမ်းလႃႈ ၼွင်သိင် 100 ယွၼ်ႇ၊ 33. ပႃႈၸိင်ႇၺုၼ်ႉ မိူင်းမၢဝ်း 100 ယွၼ်ႇ၊ 34. ပႃႈဢွင်ႇမီး မိူင်းမၢဝ်း 100 ယွၼ်ႇ၊ 35. ပႃႈသိၼ်ႇ မိူင်းမၢဝ်း 20 ယွၼ်ႇ၊ 36. ပႃႈမွၵ်ႇၶမ်းပွႆး မိူင်းမၢဝ်း 50 ယွၼ်ႇ၊ 37. လုင်းၶွၵ်ႉၶမ်းဢၢႆႈ မၢၼ်ႈဢူဝ်ႉလူဝ်း 50 ယွၼ်ႇ၊ 38. ဢေမႆႇ မိူင်းမၢဝ်း 50 ယွၼ်ႇ၊ 39. ၼၢင်းဢေၸီႇ တိုင်းၶမ်းလူင် 50 ယွၼ်ႇ၊ 40. ပႃႈမေႇ မၢၼ်ႈမႅင်ႇ ၼမ်ႉၶမ်း 100 ယွၼ်ႇ၊ 41. ဝႃႇပဝ်း ပၢင်ႁႆး ပွၵ်ႉ 3 ၼမ်ႉတူႈ 50 ယွၼ်ႇ၊ 42. ပီႈၶမ်းပီး ၼမ်ႉၶမ်း ၸူဝ်ႈၶၢဝ်းမိူင်းၶႄႇ 100 ယွၼ်ႇ ၸိူဝ်းၼႆႉ ႁူမ်ႈပဵၼ်သၢင်ႉငိုၼ်းၶႄႇ တင်းမူတ်း 3,400 ယွၼ်ႇသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉ ၼႂ်းၼႃႈတီႈၵုမ်းၵမ်တီႈၼိုင်ႈၵႂႃႇ ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် မူႇၸုမ်းၽွမ်ႉႁူမ်ႈထုင်ႉမၢဝ်း လႄႈ ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်းသႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈယူႇ ၼႆယဝ်ႉ။ သင်ၸိူဝ်ႉဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ပွတ်းထုင်ႉမၢဝ်း ၶႂ်ႈၸွႆႈထႅမ်ၵေႃႉ သိုၵ်းၵေႃႉႁၢၼ်၊ ၶႂ်ႈႁူမ်ႈႁွမ်းလူႇတၢၼ်းငိုၼ်းတွင်း ၼႂ်းတွၼ်ႈၵၢၼ်သႃႇသၼႃႇ လႄႈ ၶႂ်ႈၸွႆႈထႅမ်ပၢႆးပၺ်ႇၺႃႇ တင်း ပၢႆးယူႇလီ ပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁၵ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉ လႆႈယူႇၶႃႈ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-01-22T13:02:27	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-8/	သိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇလူင်သႂ်ႇ တီႈပွတ်းၼမ်ႉၶမ်း တိူဝ်ႉၺႃးၵူၼ်းမိူင်း	မိူဝ်ႈဝၼ်းထီႉ 21 January 2024 (လိူၼ်ၵမ်မႂ်ႇ 11 ၶမ်ႈ ပီႊတႆး 2118 ၼီႈ) ယၢမ်း 11:30 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ် (ဢမ်ႇလႆႈႁူႉသႅၼ်း) ပွႆႇမၢၵ်ႇလူင်သႂ်ႇ တီႈဝၢၼ်ႈၼွင်မႃႉလူင် ဝဵင်းၼမ်ႉၶမ်း လႄႈတိူဝ်ႉၺႃးပႃးၵူၼ်းမိူင်း မၢတ်ႇၸဵပ်းႁၢဝ်ႈႁႅင်း 2 ၵေႃႉ ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈ လၢတ်ႈၼႄဝႃႈ “ၸႂ်ႈဢေႃႈ သိုၵ်းမၢၼ်ႈၶဝ် ဢဝ်ႁိူဝ်းမိၼ် မႃးပွႆႇမၢၵ်ႇလူင်သႂ်ႇ တီႈဝၢၼ်ႈၼွင်မႃႉလူင်သေ တိူဝ်ႉၺႃးၵူၼ်းဝၢၼ်ႈ 2 ၵေႃႉ လႆႈတၢင်းမၢတ်ႈၸဵပ်းႁၢဝ်ႈႁႅင်းဝႆႉၶႃႈဢေႃႈ ၵူၼ်းဢၼ်လႆႈမၢတ်ႇၸဵပ်းၼၼ်ႉ 1. လုင်းသၢင်ႇထုၼ်းလႃႉ ဢႃႇယု 51 ပီႊ လႄႈ ၼၢင်းၶမ်းဢွင်ႇ ဢႃႇယု 43 ပီႊ ပဵၼ်ၵူၼ်းဢၼ်ယူႇတီႈဝၢၼ်ႈၼွင်မႃႉလူင် ဝဵင်းၼမ်ႉၶမ်း” လၢတ်ႈၼႄၼင်ႇၼႆ။ ဝၢႆးသေ ၶွင်ႇသီႇသိုၵ်းမၢၼ်ႈ တင်း ဢူၺ်းလီသၢမ်ၸုမ်း လႆႈၸႂ်ႈၵိုတ်းတိုၵ်းၵၼ်ၸူဝ်ႈၶၢဝ်း ဝႃႈၼႆသေတႃႉ ပၢင်တိုၵ်းၵေႃႈ ယင်းတိုၵ်းသိုပ်ႇပဵၼ်ၼႂ်းမိူင်းတႆးပွတ်းႁွင်ႇ မၢင်ႇပိုၼ်ႉတီႈလႄႈ သိုၵ်းမၢၼ်ႈၵေႃႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇၸိူဝ်းၼႆႉ တိုၵ်ႉမီးယူႇ။ တေႃႇထိုင်ဝၼ်းမိူဝ်ႈၼႆႉ ပွတ်းတၢင်းမိူင်းမိတ်ႈ မိူင်းတႆးပွတ်းႁွင်ႇၵေႃႈ သိုၵ်းမၢၼ်ႈ လႄႈ သိုၵ်းၶၢင် ႁူမ်ႈ PDF ယင်းမီးတိုၵ်ႉသိုပ်ႇပဵၼ်ပၢင်တိုၵ်းၵၼ်ႁၢဝ်ႈႁႅင်းလႄႈ ႁဵတ်းႁႂ်ႈၾႆးမႆႈၼႂ်းၵၢတ်ႇ ၼႂ်းဝဵင်း ၵူၼ်းမိူင်း လႆႈပၢႆႈၽေးသိုၵ်း လႄႈ လူႉတၢႆၸွမ်း ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']
2024-01-22T12:56:41	https://taifreedom.com/%e1%81%b5%e1%82%83%e1%80%b8%e1%80%90%e1%80%b1%e1%82%83%e1%82%89%e1%80%90%e1%81%a2%e1%80%84%e1%80%ba%e1%82%87%e1%81%b6%e1%80%ad%e1%80%b0%e1%80%84%e1%80%ba%e1%82%88%e1%80%9a%e1%80%ad%e1%80%95%e1%80%ba/	ၵႃးတေႃႉတၢင်ႇၶိူင်ႈယိပ်းၵွင်ႈၵၢင်ႇ PNLA ထုၵ်ႇတီႉၺွပ်း ၼႂ်းၸႄႈဝဵင်းႁူဝ်ပူင်း	လႆႈႁူႉဝႃႈ ၵႃးတေႃႉတၢင်ႇၶိူင်ႈယိပ်းၵွင်ႈၵၢင်ႇ ဢိၵ်ႇမၢၵ်ႇမိုဝ်ႉၸိုၼ်းယၢမ်း ဢၼ်ၸုမ်းသိုၵ်းပူတ်းပွႆႇၸိူဝ်ႉၸၢတ်ႈပဢူဝ်း PNLA ၶဝ် ႁေႃႈမႃးၼၼ်ႉ ထုၵ်ႇသိုၵ်းမၢၼ်ႈၶဝ်တီႉၺွပ်းလႆႈ တီႈၼႂ်းၸႄႈဝဵင်းႁူဝ်ပူင်း ဝႃႈၼႆ။ ပူၼ်ႉမႃးမိူဝ်ႈဝၼ်းထီႉ 20 January 2024 (လိူၼ်ၵမ်မႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 23:00 မူင်း ပၢႆၼၼ်ႉ ယွၼ်ႉမီးၵူၼ်းပွင်ႇၶၢဝ်ႇပၼ်တီႈသိုၵ်းမၢၼ်ႈလႄႈ သိုၵ်းမၢၼ်ႈတင်း သိုၵ်းၵူၼ်းမိူင်း PNO ၸင်ႇပႂ်ႉၵူတ်ႇထတ်းၵႃး ဢၼ်ၸုမ်းသိုၵ်း PNLA ၶဝ် ႁေႃႈမႃးၼိူဝ်သဵၼ်ႈတၢင်းလူင်ၼၼ်ႉသေ တီႉၺွပ်းလႆႈၵႃး Canter 2 လမ်း၊ ၵႃး Honda Fit 1 လမ်း၊ ၵႃးၽူဝ်းဝီး 2 လမ်းလႄႈ ၶိူင်ႈၵွင်ႈၵၢင်ႇ ဢၼ်တေႃႉတၢင်ႇမႃးၼိူဝ်ၵႃးၼၼ်ႉတင်းၼမ်ၼႆယဝ်ႉ။ ၽွင်းသိုၵ်းမၢၼ်ႈၶဝ် ပႂ်ႉၵူတ်ႇထတ်းၼၼ်ႉ ၸုမ်းသိုၵ်း PNLA ဢမ်ႇယွမ်းပၼ်ၵူတ်ႇထတ်းသေ ပိုတ်းယိုဝ်းသႂ်ႇသိုၵ်းမၢၼ်ႈလႄႈ သွင်ၽၢႆႇလႆႈပိုတ်းယိုဝ်းၵၼ်ၵႅပ်ႉၼိုင်ႈယဝ်ႉ ၸုမ်းသိုၵ်း PNLA ၶဝ် ၸင်ႇဢဝ်ၽႆးၸုတ်ႇၽဝ်ပႅတ်ႈ ၵႃးဢၼ်ၶဝ်တေႃႉတၢင်ႇၶိူင်ႈယိပ်းၵွင်ႈၵၢင်ႇမႃးၼၼ်ႉ 5 လမ်းသေ ၶိုၼ်းဢွၼ်ၵၼ်ၶီႇႁေႃႈပၢႆႈၵႂႃႇပႅတ်ႈလမ်းၼိုင်ႈ ဝႃႈၼႆ။ ၼႂ်းၶၢဝ်းယၢမ်းပိုတ်းယိုဝ်းၵၼ်ၼၼ်ႉ သိုၵ်းမၢၼ်ႈ လႄႈ ၵူၼ်းသိုၵ်း PNO မၢတ်ႇၸဵပ်း 2 ၵေႃႉလႄႈ ၵူၼ်းသိုၵ်း PNLA လူႉတၢႆ 2 ၵေႃႉသေ ယွၼ်ႉၵႃးတေႃႉတၢင်ႇၶိူင်ႈယိပ်း ထုၵ်ႇဢဝ်ၽႆးၽဝ်လႄႈ မၢၵ်ႇလူင်ဢၼ်မီးဝႆႉၼႂ်းၵႃး တႅၵ်ႇတိူဝ်ႉၸပ်းႁိူၼ်းၵူၼ်းမိူင်း လုၵ်ႉပဵၼ်ၾႆးသေ ၾႆးလၢမ်းမႆႈႁိူၼ်းၵူၼ်းမိူင်းၵႂႃႇ ဢမ်ႇယွမ်း 27 လင်ၸိူဝ်းၼႆႉ ၼႆယဝ်ႉ။ ထိုင်မႃးဝၼ်းထီႉ 21 January 2024 ယၢမ်းၵၢင်ၼႂ် 11:00 မူင်းပၢႆၼၼ်ႉ ၸုမ်းသိုၵ်းမၢၼ်ႈ ႁူမ်ႈၸုမ်း PNO လႆႈၶိုၼ်းပဵၼ်ပၢင်တိုၵ်းၵၼ်တင်း ၸုမ်းသိုၵ်း PNLA ၼႂ်းၵႄႈၵၢင် ဝၢၼ်ႈသၢမ်ပူး လႄႈ ဝၢၼ်ႈၸငဝ်း ၽၢႆႇၸၢၼ်းထမ်ႈၸၢင်ႉၼၼ်ႉထႅင်ႈၼႆယူႇ။ ၶိူင်ႈယိပ်းၵွင်ႈၵၢင်ႇဢၼ်ထုၵ်ႇၸုတ်ႇၽဝ်သေ သိုၵ်းမၢၼ်ႈသိမ်းလႆႈၼၼ်ႉ ၵွင်ႈဢွၼ်ႇၵူႈသႅၼ်း 504 လဝ်း၊ လမ်းၵွင်ႈ RPG 10 လဝ်း၊ မၢၵ်ႇ 107 − 6 လုၵ်ႈသေ ပူၼ်ႉမႃးမိူဝ်ႈဝၼ်းထီႉ 16 November 2023 ၼၼ်ႉၵေႃႈ ၸုမ်းသိုၵ်းမၢၼ်ႈ တီႉၺွပ်းလႆႈ ၶိူင်ႈယိပ်းၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်း တီႈၸႄႈဝဵင်းပၢင်လူင် မိူင်းတႆးပွတ်းၸၢၼ်း ဢၼ်တေသူင်ႇၸူး KNPP လႄႈ PDF ၼႂ်းမိူင်းယၢင်းလႅင်ၼၼ်ႉ တင်းၼမ်တင်းလၢႆမိူၼ်ၵၼ် ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵၢၼ်သိုၵ်း']
2024-01-22T11:57:03	https://taifreedom.com/%e1%80%9c%e1%80%af%e1%80%84%e1%80%ba%e1%80%b8%e1%82%81%e1%80%b5%e1%80%84%e1%80%ba-%e1%80%a2%e1%80%ad%e1%80%b0%e1%80%84%e1%80%ba%e1%82%87%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c/	လုင်းႁဵင် ဢိူင်ႇမိူင်းလီ သႅၼ်ဝီ လူႉတၢႆၽွင်းယူႇၼႂ်းမိုဝ်း ၸုမ်းသိုၵ်း MNDAA	ၸုမ်းသိုၵ်း MNDAA ႁွင်ႉလုင်းႁဵင် ၼႂ်းဢိူင်ႇမိူင်းလီ တူင်ႇဝဵင်းသႅၼ်ဝီၵႂႃႇ ၸႅတ်ႈထၢမ်ယဝ်ႉ ဢဝ်တူဝ်တၢႆမႃးဢၢပ်ႈပၼ်ၶိုၼ်း။ မိူဝ်ႈဝၼ်းထီႉ 20 January 2024 (လိူၼ်ၵမ်မႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 07:00 မူင်းပၢႆၼၼ်ႉ သိုၵ်းၵူဝ်းၵၢင်ႉ MNDAA ႁွင်ႉဢဝ် လုင်းပထေး (ႁွင်ႉ) လုင်းသၢင်ႇထေး ဢႃႇယု 60 ပၢႆ ဢၼ်ပဵၼ်လုင်းႁဵင် ဝၢၼ်ႈမိူင်းလီ ဢိူင်ႇမိူင်းလီ ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ မိူင်းတႆးပွတ်းႁွင်ႇ ၼၼ်ႉဝႃႈ မီးလွင်ႈလူဝ်ႇဢုပ်ႇၵုမ်ၼႆလႄႈ လႆႈႁွင်ႉဢဝ်တူဝ်လုင်းႁဵင်ၵႂႃႇ ၵူၺ်းၵႃႈ ၽိူဝ်ႇထိုင်ယၢမ်းဝၢႆးဝၼ်းမွၵ်ႈ 15:00 မူင်းသမ်ႉ ၶိုၼ်းဢဝ်ၶၢပ်ႈတူဝ်တၢႆလုင်းႁဵင် မႃးဢၢပ်ႈပၼ်ၶိုၼ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းပွတ်းသႅၼ်ဝီ လၢတ်ႈၼႄဝႃႈ “မိူဝ်ႈသိုၼ်းၵၢင်ၼႂ် ၼၼ်ႉ လႆႈငိၼ်းဝႃႈသိုၵ်းၵူဝ်းၵၢင်ႉ MNDAA ၶဝ် မႃးႁွင်ႉဢဝ် လုင်းႁဵင်ၵႂႃႇၼႆၶႃႈဢေႃႈ ၽိူဝ်ႇထိုင်မႃးၶၢဝ်းယၢမ်းဝၢႆးဝၼ်း မွၵ်ႈ 3 မူင်းၼႆႉတႄႉ မႃးသူင်ႇတူဝ်တၢႆၵူၺ်းယဝ်ႉၶႃႈ သိုၵ်းၵူဝ်းၵၢင်ႉတႄႉဝႃႈ ၶဝ်ဢမ်ႇလႆႈဢဝ်တၢႆ မိူဝ်ႈၸႅတ်ႈထၢမ်မၼ်းၼၼ်ႉ တူၺ်းတူဝ်းမၼ်းၶိုၼ်ႈ(လိူတ်ႈၶိုၼ်ႈ) လႄႈ လႆႈတၢႆၵႂႃႇ” ဝႃႈၼႆ။ သိုပ်ႇလၢတ်ႈဝႃႈ “လုင်းႁဵင်ပထေးၼႆႉ ပဵၼ်ၶိင်းႁဵင်မႃး မီးႁူဝ်သိပ်းပီႊမၼ်းယဝ်ႉၶႃႈ၊ မၢင်ပွၵ်ႈၵေႃႈလႆႈလိုဝ်ႈဝႆႉ၊ ၵဵဝ်ႇလူၺ်ႈလွင်ႈတၢင်းလုင်းႁဵင်လူႉတၢႆၵႂႃႇၼႆႉ တေပဵၼ် လွင်ႈသင်ၼႆၼၼ်ႉတႄႉ ႁဝ်းၶႃႈၵေႃႈဢမ်ႇႁူႉၸွမ်းလီလီၼင်ႇၵဝ်ႇၶႃႈ” လၢတ်ႈၵႂႃႇ ၼင်ႇၼႆ။ ၸွမ်းၼင်ႇသိုၵ်းၵူဝ်းၵၢင်ႉ MNDAA ပၢၵ်ႈထဵင်ဝႃႈ ဢမ်ႇလႆႈဢဝ်တၢႆလုင်းႁဵင်ပထေး ဢမ်ႇၼၼ် လုင်းႁဵင်သၢင်ႇထေး ၼႆသေတႃႉ မိူဝ်ႈလုမ်းလႃးၶၢပ်ႈတူဝ်တၢႆလုင်းႁဵင် ၼၼ်ႉတႄႉ လႆႈႁၼ်ႁွႆးၵမ်ႇမၢၼ်ႉ ၸွမ်းၶႃႈလူင်လုင်းႁဵင် မိူၼ်ၺႃးၶွၼ်ႉပေႃႉဝႆႉ ဝႃႈၼႆ။ လုင်းႁဵင်ပထေးၼႆႉ တႄႇၼႃႈႁိူၼ်းၵိုၵ်း ပႃႈၼၢင်းသႅင်ဢွင်ႇ မီးလုၵ်ႈလၢင်းႁူမ်ႈၵၼ် 3 ၵေႃႉ၊ ၸၢႆး 2 ယိင်း 1 ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-01-20T12:35:09	https://taifreedom.com/%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87-%e1%80%9c%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%bc%e1%80%ad%e1%80%b0/	ၵျႃႇပၢၼ်ႇ လူင်းယဵပ်ႇၼိူဝ်လုၵ်ႈလိူၼ်ဢွင်ႇမၢၼ် ပဵၼ်ၸိုင်ႈမိူင်းထီႉ 5 ၼႂ်းလုမ်ႈၾႃႉ	ၵျႃႇပၢၼ်ႇ သူင်ႇၶိူင်ႈၵူတ်ႇထတ်းၶိုၼ်ႈၵႂႃႇယဵပ်ႇၼိူဝ်လုၵ်ႈလိူၼ် ပဵၼ်ဢၼ်ဢွင်ႇမၢၼ် ၵႂႃႇယဝ်ႉလႄႈ ႁဵတ်းႁႂ်ႈမိူင်းၵျႃႇပၢၼ်ႇ ပဵၼ်ၸိုင်ႈမိူင်းထီႉ 5 ဢၼ်ႁွတ်ႈၽႅဝ်ထိုင်ၼိူဝ် လုၵ်ႈလိူၼ်။ မိူဝ်ႈၼႆႉဝၼ်းထီႉ 20 January 2024 (လိူၼ်ၵမ်မႂ်ႇ 10 ၶမ်ႈ ပီႊတႆး 2118 ၼီႈ) ယူႇတီႈ ၽၢႆႇပၢႆးၵၢင်ႁၢဝ်ၵျႃႇပၢၼ်ႇ (JAXA) လႆႈဢွၵ်ႇသပ်းၸႅင်ႈၶၢဝ်ႇဝႃႈ ၶိူင်ႈၵူတ်ႇထတ်းလုၵ်ႈ လိူၼ် Smart Lander for Investigating Moon (SLIM) ဢမ်ႇၼၼ် Moon Sniper ၼၼ်ႉ လူင်းယဵပ်ႇလႆႈၼိူဝ်လုၵ်ႈလိူၼ် ပဵၼ်ဢၼ်ဢွင်ႇမၢၼ်ၵႂႃႇယဝ်ႉလႄႈ ႁဵတ်းႁႂ်ႈမိူင်းၵျႃႇပၢၼ်ႇ ပဵၼ်ၸိုင်ႈမိူင်းထီႉ 5 ဢၼ်ႁွတ်ႈၽႅဝ်လႆႈၼိူဝ်လုၵ်ႈလိူၼ် တၢမ်းလင် ရၢတ်ႉသျႃး (ပၢၼ်သူဝ်ႇပီႇယႅတ်ႉ)၊ ဢမေႇရိၵၢၼ်ႇ၊ ၶႄႇ တင်း ဢိၼ်းတီးယႃး ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇပၢႆးၵၢင်ႁၢဝ်ၵျႃႇပၢၼ်ႇ ယင်းလႆႈလၢတ်ႈထႅင်ႈဝႃႈ ၶိူင်ႈၵူတ်ႇ ထတ်းလုၵ်ႈလိူၼ် SLIM ၼႆႉ တေၵူတ်ႇထတ်းၼိူဝ်လုၵ်ႈလိူၼ် ဢၼ်တေၸၢင်ႈမီး oxygen, ႁႅင်းၾႆး လႄႈ ၼမ်ႉ သေ တေၸႂ်ႉၶၢဝ်းယၢမ်း 1 လိူၼ် တႃႇတေၵူတ်ႇထတ်း ၸၢမ်းတူၺ်းဝႃႈ ၶိူင်ႈၵူတ်ႇထတ်း SLIM ၼႆႉ မၼ်းမီးလွင်ႈမႅၼ်ႈယမ်သုင်တႄႉယူႇႁိုဝ် ဢၼ်ဝႃႈၼၼ်ႉ ၼႆယူႇ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ၶိူင်ႈၵူတ်ႇထတ်းလုၵ်ႈလိူၼ် SLIM ၼႆႉ ၵူၺ်းၸႂ်ႉတိုဝ်း ႁႅင်းမၢၵ်ႇထၢၼ်ႇသေ ႁဵတ်းၵၢၼ်လႆႈလၢႆၸူဝ်ႈမူင်းၵူၺ်းလႄႈ ဢၼ်ပဵၼ်ၾႆးသႅင်လႅတ်ႇၼၼ်ႉတႄႉ ဢမ်ႇပႆႇၸၢင်ႈဢိတ်ႇဢွၵ်ႇၾႆးၾႃႉလႆႈ ဝႃႈၼႆ။ ၶိူင်ႈၵူတ်ႇထတ်းလုၵ်ႈလိူၼ် SLIM ၼႆႉ ၵျႃႇပၢၼ်ႇလႆႈပွႆႇမၢၵ်ႇၼူၾႆး (Rocket) H-IIA သေ တေႃႉတၢင်ႇၶိုၼ်ႈၵႂႃႇၼိူဝ်လုၵ်ႈလိူၼ် မိူဝ်ႈဝၼ်းထီႉ 7 September 2023 လႄႈ လူင်းယဵပ်ႇလႆႈၼိူဝ်လုၵ်ႈလိူၼ် မိူဝ်ႈၼႆႉဝၼ်းထီႉ 20 January 2024 ယၢမ်းၵၢင်ၼႂ်ၸဝ်ႉ မွၵ်ႈ 00:20 မူင်း ၸွမ်းၶၢဝ်းယၢမ်းၼႂ်းပိုၼ်ႉတီႈ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-20T12:06:36	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%82%82%e1%82%83%e1%82%87%e1%80%99%e1%82%83%e1%80%b8%e1%80%9a%e1%81%a2%e1%80%95%e1%80%ba/	ၵူၼ်းမိူင်းၵႂႃႇမႃးယၢပ်ႇထႅင်ႈပွၵ်ႈၵမ်း 2 တီႈၶူဝ်ၼမ်ႉသိမ်ႇ	ၶူဝ်ၼမ်ႉသိမ်ႇ ဢၼ်မီးၼႂ်းၵႄႈၵၢင် သီႇပေႃႉ − ၵျွၵ်းမႄး ၵူၼ်ႇပၼ်းယွၼ်ႉပၢင်တိုၵ်း ၸုမ်းဢူၺ်းလီ လႄႈ သိုၵ်းမၢၼ်ႈၼၼ်ႉ မိူဝ်ႈလဵဝ် ၶွမ်ႇမၼီႇႁူင်းႁဵတ်းလိၼ်ပုၼ် AAA ၵႂႃႇထွၵ်ႇထၢၼ်ႇႁိၼ်တဵမ်ၵၢင်ၶူဝ်လူင်ဝႆႉ ဝႃႈၼႆ။ တင်ႈတႄႇဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) မႃးၼႆႉ ၶွမ်ႇမၼီႇႁူင်းႁဵတ်းလိၼ်ပုၼ် AAA ဢဝ်ၵႃးတၢင်ႇထၢၼ်ႇႁိၼ် လုၵ်ႉၽၢႆႇၼိုင်ႈ ၵႂႃႇထွၵ်ႇလူင်းသႂ်ႇ ၼႂ်းၵၢင်ၶူဝ်လူင် လႄႈ သမ်ႉၶိုၼ်းယူႇထႅင်ႈၽၢႆႇၼိုင်ႈ ဢဝ်ၵႃးတၵ်းလိၼ် တၵ်းဢွၵ်ႇသႂ်ႇၵႃးထႅင်ႈလမ်းၼိုင်ႈသေ တေႃႉတၢင်ႇၵႂႃႇၵႂႃႇမႃးမႃး လႄႈ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ယၢပ်ႇၽိုတ်ႇၸွမ်းတႄႉတႄႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ တီႈၶူဝ်လူင်ၼႆႉ တေႃႉတႄႉဢဝ်လူတ်ႉၶိူင်ႈ ၶိုၼ်ႈလႆႈလူင်းလႆႈၵူၺ်း၊ ပေႃးဝႃႈတေတေႃႉၶူဝ်းၶွင်ၼႆတႄႉ ၵႃႈလႆႈလူင်းပႆ မႅၵ်ႇႁၢမ်ဢဝ်ယဝ်ႉ ဢမ်ႇၸၢင်ႈဢဝ်ၵႃး/ထူဝ်ႈတေႃႉတၢင်ႇ လတ်းၽၢၼ်ႇၵႂႃႇမႃးၶႃႈ၊ မိူဝ်ႈလဵဝ်ၼႆႉသမ်ႉ ၶွမ်ႇမၼီႇ AAA ဢဝ်ထၢၼ်ႇႁိၼ်ၶဝ်ၵႂႃႇထွၵ်ႇတဵမ်ၵၢင်ၶူဝ် လႄႈ ႁဵတ်းႁႂ်ႈၵႂႃႇမႃးယၢပ်ႇ သမ်ႉပေႃးဢမ်ႇၶႂ်ႈမီးသဵၼ်ႈတၢင်း ၶိုၼ်ႈၶိုၼ်ႈလူင်းလူင်းယဝ်ႉ ဝႃႈၼႆ။ မိူဝ်ႈဝၼ်းထီႉ 12 November 2023 ၸုမ်းသိုၵ်း TNLA ၶဝ်ႈတိုၵ်း သိုၵ်းမၢၼ်ႈ တီႈႁိမ်းၶူဝ်ၼမ်ႉသိမ်ႇလႄႈ ၶူဝ်လူင်ၵေႃႈ လႆႈၺႃးမၢၵ်ႇသေ ၵူၼ်ႇပင်းလူႉၵွႆၵႂႃႇ ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-01-20T11:52:45	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%90%e1%80%ad%e1%80%af/	ဢမေႇရိၵၢၼ်ႇ တေသိုပ်ႇတိုၵ်းတေႃးၸုမ်းလုၵ်ႉၽိုၼ်ႉႁူႇတီႇၵႂႃႇထႅင်ႈ	လွင်ႈဢၼ်ဢမေႇရိၵၢၼ်ႇ ပိုတ်းယိုဝ်းၸုမ်းလုၵ်ႉၽိုၼ်ႉႁူႇတီႇၼႆႉ ယင်းတေသိုပ်ႇပဵၼ်ၵႂႃႇထႅင်ႈလႄႈ ဢမ်ႇမီးငဝ်းလၢႆးတေၵိုတ်းလိုဝ်ႈငၢႆႈငၢႆႈ။ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ဢွၵ်ႇမႃးယွမ်းႁပ်ႉဝႃႈ လွင်ႈဢၼ်ဢမေႇရိၵၢၼ်ႇ တေတိုၵ်းတေႃးတၢင်းၵၢင်ႁၢဝ်တေႃႇ ၸုမ်းႁူႇတီႇ ၼႂ်းမိူင်းယေႇမႅၼ်ႇၼၼ်ႉ ဢမ်ႇၸၢင်ႈႁၢမ်ႈႁႂ်ႈၵိုတ်းယိုဝ်း ၼႂ်းပၢင်ႇလၢႆႇလႅင်လႆႈ ၵူၺ်းၵႃႈ ဢမေႇရိၵၢၼ်ႇၵေႃႈ တေသိုပ်ႇတိုၵ်းတေႃးၸုမ်းႁူႇတီႇၵႂႃႇထႅင်ႈ ဝႃႈၼႆ။ မိူဝ်ႈဝၼ်းထီႉ 18 January 2024 ၼၼ်ႉ ၽွင်းလူင်ၽၢႆႇၼွၵ်ႈမိူင်း ရၢတ်ႉသျႃးၵေႃႈ လႆႈဢွၵ်ႇမႃးလၢတ်ႈဝႃႈ ဢမ်ႇမီးၽႂ်ပၼ်ၶႂၢင်ႉႁႂ်ႈဢမေႇရိၵၢၼ်ႇ ပွႆႇမၢၵ်ႇၼႂ်းမိူင်းယေႇမႅၼ်ႇလႆႈ၊ ၸႅင်ႈလႅင်းဝႃႈ ဢမေႇရိၵၢၼ်ႇ လႄႈ ဢင်းၵိတ်ႉ ဢိၵ်ႇတင်းမိူင်းဢူၺ်းလီၼၼ်ႉ ပူၼ်ႉပႅၼ်မၢႆမီႈမိူင်းတေႃႇမိူင်း ဝႃႈၼႆ။ ၽၢႆႇတၢင်းၸုမ်းႁူႇတီႇၵေႃႈ လႆႈဢွၵ်ႇမႃးလၢတ်ႈတီႈသိုဝ်ႇၶၢဝ်ႇရၢတ်ႉသျႃးဝႃႈ ႁိူဝ်းၶႄႇ လႄႈ ႁိူဝ်းရၢတ်ႉသျႃး ဢၼ်လႅၼ်ႈၵႂႃႇမႃးယူႇ ၼႂ်းပၢင်ႇလၢႆႇလႅင်ၼၼ်ႉတႄႉ တေဢမ်ႇပိုတ်းယိုဝ်း ပေႃးဝႃႈဢမ်ႇၵဵဝ်ႇၶွင်ႈသင်တင်းဢိတ်ႇသရေး ဝႃႈၼႆ။ ဢမေႇရိၵၢၼ်ႇ လႄႈ ဢင်းၵိတ်ႉၼႆႉ လႆႈတႄႇပိုတ်းယိုဝ်းၸုမ်းႁူႇတီႇမႃး ပွၵ်ႈဢွၼ်တၢင်းသုတ်း မိူဝ်ႈဝၼ်းထီႉ 11 January 2024 တႃႇလူတ်းယွမ်း ဢဵၼ်ႁႅင်းၸုမ်းလုၵ်ႉၽိုၼ်ႉႁူႇတီႇ ၼႂ်းၵၢၼ်တိုၵ်းယိုဝ်းႁိူဝ်းၼႂ်းပၢင်ႇလၢႆႇလႅင် ၵူၺ်းၵႃႈ ယိုင်ႈၶႅၼ်းႁဵတ်းႁႂ်ႈၸုမ်းႁူႇတီႇ ပိုတ်းယိုဝ်းၼမ်မႃးထႅင်ႈယူႇယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-19T16:03:20	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%9c%e1%82%84%e1%82%88-kia-%e1%82%81%e1%80%b0%e1%80%99%e1%80%ba%e1%82%88-pdf-%e1%80%95/	ၸုမ်းသိုၵ်း TNLA လႄႈ KIA ႁူမ်ႈ PDF ပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ တီႈဝဵင်းမိူင်းမိတ်ႈ	မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီတႆး 2118 ၼီႈ) ယၢမ်းၵၢင်ၼႂ်ၸဝ်ႉၼၼ်ႉ ၸုမ်းသိုၵ်းလွႆ TNLA လႄႈ သိုၵ်းၶၢင် KIA ႁူမ်ႈ PDF ပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ တီႈဝၢၼ်ႈၸႃႇလီႇ၊ ဝၢၼ်ႈဢႃႇသမ်ႇ လႄႈ ၼႂ်းဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းသိုၵ်းလွႆ TNLA လႄႈတင်း ၶၢင် KIA ႁူမ်ႈ PDF ပိုတ်းယိုဝ်းၵၼ်တင်းသိုၵ်းမၢၼ်ႈသေ လိုပ်ႈလမ်းသိုၵ်းမၢၼ်ႈၶဝ်ႈထိုင်ၼႂ်းဝဵင်း လႄႈ ႁဵတ်းႁႂ်ႈပဵၼ်ပၢင်တိုၵ်းၵၼ်ႁၢဝ်ႈႁႅင်းၶႃႈဢေႃႈ။ သိုၵ်းမၢၼ်ႈသမ်ႉ ဢဝ်ႁိူဝ်းမိၼ် မႃးပွႆႇမၢၵ်ႇလႄႈ ႁဵတ်းႁႂ်ႈၵူၼ်းမိူင်းလႆႈပၢႆႈၽေးတင်းၼမ် သေဢမ်ႇၵႃး ႁိူၼ်းယေးလူႉၵွႆတင်းၼမ် ၶႃႈဢေႃႈ။ လူႉၵွႆၵႂႃႇမွၵ်ႈၵႃႈႁိုဝ်ၼႆၼၼ်ႉတႄႉ ႁဝ်းၶႃႈပႆႇၸၢင်ႈၼပ်ႉၶႃႈ ယွၼ်ႉပိူဝ်ႈဝႃႈမိူဝ်ႈလဵဝ် တိုၵ်ႉဢွၼ်ၵၼ်ပၢႆႈဝႆႉယူႇၶႃႈဢေႃႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ဢွင်ႈတီႈသႃႇသၼႃႇ ဢၼ်ပဵၼ်ၵျွင်းဢႃႇသမ်ႇ ၼႂ်းဝဵင်းမိူင်းမိတ်ႈၼၼ်ႉ ထုၵ်ႇၺႃးသိုၵ်းမၢၼ်ႈပွႆႇမၢၵ်ႇသႂ်ႇလႄႈ လႆႈလူႉၵွႆဝႆႉၶႃႈ ၵူၼ်းမိူင်းဢၼ်ယူႇၸွမ်းၼႂ်းဝဵင်း လႄႈ ႁိမ်းႁွမ်းဝဵင်းၸိူဝ်းၼႆႉတႄႉ ဢွၼ်ၵၼ်ပၢႆႈၵႂႃႇယူႇသဝ်းဝႆႉ ၸွမ်းဝၢၼ်ႈပၢတ်ႈပုင်ႇၵၢင်၊ ၸႃႉဢၼ်ယူႇၽၢႆႇႁွင်ႇဝဵင်းၵေႃႈ ပၢႆႈၵႂႃႇၽၢႆႇၸၢၼ်းဝဵင်း ၸိူဝ်းၼႆႉၶႃႈဢေႃႈ သိုၵ်းမၢၼ်ႈၶဝ်ၼႆႉ ဢဝ်တင်းႁိူဝ်းမိၼ်သေ တေႃႉတၢင်ႇၵူၼ်း ၽိူမ်ႉထႅမ်ႁႅင်းသိုၵ်းၶဝ် ၶႃႈဢေႃႈ လၢတ်ႈၼႄၼင်ႇၼႆ။ မိူၼ်ၼင်ႇၼၼ် မိူဝ်ႈဝၼ်းထီႉ 9 January 2024 ၼၼ်ႉၵေႃႈ ၸုမ်းဢူၺ်းလီ 3 ၸုမ်း လႄႈသိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈဝၢၼ်ႈၽၢႆၶမ်း ဢိူင်ႇလွၵ်းလူင် ၸႄႈဝဵင်းမိူင်းမိတ်ႈ လႄႈ မိူဝ်ႈဝၼ်းထီႉ 7 January 2024 ၼၼ်ႉသမ်ႉ ၸုမ်းသိုၵ်းလွႆ TNLA ၊ ၶၢင် KIA ႁူမ်ႈ PDF လႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈ တီႈဝၢၼ်ႈၼမ်ႉၶွႆႈ ၸႄႈဝဵင်းမိူင်းမိတ်ႈမိူၼ်ၵၼ် ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ']
2024-01-19T15:51:56	https://taifreedom.com/%e1%80%99%e1%80%af%e1%81%bc%e1%80%ba%e1%81%b8%e1%80%9d%e1%80%ba%e1%82%88%e1%81%b8%e1%80%ad%e1%80%b0%e1%80%9d%e1%80%ba%e1%80%b8%e1%81%b5%e1%80%99%e1%80%ba%e1%82%89%e1%80%91%e1%82%85%e1%80%99%e1%80%ba/	မုၼ်ၸဝ်ႈၸိူဝ်းၵမ်ႉထႅမ် ၶွင်ႇသီႇသိုၵ်းမၢၼ်ႈ တုၵ်းယွၼ်းႁႂ်ႈ မိၼ်းဢွင်ႇလႅင်ႇ ၸုၼ်ႉဢႃႇၼႃႇ	သင်ႇၶႃႇၸဝ်ႈ ဢၼ်ပၼ်ႁႅင်းၵမ်ႉထႅမ် ၸုမ်းသိုၵ်းမၢၼ်ႈၼၼ်ႉ တုၵ်းယွၼ်းႁႂ်ႈ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလႅင်ႇ ၸုၼ်ႉဢႃႇၼႃႇၽၢႆႇၵႅတ်ႇၶႄသေ ႁပ်ႉဢဝ်ၼႃႈၵၢၼ်ပုၼ်ႈၽွၼ်း ၽၢႆႇၵူၼ်းမိူင်းၵႂႃႇ ဝႃႈၼႆ။ ၸဝ်ႈဢရိယဝံသ ဢၼ်ၵူၼ်းၼမ်ႁူႉၸၵ်းဝႃႈ ပွၵ်ႉၵူဝ်ႇတေႃႇ (Pauk Ko Taw) ၼၼ်ႉ တုၵ်းယွၼ်းလၢတ်ႈၵႂႃႇတီႈၼႂ်းပၢင်ၼႄၵၢင်ၸႂ် မိူဝ်ႈဝၼ်းထီႉ 16 January 2024 တီႈဝဵင်းပၢင်ႇဢူးလူင်ၼၼ်ႉဝႃႈ ႁႂ်ႈၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလႅင်ႇ ဢဝ်ပုၼ်ႈၽွၼ်းၽၢႆႇၵႅတ်ႇၶႄ ဢၢပ်ႈပၼ်တီႈ ၵႅမ်ၸွမ်ၸိၵ်းသိုၵ်းမၢၼ်ႈ ၸူဝ်းဝိၼ်း ယိပ်းၵမ်ၵႂႃႇ ၼႆယဝ်ႉ။ ၽူႈလဵပ်ႈႁဵၼ်းၵၢၼ်မိူင်းၵမ်ႈၽွင်ႈ ထတ်းသၢင်ဝႃႈ ၸုမ်းသင်ႇၶ(မဘသ)ၼႆႉ ပဵၼ်ၸုမ်းဢၼ်သိုၵ်းမၢၼ်ႈ ၵမ်ႉထႅမ်ဝႆႉၵူၺ်းလႄႈ ပေႃးသိုၵ်းမၢၼ်ႈဢမ်ႇပၼ်ၾႆးၶဵဝ် ၶဝ်ၸဝ်ႈတေဢမ်ႇႁတ်းဝႃႈၸိူင်ႉၼၼ် ၼႆသေ ႁၼ်ဝႃႈပဵၼ်လၢႆးႁဵတ်းသၢင်ႈ တႃႇပဵၼ်တၢင်းဢွၵ်ႇ ၶွင်ၽူႈဢွၼ်ႁူဝ် ၶွင်ႇသီႇသိုၵ်းမၢၼ်ႈ ၼႂ်းငဝ်းလၢႆးၵပ်ႉၵိၼ်း ၸိူင်ႉၼႆၵူၺ်းၼႆယဝ်ႉ။ ပၢင်ၼႄၵၢင်ၸႂ်ၼႆႉ ဝၢႆးသေမီးငဝ်းႁၢင်ႈသဵင်ၵူၼ်းသိုၵ်းၵူဝ်းၵၢင်ႉ ဢဝ်ၶွၼ်ႉၸွၵ်းတွႆႇ ၵွင်းမူးသူႇၼိုင်ႈ ၼႂ်းပိုၼ်ႉတီႈၵူဝ်းၵၢင်ႉ ၽႄႈၸွတ်ႇၼိူဝ် Social Media မႃးၼၼ်ႉ သင်ႇၶႃႇၸဝ်ႈ (မဘသ) ၽူႈၶဝ်ႈၸုမ်းပႃႇတီႇသၢင်ႇသီႈလႄႈ ၵူၼ်းသိုၵ်းၵဝ်ႇ ဢၼ်လိုဝ်ႈၵၢၼ်ၵိၼ်ပိၼ်ႇၸိၼ်ႇၸိူဝ်းၼႆႉ ၸင်ႇဢွၼ်ႁူဝ်ဢွၵ်ႇမႃးၼႄၵၢင်ၸႂ်သေ တင်ႈတႄႇဢဝ်ဝၼ်းထီႉ 9 January 2024 ထိုင် 18 January 2024 မႃးၼႆႉ ပၢင်ၼႄၵၢင်ၸႂ်ၼၼ်ႉ မီးၼမ်ထိုင်ၵႂႃႇ 40 ၸႄႈဝဵင်း ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-19T13:13:47	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%81%a2%e1%82%86-5000-%e1%80%95%e1%81%a2%e1%82%86-%e1%81%bc%e1%82%82%e1%80%ba%e1%80%b8/	သိုၵ်းမၢၼ်ႈတၢႆ 5,000 ပၢႆ ၼႂ်းၼႃႈလိၼ် KNU	ႁူမ်ႈတုမ်ၸိူဝ်ႉၸၢတ်ႈယၢင်း KNU ပိုၼ်ၽၢဝ်ႇၵႂႃႇဝႃႈ ၼႂ်းပီႊ 2023 ပူၼ်ႉမႃးၼႆႉ ၸုမ်းသိုၵ်းမၢၼ်ႈ ဢၼ်ပူၼ်ႉပႅၼ်ယဵပ်ႈၶဝ်ႈၵႂႃႇ ၼႂ်းၼႃႈလိၼ်ဢုပ်ႉပိူင်ႇၵေႃႇတူးလေႇ သေ လႆႈပဵၼ်ပၢင်တိုၵ်းၵၼ်ၼၼ်ႉ ၽၢႆႇသိုၵ်းမၢၼ်ႈ တၢႆ 5,000 ပၢႆ ဝႃႈၼႆ။ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ယူႇတီႈ ႁူမ်ႈတုမ်ၸိူဝ်ႉၸၢတ်ႈယၢင်း ပိုၼ်ၽၢဝ်ႇၵႂႃႇဝႃႈ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း KNLA လႄႈ ၸုမ်းၵႅတ်ႇၶႄၸိူဝ်ႉၸၢတ်ႈယၢင်း KNDO ဢွၼ်ႁူဝ်ၸုမ်း PDF သေ ၸႂ်ႉလၢႆးတိုၵ်းလၢႆလၢႆလွင်ႈ တေႃႇသိုၵ်းမၢၼ်ႈ လႄႈ သွင်ၽၢႆႇလႆႈပဵၼ်ပၢင်တိုၵ်းၵၼ် 4,623 ပွၵ်ႈ ယူႇယဝ်ႉ။ ၽွင်းသွင်ၽၢႆႇပိုတ်းယိုဝ်းၵၼ်ၼၼ်ႉ ၽၢႆႇသိုၵ်းမၢၼ်ႈ ပႃးၸဵမ်ၽူႈမီးၸၼ်ႉ လႆႈတၢႆၵႂႃႇၼႂ်းၼႃႈသိုၵ်း 5,005 ၵေႃႉ၊ ၸိူဝ်းမၢတ်ႇၸဵပ်းသမ်ႉမီး 3,345 ၵေႃႉ၊ တၢင်းၽၢႆႇ KNLA, KNDO, PDF သမ်ႉ လူႇၼိူဝ်ႉလိူတ်ႈသၢႆၸႂ်ၵႂႃႇ 154 ၵေႃႉ မၢတ်ႇၸဵပ်း 597 ၵေႃႉ ဝႃႈၼႆ။ ထႅင်ႈလွင်ႈၼိုင်ႈၵေႃႈ ယွၼ်ႉလၢႆးႁဵတ်းသၢင်ႈသိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇသႂ်ႇၵူၼ်းမိူင်း၊ တၢင်းၽၢႆႇတပ်ႉပႆလိၼ်ၵေႃႈ ၸႂ်ႉလွၵ်းလၢႆးၵူႈလွင်ႈလွင်ႈသေ ဢဝ်ၵူၼ်းမိူင်းႁဵတ်းပဵၼ်ပဝ်ႉမၢႆမိူၼ်ၵၼ် လႄႈ ၵူၼ်းမိူင်းၼႂ်းၼႃႈလိၼ်ဢုပ်ႉပိူင်ႇ ၵေႃႇတူးလေႇ လႆႈပၢႆႈၽေး 751,669 ၵေႃႉၼႆ လႆႈႁၼ်ပိုၼ်ၽၢဝ်ႇဝႆႉပႃးၸိူင်ႉၼႆ။ တီႈၼႂ်းမိူင်းယၢင်းၼၼ်ႉ ၸုမ်းသိုၵ်းမၢၼ်ႈ လႄႈ ၸုမ်းသိုၵ်း KNLA, KNDO, PDF တိုၵ်ႉမီးလွင်ႈၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း', 'ၶၢဝ်ႇ']
2024-01-19T11:37:55	https://taifreedom.com/nato-%e1%82%81%e1%80%b0%e1%80%99%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-9-%e1%80%99%e1%80%ad%e1%80%af%e1%81%bc%e1%80%ba/	NATO ႁူမ်ႈႁႅင်းသိုၵ်း 9 မိုၼ်ႇၵေႃႉ ၽိုၵ်းၽွၼ်ႉသိုၵ်းယႂ်ႇလူင်	ၸုမ်း NATO ႁၢင်ႈႁႅၼ်းၽိုၵ်းၽွၼ်ႉသိုၵ်းယႂ်ႇလူင် ၼႂ်းႁွပ်ႈလၢႆသိပ်းပီႊ တႃႇပဵၼ်ၵၢၼ် ၽွမ်ႉႁပ်ႉမိုဝ်း သင်ႇထုၵ်ႇၽူႈၶဵၼ်ၶဝ်ႈလူမ်ႇတိုၵ်း ၼႆယဝ်ႉ။ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈပွင်ၵၢၼ်သိုၵ်းသုင်သုတ်း ၸုမ်း NATO ပွတ်းတွၼ်ႈယူးရူပ်ႇ လၢတ်ႈဝႃႈ ၸုမ်း NATO တေတႄႇၽိုၵ်းၽွၼ်ႉသိုၵ်း ဢၼ်မီးၸိုဝ်ႈဝႃႈ Steadfast Defender 2024 ၵႂႃႇ ၼႂ်းဝူင်ႈၼႃႈ တေႃႇပေႃးထိုင် ၼႂ်းႁၢင်လိူၼ် May 2024 ဢၼ်တေမႃးထိုင်ၼႆႉသေ တေမီးလုၵ်ႉၸုမ်း NATO 31 မိူင်း ႁူမ်ႈပႃး မိူင်းသဝိတ်ႇတဵၼ်ႇၵေႃႈ တေၶဝ်ႈႁူမ်ႈၸွမ်းလႄႈ ၼႂ်းပၢင်ၽိုၵ်းၽွၼ်ႉသိုၵ်းပွၵ်ႈၵမ်းၼႆႉ တေမီးဢဵၼ်ႁႅင်းသိုၵ်းႁူမ်ႈတင်းမူတ်း 90,000 ၵေႃႉ၊ ႁိူဝ်း 50 လမ်း၊ ႁိူဝ်းမိၼ် 80 လမ်း လႄႈ ၵႃးၵၢပ်ႇလဵၵ်းဢမ်ႇယွမ်း 1,100 လမ်း ဝႃႈၼႆ။ ၼွၵ်ႈလိူဝ်သေၼႆႉ ယူႇတီႈႁူဝ်ပဝ်ႈၶွမ်ႇမတီႇၽၢႆႇၵၢၼ်သိုၵ်း ၸုမ်း NATO လၢတ်ႈဝႃႈ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ ပဵၼ်ၵၢၼ်ၼႄႁႂ်ႈႁၼ်ထိုင် လွင်ႈၽွမ်ႉတူဝ်ႈတၼ်း ၶွင်ၸုမ်းဢူၺ်းလီသေ တေၽိုၵ်းၽွၼ်ႉသိုၵ်းၵႂႃႇၸွတ်ႇတူဝ်ႈမိူင်းဢူၺ်းလီ လႄႈ ၸွတ်ႇတူဝ်ႈၼႂ်းပၢင်ႇလၢႆႇဢမေႇရိၵၢၼ်ႇ တေႃႇပေႃးထိုင် ၼႂ်းၵုၼ်ယူးရူပ်ႇ ဝႃႈၼႆ။ ၸိုင်ႈမိူင်း ဢၼ်ၶဝ်ႈပဵၼ်လုၵ်ႈၸုမ်း NATO ၼၼ်ႉၵေႃႈ လူဝ်ႇလႆႈႁၢင်ႈႁႅၼ်းၽွမ်ႉ တူဝ်ႈတၼ်းဝႆႉလိူဝ်သေၵဝ်ႇ တွၼ်ႈတႃႇႁပ်ႉမိုဝ်း သင်ပဵၼ်ပၢင်တိုၵ်းၸွမ်းရၢတ်ႉသျႃး ၼႂ်းဝၼ်းမိူဝ်းၼႃႈၼႆ ႁူဝ်ပဝ်ႈၶွမ်ႇမတီႇၽၢႆႇၵၢၼ်သိုၵ်း NATO သိုပ်ႇလၢတ်ႈပၼ်ၾၢင်ႉ ထႅင်ႈၼင်ႇၼႆ။ ၵၢၼ်ၽိုၵ်းၽွၼ်ႉသိုၵ်း ၸုမ်း NATO ပွၵ်ႈၵမ်းၼႆႉ တေလႆႈဝႃႈပဵၼ်ၵၢၼ်ၽိုၵ်းၽွၼ်ႉ သိုၵ်းယႂ်ႇလူင်ပွၵ်ႈဢွၼ်တၢင်းသုတ်း ၼႂ်းႁွပ်ႈလၢႆသိပ်းပီႊ တႄႇၸဵမ်မိူဝ်ႈၵၢၼ်ၽိုၵ်း ၽွၼ်ႉသိုၵ်း Reforger မိူဝ်ႈပီႊ 1988 သေဢမ်ႇၵႃး သမ်ႉပဵၼ်ၽွင်းယၢမ်းဢၼ် ရၢတ်ႉသျႃး တင်းယူႇၶရဵၼ်း ပဵၼ်ပၢင်တိုၵ်းၵၼ်ၼၼ်ႉ ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-19T11:35:41	https://taifreedom.com/%e1%81%b6%e1%80%b0%e1%80%9d%e1%80%ba%e1%80%90%e1%82%83%e1%82%88%e1%80%9c%e1%80%ad%e1%80%b0%e1%80%9d%e1%80%ba%e1%82%87%e2%88%92%e1%80%90%e1%82%83%e1%82%88%e1%81%b6%e1%80%ae%e1%82%88%e1%80%9c%e1%80%b5/	ၶူဝ်တႃႈလိူဝ်ႇ−တႃႈၶီႈလဵၵ်း တေမႄးႁႂ်ႈယဝ်ႉမိူဝ်ႈၼႆႉ	ၶူဝ်ၼႂ်းဝဵင်းတႃႈလိူဝ်ႇ ဢၼ်ပဵၼ်သဵၼ်ႈတၢင်း ၵႃႉၶၢႆၵူႈလွင်ႈလွင်ႈ လႄႈ မီးဝႆႉၼႂ်းၵႄႈၵၢင် ၵဵင်းတုင်−တႃႈၶီႈလဵၵ်း ၸိုင်ႈတႆးပွတ်းဢွၵ်ႇၼၼ်ႉ တႅၵ်ႇၸတ်ႉမီးႁွႆးဝႆႉသေ ၽူႈမီးပုၼ်ႈၽွၼ်းၶဝ် လႆႈပိၵ်ႉဢိုတ်းသဵၼ်ႈတၢင်းဝႆႉ ၸူဝ်ႈၶၢဝ်း။ ဝၢႆးသေၶူဝ်ဢၼ်မီးၼႂ်းဝဵင်းတႃႈလိူဝ်ႇ တႅၵ်ႇၸတ်ႉမီးႁွႆးၵႂႃႇႁႅင်းယဝ်ႉ ၼင်ႇႁိုဝ် ၵူၼ်းမိူင်းၸိူဝ်းၵႂႃႇမႃး တေဢမ်ႇမီးၽေးၼႆလႄႈ တၢင်းၽၢႆႇၽူႈမီးပုၼ်ႈၽွၼ်း ၼႂ်းဝဵင်းတႃႈလိူဝ်ႇ လႆႈပိၵ်ႉဢိုတ်းသဵၼ်ႈတၢင်းဝႆႉၸူဝ်ႈၶၢဝ်း တင်ႈတႄႇမိူဝ်ႈဝႃး ဝၼ်းထီႉ 18 January 2024 ယၢမ်းၵၢင်ၶမ်ႈ လႄႈ လႆႈငိၼ်းဝႃႈ တေၶတ်းၸႂ်မႄးၶူဝ်ႁႂ်ႈယဝ်ႉတူဝ်ႈမိူဝ်ႈၼႆႉ ဝၼ်းထီႉ 19 January 2024 ၼႆႉဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၶူဝ်ဢၼ်တႅၵ်ႇၸတ်ႉမီးႁွႆးယူႇယၢမ်းလဵဝ်ၼႆႉ မၼ်းပဵၼ်သဵၼ်ႈတၢင်းၵႃႉၶၢႆ လႄႈ လမ်ႇလွင်ႈတႃႇၵူၼ်းတင်းၼမ်တႄႉတႄႉၶႃႈ ပေႃးဝႃႈဢဝ်ၶူဝ်းၶွင်တၢင်းမိူင်းထႆး သူင်ႇၵႂႃႇတၢင်းၵဵင်းတုင် လႄႈ မိူင်းတႆးပွတ်းၸၢၼ်းၼႆ တိုၼ်းတေလႆႈၸႂ်ႉၶူဝ်လင်ၼႆႉယဝ်ႉ၊ ၵူၼ်းဢွၵ်ႇတႃႈပႆတၢင်းၵေႃႈ ၸႂ်ႉသဵၼ်ႈတၢင်းၼႆႉမိူၼ်ၵၼ်ၵူၺ်းၶႃႈ၊ ငိၼ်းၽူႈမီးပုၼ်ၽွၼ်း ၽၢႆႇမႄးၶူဝ်ၶဝ်ဝႃႈတႄႉ တေၶတ်းၸႂ်မႄးႁႂ်ႈယဝ်ႉ မိူဝ်ႈၼႆႉဝၼ်းထီႉ 19 ၼႆႉၼႆလႄႈ ပေႃးမိူဝ်ႈၽုၵ်ႈဝၼ်းထီႉ 20 January 2024 မႃး ႁႂ်ႈၵႂႃႇမႃးလႆႈၶိုၼ်းမိူၼ်ၵဝ်ႇ ဝႃႈၼႆ။ သဵၼ်ႈတၢင်းလတ်းဢၼ်ၵႂႃႇတၢင်းမိူင်းလဵၼ်း လႄႈ ၵႂႃႇထိုင်တႃႈၶီႈလဵၵ်းၼၼ်ႉၵေႃႈ တၢင်းၽၢႆႇၽူႈမီးပုၼ်ႈၽွၼ်းၶဝ် တိုၵ်ႉမႄးၶူဝ်ဢမ်ႇပႆႇယဝ်ႉမိူၼ်ၵၼ်။ ၶူဝ်တႃႈလိူဝ်ႇၼႆႉ တၢင်းယၢဝ်းမီး 325 ထတ်း လႄႈ မီးဢႃႇယု 20 ပီႊပၢႆသေ ယၢမ်ႈလႆႈႁပ်ႉၽွၼ်းတုမ်ႉယွၼ်ႈဢိင်ႇသၼ်ႇ (ၽႅၼ်ႇလိၼ်ဝႆ) ႁႅင်း 6.8 ရဵၵ်ႇတိူဝ်ႇ မိူဝ်ႈဝၼ်းထီႉ 24 March 2011 ၼၼ်ႉယူႇယဝ်ႉ။ Photo – U Nyein Thung တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-01-19T11:30:58	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85%e1%80%84/	ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ်ၶွင်ၵိၼ်ယႅမ်ႉ တီႈၵေႃႉသိုၵ်းၵေႃႉႁၢၼ် RCSS/SSA	ၼင်ႇႁိုဝ်တေပဵၼ်ႁႅင်းၸႂ် လႄႈလွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ် ၸိူဝ်းႁၢပ်ႇၵၢၼ် ၸိူဝ်ႉၸၢတ်ႈၼၼ်ႉၼႆသေ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ႁူမ်ႈငိုၼ်းတွင်းၵၼ် 9,400 ဝၢတ်ႇ လႅၵ်ႈပဵၼ်ငိုၼ်းမၢၼ်ႈလႆႈ 887,000 ပျႃး သေ သိုဝ်ႉၶွင်ၵိၼ်ယႅမ်ႉလၢႆလၢႆလွင်ႈ သူင်ႇၸွႆႈထႅမ်ပၼ် ၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ယူႇၼႂ်းပိုၼ်ႉတီႈၼႃႈသိုၵ်း ဝႃႈၼႆ။ ၸွမ်းၼင်ႇ ၽူႈမီးပုၼ်ႈၽွၼ်း ၼႂ်းၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လၢတ်ႈၼႄၼၼ်ႉ “ဢၼ်ႁဝ်းၶႃႈလႆႈသိုဝ်ႉတႄႉ ပဵၼ်ၶွင်ၵိၼ်ၶွင်ယႅမ်ႉၶႃႈဢေႃႈ၊ တေပဵၼ် 1. ထူဝ်ႇလိူင် 220,000 ပျႃး၊ 2. ၶႆႇၵႆႇ 138,000 ပျႃး၊ 3. ၽၵ်းမီႇလႅင် 74,000 ပျႃး၊ 4. မၢၵ်ႇၶိူဝ်သူမ်ႈ 24,000 ပျႃး၊ 5. မၢၵ်ႇၽိတ်ႉ 30,000 ပျႃး၊ 6. ၽွင်ဝၢၼ် 26,000 ပျႃး၊ 7. ၼမ်ႉသႅၼ်ႈသႂ် 13,000 ပျႃး၊ 8. ၼမ်ႉမၼ်းၵိၼ် 66,000 ပျႃး၊ 9. မိၼ်ႉ 10,000 ပျႃး၊ 10. ပႃၼဝ်ႈ 120,000 ပျႃး၊ 11. ထူဝ်ႇၼဝ်ႈ 120,000 ပျႃး ဢိၵ်ႇ 12. ငိုၼ်းၵိၼ်ယႅမ်ႉ 35,000 ပျႃး ႁူမ်ႈသၢင်ႉငိုၼ်း 887,000 ပျႃး” ဝႃႈၼႆ။ သိုပ်ႇလၢတ်ႈဝႃႈ “ဢၼ်လႆႈၸွႆႈတီႈၵေႃႉသိုၵ်းၵေႃႉႁၢၼ်ႁဝ်းၶႃႈၼၼ်ႉ ပဵၼ်ပွၵ်ႈၵမ်း 3 (ၸုပ်ႈ 3) ယဝ်ႉၶႃႈ၊ ႁႂ်ႈပဵၼ်ႁႅင်းၸႂ်ၵူၼ်းသိုၵ်းႁဝ်းၼၼ်ႉၶႃႈၼႃႇၼေႃႈ ပွင်ပဵၼ်လႆႈၸိူင်ႉႁိုဝ် တေၶတ်းၸႂ်ၸွႆႈထႅမ် တိုၵ်းသူၼ်းၵၼ်ၵႂႃႇထႅင်ႈယူႇၶႃႈ” ၼႆယဝ်ႉ။ ယူႇတီႈၽူႈၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် ၼႂ်းတပ်ႉသိုၵ်းၸိုင်ႈတႆး (RCSS/SSA) ယိၼ်းၸူမ်းၶွပ်ႈၸႂ်ထိုင် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႄႈ ၽူႈမီးၼမ်ႉၸႂ်လီႁဝ်းၶဝ်ၵူႈၵေႃႉၵူႈၸဝ်ႈသေ တႅမ်ႈၽိုၼ်မၢႆယုၵ်ႉယွင်ႈ ဢဝ်ၵုင်ႇမုၼ်ၵႂႃႇ ယူႇယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ', 'ၶၢဝ်ႇ']
2024-01-19T11:25:14	https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba/	ဢမေႇရိၵၢၼ်ႇ တိုၵ်းယိုဝ်းၸုမ်းလုၵ်ႉၽိုၼ်ႉႁူႇတီႇ 5 တီႈ	ဢမေႇရိၵၢၼ်ႇတိုၵ်းယိုဝ်းၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇမႅၼ်ႇ ဢၼ်တင်ႈၶိူင်ႈယိုဝ်းမၢၵ်ႇမိတ်ႉသႆး ၽွမ်ႉတႃႇတိုၵ်းႁိူဝ်းၼႂ်းပၢင်ႇလၢႆႇလႅင်။ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇၶွင် ၸုမ်းႁူႇတီႇ ၼႂ်းမိူင်းယေႇမႅၼ်ႇ လၢႆးငၢၼ်းဝႃႈ ဢမေႇရိၵၢၼ်ႇလႆႈပွႆႇမၢၵ်ႇလူင်သႂ်ႇ တီႈယူႇၸုမ်းလုၵ်ႉၽိုၼ်ႉႁူႇတီႇ 5 တီႈ ၼႂ်းမိူင်းယေႇမႅၼ်ႇပွတ်းႁွင်ႇ ၼႆယူႇ။ ၽၢႆႇတၢင်းဢမေႇရိၵၢၼ်ႇၵေႃႈ လႆႈဢွၵ်ႇမႃးယိုၼ်ယၼ်ဝႃႈ ၵၢၼ်တိုၵ်းတေႃးတင်းၵၢင်ႁၢဝ် ယိုဝ်းပႅတ်ႈၶူင်ႉသၢင်ႈယိုဝ်းမၢၵ်ႇမိတ်ႉသႆး ၸုမ်းႁူႇတီႇ 14 ဢၼ် ဢၼ်ၸၢင်ႈတိတ်းတင်ႈမၢၵ်ႇမိတ်ႉသႆးသေယဝ်ႉ ပိုတ်းယိုဝ်းသႂ်ႇႁိူဝ်းတေႃႉတၢင်ႇၵုၼ်ႇလႄႈ ႁိူဝ်းတပ်ႉသိုၵ်းဢမေႇရိၵၢၼ်ႇ ဢၼ်ယူႇၼႂ်းပွတ်းတွၼ်ႈၼၼ်ႉလႆႈ ဝႃႈၼႆ။ လွင်ႈဢၼ်ဢမေႇရိၵၢၼ်ႇ တိုၵ်းယိုဝ်းၸုမ်းလုၵ်ႉၽိုၼ်ႉႁူႇတီႇၼႆႉ ပဵၼ်ပွၵ်ႈၵမ်း 4 ယဝ်ႉလႄႈ မီးမႃးဝၢႆးသေ ၸုမ်းႁူႇတီႇ ပိုတ်းယိုဝ်းႁိူဝ်းတေႃႉတၢင်ႇၵုၼ်ႇ ၶွင်ဢမေႇရိၵၢၼ်ႇ ၼႂ်းပၢင်ႇလၢႆႇလႅင် မိူဝ်ႈဝၼ်းထီႉ 17 January 2024 ၼၼ်ႉ မိူၼ်ပဵၼ်ၵၢၼ်တုမ်ႉတွပ်ႇၶိုၼ်း လွင်ႈဢၼ်ဢမေႇရိၵၢၼ်ႇ ဢဝ်ၸုမ်းလုၵ်ႉၽိုၼ်ႉႁူႇတီႇ သႂ်ႇၼႂ်းသဵၼ်ႈမၢႆလမ် ပဵၼ်ၸုမ်းၵေႃႇၵၢၼ်ႁၢႆႉ ၸၼ်ႉလုမ်ႈၾႃႉၼၼ်ႉ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-19T11:22:10	https://taifreedom.com/%e1%81%b6%e1%82%84%e1%82%87%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%84%e1%80%ba%e1%80%b8/	ၶႄႇသူင်ႇႁိူဝ်းမိၼ်တင်းၼမ်လဵပ်ႈၸမ်ထႆႇဝၼ်ႇ ဝၢႆးလိူၵ်ႈလႆႈၸွမ်ၸိုင်ႈၵေႃႉမႂ်ႇ	ၶႄႇသူင်ႇႁိူဝ်းမိၼ်တင်းၼမ် ၶဝ်ႈလဵပ်ႈႁိမ်းၸမ်ၵုၼ်ထႆႇဝၼ်ႇလႄႈ ႁိူဝ်းမိၼ်ဢမ်ႇယွမ်း 11 လမ်း ပူၼ်ႉၶဝ်ႈလႅၼ်ၶႅၼ်ႈၼႃႈၾႃႉထႆႇဝၼ်ႇၵႂႃႇ ၼႆယူႇ။ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၵႅတ်ႇၶႄထႆႇဝၼ်ႇ လၢတ်ႈဝႃႈ ထူပ်းႁၼ်ႁိူဝ်းမိၼ်လိုပ်ႈလမ်းၶႄႇ 24 လမ်း လႄႈ ႁိူဝ်းထႅင်ႈ 5 လမ်း ၶဝ်ႈမႃးလဵပ်ႈၸမ်ႁိမ်းႁွမ်းၵုၼ်ထႆႇဝၼ်ႇသေ မီးႁိူဝ်းမိၼ် 11 လမ်း မိၼ်ၶၢမ်ႈလႅၼ်ၶႅၼ်ႈၼႃႈၾႃႉတၢင်းၵၢင်ႁၢဝ်ထႆႇဝၼ်ႇ ပွတ်းၸဵင်ႇၸၢၼ်းဝၼ်းတူၵ်း လႄႈ ပွတ်းႁွင်ႇ ဝႃႈၼႆ။ လွင်ႈၼႆႉၵေႃႈ မီးမႃးဝၢႆးသေထႆႇဝၼ်ႇ လိူၵ်ႈလႆႈၸွမ်ၸိုင်ႈၵေႃႉမႂ်ႇ Lai Qing−de ၼႂ်းပႃႇတီႇ Democratic Progressive Party (DPP) မိူဝ်ႈဝူင်ႈပူၼ်ႉမႃးၼၼ်ႉသေ တေပဵၼ်ၽူႈၼမ်းၵေႃႉမႂ်ႇၶွင်ထႆႇဝၼ်ႇၼႆလႄႈ ၽၢႆႇတၢင်းၶႄႇၵေႃႈဝႃႈ ပဵၼ်ၸုမ်းၸႅၵ်ႇၽႄလႅၼ်လိၼ်ၼႆသေ လႆႈပၼ်ၾၢင်ႉပႃး လွင်ႈဢွင်ႇပေႉပၢင်လိူၵ်ႈတင်ႈ ၶွင် Lai Qing-de ၼႆႉ တေဢွၼ်ဢဝ်ၵႂႃႇထိုင် ပၢင်တိုၵ်း လႄႈ လွင်ႈတူၵ်းတႅမ်ႇထႆႇဝၼ်ႇလႆႈ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-19T11:17:51	https://taifreedom.com/%e1%80%9c%e1%80%bd%e1%82%86%e1%81%b5%e1%80%b1%e1%82%83%e1%82%87%e1%80%9d%e1%81%bc%e1%80%ba%e1%80%b8-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95-5/	လွႆၵေႃႇဝၼ်း ၸတ်းႁဵတ်းပၢင်ၵႅဝ်ႈ ယုၵ်ႉယွင်ႈၵုင်ႇမုၼ် လႄႈ ႁပ်ႉပၢင်းႁုၼ်ႇႁၢင်ႈၸဝ်ႈၾႃႉၼရေးသူၼ်မႁႃႇရႃႇၸႃႇ	ၽူႈယႂ်ႇၵူၼ်းလူင် လႄႈၵူၼ်းသိုၵ်း ဢိၵ်ႇၵူၼ်းမိူင်း ၼႂ်းၼႃႈလိၼ်သိုၵ်းမၢႆ (1) ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ဢိၵ်ႇပႃးပီႈၼွင်ႉၶႅၵ်ႇ တီႈၸမ်တီႈၵႆ လႆႈၸတ်းႁဵတ်းပၢင်ၵႅဝ်ႈ ယုၵ်ႉယွင်ႈၵုင်ႇမုၼ် လႄႈ ႁပ်ႉပၢင်း ႁုၼ်ႇႁၢင်ႈၸဝ်ႈၾႃႉၼရေးသူၼ်မႁႃႇရႃႇၸႃႇ တီႈလွႆၵေႃႇဝၼ်း ဝႃႈၼႆ။ ၼႂ်းပၢင်ႁပ်ႉပၢင်း ႁုၼ်ႇႁၢင်ႈၸဝ်ႈၾႃႉၼရေးသူၼ်မႁႃႇရႃႇၸႃႇ မိူဝ်ႈဝႃးဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉၼၼ်ႉ ႁူမ်ႈၵၼ်ၵၢပ်ႈလူႇတၢၼ်း သွမ်းၽြႃးပဵၼ်ၸဝ်ႈ လႄႈ ၵၢပ်ႈလူႇတၢၼ်း သွမ်းသင်ႇၶႃႇၸဝ်ႈသေ ယၢမ်းၵၢင်ၼႂ် 09:00 မူင်း တႄႇဝၢင်းၵႅဝ်ႈသႅင် မၢၵ်ႇဢုတ်ႇငိုၼ်း မၢၵ်ႇဢုတ်ႇၶမ်း တီႈပလၢင်ႇ ႁုၼ်ႇႁၢင်ႈၸဝ်ႈၾႃႉၼရေးသူၼ်မႁႃႇရႃႇၸႃႇ လႄႈ ၽူႈၶိုၼ်ႈႁွတ်ႈတင်းသဵင်ႈမီး 300 ပၢႆ ၼႆယဝ်ႉ။ လိူဝ်သေၼၼ်ႉ လႆႈလူႇတၢၼ်းပႃး ႁုၼ်ႇႁၢင်ႈ ၸၢင်ႉ၊ မႃႉ၊ ၵႆႇ တီႈႁုၼ်ႇႁၢင်ႈ ၸဝ်ႈၾႃႉၼရေးသူၼ်မႁႃႇရႃႇၸႃႇသေ ပၢင်ၵႅဝ်ႈႁပ်ႉပၢင်းႁုင်ႇႁၢင်ႈလႄႈ ၶုၵ်းထူပ်းယုၵ်ႉယွင်ႈၵုင်ႇမုၼ် ၸဝ်ႈၾႃႉၼရေးသူၼ်မႁႃႇရႃႇၸႃႇ ပဵၼ်ဢၼ်ယဝ်ႉ တူဝ်ႈၵႂႃႇလီငၢမ်း။ ဝၢႆးသေပၢင်ၵႅဝ်ႈႁပ်ႉပၢင်း ႁုၼ်ႇႁၢင်ႈၸဝ်ႈၾႃႉၼရေးသူၼ်မႁႃႇရႃႇၸႃႇ ၶိုၼ်ႈဝၢင်းၼိူဝ်ပလၢင်ႇယဝ်ႉၼၼ်ႉ သိုပ်ႇမီးပႃး တၢင်းၵႃႈၾိင်ႈထုင်းပီႈၼွင်ႉတႆး မိူၼ်ၼင်ႇ တၢင်းၵႃႈၼူၵ်ႉ၊ တၢင်းၵႃႈတူဝ်း၊ တၢင်းၵႃႈပၼ်ႇၵွင်၊ တၢင်းၵႃႈလၢႆးလႅဝ်း၊ လၢႆးႁွၵ်ႇ၊ လၢႆးၶွၼ်ႉ၊ လၢႆးမိုဝ်း လႄႈ တၢင်းၵႃႈပီႈၼွင်ႉထႆး ဢိၵ်ႇပႃးတၢင်းၵႃႈ ပီႈၼွင်ႉၸၢဝ်းၶိူဝ်း မူၼ်ႈၸႂ်ပၼ်ၵႂႃႇ ၽူႈမႃးၶဝ်ႈႁူမ်ႈပၢင်ၵႅဝ်ႈ ၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ', 'ၵူႈလွင်ႈလွင်ႈ']
2024-01-19T10:33:11	https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-37/	ၸဝ်ႈၼႃႈတီႈထႆး တီႉၺွပ်းလႆႈယႃႈမဝ်းၵမ်တင်းၼမ်	ၸဝ်ႈၼႃႈတီႈပလိၵ်ႈထႆး လႄႈ သိုၵ်းထႆး တီႉၺွပ်းလႆႈယႃႈမဝ်းၵမ် ဢၼ်လုၵ်ႉၼႂ်းမိူင်းတႆးသေ လၵ်ႉလွမ်တေႃႇသူင်ႇၶဝ်ႈၵႂႃႇၼႂ်းမိူင်းထႆး ၼၼ်ႉတင်းၼမ်။ မိူဝ်ႈဝၼ်းထီႉ 18 January 2024 (လိူၼ်ၵမ်မႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး ဢၼ်ဢွၵ်ႇလဵပ်ႈယၢမ်းတႃႇၵႅတ်ႇၶႄႁႄႉၵင်ႈလွင်ႈၽိတ်းမၢႆမီႈၸွမ်းလႅၼ်လိၼ် တႆး−ထႆး ဢၼ်မီးၼႂ်းပိုၼ်ႉတီႈ ဝၢၼ်ႈပႃႇသီ ဢိူင်ႇမႃႈလိၵႃ ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆးၼၼ်ႉ ထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ်သေ တေဢၢၼ်းၶဝ်ႈၵူတ်ႇထတ်း ၵူၺ်းၸိူဝ်းၶဝ်သမ်ႉပိုတ်းယိုဝ်းသႂ်ႇသိုၵ်းထႆးဢွၼ်တၢင်း လႄႈ သွင်ၽၢႆႇလႆႈပိုတ်းယိုဝ်းၵၼ်ႁိုင်မွၵ်ႈ 10 မိၼိတ်ႉၼႆႉ ဝႃႈၼႆ။ ဝၢႆးသေသဵင်ၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆးၵေႃႈ လႆႈၶဝ်ႈၵူတ်ႇထတ်း ၼႂ်းပိုၼ်ႉတီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 5 ထူင် ၼႂ်းၼၼ်ႉတႃႇ 3 ထူင် သႂ်ႇယႃႈမဝႆႉ ႁူမ်ႈ 300,000 မဵတ်ႉ၊ ထႅင်ႈ 2 ထူင်သမ်ႉ ပဵၼ်ယႃႈလမ် ႁူမ်ႈ 20 ႁေႃႇ ဢမ်ႇၼၼ် 20 ၸွႆႉ ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 17 January 2024 ၼၼ်ႉၵေႃႈ ပလိၵ်ႈထႆး တီႉၺွပ်း လႆႈယႃႈမ တီႈလၢၼ်ႇၵူတ်ႇထတ်း ဝၢၼ်ႈၼမ်ႉရႅမ်း ဢိူင်ႇႁူၺ်ႈရႆႉ ၸႄႈဝဵင်းတဵၼ်ႇၶျႆး ၸႄႈတွၼ်ႈၽႄႉ မိူင်းထႆး ၼၼ်ႉ ႁူမ်ႈတင်းမူတ်း 1 လၢၼ်ႉမဵတ်ႉ ႁူမ်ႈပႃးၵူၼ်းတေႃႉသူင်ႇ 6 ၵေႃႉ ပဵၼ်ၵူၼ်းထႆးတင်းမူတ်း ဝႃႈၼႆ။ ယႃႈမဝ်းၵမ်ဢၼ်ပလိၵ်ႈထႆး တီႉၺွပ်းလႆႈပွၵ်ႈၵမ်းၼႆႉ လႆႈလုၵ်ႉဢဝ်တီႈလႅၼ်လိၼ် တႆး−ထႆး ၼႂ်းပိုၼ်ႉတီႈၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ သေ တေၵႂႃႇသူင်ႇၼႂ်းပိုၼ်ႉတီႈ ၸႄႈတွၼ်ႈၶျုမ်းၽွၼ်း ဢၼ်ယူႇၸိုင်ႈထႆးပွတ်းၸၢၼ်း တိတ်းၽင်ႇပၢင်ႇလၢႆႇပုၼ်ႉၼႆလႄႈ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေၸွမ်းႁႃတူဝ်ၽူႈၵဵဝ်ႇၶွင်ႈၵႂႃႇထႅင်ႈသေ ဢဝ်မႃးပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း	['ယႃႈမဝ်းၵမ်', 'ၶၢဝ်ႇ']
2024-01-18T17:33:38	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b8%e1%80%99%e1%80%ba-300-%e1%80%95%e1%81%a2%e1%82%86%e1%82%88%e1%81%b6%e1%80%9d%e1%80%ba/	သိုၵ်းမၢၼ်ႈၸမ် 300 ပၢႆႈၶဝ်ႈၼႂ်းမိူင်းဢိၼ်းတီးယႃး	ယွၼ်ႉသိုၵ်းရၶႅင်ႇ ပိုတ်ႇၼႃႈသိုၵ်းၸူး ၶွင်ႇသီႇသိုၵ်းမၢၼ်ႈ ၸွမ်းပိုၼ်ႉတီႈ ပလႅတ်ႉဝ မိူင်းၶျၢင်း ႁၢဝ်ႈႁႅင်းလႄႈ ၵူၼ်းသိုၵ်းမၢၼ်ႈ 278 ၵေႃႉ ပႃးၶိူင်ႈၵွင်ႈၵၢင်ႇ ပၢႆႈၶဝ်ႈၵႂႃႇၼႂ်းမိူင်းဢိၼ်းတီးယႃး ဝႃႈၼႆ။ မိူဝ်ႈဝႃးဝၼ်းထီႉ 17 January 2024 (လိူၼ်ၵမ်မႂ်ႇ 7 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈမွၵ်ႈ 16:00 မူင်းၼၼ်ႉ သိုၵ်းမၢၼ်ႈ 278 ၵေႃႉ ပႃးၵွင်ႈၵၢင်ႇ လႆႈပၢႆႈၶဝ်ႈၵႂႃႇတၢင်းမိူင်းဢိၼ်းတီးယႃးယဝ်ႉ ၵႂႃႇဝၢင်းၶိူင်ႈၸူး တီႈတပ်ႉဢႃႇသမ်ႇရၢႆႇၾႄႇ ၸႄႈဝဵင်းမီႇသူဝ်ႇရမ်ႇ မိူင်းဢိၼ်းတီးယႃး၊ ဢၼ်ပၢႆႈၵႂႃႇၸိူဝ်းၼႆႉ ပဵၼ်သိုၵ်းမၢၼ်ႈ ဢၼ်ထုၵ်ႇသိုၵ်းရၶႅင်ႇ AA ပိုတ်ႇၼႃႈသိုၵ်းၸူး ၼႂ်းပိုၼ်ႉတီႈပလႅတ်ႉဝ မိူင်းၶျၢင်းၼၼ်ႉ ၼႆယဝ်ႉ။ ၸွမ်းပိုၼ်ႉတီႈပလႅတ်ႉဝ မိူင်းၶျၢင်းၼႆႉ ၶွင်ႇသီႇသိုၵ်းမၢၼ်ႈတင်း သိုၵ်းရၶႅင်ႇ AA ၶဝ် ပဵၼ်ပၢင်တိုၵ်းၵၼ် မီးၶၢဝ်းတၢင်း 2 လိူၼ်ပၢႆယဝ်ႉသေ ၽၢႆႇတင်းသိုၵ်းရၶႅင်ႇ AA ပိုၼ်ၽၢဝ်ႇတိုၵ်းသိမ်းလႆႈ တပ်ႉသိုၵ်းမၢၼ်ႈ လႄႈတင်း ဝဵင်းပလႅတ်ႉဝယဝ်ႉဝႃႈၼႆ၊ သိုၵ်းမၢၼ်ႈဢၼ်ပၢႆႈၽၢတ်ႇတပ်ႉၸိူဝ်းၼႆႉ ယင်းတိုၵ်ႉၸၢင်ႈ ၵိုတ်းဝႆႉၸွမ်း ၼႂ်းထိူၼ်ႇၼႂ်းၶိူဝ်းၸိူဝ်းၼႆႉယူႇၵမ်ႈၽွင်ႈ ၼႆယဝ်ႉ။ ဢၼ်သိုၵ်းမၢၼ်ႈၶဝ် ပၢႆႈၶဝ်ႈၵႂႃႇၼႂ်းမိူင်းဢိၼ်းတီးယႃးပွၵ်ႈၼႆႉၼၼ်ႉ ဢမ်ႇၸႂ်ႈပွၵ်ႈဢွၼ်တၢင်းသုတ်း၊ မိူဝ်ႈၼႂ်းလိူၼ် November 2023 ၼၼ်ႉၵေႃႈ ယၢမ်ႈပၢႆႈၵႂႃႇ 3 ပွၵ်ႈ၊ လိူၼ် December 2023 ၼၼ်ႉ 1 ပွၵ်ႈလႄႈ လိူၼ် January 2024 ၼႆႉ 2 ပွၵ်ႈ၊ ႁူမ်ႈတင်းသဵင်ႈ ပဵၼ်ၵႂႃႇ 6 ပွၵ်ႈယဝ်ႉလႄႈ ၵဵဝ်ႇၵပ်း လွင်ႈဢၼ်သိုၵ်းမၢၼ်ႈၶဝ်ပၢႆႈၵႂႃႇၼႆႉ ၽၢႆႇတင်းၶွင်ႇသီႇသိုၵ်းမၢၼ်ႈၶဝ် ယင်းဢမ်ႇပႆႇဢွၵ်ႇမႃး တွပ်ႇၵႄႈသင်ၸွမ်းၼႆယဝ်ႉ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']
2024-01-18T12:42:00	https://taifreedom.com/%e1%80%90%e1%80%ae%e1%82%88%e1%81%bc%e1%80%99%e1%80%ba%e1%82%89%e1%81%bd%e1%81%b5%e1%80%ba%e1%80%b8%e1%81%b5%e1%82%83-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84/	တီႈၼမ်ႉၽၵ်းၵႃ ၵူၼ်းမိူင်းတၢႆ 28 ၵေႃႉ လႄႈ သိုၵ်းၶၢင် KIA ၸူၼ်ပႃးၵႃးမုၼ်ၸဝ်ႈ	ၸုမ်းသိုၵ်းၶၢင် KIA တင်းသိုၵ်းမၢၼ်ႈ ပိုတ်းယိုဝ်းၵၼ် တီႈၼမ်ႉၽၵ်းၵႃ ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇၼၼ်ႉ မီးၵူၼ်းမိူင်းလႆႈတၢႆတင်းၼမ် လႄႈ ၶူဝ်းၶွင်ႁိူၼ်းယေး ဝတ်ႉဝႃးၽႃသိူဝ်ႇၵေႃႈ လူႉၵွႆတင်းၼမ်မိူၼ်ၵၼ်။ တင်ႈတႄႇဝၼ်းထီႉ 29 December 2023 ထိုင်ဝၼ်းထီႉ 17 January 2024 ၸုမ်းသိုၵ်းမၢၼ်ႈ တင်း ၸုမ်းသိုၵ်းၶၢင် KIA ပိုတ်းယိုဝ်းၵၼ် တီႈၼမ်ႉၽၵ်းၵႃလႄႈ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် 28 ၵေႃႉ လႆႈတၢႆၵႂႃႇၼႂ်းၵႄႈပၢင်တိုၵ်း သိုၵ်းသွင်ၸုမ်း လႄႈ ႁိူၼ်းယေး လူႉၵွႆ 200 ပၢႆ ဢိၵ်ႇပႃးၵျွင်းမုၼ်ၸဝ်ႈ လူႉၵွႆ 5 လင် ၼႆယဝ်ႉ။ ၵူၼ်းမိူင်းလၢတ်ႈတီႈသိုဝ်ႇၶၢဝ်ႇၼႂ်းပိုၼ်ႉတီႈဝႃႈ ႁဝ်းၶႃႈလႆႈထုၵ်ႇၸုမ်းသိုၵ်း ပူၼ်ႉပႅၼ်သုၼ်ႇလႆႈသုၼ်ႇပဵၼ် လႄႈ ႁိူၼ်းယေးၵူၼ်းမိူင်းၵေႃႈ ထုၵ်ႇၸုမ်းသိုၵ်း ၽွၵ်ႈယႃႉလႅဝ်သေ ဢဝ်ၶူဝ်းငိုၼ်းၶူဝ်းၶမ်း ၸိူဝ်းမီးၵႃႈၶၼ် လႄႈ ၶူဝ်းၶွင်ၵိၼ်ယႅမ်ႉထႅင်ႈ၊ မိူဝ်ႈဝၼ်းထီႉ 3 January 2024 ၼၼ်ႉ မုၼ်ၸဝ်ႈ/မုၼ်ၸၢင်း ႁေႃႈၵႃးတၢင်ႇၶဝ်ႈသၢၼ်ၵႂႃႇ တႃႇၸွႆႈထႅမ်ၵူၼ်းပၢႆႈၽေး ထုၵ်ႇၺႃးၸုမ်းသိုၵ်းၶၢင် KIA ႁႄႉပွတ်းတၢင်းလႄႈ တဵၵ်းၵဵပ်းၶွၼ်ႇၵႃးမုၼ်ၸဝ်ႈ၊ ယဝ်ႉၵေႃႈဢဝ်ပႃးငိုၼ်းမုၼ်ၸဝ်ႈ ၸိူဝ်းၵႂႃႇၸွမ်းၵႃးတၢင်ႇၶဝ်ႈသၢၼ်၊ ယဝ်ႉၵေႃႈၸူၼ်ဢဝ်ၵႂႃႇပႃး ၵႃးမုၼ်ၸဝ်ႈလမ်းၼိုင်ႈသေ ထိုင်ဝၼ်းထီႉ 17 January 2024 ၵေႃႈ ၸုမ်းသိုၵ်းၶၢင်ဢမ်ႇပႆႇပၼ်ၶိုၼ်း ဝႃႈၼႆ။ တီႈၼမ်ႉၽၵ်းၵႃၼႆႉ မီးၸုမ်းသိုၵ်းမၢၼ်ႈ တပ်ႉၶလယ 123 ယူႇၽၢႆႇတႂ်ႈၵုမ်းၵမ် ပိဝ်ႇႁႃႇသိုၵ်းယၼ်မၼ်ႈ (ၸပၶ) ဝဵင်းၵူတ်ႉၶၢႆ ပၵ်းသဝ်းဝႆႉသေ လႆႈပဵၼ်ပၢင်တိုၵ်းၵၼ်တင်း ၸုမ်းသိုၵ်းၶၢင် KIA ႁၢဝ်ႈႁၢဝ်ႈႁႅင်းႁႅင်း လႄႈ ထိုင်ဝၼ်းထီႉ 17 January 2023 ၼႆႉၵေႃႈ တၢင်းၽၢႆႇၸုမ်းသိုၵ်းၶၢင် KIA ဢမ်ႇပႆႇသိမ်းလႆႈ ၼႆယဝ်ႉ။ ၸဝ်ႈသိုၵ်းလူင် ၼေႃႇပူႇ ၽူႈၶၢၼ်ပၢၵ်ႇ တပ်ႉသိုၵ်းၶၢင် KIA ၵေႃႈယိုၼ်ယၼ်လၢတ်ႈဝႃႈ ပၢင်တိုၵ်းတီႈၼမ်ႉၽၵ်းၵႃၼၼ်ႉ တိုၵ်ႉသိုပ်ႇပဵၼ်ႁၢဝ်ႈႁႅင်း လႄႈ ဢမ်ႇပႆႇသိမ်းလႆႈတပ်ႉပၢင်သဝ်းသိုၵ်းမၢၼ်ႈ ဝႃႈၼႆ။ ၼႂ်းမိူင်းတႆးပွတ်းႁွင်ႇ မီးၸုမ်းယိပ်းၵွင်ႈၵၢင်ႇၸၢဝ်းၶိူဝ်း တူင်ႉၼိုင်ၵႂႃႇမႃးၼမ် လႄႈ ၸုမ်းလႂ်ၵေႃႈဝႃႈ ၼႂ်းပိုၼ်ႉတီႈၼၼ်ႉ ပဵၼ်ၼႃႈတီႈၵဝ်ပဵၼ်ၼႃႈတီႈမႂ်းသေ သိုၵ်းမၢင်ၸုမ်း မီးပၼ်ႁႃၵၼ်လွင်ႈၼႃႈလိၼ်ၵေႃႈမီးဝႆႉယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']
2024-01-18T11:26:44	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%81%b6%e1%80%bd%e1%80%99%e1%80%ba%e1%82%88%e1%80%9e/	ၵူဝ်းရီးယႃးၸၢၼ်း ၶွမ်ႈသပိတ်ႈ ၽၢႆႇၵဵဝ်ႇၶွင်ႈလွင်ႈၼိဝ်းၶလီးယႃး ၵူဝ်းရီးယႃးႁွင်ႇ	ဝၢႆးၵူဝ်းရီးယႃးႁွင်ႇ တတ်းၶၢတ်ႇပႅတ်ႈလွင်ႈၸမ်ၸႂ်ၸွမ်း ၵူဝ်းရီးယႃးၸၢၼ်း လႄႈ ပိုၼ်ၽၢဝ်ႇ ႁႂ်ႈၵူဝ်းရီးယႃးၸၢၼ်း ပဵၼ်ၽူႈၶဵၼ်မၢႆ 1 ယဝ်ႉၼၼ်ႉ ၽၢႆႇတၢင်းၵူဝ်းရီးယႃး ၸၢၼ်းၵေႃႈ လႆႈဢွၵ်ႇမႃးတုမ်ႉတွပ်ႇၶိုၼ်း ဝႃႈၼႆ။ မိူဝ်ႈဝၼ်းထီႉ 17 January 2024 (လိူၼ်ၵမ်မႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ သိုဝ်ႇၶၢဝ်ႇ TNN World ဢွၵ်ႇဝႆႉဝႃႈ ၽၢႆႇတၢင်းႁွင်ႈၵၢၼ်လူင် ၽၢႆႇၼွၵ်ႈမိူင်းၵူဝ်းရီးယႃး ၸၢၼ်း လႆႈပၼ်တၢမ်ႇ ၶွမ်ႈသပိတ်ႈ ပူၵ်ႉၵူဝ်ႇၵူၼ်း 2 ၵေႃႉ လႄႈ ၸုမ်းႁဵတ်းၵၢၼ် 3 ၸုမ်း ႁူမ်ႈပႃးႁိူဝ်း 11 လမ်း ဢၼ်ၵဵဝ်ႇၶွင်ႈၸွမ်းၶူင်းၵၢၼ်ၼိဝ်းၶလီးယႃး တင်း မၢၵ်ႇမိတ်ႉသႆးၵူဝ်းရီးယႃးႁွင်ႇသေ လၢတ်ႈဝႃႈ ယိူင်းဢၢၼ်းပဝ်ႉမၢႆ ဢၼ်လႆႈၶွမ်ႈသ ပိတ်ႈၼၼ်ႉ ၵမ်ႈၼမ်ပဵၼ်ဢၼ်ၵဵဝ်ႇၶွင်ႈၸွမ်း လွင်ႈလၵ်ႉလွမ်တေႃႉသူင်ႇ ႁႅင်းၾႆး ၼႂ်းပၢင်ႇလၢႆႇ လူၺ်ႈၽိတ်းမၢႆမီႈၼၼ်ႉ ၼႆယဝ်ႉ။ ၼွၵ်ႈလိူဝ်သေၼႆႉယဝ်ႉ ၽၢႆႇတၢင်းၵူဝ်းရီးယႃးၸၢၼ်း ယင်းလႆးၸတ်းႁဵတ်းပၢင်ၽိုၵ်း ၽွၼ်ႉသိုၵ်း ႁူမ်ႈၸွမ်း ဢမေႇရိၵၢၼ်ႇ လႄႈ ၵျႃႇပၢၼ်ႇ တီႈၼႂ်းပၢင်ႇလၢႆႇ တႃႇႁႂ်ႈပဵၼ် ၵၢၼ်ၽွမ်ႉႁပ်ႉမိုဝ်း ၽေးပူၼ်ႉပႅၼ်တီႈၵူဝ်းရီးယႃးႁွင်ႇယဝ်ႉ သေဢမ်ႇၵႃး မိူဝ်ႈၼႆႉ ဝၼ်းထီႉ 18 January 2024 ၼႆႉ ယူႇတီႈတူဝ်တႅၼ်း ၽၢႆႇၼိဝ်းၶလီးယႃး ဢမေႇရိၵၢၼ်ႇ၊ ၵူဝ်းရီးယႃးၸၢၼ်း လႄႈ ၵျႃႇပၢၼ်ႇၵေႃႈ လႆႈၸတ်းႁဵတ်းပၢင်ၵုမ်ၵၼ် ထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ ယူႇတီႈၸွမ်ၸိုင်ႈၵူဝ်းရီးယႃးၸၢၼ်းၵေႃႈ လႆႈလၢတ်ႈဝႃႈ လွင်ႈႁဵတ်းသၢင်ႈၵူဝ်းရီးယႃးႁွင်ႇၼၼ်ႉ မီးယိူင်းဢၢၼ်းတႃႇၸႅၵ်ႇယႅၵ်ႈၵူဝ်းရီးယႃး ၸၢၼ်း လႄႈ ပၼ်ၾၢင်ႉဝႃႈ လွင်ႈၵူဝ်းရီးယႃးႁွင်ႇ ပူၼ်ႉပႅၼ်သူၼ်းၵဝ်းၼၼ်ႉၵေႃႈ ၵူဝ်းရီးယႃးႁွင်ႇ တေလႆႈႁပ်ႉၶိုၼ်းပဵၼ်လၢႆလၢႆပုၼ်ႈ ဝႃႈၼႆ။ တႆးလွတ်ႈလႅဝ်း	['ၶၢဝ်ႇၼွၵ်ႈမိူင်း', 'ၶၢဝ်ႇ']

Subsets and Splits

No community queries yet

The top public SQL queries from the community will appear here once available.